মীর জুমলা
মীর জুমলা (১৫৯১ - ১৬৬৩) তৎকালীন পূর্বাঞ্চলীয় ভারতের বাংলার (বঙ্গ) নামকরা সুবাদার ছিলেন। তিনি ছিলেন মুঘল সম্রাট আওরঙ্গজেবের প্রতিনিধি।
মীর জুমলার প্রথম জীবনঃ পারস্য থেকে গোলাকুণ্ডা
১। মীর মহম্মদের পারস্য থেকে প্রস্থান
প্রাচীন কাল থেকেই বিদেশের ভাগ্য সন্ধানী এবং অভিযাত্রীদের প্রিয় দেশ ভারতবর্ষ। খ্রিষ্টপূর্ব ষষ্ঠ শত থেকে সপ্তম শত পর্যন্ত ইসলাম পূর্ব সময়ে পারসিকেরা ভারতে এসেছেন কেউ বাস করতে, কেউ সুফি হিসেবে, কেউ জয় করতে, কেউ জ্ঞান অর্জন করতে বা বিতরণ করতে, কেউবা প্রশাসনিক কাজে, কেউ সেনা হিসেবে, কেউ বা রাজত্ব কায়েম করতে। পারস্য যখন বৃহত্তর সাধারণ ইসলামি আন্দোলনের অংশ হয়, তখন এই প্রবণতাটা আরও বাড়তে থাকে। মধ্য যুগে পারস্য ছিল এশিয় সভ্যতার গুরুত্বপূর্ণ অংশ; স্বাভাবিকভাবেই পারস্য থেকে প্রখ্যাত ব্যক্তিরা ভারতে এসে ইতিহাসের পাতায় ঠাঁই করে নিয়েছেন। এই বিখ্যাতদের মধ্যে মহম্মদ গাওয়ান, মীর্জা গিয়াস বেগ, ইতিমদ্দৌলা, মীর্জা রুস্তম সাফাভি, মীর জুমলা অন্যতম। বহুকাল ধরে দাক্ষিণাত্যে সুলতানি রাজত্বের সঙ্গে ইরাণ, পারস্যের গভীর, নিবিড় সম্পর্ক ছিল। এমন কি এই সব দেশের মানুষ সেই রাজত্বের সর্বোচ্চ পদে আসীনও হয়েছেন। অথচ হিন্দুস্তানে ঠিক উল্টো। পারসিকেরা সেখানে সাধারণত সেনাবাহিনীতে এবং অসামরিক প্রশাসনে অংশ নিতেনমাত্র, তাঁদের পক্ষে সহজে ক্ষমতার উচ্চতমপদে ওঠা সম্ভব ছিল না। মীর মহম্মদ সৈয়দ মীর জুমলার ক্ষেত্রে এই ঘটনার ব্যতিক্রম হয়েছিল; তিনি মুঘল সাম্রাজ্যের প্রশাসনিক সিঁড়িতে আরোহন করে উজির বা দেওয়ানিকুল পদে আসীন হয়েছেন, এবং পারসিকদের ক্ষেত্রে সাধারণ এই নিয়মের ব্যতিক্রম হিসেবে তাঁকে উচ্চতম পদের উপাধিও দিয়েছিল মুঘল সাম্রাজ্য।
বড় হয়ে পরিবারের দারিদ্র তাকে নতুন পথ বেছে নিতে উৎসাহ দেয়। সে সময়ে পারস্যে শেইখইইসলামের দরুণ আইনশৃঙ্খলার অবনতি ঘটেছিল। তাঁর সময়ের বহু শিয়ার মত তিনিও তাঁর জন্মভূমি ছাড়তে বাধ্য হন। পারস্যের উজির খালিফইসুলতানকে লেখা এক চিঠিতে আগামী দিনের মীর জুমলা, ছোট বেলার মীর মহম্মদ লিখলেন, তিনি দেশ ছাড়তে চান কেননা, ১) নিজের জীবনধারণ সহজে সম্পন্ন করতে, ২) তাঁর পরিবারের বয়স্ক আর বৃদ্ধ আত্মীয়স্বজনের মুখে খাদ্য তুলে দিতে, ৩) এবং পারসিক শেখউলইসলামের অত্যাচার থেকে মুক্ত করতে। তিনি আরও লিখলেন ‘গরীব, অনাথ, অসহায়দের সম্পত্তি দখলের জন্য পারসিক শেখউলইসলামের অত্যাচার এবং জুলমএর মুখে মুখে ছড়িয়ে পড়া কাহিনী দুর্ভাগ্যক্রমে সত্য হয়ে দেখা দিচ্ছে। সুন্নিরা এখানে(ভারত) শাহজাহানের রাজসভায় এসে সেই দুর্দশা সম্বন্ধে অভিযোগ করেছে, তারা উত্তর পেয়েছে, এই গোষ্ঠীদের এই একই সাজাই হওয়া উচিত। প্রশাসনিক টালমাটাল অবস্থা দেখে বহু বিদেশি বণিক পারস্যে পণ্য পাঠানো বন্ধ করে দিচ্ছে। অন্যান্যরা মনে করছে হিন্দোস্তান, ইরাণের তুলনায় শান্তি আর সমৃদ্ধির দেশ, তারা যতদূর সম্ভব তাদের পণ্য ফিরিয়ে আনার নির্দেশ দিয়েছে। যখন উচ্চপদের বসে থাকা বিচারপতি দেশে এ ধরণের দুর্যোগ বয়ে নিয়ে আসে, তখন সে দেশের সাধারণ মানুষের ওপর যে ধরণের অরাজক অবস্থা নেমে আসে, তা বিশদে না বর্ণনা না করলেও চলে। ভারত সে সময় শরিয়তি আইন অনুসরণ করছিল। অথচ ইরান যেখানে এই ধর্মের, বিচারের এবং সমৃদ্ধির জন্ম স্থান, সে কিন্তু সত্যের পথ ভুলে গিয়েছে’।
মীর মহম্মদ তাঁর জ্ঞান সম্বল করে পারস্যের ব্যবসায়ীর দপ্তরে কাজ গ্রহণ করেন। তাঁর মালিক পারস্য থেকে কিছু ঘোড়া বহন করে গোলকুণ্ডার রাজাকে বিক্রি করার জন্য মনস্থ করেছিলেন। সে সময় পশ্চিম এশিয়, বিশেষ করে পার্সিদের চোখে গোলকুণ্ডা ছিল ভারতের এল ডোরাডো। কোন তারিখে তিনি গোলকুণ্ডায় পৌছে ছিলেন তা বলা না গেলেও, তিনি অবশ্যই ১৬৩০ সালের পূর্বেই সেখানে আসেন। আর মীর মহম্মদ সেখানে পৌছে কি করেছিলেন সে সম্বন্ধেও আমরা কিছুই জানতে পারি নি। বিদেশি পর্যটকেদের পরস্পর বিরোধী মন্তব্যে কোন সিদ্ধান্তে পোঁছন যায় না। যেমন মানুচি আর বার্নিয়ে বলছেন তিনি ঘোড়া ব্যবসায়ীর সঙ্গী হয়ে রাজকীয় পরিবারের জন্য আনা ঘোড়ার তদারক করছিলেন। আবার মানুচিরই সূত্রে পাচ্ছি তিনি বাড়ি বাড়ি ঘুরে ঘরে ঘোড়া বিক্রি করছিলেন। কোনটা সত্য তা নির্ধারন করা মুশকিল। তবে তিনি যে সরাসরি তাঁর ভাগ্যের চাকা ঘোরাতে গোলকুণ্ডায় পৌছচ্ছেন। তাঁর উত্থান ঘটছে এটা নিশ্চিত হয় গোলকুণ্ডাতেই।
মীর মহম্মদ সৈয়দ আর্দিস্তানিকে আমরা সক্কলে চিনি মীর জুমলা নামে, যেটি আদতে একটি উপাধি; এছাড়াও তাঁকে ইতিহাস চেনে মুয়াজ্জম খাঁ, খাঁইখানান, সিপাহসালার এবং য়ারইওফাদার মত উপাধিদার হিসেবে। পারস্যের ইস্পাহানের আর্দিস্তান নামক শহরে এক অভাবী সৈয়দ পরিবারে তাঁর জন্ম, ১৫৯১ সালে। ইসপাহান একদা ইরাণের রাজধানী ছিল। তাঁর পিতার নাম মির্জা হাজারু, আর্দিস্তানের তেল ব্যবসায়ী। পরিবারের নিদারুণ গরীবি সত্ত্বেও ছোটবেলায় মীর জুমলা পড়াশোনা আর যথেষ্ট জ্ঞানার্জন করতে পেরেছিলেন। এই জ্ঞানার্জনের দাক্ষিণ্যে তিনি এক হিরে ব্যবসায়ীর দপ্তরে কাজ পান। সেই ব্যবসায়ির সঙ্গে সরাসরি গোলকুণ্ডার যোগাযোগ ছিল। তাঁর প্রথম জীবনে হিরে ব্যবসায়ে গভীর জ্ঞান, তাঁর জীবনে উঁচুতে উঠতে সাহায্য করেছে।
মীর জুমলার বর্তমান বংশ পরিচয়
https://www.ancestry.com/family-tree/pt/pedigree.aspx?tid=154233087
ভাগ্য দেবতার প্রিয় পাত্র ছিলেন মীর মহম্মদ। যদিও তাঁর বংশ গৌরব খুব বলার কিছু নয়, কিন্তু তাঁর দক্ষতা ছিল ক্ষুরধার, আশা আকাশ্চুম্বী এবং ব্যবসায় অদ্ভুত জ্ঞান-সম্পন্ন অভিজ্ঞতা তাকে সাফল্য দিয়েছিল। যেহেতু সম্পদই বাস্তবে স্বাধীনতা আর ক্ষমতার বাহক, তিনি সম্পদ আহরণে উদ্যমী হলেন। খুব অল্প সময়ের মধ্য গোলকুণ্ডার এক ব্যবসায়ীর দপ্তরে হিরে ব্যবসায় শিক্ষা নবীশ রূপে কাজ পেলেন। কিন্তু বেশি দিন তিনি সেই কাজ করেন নি। ক্রমশঃ তিনি নিজের হিরে ব্যবসা গড়ে তুলতে লাগলেন। বেনামিতে কয়েকটি হিরের খনি নিজের আওতায় নিয়ে এসে দক্ষতায় এবং পরিশ্রমে সেগুলিকে ব্যবসায়িকভাবে কার্যকর করে গড়ে তুলে হিরে ব্যবসায়ে সফলতার স্বাদ পেতে শুরু করলেন।
বিশ্ব জোড়া হিরে বাণিজ্যে অংশগ্রহনে তাঁর সমৃদ্ধির সূত্রপাত। সমুদ্র বাণিজ্যে অংশ
নিয়ে ক্রমশঃ তিনি সেই রাজ্যের বড় ব্যবসায়ীদের অন্যতম রূপে গণ্য হতে শুরু করলেন। তাঁর ব্যবসা কর্মে বহু জাহাজ অংশ নিত। রাজনৈতিক জীবনে আরও বড় হতে চেয়ে তাঁর হিরে ব্যবসার সমৃদ্ধির সম্পদ কাজে লাগিয়ে তিনি কুতুব শাহের রাজসভার কাছে একটি প্রাসাদ খরিদ করেন। তাঁর ব্যবহার আর খরুচে স্বাভাবে মুগ্ধ হয়ে রাজপ্রাসাদের সভাসদেরা মীরের রাজনৈতিক উচ্চাশা পরিপূর্ণ করতে ব্যস্ত হয়ে পড়লেন। কিন্তু ইংরেজদের কুঠির তথ্য বলছে ১৬৩৪ সাল পর্যন্ত গোলকুণ্ডায় তাঁর নাম খুব বড় ব্যবসায়ী হিসেবে প্রতিষ্ঠিত হয় নি। অন্তত ১৬৩৫-৩৬ সালে শরইদপ্তরশাহীতে(রাজকীয় নথি রক্ষক) তিনি সাধারণ একজন শিল্লাদাররূপে কাজ করছেন। ক্রমশ তিনি রাজকীয় প্রসাসনে ওপরে ওঠা শুরু করলেন, সুলতান নবাব আল্লামি ফাহামি শেখ মুহম্মদিবিন খাতুন তাঁকে মীর জুমলা উপাধি দেবেন রাজ্যের পেশোয়ার দপ্তর দেখা শোনার জন্য। পেশোয়া পদটি কূটনৈতিক পদের কাজের জন্য নির্ধারিত যেমন কূটনীতিকদের সঙ্গে যোগায়োগ, তদের কথাবার্তা জানা শোনা ইত্যাদি। এছাড়াও প্রশাসনিক নানান কাজ যেমন মামলা করা, চাষের জমির এলাকা বাড়ানো, জনগণের জীবনের মানোন্নয়ন করা ইত্যাদি কাজে ব্যস্ত থাকতে হত পেশোয়াকে।
নবাব আলামি নিজে খুব বড় প্রশাসক, তিনি ক্ষমতায় আসার আজে রাজ্যর প্রশাসনে এবং সেনা বাহিনীতে যে বিশৃঙ্খলা চলত তা তিনি নির্মূল করার চেষ্টা করেছেন। তাঁর প্রশাসনিক সময়ে একটা তত্ত্ব প্রমানিত হয়, যে রাজত্বে প্রশাসন যখন অদক্ষ, তখন রাজ্য জুড়ে স্বজন পোষণ আর দুর্ণীতি বেড়ে চলে, সেই অবস্থার সুয়োগ নিয়ে কোন যোগ্য ব্যক্তি সুলতানের কাছাকাছি পৌঁছে গুরুত্ব অর্জন করে বিপুল ক্ষমতা দখল করতে পারেন। একই সময়ে সেই ব্যক্তির এই ওপরে ওঠার উচ্চাশা এবং হঠাত পাওয়া প্রতিপত্তিতে অসন্তুষ্ট হয়ে কিছু মানুষ তাঁর বিরুদ্ধে রাজসভায় সুলতানের কান ভারি করার চক্রান্ত করা শুরু করেন, যাতে সুলতান তাঁর প্রতি বিদ্বিষ্ট হয়ে পড়েন। এই তত্ত্ব মীর জুমলার জীবনে বহুবার ঘটেছে।
সে সময় প্রশাসনিক এবং সামরিক প্রশাসন খুব ভালভাবে চলছিল না। ১৬২৬ সালে ক্ষমতায় এসে আবদুল্লা কুতুব সাহ, এই বিশৃঙ্খলা রোধ করার উদ্যোগ নিলেন। তিনি রাজ্যের প্রশাসনে এবং সেনাবাহিনীতে আইনের শাসন প্রয়োগ করতে একজন পেশোয়া এবং এবং একজন মীর জুমলাকে দায়িত্ব দেন। তারা রাজধানীতেই দপ্তর পেলেন এবং তাঁর দুটি স্তম্ভ হয়ে কাজ করতে শুরু করলেন। নবাব আল্লামি মীর মুহম্মদ মুমিন পেশোয়ার ১৬২৪ সালে এন্তেকালের পর এবং সুলতানের শাসনকালের শেষ সময়ের দিকে পেশোয়া পদটির অস্তিত্ব ছিল কিন্তু সেই পদে কোন আমলা অভিষিক্ত ছিল না। পেশোয়ার কাজ সুলতান নিজে দেখাশোনা করতেন। বারো বছরের সুলতান আবদুল্লা কুতুব শাহ সিংহাসনে আরোহন করার পর তাঁর মা হায়াত বকশি বেগম জামাই শাহ মুহম্মদকে পেশোয়া পদে বসালেন। কিন্তু শাহ মুহম্মদ অযোগ্য প্রমানিত হলেন। শাহজাহানের দুই দূত আদিল সাহ আর নিজাম শাহ তাঁর অযোগ্যতা প্রমান করে দেন। একই সাথে তিনি বেশ কিছু আর্থিক দুর্ণীতিতেও জড়িয়ে পড়েন। সুলতান তাকে পদচ্যুত করে এক যোগ্য পেশোয়া নায়েব পেশোয়া শেখ মুহম্মদ যার বংশত উপাধি ইবনইখাতুন, পেশোয়াইকুল পদবি দিয়ে কাজে নিয়োগ করেন(১৬২৯, ২২ এপ্রিল, রমজান ৯ ১০৩৮ হিজরা)। সুলতান মনসুর খাঁ হাবসিকে আইনিমূলককে পদন্নোতি দিয়ে তাঁর ব্যক্তিগত দেহরক্ষীদের (লস্করিরিকাব) হাবিলদার রূপে নিয়োগ করেন মীর জুমলা দপ্তরে। তিনি অসামরিক প্রশাসনের কাজকর্ম দেখা শোনা করার থেকে সামরিক বাহিনীর ভালমন্দ নিয়েই বেশি উদ্বিগ্ন ছিলেন। সুলতান লিখতে পারতেন না, সরকারি প্রশাসনেও খুব একটা দক্ষ ছিলেন না, ফলে অধস্তন ব্রাহ্মণদের এই করণিকের কাজে নিযুক্ত করেন। তারা তখন ক্ষমতার কেন্দ্রে চলে আসে। গরীব চাষীদের অভাব অভিযোগ তিনি শুনতেন না, যারা তাঁর রাজ্যেকে বাঁচিয়ে রেখেছে তাঁদের স্বার্থ দেখা জরুরি মনে করতেন না। সেনা প্রশাসন অযোগ্য স্বজন পোষিত কর্মচারীতে ভরে গিয়েছিল। স্বার্থান্বেষী মানুষদের কান ভাঙ্গানিতে উত্তেজিত হয়ে তিনি পুরোনো কিছু যোগ্য এবং তাঁর গুণগ্রাহী আধিকারিককে বরখাস্ত করেন এবং নতুন কিছু আধিকারিককে নিযুক্ত করেন। মনসুরের মত অযোগ্য মানুষের কথায় প্রভাবিত হয়ে অন্যান্য যোগ্য আধিকারিককে হেনস্থা করতে শুরু করেন।
১৬২৮সালের অক্টোবরে মনসুর খাঁয়ের মৃত্যুর পরে মীর জুমলা পদটি ফাঁকাই পড়েছিল।১৬৩৪ সাল পর্যন্ত সরইকাহিল দপ্তরের আধিকারিক এই পদএর কাজকর্ম দেখাশোনা করতে থাকেন। ১৬৩১ সালে কিছু মাসের জন্য শেখ মুহম্মদ পেশোয়া দেওয়ান হিসেবে কাজ সামলান। কিছু স্বার্থান্বেষী মানুষ, তাঁর পিছনে ষড়যন্ত্র রচনা করলেও তিনি সেই সব অদক্ষ ষড়িদের জাল কেটে বেরিয়ে আসতে সক্ষম হন। সুলতান তাকে নতুন করে পেশোয়া পদে নিযুক্ত করার ইচ্ছে প্রকাশ করেন, কিন্তু তিনি অস্বীকার করলে তাঁকে মীর জুমলা(জুমলাতুল মুলকি) পদে নিযুক্ত করার ইচ্ছে প্রকাশ করেন, যেটি আসলে সুলতানের পরামর্শদাতার পদ। বহু অনুনয় বিনয়ের পর ৯ শাওয়াল ১০৪৩, ২৯ মার্চ ১৬৩৪ সালে তিনি পদে আরোহন করেন এবং তাঁর ভাইপো শেখ মুহম্মদ তাহিরকে তাঁর অধস্তনরূপে(পদটির নাম সরইকাহিল, তাঁর আগে পদে ছিলেন মীর ফাসিউদ্দিন) নিয়োগ করা হয়। প্রশাসনের রশি এবার থেকে তাঁর হাতে সমর্পিত হয়। অসামরিক প্রশাসন এবং সামরিক প্রশাসনে আইনের শাসন বলবত করার চেষ্টা শুরু করা হয়। প্রত্যেক দপ্তরের জন্য বিশদে নীতি প্রণীত হয়। মোটামুটি দেখা যাচ্ছে তিনি কিছুটা হলেও দক্ষ আধিকারিক
নবাব আল্লামি শেখ মুহম্মদ তাঁর নিজের দায়িত্ব ছাড়াও মীর জুমলা(মৌখিক নাম। পদটির সরকারি নাম জুমালাতুল মুলকি) পদের দায়িত্ব সামলাতে থাকলেন। সঙ্গে চলতে থাকল পেশোয়া পদের বিপুল দায় দায়িত্ব নির্বাহ করা। কূটনৈতিক দায় পালনের সম্মানে পেশোয়া পদের জন্য তিনি নববর্ষের আংরাখা খেলাত পেলেন, পেলেন দুটি ইরাকি ঘোড়া এবং তিনি যাতে সসম্মানে রাজ সন্নিধানে পালকিতে আসতে পারেন সেই সম্মানও তাঁকে দেওয়া হল(১৭ রজব ১০৪৫, ১৭ ডিসেম্বর, ১৬৩৫)। সব্বাইকে নির্দেশ দেওয়া হল, রাজ্যের সব ধরণের মামলা তার দপ্তরই সামলাবে।
সুলতান যে তাঁর ওপরে আস্থা পেশ করছেন, এই বিষয়টা দায়িত্ব পালনে তাঁকে আরও উদ্বুদ্ধ করে তুলল। নিজামুদ্দিন মুহম্মদ লিখছেন, জনগনের জীবনের মান উন্নয়নের, চাষের বিকাশে এবং প্রশাসনিক দায়িত্ব পালনে আরও উন্মুখ হয়ে উঠলেন।
নবাব আল্লামি ফাহামির হাতে প্রভূত সরকারি ক্ষমতা আসায় তিনি নিজে রাজকাজে নিযুক্ত কর্মদক্ষ সঠিক মানুষকে প্রশাসনের সঠিক কাজে লাগাবার উদ্যোগী হলেন। অভিজ্ঞতা, দক্ষতা আর প্রজ্ঞা বিচার করে বহু শিল্লাদারকে মজলিস (পরামর্শ সভা) পদে, কাউকে তিনি মহাল পদে, কাউকে আবার আমিল বা হাকিম পদে উন্নীত করলেন। আগেই বলেছি, আমাদের বীর, মীর মুহম্মদ শিল্লাদার পদে কাজ করতেন, তখন তিনি হয়ে উঠেছেন সুলতানের অন্যতম প্রিয় কর্মী। ১০৪৫/১৬৩৫-৩৬ সালে তাঁকে মছলিপত্তনম হাবিলদার পদে নিয়োগ করা হল। ভারতের ইতিহাসে প্রভাবের নিরিখে এটাই হয়ত গুরুত্বতম পদোন্নতি বলা চলে।
গোলকুণ্ডা রাজ্যে মূল বন্দর ছিল মছলিপত্তনম। সেই বন্দরে প্রচুর কর্মী কাজ করত, দক্ষিণী চিন্টজ আর ক্যালিকো কাপড় রপ্তানিতে মছলিপত্তনমএর সুনাম ছিল। কাপড়গুলি হয় স্থানীয় তাঁতিরা তৈরি করত বা আসত সেন্ট জর্জ থেকে। ভারতে যত চিন্টজ তৈরি হত সেগুলির মধ্যে দক্ষিণের চিন্টজ আর ক্যালিকো ছিল সূক্ষ্মতম এবং রংদার। পূর্ব উপকূল সূতি বস্ত্র উতপাদকেদের রপ্তানির মূল কেন্দ্র ছিল। এখান থেকে সূতি বস্ত্র ব্যান্টাম এবং মধ্য প্রাচ্য যেত; এছাড়াও এই এলাকার সঙ্গে বাণিজ্য সম্পর্ক ছিল সুরাট, বন্দর আব্বাস(গমব্রুম)এর মত পশ্চিমি বন্দর বা পূর্বে পেগুর সঙ্গে। নিজামুদ্দিন আহমদ লিখেছেন, ‘জাহাজগুলি দক্ষিণের দেশে (জেরবাদ) এবং উত্তরের দেশে(বালাবাদ) যেত, আর যেত আরব এবং আজমের বন্দরের পানে। সারা বছর ধরে এই বন্দরে জাহাজ আসত এবং ছেড়ে যেত। এটাই ছিল এই বন্দরের বিশেষত্ব’। থেভেনট(Thevenot) লিখছেন, ‘তটটি অসাধারণ, প্রায় সব ধরণের দেশ থেকে জাহাজ আসতেও পারে, যেতেও পারে। আমি সেখানে কোচিনি চিনা, সিয়ামের, পেগুর এবং পূর্ব দেশের বহু দেশের মানুষ দেখেছি।’
বহু বছর আগে এই রাজমুকুটসম বন্দরটির পরিচালন ব্যবস্থা ভাল ছিল না। যদিও এটির রক্ষণাবেক্ষণে সর্বক্ষণের এক হাবিলদারের দায়িত্বে থাকত, আর থাকত সেই রাজ্যের(মুস্তাফানগর) প্রধান পদাধিকার সর সিমতো আর বন্দরের জন্য ভারপ্রাপ্ত আধিকারিক শাহবান্দারও। কিন্তু বন্দর পরিচালনায় সর্বস্তরে দুর্ণীতি বন্দরের পতনের বার্তা বয়ে নিয়ে এসেছিল, রাজ্যের উন্নতির দিকে না তাকিয়ে ব্যক্তিগত স্বার্থ আর লাভের জন্য প্রশাসকেরা প্রচুর শুল্ক আদায় করতেন। ব্রিটিশ কুঠির তথ্য থেকে পরিষ্কার যে মছলিপত্তনমের প্রশাসন দুজন হাবিলদার – মুল্লা মুহম্মদ টাকি তাকরিশি এবং তাঁর উত্তরাধিকারী মীর ফাসিউদ্দিন মুহম্মদ তাকিরিশির ওপর ন্যস্ত ছিল। এদের খারাপ ব্যবহারের দরুণ ব্রিটিশ কুঠিয়ালদের প্রশাসনের সঙ্গে বিরোধ হচ্ছিল। মীরপাস(মীর ফাসিউদ্দিন)কে লেখা চিঠিতে কুঠিয়ালরা জানাচ্ছে, তাঁর সঙ্গে বিবাদের কারণ হল তাঁর পূর্বসূরী মামাটুকি (মুহম্মদ টাকি) এবং কোন রকম পরিবর্তন না করেই তাঁর পূর্বসূরী অনুসৃত নীতিগুলি প্রয়োগ করা হচ্ছে। ফলে তারা সিদ্ধান্ত নিয়েছে যে মছলিপত্তনম থেকে চলে গিয়ে আরামগাঁওতে(চন্দ্রাগিরির নায়েকের প্রশাসনের অধীনে) কুঠি বানানোর।
কয়েক বছর পরে(১৬৩০-৩২) এই জেলার প্রশাসক হয়ে এলেন মির্জা রোজবিহানী ইসপাহানি। ব্রিটিশ কুঠিয়ালদের নথিতে যিনি মীর্জা রসবাহান নামে পরিচিত। তারা তাকে বড় গভর্নর হিসেবেই দেখত; তিনি সামগ্রিকভাবে কাপড়ের শুল্ক অনাদায়ে, বন্দরের কর না দেওয়ায়, ব্রিটিশদের পেটাপল্লি থেকে জাহাজে কাপড় তুলতে দেননি। ফলে কুঠিয়াল মছলিপত্তনমের প্রশসাকের সঙ্গে দেখা করে(২২ নভেম্বর ১৬৩০), সস্তুষ্ট করে, দুটি ব্রড ক্লথ দেওয়ার প্রতিশ্রুতি দিয়ে জাহাজ ছাড়েন। যতদূর সম্ভব এই মানুষটি ছিলেন সেই এলাকার হাবিলদার। বাটাভিয়ার ডচেদের দাগ রেজিস্টারে তাকে মছলিপত্তনমের প্রশাসক, গভর্নর হিসেবে দেখানো হয়েছে। ২৯ আগস্ট, ১৬৩২ সালে লেখা মছলিপত্তনমের একটা চিঠি থেকে জানতে পারি তিনি সেই এলাকার চাষী এবং গোলকুণ্ডার প্রশাসক(সরইখাহিল) ছিলেন।
যাইহোক, মছলিপত্তনম বন্দর হিসেবে এতই গুরুত্বপূর্ণ ছিল যে ব্রিটিশ কুঠিয়ালেরাও কিছুদিনের জন্য(১৬২৮-৩০) নিজেদের সরয়ে নিলেও ১৬৩০ সালে ফিরে এসে গোলকুণ্ডার সুলতানের থেকে ১৬৩৪ সালের ২৬ ফেব্রুয়ারি ব্যবসার ছাড়পত্রের নির্দেশপত্র স্বর্ণ-ফার্মান অধিকার করল। কুঠির তথ্যাবলী থেকে পরিষ্কার, ব্রিটিশ কুঠিয়ালদের পাওয়া এই ব্যবসায়িক ছাড়ে উদ্বিগ্ন বন্দর প্রশাসকদের মনে হল, রাজ্য প্রচুর অর্থ রাজস্ব হারাবে। তারা ডাচেদের সঙ্গী করে ব্রিটিশদের বিরুদ্ধে সুলতানের কাছে ফরমান অপব্যবহারের অভিযোগ আনল। এর ফলে সরইখাহিল(আবদুল্লা খাঁ মাজানদারানি) এবং দবির(মুল্লা ওয়ায়িস, মুন্সিউলমামালিক) ব্রিটিশ কুঠিয়াল রজার্সএর থেকে বাতসরিক ছাড়ের শুল্ক দাবি করল।
বন্দরের প্রশাসনিক অবস্থা স্বাভাবিক করতে আমাদের নায়ক মীর মহম্মদ খুব চেষ্টা করেছেন। নিজামুদ্দিন আহমদ তাঁর চাকরির সময়ের নথি দেখে লিখছেন, হাবিলদার পদে মীর তাঁর প্রশাসনিক দক্ষতা প্রমান করেন। তাঁর অসীম দক্ষতা আর পুত চরিত্র তাকে প্রশাসনের সিঁড়িতে চড়তে সাহায্য করেছিল। এক বছর হাবিলদারের পদে কাজ করার পর (১৬৩৭) তিনি তেলেঙ্গানার মুস্তাফানগরের (কোণ্ডাপল্লি)) একটি বিশাল দুর্গ মহলের হাবিলদার নিযুক্ত হলেন। তিনি দুর্গের প্রশাসন ঢেলে সাজালেন এবং তাঁর সম্পদ নতুন করে আদায়ের ব্যবস্থা করলেন। তাঁর বক্তৃতা এবং কর্মদক্ষতা রাজধানীর প্রত্যেক মানুষের পছন্দ ছিল। তিনি সুলতানের স্বার্থের জন্য রোদেপুড়ে কাজ করে তাঁর উচ্চাসনে ওঠার পথ পাকা করেন। মছলিপত্তনম আর মুস্তাফানগরের হাবিলদারি তাঁকে সরইখাহিল পদে আরহণ করতে সাহায্য করল।
সরইখাহিল শব্দের আক্ষরিক অর্থ ঘোড়ার প্রধান, বা দলের প্রধান। বাস্তবে এই পদের দায়িত্ব অনেকটা মীর জুমলা পদের অনুরূপ – সেনাবাহিনীর দায় ছাড়াও এই পদাধিকারীকে রাজ্য জোড়া অসামরিক রাজস্ব আদায়ের কাজ করতে হত। গোলকুণ্ডা রাজ্যে এই পদটি খুব গুরুত্বপূর্ণ ছিল, রাজত্বের ভাল খারাপ হওয়া এই পদে থাকা মানুষটির ওপর অনেকটা নির্ভর করত। আধিকারিক যদি অদক্ষ ব্যক্তিত্বহীন হত তাহলে করণিক ব্রাহ্মণেরা নিয়ন্ত্রণের বাইরে চলে যেত, তহবিল তছরূপ এবং আত্মসাত করার প্রবণতা বেড়ে যেত এবং রাজস্বের ক্ষতি হত। তাই প্রধান রাজস্ব আধিকারিক হিসেবে তিনি পূর্ব উপকূলের ব্যবসায় নিজের দপ্তরের নিয়ন্ত্রণ কায়েম করলেন। দেওয়ান মীর জুমলা মনসুর খাঁ হাবসি, মুল্লা মুহম্মদ তাকি তাকরিশিকে বহু মানুষের মধ্যে থেকে বেছে নিয়ে সরইখাহিল(আসলে মীর জুমলা) পদে নিযুক্ত করেন ২৩ সফর ১০৩৮, ১২ অক্টোবর ১৬২৮ সালে। তিনি তাঁর দায়িত্ব এতই দক্ষ ভাবে পালন করেন যে মহালের দুর্নীতিপূর্ণ আধিকারিক এবং মাথায় চড়ে বসা ব্রাহ্মণেরা কর্তৃত্ব হারিয়ে ফেলে; তহবিল তছরূপ এবং আত্মসাতের প্রবণতা বন্ধ হয়ে যায়, রাজস্ব আদায় বাড়তে তাকে। জমিদার নারায়ণ রাওয়ের(মজমুদার) থেকে ১৩০০০০ হুন আদায় হয় এবং ট্রেজারিতে জমা হয়। বিভিন্ন বাগী চৌধুরীকে হত্যা এবং তাঁদের সম্পত্তি রাষ্ট্রায়ত্ত করা হয়। সুলতান মুহম্মদ টাকিকে সারিফুলমুল্ক উপাধিতে ভূষিত করে তাকে সোনার জলে কারুকার্য করা কলমদানি উপহার দেন। তিনি এই উপহার মির্জা মুহম্মদ আমিন মীর জুমলা ছাড়া অন্য কোন অধিকারিককে উপহার দেন নি।
এই পদের বিশদ বর্ণনা এই জন্য দিলাম এটাই বার্তা দিতে যে সরইখাহিল আর মীর জুমলা এই দুটি পদ এর পর থেকে একজনই(মুহম্মদ টাকি) সামলাবেন এবং দেওয়ানির অর্থ মূলত রাজস্ব আদায়, এই দুই পদাধিকারিকের ওপর ন্যস্ত ছিল।
নিরবিচ্ছিন্ন দুবছর সাত মাস দীর্ঘ সময় ধরে কাজ করে, শাওয়াল ১৯, ১০৪০, ১১ মে ১৬৩১ সালে সরফইমুল্ক, সরইখহিল এবং সদর মুহম্মদ টাকি তাক্রিশির এন্তেকাল হয়। তাঁর পরের ছয় বছর এদিকওদিক করে, একের পর এক ক্ষণস্থায়ী পদাধিকারী বসিয়ে দপ্তরটি চালানো হয়, কিন্তু টাকি যে উচ্চতায় দপ্তরটিকে পো্ঁছে দিয়ে যান, সেই দক্ষতা দপ্তরের হারিয়ে যায়। পেশোয়া পদের অধিকন্তু পদ হিসেবে, প্রথমে নবাব আল্লামি ফাহিমি শেখ মহম্মদ ইবনে খাতুন দেওয়ান পদ দেখাশোনা করতেন। এই পদের দায়িত্ব পাওয়ার পর তিনি তাঁর সাবেক দেওয়ান দপ্তরের কাজকর্ম দেখাশোনা করতে দেন মীর কাশিম নাজিরউলমুল্ক, মীর মুইজ্জুদ্দিন মুহম্মদ মুশারফ এবং নারায়ণ রাও মজমুদার এবং অন্যান্য আধিকারিককে - যাদের কাজ ছিল যথাক্রমে রাজকীয় রসুইখানা, হাতিসাল, ঘোড়াশালের ব্যবস্থাপনা করা।
খাদ্যশস্যের দাম বেড়ে যাওয়ায় এবং বাড়তে থাকা খরচে নাজেহাল দেওয়ানির দৈনন্দিন কাজকর্ম বেহাল হতে থাকে। বহু কাজ বন্ধ হয়ে যায়, বিভিন্ন মহাল থেকে অভিযোগের পর অভিযোগ আসতে থাকে। বাস্তবিকভাবে এই ক্ষণস্থায়ী পদক্ষেপগুলি ঠিক মত কাজ করে নি। ২৪ জিলহিজ্বা ১০৪৯, ১৪ জুলাই ১৬৩১ মীর্জা আস্তরাবাদী, সরইখাহিল পদে নিযুক্ত হলেন। মীর্জা বিশ্বস্ত এবং সৎ হলেও, হিসেব রাখা এবং প্রশাসনিক কাজে অনভিজ্ঞতার দরুণ তাঁর পদের প্রতি সুবিচার করতে পারেন নি। এই সুযোগে ব্রাহ্মণেরা মাথায় চড়ে বসতে থাকে। বাউতাত বাড়ি আর মহালগুলি থেকে এতই অভিযোগ আসতে থাকে যে সুলতান নিজে কারখানার কাজকর্ম দেখতে শুরু করেন। নবাব আল্লামির পরামর্শে সুলতান মীর্জা রোজবিহানী ইসপাহানিকে ৩ রাবিউসসানি ১০৪১, ১৯ অক্টোবর ১৬৩১ সালে এই পদে নিযুক্ত করেন। সৎ এবং সত্যবাদী হওয়া সত্ত্বেও তাঁরও কাজ সুলতানের অপছন্দ হল। তাকে বরখাস্ত করে সুলতানের প্রধান নৃত্য সহায়ক মীর ফাসিউদ্দিন তাকরিশি সোনার কারুকার্য করা কলমদানি উপহার দিয়ে এই পদে বহাল হন। কিন্তু তারও চাকরি বেশি দিন রইল না, শেষমেশ সুলতান নবাব আল্লামিকে মীর জুমলা পদে নিয়োগ করেন ৯ শাওয়াল ১০৪৩, ২৯ মার্চ ১৬৩৪ সালে। আগেই বলেছি তাঁর সঙ্গে তাঁর ভাইপো মুহম্মদ তাহির সরইখাহিল হিসেবে তাঁর সহকারীর পদে নিযুক্ত হন। মীর জুমলা পদ সামলানো ছাড়াও নবাব আল্লামি পেশোয়া পদের খেলাত পেলে(১৭ রজব ১০৪৫, ১৭ লিসেম্বর ১৬৩৫), সরইখাহিল তিন মাসের জন্য খালি পড়ে থাকে। নবাব আল্লামির পরামর্শে, কাশিমকোট এবং কলংএর সরইলস্কর আবদুল্লা খাঁ মাজানদারানি সরইখাহিল পদে নিযুক্ত হলেন ১৯ শাওয়াল ১০৪৫, ১৭ মার্চ ১৬৩৬। আমরা দেখলাম ১৬৩১এর পর থেকে কিছু দিন অন্তর এই গুরুত্বপূর্ণ পদে আধিকারিক বদলাতে হয়েছে এবং সেই পরীক্ষা নিরীক্ষা সফল হয় নি, একের পর এক সরইখাহিল পদে আধিকারিক পরিবর্তিত হতে থাকে যতক্ষণনা আমাদের বীর মীর মুহম্মদ এই পদের আধিকারিক হিসেবে মনোনীত হচ্ছেন।
১০৪৭ হিজরাব্দে এক রাজকীয় আদেশে(ফর্মান) মীর মহম্মদকে রাজসভায় লেকে পাঠানো হয়। তাঁকে ৭ সফর ২১ জুন ১৬৩৭ সালে এক রাজকীয় অনুষ্ঠানে ভাল জাতের হাতি, ইওরোপিয় ও চিনা কাপড় উপহার দিয়ে সম্মান জানানো হয়। সুলতান তাঁকে আন্তরিকভাবে গ্রহণ করলেন এবং ‘জ্ঞানী আর দক্ষতার সংমিশ্রণ’ রূপে অভিহিত করলেন। সফর ৯এর রাতে ২৩ জুন ১৬৩৭ সালে সৈয়দ আবদুল্লা খাঁ মাজানদারানির উত্তরসূরীরূপে পুরোনো মহালকে উকিলদের হাতে ছেড়ে মীর মহম্মদ নতুন পদে অভিষিক্ত হলেন।
মীর মহম্মদের প্রতি আসাফ জাহি(আসফের মত জ্ঞানী)র মত উদেদেশ্যপূর্ণ গুণবাচক বিশেষণ - আসফ মঞ্জিলাত এবং আসফ মরতাবাত প্রয়োগ করে নিজামুদ্দিন আহমদ বলছেন, ‘সুগভীর জ্ঞানে আর সেবায় সম্পাদিত সুলতানি কাজকর্ম, নানান ধার্মিক দায়িত্ব পালন আর রাজকীয় সমৃদ্ধি বৃদ্ধিতে সফল হওয়ায় ধীরে ধীরে তিনি সুলতানের কাছাকাছি আসতে থাকেন। তাঁর ভাগ্য আর জ্ঞানের বলে তিনি শীঘ্রই প্রশাসনিক সংক্রান্ত ব্যবস্থার(অম্র হুকুমত) চরমতম দক্ষ ক্ষমতাশালী পণ্ডিতে(ইস্তাকাল) পরিণত হলেন। তিনি জোর করে অনৈতিকভাবে অর্থ আদায়কারী(আরবাবইদাখিল)দের রোজগারের রাস্তা বন্ধ করেন। অধস্তন কর্মী(উম্মাল) আর ব্রাহ্মণ করণিকদের থেকে বিপুল পরিমান অর্থ উদ্ধার করে সুলতানের কোষাগার বৃদ্ধি করলেন’। সুলতান এই কাজে সন্তষ্ট হয়ে তাকে একটা রত্ন খচিত কলমদানি(কলমদানিইমুরাসসা) উপহার দিলেন। সঙ্গে দিলেন বছরে ৩০০০০ হুন রাজস্ব বিশিষ্ট একটি পরগণাও, যাতে তিনি বেশ কিছু আরবি সৈন্য রাখতে পারেন। এতে উদ্বুদ্ধ হয়ে তিনি ১০০ আরবি, ইসপাহানি সৈন্য নিয়োগ করেন সুলতানের শিল্লাদার রূপে। মাতা-সাম্রাজ্ঞীর বেশ কিছু কাজ সম্মানজনকভাবে সম্পন্ন করায়, রাজকীয় মাতা তাঁকে প্রচুর উপহার দেন, যার মধ্যে রয়েছে একটি কোমরবন্ধ, রত্নখচিত তরোয়াল (শামশিরইমুরাসসা), ঘোড়া আর হাতি।
এর পরে আরও কিছু জটিল কিন্তু গুরুত্বপূর্ণ রাজকীয় দায়িত্বও তিনি পালন করেন। এই দায়িত্বে তাঁর অতুলনীয় সাংগঠনিক ক্ষমতার পরিচয় পাওয়া গেল। সুলতানের মাতা-সাম্রাজ্ঞীর রাজধানীতে একটিও প্রাসাদ জেনানা-মহলের জন্য পছন্দ না হওয়ায়, মীর মহম্মদের ওপর দায়িত্ব পড়ে মাত্র একবছরেরও কম সময়ের মধ্যে (রবিউলআওয়াল ১০৪৮, জুলাই ১৬৩৮এর মধ্যেই) চার তলা প্রাসাদ হায়াত মঞ্জিল বানিয়ে দেওয়ার। সেই উদ্দেশ্যে একটি স্থান নির্বাচন করে প্রাসাদ পরিকল্পনার দায়িত্বপ্রাপ্ত হাবিলদার মালিক আলমাসের তত্ত্বাবধানে একটি স্থাপত্যের পরিকল্পনা তৈরি করেন মীর। সেই পরিকল্পনাটি সুলতান কিছুটা সংস্কার করে দিলেন; চারতম তলার চারদিকে, চারটি বিশাল জানালা যুক্ত সুউচ্চ মিনার সংযোজিত হল। প্রাসাদের সাজসজ্জা নিখুঁততম এবং বিশদে তৈরি করতে মীর মহম্মদ রাজ্যের এবং দেশের প্রচুর জ্যামিতিবিদ এবং কারু শিল্পী নিযুক্ত করে, নিজে সারাদিন প্রায় অভুক্ত থেকে স্থপতি এবং কারিগরদের সঙ্গে কাজ করে এটি রূপায়িত করেন। চতুর্থ তলার ছাদের চারটি মিনারের মাঝখানে চাঁদনি (পোর্টিকো), দেহলি(টেরেস), বসার যায়গার সঙ্গে একটি গ্রীষ্ম-ঘর আর একটি গোসলখানা নির্মান করেন; সুলতানের নির্দেশ অনুযায়ী দেওয়ালের বিশেষ চিহ্নআঁকযুক্ত সাজসজ্জাকে বাস্তবে রূপায়িত করার ব্যবস্থা করেন। ঘরের দেওয়ালে ইরাণ আর হিন্দোস্তানের শিল্পীদের দিয়ে আঁকানো হয় রাজসভা, শিকার এবং যুদ্ধের রঙ্গিন চিত্রাবলী। কাজটি এতই সুসম্পন্ন করে সম্পাদিত করা হয় যে নিজামুদ্দিন এই রাজপ্রাসাদকে এরম বা ইডেনের সঙ্গে তুলনা করেন।
মাত্র কয়েক দিন পরেই রবিউলআওয়ালের শেষের দিকে(১ আগস্ট, ১৬৩৮) তাঁর প্রশাসনিক ব্যবস্থাপনার দক্ষতা প্রয়োগ এবং সর্বসমক্ষে প্রয়োগ এবং উপস্থিত করলেন, সকলে তাঁর দক্ষতার মুগ্ধ হয়ে গেল। প্রাসাদ উদ্বোধনে আসবেন সুলতান, উজির, আমীর হাজারো আধিকারিক। মাতা-রাজ্ঞীর ইচ্ছে অনুযায়ী সেই বর্ণাঢ্য, সম্পদশালী উদ্বোধন অনুষ্ঠানের সমস্ত ছোট ছোট খুঁটিনাটি পরিকল্পনা নিজের কর্মচারীর সঙ্গে মিলে রূপায়িত করলেন মীর মহম্মদ। প্রাসাদের সামনে যে মাঠটি রয়েছে, সেটি পরিষ্কার করে আরশির মত চকচকে করে ফেলা হল। সরনৌবত (সেনা বাহিনী না নহবত?) তাঁদের কাজ দেখাতে এল। মাতা-রাজ্ঞীর বিশেষ দূতের সাহায্যে মীর মহম্মদ ভেলভেটের গালিচা পাতা ১০০০ গজ দীর্ঘ রাস্তা জুড়ে সোনার শিকলি আর ঝালর দিয়ে সাজিয়ে দেওয়া হল। এই রাস্তায় মোট আটটা বড় বড় তোরণ তৈরি করা হয়। গরীবদের জন্য বিপুল খাদ্য বিতরণ করা হয়। অতিথিদের অভ্যর্থনার জন্য রাস্তায় সার দিয়ে দাঁড়িয়েছিল হাতি, ঘোড়া, উট আর দাস-দাসী। হাতে রত্ন খচিত সোনার বারকোষ(ট্রে)এ বহুমূল্য রত্নরাজি, বস্ত্র ইত্যাদি নিয়ে ১২টি হারেমের আহুদাদার আর মালিকেরা দাঁড়ানোয় সমগ্র উদ্বোধন অনুষ্ঠানের জাঁকজমক আরও বহুগুণ বৃদ্ধি পায়। এই রত্ন খচিত অনুষ্ঠান চলাকালীন তাঁর বিশালত্ব নিয়ে ঘোড়া থেকে নেমে সুলতান প্রত্যেকটি তোরণ পার হচ্ছেন, আর তাকে নানানভাবে অভ্যর্থনা জানানো হচ্ছে, শেষে তিনি সিঁড়ি চড়ে সব থেকে উঁচু আসনে বসলেন। উচ্চপদস্থ আমলারা তাঁকে নানান ধরণের পেশকাশ দিয়ে চলেছেন এবং তিনি তাঁদের স্বাগত জানাচ্ছেন। মাতা-রাজ্ঞী সুলতানকে একটি সোনার ঝালর এবং শৃঙ্খলে মোড়া একটি হাতি, দুটি ঘোড়া, ইরাকের রত্নখচিত শৃঙ্খল, ইওরোপের ভেলভেট, চৌদ্দটি সোনায় কারুকাজ এবং মোড়া করা সূক্ষ্ম বস্ত্র যার প্রান্তটি রেশমের সুতো দিয়ে সেলাই করা সহ প্রচুর সামগ্রী উপহার দিলেন।
বিপুল সম্পদের অধিকারী মীর মহম্মদ সৈয়দ সোনায় অসাধারণ কারুকাজ করা নানান আনুষঙ্গিক উপকরণে সজ্জিত ১২ মন ওজনের সোনার পালঙ্ক উপহার দিলেন। এছাড়াও দিলেন সোনার গোলক, সোনার তৈজসপত্র, সোনার পাত্র, সূক্ষ্ম বস্ত্র এবং তাঁর রুচি মত অন্যান্য উপহার। মীর মহম্মদের সাম্প্রতিক সেবায় খুশি হয়ে মাতাসাম্রাজ্ঞী তাকে বিশেষভাবে উপহার দিলেন সোনার শৃঙ্খলে মোড়া একটি ঘোড়া, একটি হাতি, একটি কোমর বন্ধনী, এবং একটি রত্নখচিত তরোয়াল।
আরও কিছু অপ্রীতিকর ঘটনা মীর মহম্মদের ভবিষ্যতের উচ্চাকাঙ্ক্ষা পূরণের দিকে এগিয়ে দিল। যারা তাঁর পথে কাঁটা হয়ে দাঁড়িয়েছিলেন, তাঁদের বিরোধিতাকে চূর্ণ করে আরও গর্বিত দর্পে তিনি এগিয়ে চললেন। তাঁর জ্ঞান, দক্ষতা, প্রজ্ঞা, মুল্লা ওয়ায়েজ যিনি দবির এবং মুনসিওউলমামালুকের মত পদে থেকেছেন, ঈর্ষার কারণ হয়েছে। সুলতানের নেক দৃষ্টির সুযোগ নিয়ে সমস্ত শোভনতা এবং বাস্তব বিচারবুদ্ধ নাশ করে সরইখাহিল দপ্তরের কাজকর্মে দাখিলা দেওয়া শুরু করলেন মুল্লা। এমন কি পেশোয়া দপ্তরে বা সব কয়জন মনসবদারের সঙ্গে তিনি এমন ব্যবহার করা শুরু করলেন যেন তারা তাঁর অধস্তন কর্মচারী। তাঁর এই বেয়াদপি দেখে, বুঝেও সুলতান নানা কারণে তাকে নিবৃত্ত করেন নি। সরইখাহিল দপ্তরের ভারপ্রাপ্ত আধিকারিক মীর মহম্মদও সুলতানের অতিশয় প্রিয়পাত্র ছিলেন। এবং তিনি তাঁর প্রতি ন্যস্ত নানা অসামরিক এবং দেওয়ানির রাজস্ব আদায় সংক্রান্ত দায়িত্ব তাঁর মত করে নিজস্ব যোগ্যতায় পালন করার চেষ্টা করছেন। তিনি স্বাভাবিকভাবেই তাঁর দপ্তরে অযাচিতভাবে মুল্লা ওয়ায়েজএর মাথা গলানো পছন্দ করেন নি, এবং সুলতানের প্রতি দায়বদ্ধ নন, এমন অভিয়োগ তিনি দৃঢভাবে খণ্ডণ করে চিঠি লেখেন। মীরের ক্ষমতার ডানা ছাঁটতে না পেরে ওয়ায়েজ তাঁর পদত্যাগ পত্র সুলতানের কাছে পাঠিয়ে দিলে সুলতান তেলেবেগুণে জ্বলে ওঠেন। শেষ পর্যন্ত রবিউল্লাওয়ালএ(জুলাই ১৬৩৮)) মুল্লাকে পদচ্যুত করিয়ে তাঁর বাড়িতে নজরবন্দী করে রাখা হয়, এবং উজিরের পদটি নিয়ে আবার অপপ্রয়োগ হতে থাকে। মীর মহম্মদকে এবারে নিজের ১০০ জনকে দেখতে বলা হয় এবং বলা হয় তাকে যে জায়গির দেওয়া হয়েছে, সেখানের রাজস্ব থেকেই তাঁদের বেতন উদ্ধার করতে হবে। মুল্লার দবির দপ্তরটি ২৬ শাওয়ালে, ২০ ফেব্রুয়ারি ১৬৩৯তে মির্জা টাকি নিশাপুরিকে দেওয়া হয়। উজিরাত পদটিকে দেওয়া হয় কাশমকোটা থেকে ডেকে আনিয়ে মির্জা রুস্তমকে। মুল্লার বাহিনীটি মালিক অম্বরের দায়িত্বে ছিল, তিনি সেটি মীর মহম্মদকে অর্পণ করেন। মালিক অম্বর, মীর মহম্মদকে বর্ণনা করেন ‘আধুনিক যুগের আসফ’ রূপে।
ক্রমশ মীর্জার দক্ষতার পরিচিতি এবং ক্ষমতার বিস্তৃতি ঘটতে লাগল। দাদমহলের ময়দানে তাঁর ইরাকি সেনা, সুসজ্জিত শিক্ষিত হাতি এবং ঘোড়ার কুচকাওয়াজ দেখিয়ে তিনি কোমর বন্ধনীর সঙ্গে ‘সরইখাহিলএর মত উচ্চপদের সঙ্গে উজিরাতের দায়িত্ব’ও লাভ করলেন। রাজধানীতে উজির পদের একটা নিয়মিতান্ত্রিক কাজ ছিল, উজির যদি রাজধানীতে উপস্থিত থাকেন, তাহলে সপ্তাহে একদিন সারা রাত এবং পরের দিন সক্কালের নদীর ওপারে(রুদ খানা)র নদী মহলের সৈন্য, হাতি, ঘোড়ার কুচকাওয়াজ দেখবেন। তার দেখার পরে সেই কুচ যাবে দাদমহলের ময়দানে সুলতানের নজরদারির উদ্দেশ্যে। সাধারণত রাজত্বে ১২ জন উজির থাকেন। এদের মধ্যে এক থেকে তিনজন উজিরকে একসঙ্গে বসে সারারাত রোজকার সৈন্যের কুচকাওয়াজ দেখতে হবে।
মীর মহম্মদের দক্ষতা, সংগঠনের প্রজ্ঞা, কাজের দূরদর্শিতার প্রতি সুলতানের ধারণা আরও গভীর হল, তিনি যখন রাজধানী থেকে মছলিপত্তনমের (বন্দরইমুবারক) দিকে যাত্রার সমস্ত ব্যবস্থা তাঁকে করতে বললেন(২৯ অক্টোবর থেকে ২৭ ডিসেম্বর ১৬৩৯)।
উপকূলের দিকে যাত্রা করবেন এই সদিচ্ছায় সুলতান, জনাব আসফদৌরান মীর মহম্মদকে নির্দেশ দিলেন যাত্রার জন্য প্রয়োজনীয় যত কিছু কারখানা থেকে সংগ্রহ করার এবং রাস্তায় এবং ছাউনিতে অত্যাবশ্যকীয় জিনিসপত্র জোগাড় করা এবং যাত্রার জন্য প্রয়োজনীয় প্রশাসনিক ঝামেলা মেটানোর জন্য। এই যাত্রার জন্য রাস্তা তৈরি করা, জঙ্গল কাটা, যাত্রাপথের মধ্যবর্তী চৌদ্দটি স্থানে শিবির ফেলার কাজ করতে হবে। মহল আর বাউতাতের(বাড়ির) সুবিধের জন্য, তিনি সমগ্র বিষয়টি মানসিকভাবে ছকে নিয়ে তিনি খুব ছোট বড় সব ধরণের ঝমেলা ছকে মিটিয়ে ফেললেন। সুলতান সরইখাহিলকে নির্দেশ দিলেন, তিনি যেন রাজপথের মহালদের নির্দেশ দেন, তাঁর যাত্রা কালে রাজধানী থেকে মছলিপত্তনম পর্যন্ত রাস্তায় যেন পর্যাপ্ত খাবার এবং বিচালি যোগাড় ও সঞ্চয় করা থাকে। সোনার সিংহাসনে চড়ে তিনি তাঁর মা, মহিলারা, পেশোয়া, উজির, পরামর্শদাতারা এবং অভিজাতরা, ইরাণ এবং ভারতের নানান এলাকার বিদেশি রাজদূত(হাজিব), বিভিন্ন সেনা – পদাতিক, গোলান্দাজ, ঘোড়সওয়ার, হাতিসওয়ারদের নিয়ে উপকূলের উদ্দেশ্যে যাবেন। মীর মহম্মদকে একটা ফর্মান দিয়ে রাজধানী ত্যাগ করে যাওয়া ইরাণের রাজদূত ইমাম কুলি বেগকে ফিরিয়ে আনতে পাঠানো হল। এই বিপুলাকায়, যাত্রার দুটি লুকোনো উদ্দেশ্য ছিল, প্রথমত বাগী জমিদারদের সুলতানের ক্ষমতা সম্বন্ধে সচেতন করানো, দ্বিতীয়ত বিদেশি ব্যবসায়ীদের একটু সমঝে দেওয়া।
সম্রাটের চাহিদা মত মীর মহম্মদের সমস্ত পরিকল্পনা বাস্তবায়িত হলে ইরাণি এক জোতির্বিদ জানালেন ১২ রজম মঙ্গলবার, ২৯ অক্টোবর ১৬৩৯ দিনটি শুভ। এই ঘটনার সময় হায়াতাবাদএ(হায়াতনগর, ১-৯ নভেম্বর) উপস্থিত থাকা ঐতিহাসিক নিজামুদ্দিন আহমদ শিরাজি, মীর মহম্মদের সংগঠনের দক্ষতা সম্পর্কে খুব উচ্চ ধারণা পোষণ করেছেন। তাঁর বর্ণনায় সেনা ও অসামরিক মানুষ নিয়ে কাফেলায় থাকা ৫০০০ মানুষ তাঁদের চাহিদামত খাদ্য, পণ্য এবং প্রয়োজনীয় সেবা পেয়েছেন – এবং এ সবই হয়েছে আসফজাইর সাংগঠনিক প্রতিভায়। মুনাগালা কসবার হাবিলদার (১৫ নভেম্বর) সৈয়দ মীর রুস্তম এই বিপুল বাহিনীর খোরাক পৌছে দিয়েছেন নবাব আল্লামি, মীর মহম্মদ আর হাকিমুল মুল্ককে। পরের দিন নবাব সেখান থেকে পাহাড়ি দুর্গ অনন্তগিরিতে পৌঁছে, চূড়ায় ওঠেন মীর মহম্মদ, হাকিমুল মুল্ক এবং অন্যান্যদের নিয়ে।
মুস্তাফানগর(কোণ্ডাপল্লি, ১৯ নভেম্বর) মীরের নিজের প্রশাসনিক তালুক। সেখানে তিনি নানান সেবা আরও সুখকরভাবে সামলেছেন। পরের দিন পাহাড়ের ওপরের প্রাসাদে মীর দেখতে গেলেন, দুর্গের প্রাসাদটি সত্যিই সুলতানের পক্ষে বাসযোগ্য আছে কি না। এবং নবাব আল্লামি আর হাকিমউলমুল্ককে নির্দেশ দিলেন সুলতান সত্যিই পাহাড় থেকে নিরাপদভাবে নামতে পারবেন কি না তা দেখার। তিনি সুলতানের জন্য জাঁকজমকপূর্ণ আমন্ত্রণী জলসার ব্যবস্থা করলেন। ২১ তারিখ পাহাড় থেকে মহিলাদের সঙ্গে নিয়ে নেমে সুলতান দুর্গটি তাঁর অন্তরঙ্গ সভাসদ আর অমাত্যদের(মাকারবানইআজম) নিয়ে পাক দিয়ে দেখতে শুরু করলেন। নিরাপত্তার জন্য সুলতান নির্দেশ দিলেন হাজারো বন্দুকচি, নাইকার এবং কোতোয়ালকে তৈরি রাখতে হবে; পাহাড় প্রমান খাদ্য তৈরি করতে হবে; তোপখানা নতুন করে গড়তে হবে; রাতের সময় খাসাইখাইলের ফৌজ, ক্রীতদাস এবং নাইকরেরা বন্দুকবাজদের সঙ্গে শ্বাপদ সঙ্কুল জঙ্গলের আশেপাশে জেগে থাকবে, যাতে কোন রকম উতপাত না হয়। সুলতানের সঙ্গে আসা আমীরেরাও রাত পাহারা দেবে। এমতাবস্থায় মীর মহম্মদ সৈয়দকে সারা দিন রাত তৎপর থেকে সুলতানের চাহিদার দিকে নজর রাখতে হয়েছে।
বেজোয়াদায়(২২ নভেম্বর) তিনটি ইওরোপিয় কম্পানি – ব্রিটিশ, ডাচ এবং ডেনের কুঠিয়ালেরা তাঁদের অনুচর নিয়ে মছলিপত্তনম থেকে উপস্থিত হলেন। তারা সুলতানের অনুমতিতে ব্যবসা করছেন। তারা সুলতানের সঙ্গে কথা বললেন।
ওয়েয়ুরে(২৪ নভেম্বর) পৌঁছে সুলতান মীর মহম্মদকে নির্দেশ দিলেন, ফারাকসানার ওহুদাদার চতুর খাঁকে এবং অন্যান্যদের সঙ্গে নিয়ে বন্দর শহর ইনগণ্ডুর(এনগোডুর)এ শিবির ফেলতে হবে। যেহেতু বন্দরটি মীরের প্রশাসনের অধিকারে ছিল, সেহেতু তিনি পোর্টের দরজা থেকে ব্যাঙ্কসাল পর্যন্ত রাস্তার সমস্ত ব্যবস্থাপনা এবং নীতি নির্ধারণ করলেন(কেন? যাতে মিছিলটা ভাল হয়?)। বন্দরে বণিকদের বাড়িঘরগুলি কাপড় এবং অন্যান্য নানান দ্রব্য দিয়ে সুন্দর করে সাজানো হয়েছে। মীরকে পাশে নিয়ে হাতিতে চড়ে সুলতান ব্যাঙ্কশালের দিকে এগোতে থাকলে, মীর, সুলতানের সমস্ত প্রশ্ন মর্যাদা সহকারে উত্তর দিতে থাকলেন। ব্যাঙ্কশাল বাড়িতে বিশেষ একটি মজলিস(ব্যক্তিগত বন্ধুদের নিয়ে সভা) শেষ করে সুলতান বন্দরটি ঘুরে দেখলেন, সমুদ্রে ধোবিঘাটের দিকে এগোতে শুরু করলেন।
২৭ তারিখ সুলতান আবার বন্দরের দিকে গেলেন এবং পরের দিন ইওরোপিয় কুঠিগুলি ঘুরে দেখার ইচ্ছে প্রকাশ করলেন। ইচ্ছে হয়ত সেখানের বণিকেরা তাঁর সঙ্গে থাকা মহিলাদের কাপড় এবং সারাদেশ থেকে জোগাড় করা নানান পণ্য দেখাক। কুঠিওয়ালাদের সুলতান বেশ কিছু সুযোগ-সুবিধে দিলেন। ২৯ তারিখ সুলতান মহিলা, বিদেশি ব্যবসায়ীদের বাড়িঘরদোর দেখতে গেলেন। তিনি সেখানে আন্তরিকভাবে কাজ করা আমলাদের অনেক প্রশ্রয় এবং সুযোগ দিলেন এবং সরইসিমতকেও বেশ কিছু সুবিধে দেওয়ার কথা বললেন। ৩ ডিসেম্বর ধোবিঘাটে মীর মহম্মদ সম্রাট আর তাঁর সঙ্গীদের আমোদ দিলেন সমুদ্রে মাছ ধরা দেখিয়ে। দেখা গেল একজোট হওয়া ধীবরেরা তাঁদের জালে প্রচুর ছোট বড় মাছ ধরেছেন।
পরের দিন পেশকাশের সময় মীর মহম্মদ সৈয়দ সুলতানকে বন্দরের এবং এখানকার আধিবাসীদের অবস্থা অবগত করান। তিনি সেখানে থাকা বিভিন্ন দেশের ব্যবসায়িকে নানান সুযোগ দেওয়ার কথা ঘোষণা করেন – ১) বন্দরের গেটে প্রত্যেক পণ্যের জন্য জাকাত দেওয়া থেকে, দেশি বিদেশি সব ধরণের ব্যবসায়ীদের মুক্তি দিলেন, ২) এছাড়া গয়নাগাটির জন্য ব্যবসায়ীদের থেকে যে বিপুল পরিমানে রাজস্ব নেওয়া হয়, তাতেও তিনি ছাড় দিলেন। সুলতানের জাকাত সংক্রান্ত নির্দেশ (ফর্মান) একটা শিলালিপিতে লিখে বন্দরের জামা মসজিদে টাঙ্গিয়ে দেওয়া হল, যাতে আগামী দিনের হাকিম আর আমিলেরা এ ধরণের কর আদায় এবং তাঁর জন্য সর্বশক্তিমানের অভিশাপ পাওয়া থেকে নিজেদের বাঁচিয়ে রাখবে। এছাড়া যে সব ব্যবসায়ী পেগু থেকে রুবি আমদানি করে, তাদেরও ছাড় দেওয়া হল।সুলতানের এই সুবিধে দানের খবর দ্রুতগতিতে বালাবাদ আর জেরবাদে ছড়িয়ে গেল এবং এতে স্থানীয় ব্যবসায়ী আর রত্নকারেরা খুশি বোধ করলেন।
সাধারণ মানুষের অবস্থার উন্নতির জন্য বহু নতুন পুরোনো বাসিন্দা নির্বিশেষে অভাবি মানুষ, সৈয়দ, আলিম, ধর্মপ্রান ব্যক্তি, জীবিত কবিদের মাসোহারা এবং দান দেওয়ার, জমি অথবা আর্থিক ভর্তুকি দেওয়ার কথা বললেন। এছাড়াও সুলতান ওয়াজিফা থেকে শুরু করে সৈয়দদের, বিশেষ করে মীর মৈনুদ্দিন মহম্মদ শিরাজি এবং মীর মহম্মদ হুসেইনকে যে দান দেওয়া হচ্ছে, তা চালিয়ে যাবার প্রতিশ্রুতি দিলেন। শেষে মীর মহম্মদ সুলতানের প্রশস্তি গাইলেন এবং সুলতানের মহত্ত্বের জন্য তাকে ধন্যবাদ জানালেন। সুলতান পেশকাশ গ্রহণ করে স্থানীয় একটি লবন কারখানা ঘুরতে গেলেন।
বন্দর ছাড়ার দিন(৭ ডিসেম্বর), সুলতান মীর মহম্মদকে নিজের গলা থেকে চাদর খুলে এবং চার-কোব(এক ধরণের জামা) পরিয়ে সম্মান জানালেন। এই সম্মান জানানো হয় সেই ব্যক্তিকে যিনি সরইখাহিল দপ্তর থেকে বিদায় নিচ্ছেন। এছাড়াও তাকে একটা রত্ন খচিত খাপওয়ালা তরোয়াল, একটি রূপোর জালে মোড়া যুদ্ধ হাতি, একটি রূপোর জালে মোড়া, অন্যটিতে রত্নখচিত জিন, লাগাম আর জাল দিয়ে মোড়া দুটি ইরাকি ঘোড়া দিয়ে সম্মান জানালেন সুলতান। এছাড়াও রাজ্যকে সেবা করে যে সব ইওরোপিয় সাহায্য করেছেন, তাদেরও সুলতান সম্মান জানান|
এইভাবে মীর জুমলা বিভিন্ন সম্ভ্রান্ত দপ্তরে কাজ করেছেন, ‘এবং প্রায় সব ক’টায়’, মানুচি বলছেন, ‘তাঁর নিজের ছাপ ছেড়ে গিয়েছেন।’ ক্রমশঃ তাঁর রাজনৈতিক প্রভাব বাড়তে থাকে। প্রথম জীবনে পাওয়া ‘নবাব’ উপাধি পাওয়া সূত্র একটা ব্রিটিশ কুঠির তথ্যে পাচ্ছি ২৮ মে, ১৬৩৮ সালে, তাঁর দশ দিন আগে তিনি সরইখাহিল পদে ছিলেন। নিজামুদ্দিন আহমেদ বলছেন, তাঁর প্রত্যেক পদক্ষেপে মীর মহম্মদ, সুলতানের মঙ্গল চাইতেন, এবং ফলে তাঁর প্রিয়পাত্র হয়ে ওঠেন। মুঘল ঐতিহাসিকেরা সক্কলে প্রায় মীরের ক্ষমতার দক্ষতা এবং প্রভাবিত করার যোগ্যতা নিয়ে বিন্দুমাত্র সংশয় প্রকাশ করেন নি। ওয়ারিস বলছেন, মীর জুমলা আটক ও ফাটকের(মানে খোলা ও বন্ধ) যোগ্যতা অর্জন করেছিলেন, অর্থাৎ তিনি কুতুব শাহের সমস্ত বিষয় নিয়ন্ত্রণ করতেন। আকিল শাহ বলছেন, ‘গোলকুণ্ডা রাজ্যের সর্বেসর্বা’ ছিলেন মীর জুমলা। কোন কিছুই তাঁর অনুমতি ছাড়া করা যেত না। তিনি সুলতান আর ইওরোপিয় কুঠিয়ালদের মধ্যে সংযোগসূত্র ছিলেন। তাভার্নিয়ে গোলকুণ্ডার সুলতান আবদুল্লা কুতুবশাহকে কিছু মুক্তো আর গয়না বিক্রি করতে চাইলে তাকে মছলিপত্তনম থেকে মীর জুমলার সঙ্গে দেখা করতে গোলকুণ্ডায় যেতে হয়েছিল। কেননা, ‘কোন ব্যতিক্রমী বা দামি কিছু কিনতে চাইলে, সুলতান মীর জুমলার সম্মতি ব্যতীত কোন পদক্ষেপই নিতেন না’(জুলাই ১৬৫২)। গোলকুণ্ডার আভ্যন্তরীণ প্রশাসনে তাঁর অবিসংবাদী প্রভাব এবং তাঁর বিপুল ব্যবসার জাল দেখে বিদেশিদের মনে হত রাজ্যে তাঁর ক্ষমতাই চূড়ান্ত। ঠিক এই জন্য মছলিপত্তনমে এক ব্রিটিশ কুঠিয়াল তাঁর পারস্যের এক কুঠিয়াল সতীর্থকে লিখেছিলেন, ‘সম্রাটের বকলমে সরইখাহিল সারা রাজ্য শাসন করে’। গোলকুণ্ডায় আসা ব্রিটিশ ইস্ট ইন্ডিয়া কোম্পানির দূত এন্ড্রু কোগু(১৬৩৯) জানাচ্ছেন, ‘(এটা)সত্যি যে সরইখাহিলই সারা রাজ্য শাসন করেন’। শেখ মহম্মদ ইবনইখাতুন মীর জুমলা পদ ছাড়ার পর মীর মহম্মদ মীর জুমলা পদে আসীন হন। কিন্তু কোন তারিখে সেটা জানা যাচ্ছে না। ফলে মীর মহম্মদের মীর জুমলায় রূপান্তরের তারিখটি আমাদের অজানা থেকে যাবে। অধ্যাপক শেরওয়ানির ধারণা বিজয়নগরের অন্যতম প্রধান দূর্গ, উদয়গিরি জয় করার খবর ১৮ জুন, ১৬৪৩ সালে যখন সুলতানের কাছে আসে, তখনই তিনি তাঁকে মীর জুমলা পদবী দেওয়ার সিদ্ধান্ত নেন। অবশ্যই এটি একটি উপযুক্ত সময় নতুন পদে আসীন হওয়ার। ১৬৪৩০-৪৪ সালে সোয়ালি কুঠি ওয়ালাদের তাঁর সম্বন্ধে মন্তব্য, 'ক্ষমতায় থাকা সরইখাহিল বা উজির, সরকারকে চালায় এবং দেশটা নিয়ন্ত্রণ করে', এ তথ্যটা কিন্তু মাথায় রাখা দরকার। তবে প্রশাসনে তিনি কুশলী ছিলেন, সরকারে ছিলেন প্রভাবশালী। কিন্তু মীর জুমলা যুদ্ধেও যে খুব দক্ষ ছিলেন, তা প্রমান হয় তাঁর পূর্ব কর্ণাটক দখল করায়, যেখানে তিনি ১৬৪২ সালে সুলতানেরও বিরোধিতা করেছিলেন। সেই ঘটনাটা পরবর্তী অধ্যায়ে বিস্তৃতাকারে বলব। তাঁর সম্মান এতই ছিল যে সুলতান তাঁর দুই মন্ত্রী সুজাউলমুল্ক এবং উলচি বেগকে তাঁর সঙ্গী হতে নির্দেশ দেন।
কর্ণাটকে মীর জুমলা
প্রথম পর্ব
কর্ণাটক এবং কর্ণাটকে মুসলমান উপস্থিতির ইতিহাস
কর্ণাটক বা কর্ণাট শব্দটা প্রাথমিকভাবে ব্যবহার হয়েছিল সাধারণভাবে তেলুগু আর কানাড়ি জনগণ, তাঁদের ভাষা ইত্যাদি বোঝাতে। কিন্তু সময়ের সঙ্গে সঙ্গে এই শব্দের ব্যবহার সংকুচিত হয়ে শুধু বোঝাতে থাকে কানাড়ি জনগণ আর ভাষাকে। ‘কর্ণাটক দেশ’ বলতে আক্ষরিকভাবে শুধু বোঝায় উত্তরভূমি বা বালাঘাট। মুসলমান শক্তি দক্ষিণভারতে প্রথমে পৌঁছায় ঘাট, মহীশূর, তেলেঙ্গানার অংশ যার নাম কর্ণাটা অঞ্চলে। কিন্তু যখন বিজয়নগর রাজ্য, পূর্বের তামিল আর তেলুগু এলাকার দিকে সরে যেতে বাধ্য হল, সে সময় কর্ণাট শব্দটা পূর্বের সমতল দেশ বা পণঘাট নামে চিহ্নিত হল। পূর্বতন বিজয়নগর রাজ্য, দাক্ষিণাত্যের সুলতানি সাম্রাজ্যের দুই অংশে বিভক্ত হল, উত্তরে তুঙ্গভদ্রাকে সীমারেখা করে বালাঘাট আর পণঘাট নিয়ে বীজাপুরি কর্ণাটক আর হায়দ্রাবাদী কর্ণাটকরূপে। ব্রিটিশেরা কর্ণাট শব্দটা ব্যবহার করল ঘাটের নিচের অংশটা, যার মধ্যে রয়েছে মাদ্রাজ, তামিলনাড়ুর নেল্লোর, এবং কর্ণাটকের নবাবের প্রশাসনিক এলাকাগুলি। ফলে মহীশূর দেশ যদিও আদতে সত্যিকারের কর্ণাটক, যাকে আজ আর কর্ণাটক বলা হয় না, বরং আধুনিক ভূগোলে যে কর্ণাটক দেখানো হয় সেটা হল মাদ্রাজের নিচু জমি বা করমণ্ডল উপকূল, যা ইতিহাস দ্বারা বিন্দুমাত্র সিদ্ধ নয়।
কানাড়ি দেশ অতীত থেকেই তাঁর উর্বর জমি, ধাতু, হাতি এবং ধনসম্পদের জন্য প্রখ্যাত ছিল। কিন্তু মাদ্রাজের সমুদ্র উপকূল আর পূর্ব ঘাটের মধ্যে যে পূর্ব কর্ণাটক বা পণঘাট, সেটি পশ্চিম কর্ণাটিক বা বিজাপুরী কর্ণাটকের থেকে হাজার গুণে জনবলী, সম্পদশালী এবং উর্বর। এর হিরের খণি, উর্বর জমি, পুরোনো হিন্দু সাম্রাজ্যের লুকোনো সম্পদের আকর্ষণে আওরঙ্গজেব কর্ণাটক দখল করতে উৎসাহিত হয়েছিলেন। শাহজাহানকে লেখা একটি চিঠিতে তিনি লিখছেন, ‘এটি গোলকুণ্ডার মত বড় এবং ধনশালী রাজ্য’। দাক্ষিণাত্যের দুটি বিভাগ মুলুন্দ আর কর্ণাটক ছিল ধনী এবং উর্বর দেশ। মহামেডাননামার লেখক, ঝাউরইবনঝাউরি লিখছেন, এর জলবায়ূ মনোরম, আর বাতাস সুখকর। বর্ষা যথেষ্ট হয়। সপ্তদশ শতে চাষে সে সিরিয়া আর মিশরের থেকেও এগিয়েছিল। তার ‘শস্যাগার যেন আকাশকে চুম্বন করত’। ছোট ছোট কসবাগুলি জনবসতিতে পূর্ণ এবং সাধারণ জনগণ সমৃদ্ধশালী। প্রত্যেকটি পরিবার যেন ইরাণের ফরিদুন এলাকার মত সমৃদ্ধশালী। এমন কোন দিন যায় নি, যে দিন কোন চাষী তাঁর জমির উদ্বৃত্ত, ভিক্ষা দিত না। সোনালী আকাশ ছোঁয়া গাছগুলি গোলাপজাম, ডালিম, এবং আঙ্গুরের মত সুস্বাদু ফলদায়ী – এতই মিষ্ট আম খুব দুর্লভ। এই দেশ তার অধিবাসী তাঁর ভ্রমনকারীকে প্রকৃতি সম্পদ ঢেলে সাজিয়ে দিয়েছে, ফুলে, পাখির ডাকে সাজানো বাগানে। থেভনট আরও বলছেন, এই অঞ্চলে নানান ধরণের সস্তার কিন্তু গুণমানে সমৃদ্ধ পণ্য, ছাগল, ভেড়া, মোরগ সহজেই পাওয়া যায়। উপকূলের বিকশিত গুরুত্বপূর্ণ বাণিজ্য শহরগুলির মধ্যে নেগাপত্তনম, ত্রিবাঙ্কুর, মায়াল্পুর এবং সান থোম প্রখ্যাত।
এই ধরণের সম্পদশলী দেশ তার প্রতিবেশী বিজাপুর বা গোলকুণ্ডা বা পরের দিকে মুঘল সাম্রাজ্যের ঈর্ষা উদ্রেক করবেই। সে ক্রমশ ভিতর থেকে ক্ষয়ে গিয়ে, নিজেকে বৈদেশিক আক্রমণ থেকে রক্ষা করতে পারল না। ১৬৩৬ সালের মে-জুন মাসের শাহজাহান, আদিল শাহ আর কুতুব শাহের মধ্যে যে চুক্তি হয়, তাতে দুটি দক্ষিণী রাজ্য সেই সুযোগে কৃষ্ণা আর তুঙ্গভদ্রার তীর ছাড়িয়ে মহীশূর এবং মাদ্রাজ-কর্ণাটকের হাজারো পরস্পরের সঙ্গে যুদ্ধ করা ছোট ছোট রাজ্যগুলি এবং কাবেরী ছাড়িয়ে কৃষ্ণা নদী থেকে তাঞ্জোর পর্যন্ত হতোদ্যম বিজয়নগর সাম্রাজ্য দিকে হাত বাড়িয়ে দেওয়ার পরিকল্পনা করল। বিজাপুরের আদিল শাহ দারুলহাব কর্ণাটক গড়ে তুলতে মুলুন্দ অর্থাৎ বেন্দুর, আর মহীশূরের এবং তাঁর পরে কানাড়ি দেশ অর্থাৎ পূর্ব কর্ণাটকের মাদ্রাজের সমতল থেকে ভেল্লোর, জিঞ্জি এবং তাঞ্জোরের কাছের ভালিকাণ্ডাপুরম পর্যন্ত এলাকা দখল করে। অন্যদিকে গোলকুণ্ডার কুতুব শাহ, দক্ষিণ আর দক্ষিণপূর্বের হিন্দু রাজ্যগুলি অর্থাৎ বিজাপুরী দখলিকৃত এলাকার কৃষ্ণার উত্তরপূর্বের অঞ্চল অধিগ্রহণ করে। জোড়া ফলার মত আক্রমণে বিধ্বস্ত হয়ে বিজয়নগর সাম্রাজ্যের শেষ বাতিটি পূর্বে নেল্লোর থেকে পুদিচ্চেরি পর্যন্ত এলাকা আর পশ্চিমে মহীশূর সীমান্তে একটুরো একলা নিয়ে চন্দ্রগিরি রাজ্য টিকে রইল। নিজেদের রাজ্যে সিংহাসন নিয়ে কামড়াকামড়ি, হতবিধ্বস্ত রাজ্যের ক্ষমতার সুযোগ নিয়ে মাদুরা, জিঞ্জি এবং তাঞ্জোরের নায়কেরা নিজেদের স্বাধীন ঘোষণা করলেন এবং বহুদিনের শত্রুর মত তামিল আর কর্ণাটকিরা এমন লড়াই শুরু করল যে বহিঃশত্রুর আক্রমনে চন্দ্রগিরি এক মন এক প্রাণ হয়ে দাঁড়াতেই পারল না। রায়াল প্রত্যাঘাত করলেও, হতাশ হয়ে দেখলেন, একের পর এক এলাকা তাঁর কবল থেকে বেরিয়ে যাচ্ছে। এই সব কটি ঐতিহাসিক বিষয়, বিশেষ করে রয়াল আর নায়েকদের মধ্যে সম্পর্ক এমন জটিলভাবে পেকে আর বিষিয়ে উঠল, যে আক্রমণকারীদের কাছে দাক্ষিণাত্য দখল করা শুধু সময়ের অপেক্ষা হয়ে উঠল।
প্রথম পর্ব
ক। বীজাপুর
মহীশুরের উপত্যকায় বেশ কিছু হিন্দু রাজ্য যেমন ইক্কেরি, সেরা, ব্যাঙ্গালোর আর কুর্নুলকে ১৬২২-২৩ এবং তাঁর পরে ১৬৩৬-৪৮ সালে নিজের অধীনে নিয়ে আসে বীজাপুরের সুলতান। মাত্র সাত বছরে ১৬৩৭ থেকে ১৬৪৪এর মধ্যে তাঁর সেনাপতি (সরইলস্কর বা সিপাহসালার), রণদৌলা খাঁ(রুস্তমইজামান), আফজল খাঁ, মুস্তাফা খাঁ এবং খান মহম্মদ একে একে বেন্দুর আর মহীশূরের একাংশ এলাকা দখল করেন। ১৬৩৭-৪১ সালের প্রথম সেনাপতি রণদৌলা(রুস্তম) মালান্দ আর কর্ণাটক দখল করতে সক্ষম হয় সেনা পরাক্রমে আর কূটনীতিক চাতুর্যে। ত্রিকের আর বাসবপত্তনের রাজা কেং নায়ক (কেঙ্গে হানুয়া)র বেন্দুর দখল করে কানাড়ায় সেনা অভিযান শুরু হয়। রয়াল বিরুদ্ধে নায়েকদের বিদ্রোহের সুযোগ নিয়ে তিনি রয়ালের সঙ্গে একটা চুক্তি করেন, তিনি তাঁর বিজিত এলাকার সম্পদ বিজাপুরে নেবেন এবং শুধু খালি দুর্গটা দখল করে রাখবেন তৃতীয় ভেঙ্কট। প্রাথমিকভাবে রুস্তমের প্রস্তাবে ভেঙ্কট রাজি হলেও পরে তিনি বাস্তব অবস্থা বুঝে পিছিয়ে যান। রুস্তম তখন ভেঙ্কটের বিদ্রোহী ভাইপো শ্রী রঙ্গর সঙ্গে সন্ধি করলেন। রাজ্যের ভেতর থেকে সাহায্যের সূত্র পেয়ে রুস্তম, কেং নায়কের সাহায্যে ইক্কেরির রাজা বীরভদ্রের রাজত্ব অধিকার করলেন(নাগর তারিখ ৩০ ডিসেম্বর ১৬৩৭)। তারপর তুঙ্গভদ্রা নদী পেরিয়ে তিনি বর্তমান অনন্তপুর জেলার গাণ্ডিকোটার প্রামাসানি প্রধানের এলাকা তাদপার্তি অভিযানের পরিকল্পনা করেন। কিন্তু পরিকল্পনা পালটে তিনি তাঁর সহকারী সেনাপতি আফজল খাঁকে নিয়ে, কেঙ্গে হানুয়ার পরামর্শে এবং শ্রী রঙ্গার বিদ্রোহের সুযোগে কেম্প গোণ্ডা(কেম্পে গৌড়া)র অধিকারে থাকা ব্যাঙ্গালোরের দিকে যাত্রা শুরু করেন(১৬৩৮)। সেরা(কস্তুরি রঙ্গার নিয়ন্ত্রণে টুঙ্কুর) দখল করে এটিকে সাহজী ভোঁসলেকে দিয়ে রুস্তম কান্তিরাভা নারাসা(রাজা কান্তি রাই)র দুর্গ দখল করে ৫ লাখ হুন ক্ষতিপূরণ নিয়ে বিজাপুর ফিরে এলেন (১৬৩৮-৩৯)। ফলে এর পর থেকে বিজাপুর মহিশূরের বিশাল অংশ দখল করল। 
বিজাপুরের বিরুদ্ধে রাজা নায়কের বিদ্রোহ আর কানাড়ি এলাকায় হিন্দু রাজাদের উত্থানে আবার রুস্তম ফিরে আসতে বাধ্য হলেন। ডিসেম্বর ১৬৩৮ সালে তিনি ইক্কেরির রাজার সাহায্যে তারিকারে-বাসবপত্তন দখল করেন। নায়কদের সেনা বাহিনীর সাহায্যে ভেঙ্কট লড়াই করলেন জুলাই ১৬৩৯ পর্যন্ত। কিন্তু নভেম্বর পর্যন্ত ব্যাঙ্গালোর দখল করতে পারলেন না। টুঙ্কুরের রাজা চিক-নায়কন-হাল্লির বিদ্রোহের খবরে রুস্তম সেটি দমন করতে আফজল খাঁকে পাঠালেন। তিনি বেল্লুর (তৃতীয় ভেঙ্কটের দখলে থাকা), টুঙ্কুর, বালাপুর আর কুনিগালও দখল করলেন। ১৬৪১এর মে-আগস্টে শ্রী রঙ্গার সঙ্গে হাত মিলিয়ে রুস্তম তৃতীয় ভেঙ্কটের বিরুদ্ধে ভেলোরে লড়াই করলেও মাদুরা, জিঞ্জি আর তাঞ্জোরের যুক্ত সেনাদলের বিরুদ্ধে লড়াই করতে না পেরে ফিরে এলেন। চন্দ্রগিরির শ্রী রঙ্গা(তৃতীয় রঙ্গা) বিজাপুরের সঙ্গে চুক্তি করলেন (মার্চ ১৬৪৪) তাঁদের বিজয়ে তিনি সাথী হবেন, সেই দুর্গের লুঠ করা সমস্ত ধনসম্পত্তি বিজাপুর নিয়ে যাক কিন্তু শর্ত হল দুর্গটির অধিকার রয়্যালকে দিতে হবে। তাকে পাদশাহী চাদর দিয়ে সম্মান জানানো হয়। কিন্তু খুব শীঘ্রই রয়্যাল এই চুক্তি থেকে বেরিয়ে এসে বিজাপুরের বিরুদ্ধে হিন্দু জোট গড়ে তুলতে চেষ্টা করতে লাগল। কিন্তু কোন কিছুই রুস্তমকে দমাতে পারা গেল না, তিনি একের পর এক দুর্গ, এলাকা দখল করতে শুরু করলেন। পরে রয়্যালকে মাফ করার শর্তে রয়্যাল ৫০ লক্ষ হুন ক্ষতিপূরণ/পেশকাশরূপে হিসেবে দিতে বাধ্য হল। রুস্তমের পরের দখলি এলাকা হল বালাপুর আর কুলিহাল(কুনিগাল?, রয়্যালকে দেওয়া)। ১৬৪৪এ ইক্কেরির দুর্গ দখল হলের বেন্দুরের শিভাপ্পা নায়েকের কাছে হারলেও পরে তা খান মহমুদের চেষ্টায় দখলে আসে। তিনি সেই লড়াইতে পেন্নার থেকে কৃষ্ণা-তুঙ্গভদ্রার মধ্যে নান্দিয়াল, শ্রীভেল্লা এবং কানিগিরি(১৬৪৫)র মত প্রচুর দুর্গ দখল করলেন। ১৬৪৫এর মধ্যে বিজাপুর পশ্চিম, কর্ণাটকের বিপুল এলাকা দখলে আনতে পারল।
খ) গোলকুণ্ডা
১৬৪৫এর আগেই বিজাপুর যত তাড়াতাড়ি পশ্চিম কর্ণাটক দখল করতে পেরেছিল, ঠিক সেই দ্রুততায় গোলকুণ্ডা পূর্ব কর্ণাটকের উচ্চ এলাকা(বালাঘাট) দখল করতে পারে নি। ১৬৪২ সাল পর্যন্ত কুডাপ্পার জেলার উত্তর-পূর্ব দিকের শুধু কাম্বমই দখল করতে পেরেছিল গোলকুণ্ডা। দক্ষিণ-পূর্ব দিকে যেতে বেশ সময় লেগেছিল।
কর্ণাটক দখলের লড়াইতে পেছনে পড়ে থাকতে ইচ্ছুক ছিলেন না সুলতান আবদুল্লা কুতুব শা, তিনি এই কাজে তার সরইকাহিল মীর মহম্মদকে অবস্থা বদলাবার দায়িত্ব দিলেন। মীর মহম্মদ বললেন তিনি সম্পূর্ণ অবস্থার পরিবর্তন করে দেখিয়ে দেবেন। ওয়ারিস জানাচ্ছেন, ‘কুতুবউলমুল্কের একজন নায়েকও এক একর জমি দখল করতে না পারলেও মীর জুমলা বিশাল বিশাল দুর্গ দখল করতে সক্ষম হয়েছিলেন’।
২। মীর জুমলার প্রথম যুদ্ধযাত্রা
বিজয়নগরের অবস্থা এওই দুর্দশাগ্রস্ত হয়ে পড়েছিল যে সুলতানের স্বপ্ন শুধু সাকার হওয়া সময়ের অপেক্ষা ছিল মাত্র। এর রাজা ভেঙ্কটপতি বা তৃতীয় ভেঙ্কট(১৬৩০-৪২) তার প্রথম পাঁচ বছরের রাজত্ব কালে তার রাজ্যের মধ্যেই বিদ্রোহের আঁচ পাচ্ছিলেন। জিঞ্জির নায়কের সঙ্গে তাঁর চুক্তির প্রভাবে অসস্তুষ্ট হয়ে তাঞ্জোর আর মাদুরার নায়েক ১৬৩৭ সালে তাঁর বিরুদ্ধে যুদ্ধ ঘোষণা করেলেন। এর আগে উপর্যুপরি বীজাপুরী আক্রমনে রয়্যালদের সম্পদ আর আত্মরক্ষার দক্ষতা ভেতর থেকে ক্ষয়ে গিয়েছিল। এর পর মড়ার ওপর খাঁড়ার ঘা হয়ে দেখা দিল নিজের পরিবারের মধ্যে দ্বন্দ্ব। তাঁর ভাইপো শ্রী রঙ্গ কাকার সঙ্গ ছেড়ে বীজাপুরের পক্ষে যোগ দেয়। ফলে তৃতীয় ভেঙ্কট মাদ্রাজপত্তম আর পুনামাল্লির (৪০০০০ সেনা বাহিনীর) প্রধান ভেলুগতি তিম্মা, দামরালা ভেঙ্কটার সাহায্য সত্ত্বেও খুব বেশি লড়াই দিতে পারেন নি।
১৫০২/১৬৪২এর এপ্রিলে ৪০০০০ পদাতিক, ৪০০০ ঘোড়সওয়ার আর গোলান্দাজ, আলি রাজা খাঁ(কোন্ডাভিডুর সরইলস্কর, রাজাকীয় বাহিনীর প্রধান), গাজি আলি বেগ(মারাঠা অশ্বারোহী বাহিনীর প্রধান), আলম খাঁ পাঠান, আইনুল মুল্ক, সুজাউলমুল্ক, দাদাজী কান্তিয়া এবং আসির রাও, ভেঙ্কটা রেড্ডি এবং অন্যান্য নাইকোয়ারের মত বেশ কিছু হিন্দু এবং মুসলমান সেনাপতি নিয়ে এগিয়ে চললেন। বাজার দরে খাবার কেনা হল, খবর চালাচালির জন্য রাজসভার সঙ্গে বিভিন্ন একালায়(ডাকচৌকি)পায়রার ডাকের ব্যবস্থা করা হল।
উপকূলের সেনা শিবির কোণ্ডাইভু থেকে থেকে সৈন্য নিয়ে মীর মহম্মদ নেল্লোরের সমতলে কোন বড় প্রতিরোধ ছাড়াই পৌঁছলেন এবং স্থানীয় দুর্গের সেনাদের আক্রমণ রুখে আটটা বড় দুর্গ দখল করতে সক্ষম হলেন। এর পরে আরও দক্ষিণের দিকে আসবেন মনস্থ করলেন। কিন্তু তাঁর জন্য চাই রাজধানী থেকে দক্ষ সুড়ঙ্গ খোঁড়ার কর্মী। বিশেষ করে যদি সেই অঞ্চলের সুরক্ষিততম দুর্গ ডুম্বুরু(বা দান্দারুলু) দখল করতে হয়। ২০-১-১০৫২/১১ এপ্রিল ১৬৪২ সালে দুর্গের ট্রেঞ্চ খোঁড়া শুরু হল। তারপরে তিনি আরমাগাঁও আর পুলিকটের মধ্যের শ্রীহরিকোটা দ্বীপ এবং ২১ এপ্রিল ১৬৪২ সালে আরও কিছু দুর্গ দখল করলেন রয়্যাল, টিম্মা আর দামারলা ভেঙ্কটের যৌথ বাহিনীর প্রতিরোধ ভেঙ্গে। ভেঙ্গে পড়ে রয়্যাল চিত্তোরের পাহাড়ে আশ্রয় নিলেন এবং ছ মাসের মধ্যে, ১০ অক্টোবর ১৬৪২ সালে মারা গেলেন। তাঁর উত্তরাধিকারী হিওসেবে শ্রী রঙ্গ সিংহাসনে আরোহন করলেন তৃতীয় শ্রী রঙ্গ রূপে ২৯ অক্টোবর ১৬৪২-১৬৮১।
শ্রীহরিকোটা দখল আসলে মীর জুমলার রণনীতর চাতুর্য প্রমান করে। শ্রীহরিকোটা উত্তরে আরমাগাঁও এবং দক্ষিণে পুলিকটের মধ্যে গোঁজ হয়ে রইল। ফলে খুব তাড়াতাড়ি তিনি আরমাগাঁওএর আশেপাশের এলাকা দখল করতে পারলেন। যদিও একটা বড় অংশ তখনও শ্রীরঙ্গ’র আয়ত্তে ছিল – তিনি বিপুল পরিমান সৈন্যদল ভেঙ্কটগিরি আর আরমাগাঁওতে তেরি রেখেছিলেন। ব্রিটিশ কুঠিয়ালদের নথির মন্তব্য সূত্রে পাচ্ছি, আরমাগাঁও এলাকার নায়েকদের ‘দেশ থেকে তাড়া খেয়ে বেড়াতে হচ্ছে, একদিকে রয়্যাল অন্য দিকে সুলতানি সেনার চাপে তারা ব্যতিব্যস্ত। মুসলমানেরা চাওলা গেলডানকেতে মূল শিবির তৈরি করেছে’। তাঁদের বিশ্বাস হচ্ছিল যে খুব কম সময়ের মধ্যে এলাকাটি মুসলমান শাসনের আওতায় চলে আসবে। তারা রঙ্গ করে লিখল, ‘একদিকে গোলকুণ্ডার রাজা, অন্যদিকে বিজাপুরের রাজার শাঁড়াশি আক্রমন, অথচ দেশিয়রা(জেন্টুজ) নিজেদের মধ্যে বিভেদের খেলায় মত্ত। ফলে তারা আর তাঁদের দেশের শাসন ধরে রাখতে পারবে না।’
নেল্লোরকে মূল ঘাঁটি করে বর্ষার পরপরই গোলকুণ্ডার সেনা বাহিনী ঝটিতি আক্রমণ করে নাকবাত, রাপুর (১৯.১০.১০৫২/৩১ ডিসেম্বর ১৬৪২) কাল্লুর(২৪.১০.১০৫২/৪.১.১৬৪৩) দুর্গ দখল করে ফেলল। প্রথম দুর্গটির সেনাবাহিনী আক্রমনকারীদের কথা শুনে পালিয়ে গেল। আর দ্বিতীয় দুর্গের লড়াইতে গোলকুণ্ডা ১০-১২ হাজার ঘোড়সয়ারওয়ালা আদিবাদী সাংগ্রেজরাজকে বিশাল জঙ্গলের মাঝে ফেলে হারাল। জঙ্গল পরিষ্কার করে আক্রমণকারীরা সেখানে মীর মহম্মদের নেতৃত্বে দুটো ছোট দূর্গ তৈরি করল। মুসলমান সেনা নেতার অধীনে ছিলেন যেমন দুজন মুসলমান নেতা খাইরাত খাঁ এবং সৈয়দ মহম্মদ মাজানদারানি ছিলেন, তেমনি ছিলেন দুজন রেড্ডি ভাই ভেঙ্কট আর তিম্মা আর রাওয়াজী কান্তিয়া। কুল্লুরের দুর্গ দখলের যুদ্ধ প্রায় একমাস স্থায়ী হয়(২৪-১০-৫২/৪-১-৪৩ শেষ শাওয়াল ১০৫২ জানুয়ারি ১৬৪৩)। রয়্যাল বিশাল সেনা বাহিনী নিয়ে তিরুপতিতে অপেক্ষা করছিলেন(মার্চ এপ্রিল ১৬৪৩)।কিন্তু তাঁর বাহিনীর বিপক্ষের জোরদার যুদ্ধের এবং অস্ত্রশস্ত্রের খবর আর বাহনীর মধ্যেই অসন্তোষ যেমন কালাহস্তির দামারালা ভেঙ্কটা এবং টুপাক্কি কৃষ্ণাপ্পা, কুতুবশাহীদের মনোবল বাড়িয়ে ভেল্লোরে চলে গেলেন। অন্যদিকে মীর মহম্মদ তাঁকে জোরজার না করে উদয়গিরিতে পৌঁছে গেলেন। উদয়গিরি তখন দুই শক্তির মধ্যে নিষ্পেষিত হচ্ছে। এটি ভালিকোণ্ডা পাহাড়ে অবস্থিত এবং এটি প্রায় অগম্য, শুধু একটি ঢোকার রাস্তাওয়ালা দুর্গ। মীর মহম্মদ মাল্লাইয়া নামক হিন্দু সেনাপতিকে প্রচুর সোনা ঘুষ দিয়ে, তাঁর থেকে গুপ্ত প্রবেশ পথ জেনে নেন(জুনের মাঝামাঝি, ১৬৪৩)। একের পর এক দুর্গের পতনের খবরের সঙ্গে প্রায় অজেয় দুর্গ উদয়গিরি পতনের খবর এল সুলতানের কাছে, ১০.৪.১০৫৩/১৮ জুনে ১৬৪৩, তিনি বিজয়ী সরইখাহিলকে মীর জুমলা পদের অভিষিক্ত করেন। তিনি রাজসভায় গিয়ে বিজয় উপহার দেন সুলতানকে এবং বেশ কিছু কাল তিনি সেই সভায় থাকেন।
১৬৪২ আর ১৬৪৩ সালে মীর জুমলার বীরত্বে পুলিকটের উত্তরের উপকূল এলাকার অধিকাংশই দখলে নিয়ে আসতে পারলেন সুলতান কুতুব শাহ। যে অসম্ভবকে সম্ভব করলেন মীর, তা হতে পারল তাঁর সামরিক বীরত্ব আর কূটনৈতিক চাতুর্যের দ্বারা, এবং বিজয়নগরের রাজপরিবারে দুটি অদক্ষ রাজা তৃতীয় ভেঙ্কট আর তৃতীয় রঙ্গ’র মধ্যে বিভেদ বীজে। ভেঙ্কটের অসুবিধেগুলো আগেই আলোচনা করা হয়েছে, আর শ্রী রঙ্গর সঙ্গে ভেঙ্কটের বিপুল ঝগড়ার জন্র শ্রী রঙ্গের সিংহাসনে আরোহন উনিশ দিন পিছিয়ে যায়। এই অবস্থা ব্যবহার করে গোলকুণ্ডা। নতুন রাজাকে অভিজাতদের অধিকাংশরই পছন্দ হয় নি বিশেষ করে কালাহস্তির ভেলুগতি ভায়েদের(দামারালা ভেঙ্কটাদ্রি বা ভেঙ্কটা এবং আয়াপ্পা)। এরা দুইভাই আগের রাজত্বে মোটামুটি রাজ্য পরিচালনা করত। এই বিক্ষুদ্ধরা জুটল গিয়ে গোলকুণ্ডার দলে। তাঁর ভেঙ্গে পড়া রাজত্বে শ্রী রঙ্গা কখোনো গোপনে কখোনো সরাসরি গিরগিটির মত মত, রঙ, আনুগত্য বদল করা অভিজাতদের মুখোমুখি হলেন। এর পাসাপাশি তাকে দু’দিকে চেপে ধরল বিদেশি সেনাবাহিনী, কখোনো যৌথভাবে কখোনো একা।
মীর জুমলা কর্ণাটক থেকে গোলকুণ্ডা রাজসভায় যাওয়ার পর্বে সেনাবাহিনীর দায়িত্ব পেলেন গাজি আল বেগ। নেতৃত্ব আরও জোরদার করতে সুলতান তাঁকে পাঠালেন সৈয়দ মুজফফর, শাহ গজনফর খান, বিজাপুরের রুস্তমইজামানের জামাই এবং অন্যান্য সেনা আধিকারিককে। কিন্তু সেনাবাহিনীর নেতৃত্বের পরিবর্তন গোলকুণ্ডার রাজ্যজয়ের পক্ষে শুভ হল না।
শ্রী রঙ্গ প্রাণপনে চেষ্টা করছিলেন গোলকুণ্ডার বিরুদ্ধে রণনীতির গুটিগুলি সাজানোর। বিজয় নগরের শেষ প্রভাবশালী নরপতি শ্রী রঙ্গ’র ছিল অসাধারণ ব্যক্তিত্ব। তিনি ক্রমশঃ মীর জুমলার আক্রমণের প্রাবল্য থেকে সেরে উঠছিলেন। যুবরাজ থাকাকালীন তিনি নিজের ঘনিষ্ঠ আত্মীয়ের বিরুদ্ধে বিজাপুরী হানাদারদের সঙ্গে হাত মিলিয়েছিলেন। কিন্তু ক্ষমতা হাতে পেয়ে তিনি তাঁর পূর্বের অবস্থান থেকে সম্পূর্ণ ঘুরে গিয়ে মুসলমান আক্রমনকারীর বিরুদ্ধে দক্ষিণের হিন্দু রাজাদের একজোট করতে সচেষ্ট হলেন, এমনকি ডাচেদের সাহায্যও প্রার্থনা করলেন। প্রাথমিকভাবে শ্রী রঙ্গ তাঁর সভার ষড়যন্ত্রীদের খতম করলেন। তারপর তাঁর কাছাকাছি মাদুরার তিরুমালা নায়েককে ধ্বংস করতে উদ্যমী হলেন। কিন্তু তিরুমালার নায়েক তাঞ্জোর আর জিঞ্জির নায়েকদের সঙ্গে হাত মিলিয়ে তাঁদের যৌথ শত্রুর বিরুদ্ধে প্রতিরোধ গড়ে তুললেন। শ্রী রঙ্গ জিঞ্জির নায়কের বিরুদ্ধে বিপুল সেনাবাহিনী নিয়ে লড়তে গেলেন। তিরুমালার নায়েক বৃহত্তর দেশভক্তিকে চুলোয় দিয়ে শ্রী রঙ্গর বিরুদ্ধে প্রতিশোধ নিতে গোপনে গোলকুণ্ডার সঙ্গে যোগাযোগ করতে শুরু করেন, উত্তর দিক থেকে সুলতানকে, শ্রী রঙ্গর রাজধানী ভেলোর আক্রমণ করতে প্ররোচিত করে। এই সংবাদের শ্রী রঙ্গ জিঞ্জি থেকে তাঁর রাজ্যে ফিরে যেতে বাধ্য হন এবং তাঁর সঙ্গে হাত মেলায় পশ্চিম উপকূলের ইক্কেরির নায়ক। কিন্তু শ্রী রঙ্গ তাঁর রাজধানীতে ঢুকে লুঠেরা গোলকুণ্ডার সেনা (১৬৪৩-৪৪)কে রাজধানী ছাড়া করে। দামরালা ভেঙ্কটাপ্পাকে গোলকুণ্ডার সঙ্গে হাত মেলাবার আগেই তিনি গ্রেপ্তার করেন। মীর জুমলা, বিজাপুরী সেনাপতিদের ১৫ লক্ষ প্যাগোডা এবং ১৫টি হাতি দিয়ে কিনে নিয়ে অভেদ্য উদয়গিরি দখল করার কাণ্ডে মানসিকভাবে ক্ষতবিক্ষত আদিল সাহের ঈর্ষা আরও বেশি জ্বালিয়ে দেওয়ার ব্যবস্থা করলেন শ্রী রঙ্গ। কর্ণাটকের বালাঘাটে তখন ছিল বিজাপুরী ৬০০০ গোলান্দাজ আর ২০০০০ পদাতিক সেনা। রয়্যাল তাঁদের আক্রমন করে সেখান থেকে কুতুবশাহী সেনাকে উতখাত করলেন(জানুয়ারি ১৬৪৪)। তিনি এবারে তাঁর অভিজাতদের বিরুদ্ধে কড়া পদক্ষেপ নিতে শুরু করলেন – জিঞ্জি, তাঞ্জোর আর মাদুরার নায়েকদের পাশে দাঁড়ানোর জন্য বিপুল অর্থ দাবি করে বিজাপুরকে সেই অর্থ দিয়ে পাশে দাঁড়ানোর ঋণ শোধ করলেন আর জিঞ্জির হাত থেকে আর্নি দখল নেওয়ার ইচ্ছে প্রকাশ করলেন।
কিন্তু শ্রী রঙ্গর পক্ষে একই সঙ্গে তাঁর রাজ্যের ভেতর আর বাইরের, দু ধরণের শত্রু বিরুদ্ধে লড়া খুব সহজ হল না। নিজের রাজ্যে ক্ষমতায় থাকা তাঁর আত্মীয় আয়াপ্পা দারমালার আক্রমনের ধাক্কায় দারমালা ভেঙ্কটাপ্পাকে মুক্তি দিতে হল এবং তাঁদের ক্ষমতা ফিরিয়ে দিতে হল। অন্যদিকে যে কোন মুহূর্তে ভেঙ্কটগিরি দখল করে রাখা গোলকুণ্ডা সেনা বাহিনীর আক্রমনের আশংকাও তিনি করছিলেন।
৬৪৪এর ১৪জুলালাইএর মাঝামাঝি কুতুব শাহী সেনাবাহিনী কাসি আলি(গাজি আলি)র নেতৃত্বে কোন বাধা ছাড়াই পুলিকটের কাছাকাছির শহরগুলি শহর দখল করে। এবং আরও অগ্রসর হয়ে ডাচেদের বাণিজ্য সুবিধা রেখেই তাঁদের আত্মসমর্পণ করতে নির্দেশ দেয়। ব্রিটিশেরা আশঙ্কা করছিল সেন্ট জর্জেও গোলকুণ্ডার আক্রমন আসতে পারে। কিন্তু আক্রমণকারীরা ডাচ সেনাপতি হিউসেনের জবরদস্ত প্রতিরোধ ভেঙ্গে গড়টি দখল করতে পারল না। উল্টোদিকে জিঞ্জির বিদ্রোহী নায়েক, গাজি আলির আক্রমনের আগেই রয়্যালকে আক্রমনের পরিকল্পনা করছিল পিছন থেকে। খবর পেয়ে রয়্যাল জিঞ্জির সঙ্গে চুক্তি করে হিন্দু সেনাপতি কিস্টাপ্পা নায়েককে তুলে নেন এবং চিন্নানা(মালাইয়া)কে আবার ক্ষমতায় বসান। কিস্টাপ্পা এবং ভেলুগতি শিঙ্গা হঠাৎ করে মুসলমান বাহিনীকে ভেঙ্গাল্লু হ্রদের সামনে(২১ আগস্ট ১৬৪৪) আক্রমন করে। গোলকুণ্ডার সেনাবাহিনীর প্রভূত ক্ষতি হয়। যৌথ বাহিনী তাদের আরমাগাঁও থেকে উদয়গিরি ছাড়িয়ে তাড়িয়ে দিয়ে আসে। মীর জুমলার বীরত্বপূর্ণ কাজ ধুলিতে মিশে গেল।
পূর্ব কর্ণাটক জয়ের সুলতানি গোলকুণ্ডার প্রচেষ্টা এক ধাক্কায় ধুলিতে মিশে গেল। মীর মহম্মদের অনুপস্থিতিতে গাজি আলির অযোগ্য নেতৃত্ব যে গোলকুণ্ডা বাহিনীর সাময়িক পশ্চাদপসরণ হয় সেটা নিশ্চিত। সেই মুহূর্তে গোলকুণ্ডার বাহিনী এতই হতচকিত হয়ে পড়ে যে ঘুরে দাঁড়িয়ে নতুন করে আক্রমন শানাবার কথা তাঁদের মনে আসে নি।
একদিকে কুতব শাহকে চেষ্টা করতে হচ্ছিল তাঁদের পশ্চাদপসরেণের সুযোগে যেন বিজাপুর কোন জমি দখল না নিতে পারে, অন্য দিকে কর্ণাটকের যতটুকু জমি তাঁদের দখলে রয়েছে, তা ধরে রাখতে নিজের বাহিনীর জন্য সম্পদ আর অতিরিক্ত বাহিনী পাঠানোর ব্যবস্থা করা। ১৬৪৪এর শেষে এবং ১৬৪৫এর প্রথম পাদে গোলকুণ্ডাকে, ছোট ছোট রাজা নিয়ে জোট করা রয়্যালের সঙ্গে যুদ্ধ সাময়িকভাবে থামিয়ে দিয়ে শান্তি চুক্তি করতে হয়। কুতুব শাহী কূটনীতি পিছু হঠলমাত্র। কিন্তু নায়কেরা দুই সুলতানের সাহায্য চেয়ে বসায় তাঁর পররাজ্য আক্রমনের বাসনা আবার জেগে উঠল। সুলতান নতুন করে মীর মহম্মদ, বর্তমানের মীর জুমলার জয়ের আস্বাদ মিটে যেতে না যেতেই দ্বিতীয়বার রাজ্য জয়ে পাঠালেন।
সময়টা যেন মীর জুমলার নতুন অভিযানের জন্যই যেন অপেক্ষা করছিল। কর্ণাটক যুদ্ধে যুদ্ধে আর দুর্ভাগ্যের ভারে ক্ষতবিক্ষত। রয়্যালও সমস্যার ভারে বিপর্যস্ত। গোলকুণ্ডার চাপে ডাচেরা তাঁর বিরুদ্ধে যুদ্ধে নেমেছে, ১২ আগস্ট ১৬৪৫ থেকে সুরক্ষিত পুলিকট ডাচ কুঠি তাঁর হাতে রুদ্ধ। অন্য দিকে গৃহযুদ্ধ লেগেছে - তাঞ্জোর, মাদুরা এবং সিনসিদার(জিঞ্জি)এর নায়কদের সঙ্গেও লড়াই চলছে সমানতালে। ১৬৪৫ সালের ডিসেম্বরে নায়কদের যৌথ বাহিনী রয়্যালের সেনাবাহিনীকে হারিয়ে দেয়। ফলে পুলিকটের অবরোধকে জোরদার করতে রয়্যাল চাহিদার ভগ্নাংশ মাত্র ৪০০০ পদাতিক আর কিছু খাবারদাবার আর গোলাবারুদ পাঠাতে পেরেছে। বিজাপুরের রয়্যাল রাজ্য আক্রমণের খবর গোলকুণ্ডার হর্ষ বৃদ্ধি করল। ১৬৪৬ সালের শুরুতে আদিল শাহি সেনাপতি মুজফফরউদ্দিন খান মহম্মদ, খানইখানান, কুর্নুলের নান্দিয়ালসহ অঞ্চলের আটটি দুর্গ দখল করে সেই বছরের বসন্তে পশ্চিম দিক থেকে অগ্রসর হয়ে কর্ণাটক বালাঘাট দখল করেন। ব্রিটিশেরা অবস্থা বুঝে তাঁদের নথিতে মন্তব্য করল, ‘মুসলমানের নতুন করে ছেড়ে যাওয়া এলাকা দখল করতে শুরু করেছে’।
এই সব একসঙ্গে ঘটে যাওয়া চলচ্চিত্রসম ঘটনার সুযোগে সুসজ্জিত এবং চরম দক্ষ ইওরোপিয় গোলান্দাজ এবং বন্দুকচি বাহিনী নিয়ে মীর জুমলা উত্তর আর পূর্ব দিক থেকে রয়্যালের এলাকা আক্রমন করে। দামরালার সিংহাসনে মাল্লাইয়া (চিন্নানা)কে বসান রয়্যাল। তাঁর ছিল ৫০ হাজার সেনা। তিনি চেষ্টা করছিলেন আক্রমনকারী মুসলমান বাহিনীকে তাঁর রাজ্য থেকে দূরে রাখার। গোলকুণ্ডার আক্রমনের সামনে পড়ে ডাচেদের অবরোধ থেকে বিপুল সংখ্যক বাহিনী তুলে নেওয়া হয়। মাত্র হাজার খানেক সেনার অবরোধ ভাঙতে ডাচেরা নতুন করে আক্রমন শানায় কিন্তু রয়্যালের খুব কম ক্ষতি হয়। অবরোধ চলতে থাকে। রাজা ডাচেদের থেকে বিপুল অঙ্কের ক্ষতিপূরণ চেয়ে বসে; না পেলে অবরোধ তুলতে রাজি নন জানিয়ে দিলেন।
কিন্তু ডাচেদের বিরুদ্ধে রয়্যালের সাফল্য মীর জুমলার আক্রমণে ছিন্নভন্ন হয়ে গেল। পাঁচ মাসের মধ্যে কৃষ্ণা নদী পেরিয়ে কুর্নুল জেলার কাম্বামে পৌঁছে এরাগোন্দাপালেমের প্রায় অজেয় দুর্গ দাদ্দানালা দখল করলেন। নায়ক নিহত হলেও এখানে আবার মীর জুমলা তাঁর ফলিত কূটনীতি অবলম্বন করে নিহত নায়েকের পুত্রকে নগদ ৫০ লক্ষ প্যাগোডা আর বছরে এক লক্ষ প্যাগোডার বিনিময়ে দুর্গটির স্বত্ব অর্পণ করে যান। রয়্যাল রাজত্বের পূর্বাঞ্চলের মুকুট রাজধানী উদয়গিরি মীর দখল করলেন। ব্রিটিশ সূত্রে জানতে পারছি ২১ জানুয়ারি আর ১০ ফেব্রুয়ারির মধ্যে মুসলমান সেনানায়ক রয়্যালের রক্ষণের তিনটে গুরুত্বপূর্ণ দুর্গ দখল করলেন। উদয়গিরি দখল হল বিশ্বাসঘাতকতায়। ডাচেদের বিরুদ্ধে লড়াই করে প্রায় জিততে বসা রয়্যালের সেনানায়ক মাল্লাইয়ার দুর্গ ঘিরে রাখে মীর জুমলা। ৫০ হাজার সেনা থাকা সত্ত্বেও সে মীর জুমলার সঙ্গে বোঝাপড়া করে, নিজে আর তাঁর সৈন্যের স্বাধীনতার আশ্বাস নিয়ে দুর্গটা তুলে দেয় গোলকুণ্ডার দখলে।
উদয়গিরি দখল করে মীর জুমলা পশ্চিমের পানে যেতে যেতে কুডাপ্পা জেলার চিট্টিভেলির ছটা দুর্গ দখল করেন। মালটি সমাজে প্রধান দ্বিতীয় অনন্ত শুধু যে তাঁর রাজ্য হারালেন তাই নয়, তাকে বিপুল অর্থ ক্ষতিপূরণ দিতে হল।
কর্ণাটক দখলের দুই দক্ষিণী সুলতানি রাজ্যের প্রতিদ্বন্দ্বিতার আবহে, আহমদনগর দখলের পর প্রায় পঁচিশ বছর ধরে মুঘল পাদসাহ শাহজাহান দাক্ষিণাত্য বিজয়ের দীর্ঘস্থায়ী একটা অশুভ খেলা খেলতে থাকেন। এই বিজয় মুঘল সাম্রাজ্যের সামরিক বলে করতে হয় নি, বরং দুই সুলতানি রাজ্যের মধ্যে যে কূটনৈতিক লড়াই চলছিল, তাকে ব্যবহার করে মুঘলেরা চতুরতায় কাজটি হাসিল করে। এটি ঘটতে পেরেছিল অনেকটা ইনকিয়াদনামা(আত্মসমর্পণের ইচ্ছে) বা আহদনামা বা তা’হাহুদনামা(চুক্তি)র জন্য আর ১৬৩৬ সালের এপ্রিল-মে মাসের মধ্যে হওয়া সীমান্ত চুক্তি এবং মুঘল সাম্রাজ্যের ভয় দেখানোর রণনীতি আর দুই সুলতানি রাজ্যের মোঘল সাম্রাজ্য সম্বন্ধে অযথা ভয়ের পরিবেশ তেরি হয়ে যাওয়ার জন্য। দুটি রাজ্যের বৈদেশিক নীতি তৈরি হয়েছিল সাম্রাজ্যবাদী নীতি অনুসরণে এবং ঠিক সেই জন্যই দুটি রাজত্বের স্বাধীনতা পরাধীনতায় পরিণত হল। অন্য ভাষায় বলতে গেলে, সাম্রাজ্যবাদী রাষ্ট্রীয় নীতির মদতে তারা আরও বড় রাজ্য জয়ের পথে যেতে পারল না বলেই তাঁদের স্বাধীনতার সূর্য অস্তমিত হল। কর্ণাটকে সীমান্ত নীতির ফলে তারা উত্তরের দিকে রাজত্ব জয়ের অভিযানে যেতে পারল না, তাঁদের অভিযানগুলি দক্ষিণের দিকে নিয়ে যেতে বাধ্য হল, যার জন্য তাঁদের রয়াল আর তাঁর নায়কদের লড়াইয়ের মাঝে পড়ে বিজয়নগর দখল করতে হল।
গোলকুণ্ডা এবং বীজাপুরকে পুর্ব এবং পশ্চিম কর্ণাটক দখলের নীতি প্রণয়নে মুঘলেরা যে প্ররোচনা দিয়েছিল, তার হাজারো পরোক্ষ সূত্র ছড়িয়ে রয়েছে সে সময়ের মুঘল ইতিহাস আর নথিতে। যদিও সরাসরি মুঘল সূত্র এই তত্ত্ব স্বীকার করে না। কর্ণাটকীয় আগ্রাসন সংক্রান্ত বিভিন্ন তেলুগু নথিতে মুঘল সম্রাট বলতে শাহজাহানকে না তাঁর প্রতিনিধি হিসেবে দাক্ষিণাত্যে মুঘল সুবাদার আলমগিরকে বোঝানো হয়েছে কি না তা নিয়ে যথেষ্ট বিভ্রান্তি রয়েছে। কিন্তু গাণ্ডিকোটা কৈফিয়িত নামক নথিতে পাচ্ছি, মুঘল সম্রাটের সরাসরি প্ররোচনায় গোলকুণ্ডা কর্ণাটক জয়ে উৎসাহিত হয়ে, ‘পাদশার উজির মীর জুমলা, আলমগীরের পক্ষে দক্ষিণে আসেন...’। মুঘল হস্তক্ষেপের একটা লেখর প্রমান রয়েছে। গুটি তালুকে উদ্ধার হওয়া তাম্র প্রশস্তিতে পাওয়া যাচ্ছে, পাদশা(পাচ্চায়ি)র হয়ে গোলকুণ্ডা কর্ণাটক এবং গুটি দখল করে।
কুতুবশাহী আক্রমন সংক্রান্ত নথিপত্রেও একই তত্ত্ব সমর্থনের তথ্য পাচ্ছি অর্থাৎ নীতি নির্ধারণে মুঘল সাম্রাজ্যের লুকোনো হাতের অস্তিত্ব, যাদের প্ররোচনায় সুলতান তাঁর সৈন্য নিয়ে কর্ণাটক আক্রমন করেন। পাদশাহ শাহজাহানকে লেখা আবদুল্লা কুতুব শাহ এক চক্রান্ত-পত্রেও এ ধরণের ধারনার প্রমান পাওয়া যায়,
১) কর্ণাটক রাজ্য থেকে লুঠ করা সম্পদের দুই তৃতীয়াংশ সম্রাটকে দেওয়ার অঙ্গীকার করা হয়;
২) রয়াল এবং তাঁর নায়কদের মধ্যে বিভেদ ঘটিয়ে যে চুক্তিপত্র স্বাক্ষরিত হবে, সে সময়ে পাদশাহের একজন আধিকারিক থাকবেন ঠিক হয়;
এরই সঙ্গে শাহজাদা দারার কাছে কুতুব শাহ, নিজেকে তাঁর আজন্ম শিষ্য(মুরিদ) হিসেবে উল্লেখ করে আর্জি পেশ করে (আর্জদস্ত) অনুরোধ করেন দাক্ষিণাত্যের গণ্ডগোলে তিনি যেন মধ্যস্থতার ভূমিকা পালন করেন।
অন্য দিকে এই তত্ত্বের পক্ষে সরাসরি সমর্থন পাওয়া যাচ্ছে ডাচেদের পক্ষ থেকে; ডাচ সূত্রে জানা যাচ্ছে, কর্ণাটক ‘আক্রমন করে, সেটিকে নিজেদের মধ্যে ভাগবাঁটোয়ারা’ করে নেওয়ার ‘নির্দেশ’ দুই সুলতানকে দিয়েছিল মুঘলেরা।
যখন সাম্রাজ্যবাদী নিয়ন্ত্রণে, দুই সুলতানের একের পর এক আক্রমনে ব্যতিব্যস্ত হয়ে উঠেছে কর্ণাটকের রয়াল রাজ্য, সে সময় পরস্পর সুলতানের বিরুদ্ধতা কাজে লাগাতে চেষ্টা করেন রয়াল। এক সুলতানের সেনার পক্ষ নিয়ে অন্য সুলতানের বিরুদ্ধে যুদ্ধের কাজে লাগাতে রয়াল একজনকে অর্থ, হাতি আর অন্যান্য উপঢৌকন দিয়ে বশ করে। এটা খুব কঠিন কাজ ছিল না, কেননা সেই দুই সুলতানের পরস্পরের মধ্যে গভীর ঈর্ষা আর অবিশ্বাসের বাতাবরণকে কাজে লাগানো হয়েছিলমাত্র। ফলে ইসলামিক আগ্রাসনের প্রাবল্যের গতি কিছুটা হলেও কমে গিয়েছিল সেই পদক্ষেপে।
শনৈ শনৈ দুই সুলতানের কাছে এই তথ্য পরিষ্কার হয়ে গেল যে দুজনের মিলিত আক্রমনের উদ্যোগ ছাড়া কর্ণাটক বিজয় সম্পন্ন হবে না, এবং অবিশ্বাসীর গাছটি(ট্রি অব দ্য ইনফিদেল)র শেকড় উপড়ে ফেলা যাবে না। আদিল শাহ বুঝতে পারলেন, ‘কুতুব শাহের সাহায্য ছাড়া রয়াল বিরুদ্ধে সফলভাবে যুদ্ধ করে জেতা যাবে না; ফলে তিনি কর্ণাটক দ্বিখণ্ডী করণের কুতুব শাহী প্রস্তাব মেনে নিয়ে রয়াল এবং অন্যান্য জমিদারের বিরুদ্ধে ধ্বংসক্রিয়ায় তাকে সামিল করে নিলেন’। ১৬৪৬ সালের মার্চ-এপ্রিলে দুই সুলতান ঠিক করলেন হিন্দু কর্ণাটকের রাজা শ্রী রঙ্গ’র রয়ালের রাজ্য, যুদ্ধের সামগ্রী, পণ্য, সোনাদানারত্নরাজি এবং নগদ অর্থ আলোচয়া সাপেক্ষে বিজাপুর আর গোলকুণ্ডার মধ্যে ভাগ হয়ে যাবে, যার মধ্যে দুই তৃতীয়াংশ পাবেন আদিল শাহ আর এক তৃতীয়াংশ পাবেন কুতুব শাহ।
সেই সময়ে এই সীমান্ত এবং রাজ্যভাগ চুক্তি দুই সুলতানি রাজ্যের পক্ষে খুবই সুখকর ঠেকল। বিজিত আদিল শাহী উজির নবাব মুস্তাফা খান কানাড়ি দেশ এবং কুতুব শাহী উজির মীর জুমলা পূর্ব কর্ণাটকের দিকে এগোতে থাকলেন। ১৬৬৪এর জুন মাসে বিজাপুরী সেনাধ্যক্ষ, মুলুন্দের দিকে এগোলেন। ব্যাঙ্গালোর জেলায় তাঁর সঙ্গে যোগ দেওয়ার প্রস্তাব দেওয়া হল মাদুরা, তাঞ্জোর আর জিঞ্জি ইত্যাদির নায়েক, দেশাই এবং আরও অন্যান্যদের। সেখান থেকে তারা রয়াল রাজধানী ভেলোরের দিকে এগোবেন। একই সঙ্গে কুর্নুলে থাকা খান মহম্মদকেও মূল বাহিনী অনুসরণ করতে নির্দেশ দিলেন। চলতি অবস্থা শ্রী রঙ্গর পক্ষে খুব মাথা ব্যথার কারণ হয়ে উঠল। যে মানিওয়ারেরা(নায়েক) এক সময় তাঁর অধীন ছিল আজ তাঁর বিরুদ্ধে যুদ্ধ ঘোষণা করেছে, এবং তাঁদের উকিল আর অন্যান্য পেশাদারদেরকে মুস্তাফা খানের কাছে পাঠিয়েছে আদিল শাহী সুলতানির পক্ষে আইনি আধীনতার জন্য কাগজপত্র তেরি করতে। চিন্তিত হয়ে রয়াল ১০ হাজার থেকে ১২ হাজার ঘোড়সওয়ার, এক লাখ পদাতিক এবং ১০০ হাতি পাঠালেন নায়কদের ভয় দেখাতে। জিঞ্জির রূপ নায়েক ভয় পেয়ে সরে দাঁড়ালেন। তাঞ্জোরের নায়েক বিজয়ার্গভ আর মাদুরার নায়েক তিরুমালা খালপত্তনমে(কয়ালপত্তনম)হাজারো রত্নখণি নিয়ন্ত্রণ করতেন; তারা রয়ালের বিরুদ্ধে যুদ্ধ করার পরিকল্পনায় এড়ে রইলেন। রয়াল বুঝলেন তারা মুস্তাফার সঙ্গে যোগ দিয়ে তার রাজত্ব দখল করবেই। রয়াল শান্তি প্রস্তাব দিয়ে ভেলোরের কাছে কানোয়ি পাসে তাঁর ব্রাহ্মণ গুরু ভেঙ্কান্না সোমাইয়াজী(সোমাজী)কে নবাব মুস্তাফার সঙ্গে সাক্ষাত করতে পাঠালেন। নবাবের শান্তি শর্ত(নায়েকদের বিরুদ্ধে যুদ্ধ পরিকল্পনা থেকে রয়ালকে সরে আসতে হবে, এবং পিছিয়ে ভেলোরে চলে যেতে হবে) শুনে ফিরে এসে রয়ালকে যুদ্ধের জন্য প্রস্তুত হতে পরামর্শ দিলেন, গুরু। মুস্তাফা খান তখন জগদেব দেশ জয় করতে গেলেন।
একই সময়ে নবাব মীর জুমলা উদয়গিরি দখল করে গোটা পূর্ব উপকূল, নেলোরের দক্ষিণ এবং সেন্ট জর্জ দুর্গের আশেপাশের অঞ্চল দখল করতে উঠেপড়ে লাগলেন। উত্তর আর্কোটের টোন্ডামানাদ, তিরুপ্তি এবং চন্দ্রগিরি ১৬৪৬এর এপ্রিল মাসের আগেই দখল হয়ে গিয়েছে। ১১ ডিসেম্বর পুলিকটের আশেপাশে থাকার সময় ডাচেরা অগ্রগামী গোলকুণ্ডা বাহিনীর আলোচনা সুরু করে বশ্যতা স্বীকার করল। তিনি ডাচ দুর্গের সুরক্ষার ব্যবস্থা দেখে খুবই প্রভাবিত হলেন। যুদ্ধের আবহেই প্রচুর আলোচনার টানাপোড়েনের পর তিনি ডাচেদের এলাকায় কাসিম মাজানদারিনিকে থানাদার নিয়োগ করেন। তিনি শুধু পুলিকটই নয়, স্যান থোমেরও প্রশাসন হাতে নিয়ে রাজ্যজুড়ে শান্তি বজায় রাখায় ব্যবস্থা করে হিন্দু শক্তি দমনের দিকে এগোলেন। মীর জুমলা পুলিকট থেকে এগোবার পথে সমস্ত রাস্তা জুড়ে বাড়ি ঘরদোর পুড়িয়ে মানুষ খুন করে, বিপুল ধ্বংসলীলা চালাতে থাকেন। স্থানীয় অভিজাতরা তাঁর সঙ্গে যোগ দেয়। এলাকার পর এলাকা জনশূন্য হয়ে পড়ে। তাঁর পৌঁছবার আগেই পোন্নারি, পূনামালি, কাঞ্চি(কাঞ্চিভরম), এবং চিঙ্গিলপুট(যেটি সপ্তম স্বর্গের সঙ্গে তুলনীয়)র পতন হতে থাকল একের পর এক, জনশূন্য এলাকা দখল করতে করতে এগোতে লাগলেন। ৪ জানুয়ারি ১৬৪৭এ জানা গেল রাজার সকাশে(ভেলোর) পৌঁছবার জন্য মাত্র দু দিন হাতে রয়েছে। দেশজুড়ে বিপুল মন্বন্তর নেমে এল, কেউ মীর জুমলার বিরোধিতা করতে এগিয়ে এলেন না।
বিজাপুরী আর কুতুব শাহী সেনার হাতে ভেলোরে হিন্দু সেনাপতি ভাইলুয়ারের চরম বিপর্যয়ের পর রয়াল আত্মসমর্পনের অঙ্গীকার করেন এবং যুদ্ধের ক্ষতিপূরণ হিসেবে ৫০ লক্ষ হুণ আর ১৫০টি হাতি দিতে বাধ্য হন(এপ্রিল, ১৬৪৭)। বিজাপুরের আত্মসমর্পণের শর্ত কুতুব শাহ মেনে নেন না। যদিও নায়কেরা নতুন করে রয়ালের পাশে দাঁড়াবার অঙ্গীকার করতে থাকেন, এবং দেশের স্বাধীনতার পতাকা উর্ধ্বে তুলে ধরার নিশ্চয়তা দিতে থাকেন, কিন্তু ততদিনে বহু দেরি হয়ে গিয়েছে। নায়কদের মধ্য কলহ তাদের পতনের কারণ হল। তাঞ্জোর আর জিঞ্জির সামরিক ক্ষমতা এতই সীমিত ছিল যে তারা আক্রমণকারীদের বিরুদ্ধে কোনই প্রতিরোধ গড়ে তুলতে পারে নি। মহীশূর আর মাদুরার যৌথ সেনা দল বিজাপুরের মুস্তাফা খানের সাহায্যে ওয়ান্ডিওয়াসে মীর জুমলার বিরুদ্ধে দাঁড়ালেও, মীর জুমলা কয়েকজন হিন্দু সেনাপতি যেমন ভেলুগতির প্রধানকে সঙ্গে নিয়ে তাদের সমস্ত প্রতিরোধ উপড়ে ফেলেন।
১৬৪৭ সালে মাদ্রাজে ব্রিটিশদের সঙ্গে সন্ধি করায় মীর জুমলা পিতলের বন্দুক পেলেন। তাঁর বদলে বাণিজ্য সুবিধা দিলেন। অক্টোবরে ব্রিটিশ কুঠিয়ালেরা সমীক্ষা পত্র পাঠিয়ে জানাল যে গোলকুণ্ডার রাজা মোটামুটি সমগ্র রাজত্ব জয় করে নিয়েছেন, এবং আনাবব(নবাব) উপাধিতে দেশ শাসন করছেন।
ব্রিটিশদের সঙ্গে মাদ্রাজে সন্ধি করে ১৬৪৭-৪৮এর শীতে মীর জুমলার নেতৃত্বে কুতুব শাহী বাহিনী চলল উত্তর থেকে জিঞ্জির দিকে। সেনাবাহিনী যতই এগিয়ে আসতে থাকে, বিপদের আশংকায় তাঞ্জোরের নায়ক থরথর করে কাঁপতে কাঁপতে মীর জুমলার সঙ্গে সন্ধি করে নিলেন। মীর জুমলার পরিকল্পনা ছিল জিঞ্জিকে উত্তর, পূর্ব এবং দক্ষিণ দিক থেকে আক্রমন করা। তিনি দক্ষিণ আর্কট জেলার তাঞ্জোরের তাণ্ডিভরম আর আসিউর(আলিউর?) দখল করলেন। মাদুরার তিরুমালার নায়ককে একদা তাঞ্জোরের নায়ক বিশ্বাসঘাতকতা করেছিল। তিনি এবারে শোধ নিতে বদ্ধ পরিকর হয়ে আদিল শাহকে তাঁর দূত পাঠিয়ে সমস্ত সাহায্যের প্রতিশ্রুতি দিলেন। আদিল শাহ জিঞ্জি দখল করার মনস্থ করেছিলেন, কিন্তু জিঞ্জি গোলকুণ্ডার আশ্রয় চাইল। কুতুব শাহ শাহজাহানকে লিখে জানালেন জিঞ্জি আর তাঞ্জোরের জমিদার তাঁর নিরাপদ আশ্রয়ে রয়েছে। আদিল শাহ এই জোটের পূর্বলক্ষ্মণ হয়ত দেখতে পেয়েছিলেন। তিনি বুঝলেন মীর জুমলার কূটনীতিতে এই দুই নায়ক তাঁর বিরুদ্ধে দাঁড়িয়েছে। ফলে তিনি কুতুব শাহের প্রতি বিদ্বিষ্ট হয়ে উঠে মুজফফরাউদ্দিন খান মহম্মদ, খানইখানানকে রাজসভায় ডেকে গোলকুণ্ডা রাজ্য লুঠ আর দুর্গকে মাটিতে মিশিয়ে দেওয়ার নির্দেশ দিলেন। কিন্তু তাঁর এই আভিযান করতে কিছুটা দেরি করতে হল। শাহজাহানের দূত হামিম মহম্মদ হুসেইন আদিল শাহের রাজসভায় বললেন কুতুব শাহের নির্দেশে মীর জুমলা এই কাজটি করেছেন, এবং তিনি(দূত) দেখবেন যাতে আদিল শাহ যথেষ্ট ক্ষতিপূরণ পান। তারপর আদিল শাহ শাহজাহানকে অনুরোধ করেন এই এক তৃতীয়াংশ দুই তৃতীয়াংশ আহদনামার ভাগাভাগির বখরার, এবং এই পেশকাশ যত তাড়াতাড়ি সম্ভব তাকে পাঠিয়ে দেওয়া হোক।
কিন্তু ১০ জানুয়ারি ১৬৪৮এ দেখা গেল এই ভাগাভাগিতে আদিল শাহ খুশি হননি। তিনি কুলবর্গার মুস্তাফা খানকে নির্দেশ দিলেন তুরুমালার নায়ককে নিয়ে জিঞ্জি দখল করার। তাঁর শেষ এবং সব থেকে বড় সৈন্য সজ্জা – ১৭০০০ ঘোড়া, ২০-৩০ হাজার পদাতিক সৈন্য তাঁর সঙ্গে ৩০ হাজার তিরুমালার সৈন্য(সঠিক যুদ্ধাস্ত্র বিহীন অনিয়মিত সেনা দল) যোগ করে মুস্তাফা খান এগিয়ে চললেন। হয়ত ঘটনার এই অগ্রগতি দেখে মীর জুমলা মার্চের ১৬৪৮এর বর্ষায় কাঞ্জিভরমের দিকে এগোলেন। দূরদৃষ্টিতে তিনি বুঝলেন ব্যপ্ত মাদুরা এবং মহিশূরের যৌথ বাহিনী নিয়ে আদিল শাহ ওয়ান্ডিওয়াশের দিকে এগোচ্ছেন। ভেলুগতির মত হিন্দু সেনানায়ক আর তাঁর গোলান্দাজ বাহিনী নিয়ে মীর জুমলা মুস্তাফার আগেই জিঞ্জি পৌঁছবার চেষ্টা করলেন, যাতে জিঞ্জি বীজাপুরের হাতে না পড়ে। বীজাপুরী ঐতিহাসিক জহুরি লিখছেন স্বাভাবিকভাবে মীর জুমলা ‘কিছুটা গণ্ডগোল পাকাতে চাইছিলেন’। জিঞ্জি রাজা এগিয়ে এসে মীর জুমলাকে স্বাগত জানিয়ে তিনি যে চুক্তি পালন করবেন, এবং বিশ্বাসঘাতকতা করবেন না, জানালেন। তখন দুটিই সুলতানি বাহিনী মাত্র ১০ মাইল দূরত্বে অবস্থান করছে। রাজা তখন মীর জুমলার বাহিনীর ২ মাইল আগে শিবির ফেলেছেন। মীর জুমলা খুব তাড়াতাড়ি রাজার সঙ্গে যোগ দিলেন। দুটি বাহিনীর মধ্যে এখন তফাত মাত্র আট মাইলের। মুস্তাফা বুঝলেন এই যৌথ বাহিনীর বিরুদ্ধে তাঁর আক্রমন কার্যকারী হবে না। তিনি আদিল শাহকে খুব তাড়াতাড়ি আরও বাহিনী পাঠাতে অনুরোধ করলেন। আদিল শাহ, ৭-৮০০০ সেনা বাহিনীর নায়ক সেনাপতি ইখলাস খান, রুস্তমইজামান, আফজল খাঁকে মুস্তাফা খাঁয়ের সাহায্যের জন্য পাঠাবেন ঠিক হল। অন্যদিকে কুতুব শাহ মনে করছিলেন আদিল শা রুস্তমকে পাঠিয়েছেন তাঁর হাত থেকে জিঞ্জি আর তাঞ্জোর দখল করার জন্য, তিনি শাহজাহানকে বিজাপুরের এই চুক্তি ভাঙ্গার ঘটনা বিবৃত করে পাঠালেন এবং মীর জুমলাকে কিছু দিন অপেক্ষা করতে নির্দেশ দিলেন। কেননা তাঁর বিশ্বসা পাদশাহ তাঁর পক্ষেই রায় দেবেন।
দুটি সেনা বাহিনী কোন ঘটনা ছাড়াই পরস্পরের বিরুদ্ধে মুখোমুখি বসে রইল। জিঞ্জি কার দখলে থাকবে, এই সিদ্ধান্ত কয়েক দিনের মধ্যেই দুপক্ষের বিরোধে পরিষ্কার হয়ে যাবে। কিন্তু বিজাপুর থেকে বাহিনী আসাতে দেরি হওয়ায় এবং আদিল শাহী সেনা বাহিনীতে সেনাপতিদের মধ্যে মতভেদ বাড়তে থাকায় মুস্তাফার ধারণা হল যে আপাতত কিছু দিনের জন্য দুপক্ষের মধ্যে যুদ্ধ বিরতির চুক্তি হোক। মীর জুমলা মুস্তাফার নেতৃত্বে বিক্ষুব্ধ সেনাপতিদের সঙ্গে তলে তলে যোগাযোগ করতে শুরু করে দিলেন। তাদের ইচ্ছে কুতুব শাহী বাহিনীর সঙ্গে চুক্তি বদ্ধ হওয়া।
যত দিন যেতে থাকে জিঞ্জির ভাগ্য কি হবে তা নিয়ে কিন্তু ভেতরে ভেতরে বিরোধ বাড়তেই থাকল। চুক্তিতে ঠিক হল জিঞ্জি জয়ের পরে মুস্তাফা খান জিঞ্জিতে থাকবে আর মীর জুমলা ফিরে যাবেন গোলকুণ্ডায়। দুজনই প্রকাশ্যে পরস্পরকে সাহায্যের কথা জানাতে থাকলেন। খানইখানান কিছুটা পিছিয়ে রায়চূরে শিবির গাড়লেন। অন্যদিকে মুস্তাফা জিঞ্জির দিকে আগ্রসর হয়ে ত্রিণোমালে চঙ্গম দুর্গ দখল করে রাখলেন। মীর জুমলা জিঞ্জির ৩০ মাইল দূরে তাঁর ভেলোরের আশ্রিত রাজ্য স্বারিগুন্টার শিবিরে ফিরে গেলেন, যেখান থেকে তিনি কুতুব শাহের পক্ষ থেকে প্রশাসন চালাচ্ছিলেন।
৩ জিকাদ ১০৫৮/৯ নভেম্বর ১৬৪৮ সালে মুস্তাফা খান মারা যাওয়ায় সীমান্ত চুক্তিতে ধাক্কা লাগার আশংকা দেখা দিল। প্রতিস্থাপিত সেনাপতিত্বের যায়গায় খান মহম্মদ আসার আগেই জিঞ্জির আবরোধ মালিক রাইহানের নেতৃত্বে হতে শুরু করল। খান মহম্মদ তখন নান্দিয়ালে তাদপার্তি দুর্গ দখলের লড়াই করছিলেন। রাইহান সেনাদের ২৫০০ হুন মাইনে দিয়ে অবরোধ আরও জোরদার করলেন। এই সুযোগ নিয়ে মীর জুমলা একাই জিঞ্জি দখল করার পরিকল্পনা করলেন। তাঁর ধারণা ছিল মুস্তাফা এবং খারিয়িত খান মারা গিয়েছে, তাদের সেনা বাহিনী ছন্নছাড়া হয়ে রয়েছে, সাহজী নিজে মানসিকভাবে দুমড়ে মুচড়ে রয়েছেন, মালিক রাইহান জিঞ্জি দখলের আগেই তিনি জিঞ্জি দখল নেবেন। মীর জুমলার অভিযানের পরিকল্পনার খবর পেয়ে মালিক রাইহান একটা কড়া বার্তা পাঠালেন, ‘আপনি দুর্গের এত কাছে আছেন, তাই আপনার এই কাজ আমাদের স্বার্থের বিরোধী। দুর্গের আধিবাসীরা আপনার সাহায্য চায়। আমার মনে হয় আপনি একটু দূরে গিয়েই অপেক্ষা করুণ। আদিল শাহী সেনার নিয়ন্ত্রণ আমার হাতে নেই। যদি কিছু ঘটে যায় তাহলে তাঁর দায়িত্ব আমি নেব না। মুস্তাফা খান হয়ত মারা গিয়েছেন, কিন্তু আমি এখনও জীবিত রয়েছি। আমি শেষ রক্তবিন্দু দিয়ে লড়াই করে যাব।’ মীর জুমলাকে স্তব্ধ হতে হল। তিনি ভেলোরের ৪২ মাইল দূরে আরও উত্তরে কুডাপ্পা জয় করতে গেলেন। খান মহম্মদ সরকারি নির্দেশে তাদপার্তি থেকে অবরোধ জোরদার করতে এলেন।
কিন্তু মীর জুমলা জিঞ্জি দখলের সিদ্ধন্ত থেকে সরলেন না। শুরুর দিকে নায়কেদের সঙ্গে বন্ধুত্ব করে তিনি ১৬৪৬এর সীমান্ত চুক্তি এবং ১৬৪৮এর মুস্তাফার সঙ্গে চুক্তি সত্ত্বেও তাদের বিজাপুরের বিরুদ্ধে উস্কাতে শুরু করলেন। বিজাপুরের রাজকীয় ঐতিহাসিক ঝাউরিইবনঝাউরি লিখছেন, ‘বিশ্বাসঘাতক, দুর্মতি আবদাল্লা, যাকে রয়াল যুদ্ধে হারিয়ে দিয়েছিল, যে বিজাপুরের সমর্থন ছাড়া এক ইঞ্চিও কর্ণাটকের জমিও দখল করতে পারত না, সে অবিশ্বাসীর(রয়াল) সঙ্গে গোপন চুক্তি করে তাঁর সেনাপতি মীর জুমলাকে পাঠিয়ে হিন্দুর সহায়তায় হিন্দু রাজাদের খেপিয়ে জিঞ্জির সুরক্ষা করতে গেল।’ অনেক দূর থেকে মীর জুমলা খুব দেরি করে এসে পৌছলেন, ততক্ষণে একদিনেই খানইখানান জিঞ্জি দখল করে নিয়েছেন। তাঁর চুক্তি পালন না করে তিনি গোলকুণ্ডার দিকে পালিয়ে গেলেন।
জিঞ্জির পতনের পরেই বিজাপুরী সেনা হাতে তাঞ্জোর আর মাদুরার নায়কেরও পতন হল এবং তেগনাপত্তনমের মত সমুদ্রের আশেপাশের এলাকাগুলো লুঠ, খুনের অত্যাচার চলল। হিন্দু রাজারা রাজস্ব দিতে প্রতিশ্রুত হলেন। ডাচ নথি অবলম্বন করে ফস্টার লিখছেন, ‘ভারতের পূর্বাংশে... মুসলমান শক্তি কানাড়িদের জীবন অতিষ্ঠ করে তুলল। বিজাপুরী সেনা, প্রখ্যাত দুর্গ জিঞ্জিকে কেন্দ্রকরে সমগ্র জেলা দখল করল। তেগনাপত্তনমের প্রশাসক করা হল মলয়াকে’। অখুশি রয়াল মহীশূরের মায়কের আশ্রয়ে থাকতে থাকতে বিজাপুরের সঙ্গে যুদ্ধ প্রচেষ্টা চালিয়ে যেতে থাকলেন। জেসুইট ধর্মপ্রচারকেদের বক্তব্য, ‘আদিল শাহী সেনা দুটি ক্ষমতাশালী রাজাকে হারিয়ে, অভূতপূর্ব পরিমানে সম্পদ দখল করে, একটাও যুদ্ধ না করে, একটাও সৈন্য না খুইয়ে বিপুল দেশটি জয় করে বিজাপুরে ফিরে যায়’।
কুতুব শাহ আদিল শাহকে অভিবাদন জানিয়ে চিঠি লেখে, সঙ্গে ৪ লাখ হুণ এবং জিঞ্জি পতনের সময় মুঘলদের হাত থেকে রক্ষা করার জন্য চারটি রত্ন উপহারস্বরূপ পাঠায়। তাঁর প্রস্তাব ছিল কর্ণাট আর মুলুন্দএর জঙ্গলটি কারোর অধিকারে নেই, সেটি কুতিব শাহ নিজের অধিকারে নিতে চান, যাতে শত্রুর হাত থেকে রক্ষা পাওয়া যায়। আদিল শাহ এতে রাজি হন, গোন্ডিকোটা দুর্গ এবং গোটা কোক্কানুর কুতুব শাহকে দখলের জন্য দিলেন। যাইহোক, সামগ্রিকভাবে দেখা গেল, চুক্তি ভঙ্গ হতে হতে শেষ পর্যন্ত সীমান্ত চুক্তি সেই সময়ের জন্য পালিত হল।
১৬৪৮এ জিঞ্জি আর পরের বছরে তাঞ্জোরের পতনের পর দুই সুলতানি রাজ্য বাকি থাকা ক'একটা হিন্দু রাজ্য দখলের জন্য সর্বশক্তি নিয়োগ করল। বিজাপুর দক্ষিণে আর গোলকুণ্ডা শক্তির সেনাপতি মীর জুমলা উত্তর দিকে নজর দিলেন নতুন করে। বিজাপুর, বিজয়নগরের পশ্চিমের তেলুগু আর পূর্বের তামিল পশ্চাদভাগের অংশটার পাশাপাশি পেনুকোণ্ডা এবং বাসবপত্তনম, বেলোর, জিঞ্জি এবং আর্নি দখলে রেখেছে। মীর জুমলা দখল করতে লাগলেন উত্তরের siddhout, গাণ্ডিকোটা এবং গুটি আর দক্ষিণের উপকূলভাগ। কার পরে কোনটা দখল করেছেন মীর জুমলা, সেই ক্রম বোঝা দুষ্কর বিভিন্ন ডাচ, পারসি, তেলুগু, তামিল, ব্রিটিশ পরস্পর বিরোধী সূত্রে। তবুও আমরা তেলুগু সূত্র, সাহিত্যিক এবং লেখমালা আর ভৌগোলিক অঞ্চলের সূত্র তুল্যমূল্য বিচার করে ধরে মীর জুমলার বিজয় পথ নির্ধারণ করতে চেষ্টা করতে পারি।
মীর জুমলার পরের নজর ছিল কুডাপ্পা জেলার siddhout বা সিদ্ধবাতম। ১৬৪৬ সালে তিনি উদয়গিরি নতুন করে দখল করে চিট্টিভেলির একাংশ কবলে নিয়ে আসেন। কিন্তু এই জেলারই, বালাঘাট কর্ণাটকের খুব গুরুত্বপূর্ণ অংশ শাসন করছেন কুলাপ্পা জেলার পূর্বাংশের মাতলি সমাজের নায়ক দ্বিতীয় কুমার অনন্তের পালিত পুত্র, অনন্তরাজা দেবছোড়া মহারাজা যার রাজধানী সিদ্ধবাতম। তেলুগু সূত্রে জানতে পারছি, যুদ্ধে তিনি মীর জুমলার দুই মুসলমান আধিকারিক (সর্দার)এর মাথা কেটে নেন এবং ব্রাহ্মণ বক্সী ত্রিম্বকম রাউ(ত্রিম্বক রাও) পালিয়ে বাঁচেন(শক ১৫৭১ বিকৃতি, ১৬৪৯-৫০)। তবে পরের দিকে যুদ্ধ করে টিকে থাকা যাবে না বুঝেই তাঁর কাকা এলামারাজা এবং অন্যান্য আধিকারিকের সঙ্গে আলোচনা করে মহিলা, অন্যান্য আত্মীয়স্বজন ইত্যাদি নিয়ে ইক্কেরি বাসবপুরমে পালিয়ে যান(১৬৫০)। সিদ্ধবাতমকে মীর জুমলা সেনা ঘাঁটি বানান এবং এখানে ত্রিম্বক রাও শঙ্করজী পন্তকে শাসনের দায়িত্ব দেওয়া হয়।
৮। গাণ্ডিকোটা
আধুনিক মাদ্রাজের কুডাপ্পা আর অনন্তপুর জেলার গাণ্ডিকোটার রাজা ছিলেন তিম্মা নায়ার(তেলুগু সূত্রে প্রেমাসানি চিনা(চিন্না), তিম্মা নায়ডু)। তিনি বিজয়নগরের এবং জিল্লালার রেড্ডিদের করদ রাজা ছিলেন। পেন্নার উপত্যকার অন্যতম গুরুত্বপূর্ণ এলাকা গাণ্ডিকোটা। এর দুর্গ বিষয়ে আলোচনা করতে গিয়ে তাভার্নিয়ে বলেছেন, এটি গোলকুণ্ডার অন্যতম শক্তিশালী প্রতিরক্ষা ব্যবস্থা। কুডাপ্পা জেলার য়ারামালাই পাহাড়ের ওপর সমুদ্র তল থেকে ১৬৭০ ফুট উঁচুতে অবস্থিত। পাহাড়ের পাদদেশেই শহরটি। দুই সাম্রাজ্যবাদী সুলতানি রণনীতিতেই এই অঞ্চল্টাকে গুরুত্ব দেওয়া হয়। গোলকুণ্ডা কয়েকবার চেষ্টা করেও গাণ্ডিকোটার রাজাকে দমন করতে পারে নি।
বিজাপুরের ইক্কেরি দখলের সমসময়ে(১০৪৭/১৬৩৮) খান মহম্মদ, মালিক রাইহান, আলি খুদাবন্দ খান এবং অন্যান্য বিজাপুরী উজির এটি অবরোধ করে। কিন্তু সাহজী ভোঁসলা আর আসদ খানের বাহিনীকে (১০৫৭/১৬৪৮ সালে) ভিল্ভুয়ার আর কৃষ্ণা তুপাক্কির নেতৃত্বে রয়ালের বাহিনী হারিয়ে দিলে, আদিল শাহের নির্দেশ সেই অবরোধ তুলে নিয়ে মুস্তাফা খাঁয়ের বাহিনীর শক্তিকে জোরদার করতে যোগ দিতে হয়। আন্দাজ করা হচ্ছে এই সময় বিজাপুর শক্তি জিল্লালা দখল এবং রেড্ডিদের বন্দী করে। রেড্ডিরা পালিয়ে গিয়ে তিম্মা নায়ারের সাহায্যে তাদের রাজ্য আর নান্দিয়ালের দু/তিনটি গ্রাম দখল করে। খান মহম্মদ তিম্মা নায়ারের সঙ্গে চুক্তি করে দখলি গ্রামের জন্য ক্ষতিপূরণ জোগাড় করেন। কিন্তু সীমান্ত চুক্তি না হওয়া পর্যন্ত, বিজাপুরের মনে হয়েছে এই এলাকাগুলি তাঁর দখলে আসা দরকার এবং চুক্তির পরে এর আশেপাশের এলাকাগুলি কুতুব শাহের জন্য ছেড়ে রাখে তারা, তাঁর জন্য কুতুব শাহ বেশ ভাল রকমের ক্ষতিপূরণ দেন (১৬৪৯)।
১৫১৭র ভিক্রি শকে মীর জুমলা গোলকুণ্ডা থেকে গান্ডিকোটার দিকে বিপুল বাহিনী নিয়ে এগোতে এগোতে জাম্বুলামাদক তালুকের মাইলাবর্ণ গ্রামে উপস্থিত হন। সেখান থেকে মাত্র একটাই রাস্তা দিয়ে দুর্গ পর্যন্ত পৌঁছনো যায়। রাস্তাটির সব থেকে চওড়া অংশ ২০ থেকে ২৫ ফুট আর সব থেকে ন্যারো অংশ ৭-৮ ফুট। থেভেনটের মতে গুঁড়ি দিয়ে সে দুর্গে পৌঁছতে হয়। পাশেই খাড়া পাহাড় তাঁর পাশে দুটি খরস্রোতা নদী। পাহাড়ের মাথায় একটা ছোট সমতল ভূমি - সেখানে ছোট ছোট ঝর্ণার জলে ধান আর বজরা চাষ হয়। তাভার্নিয়ে লিখছেন, ‘দক্ষিণের সমতলে এই শহরটা এমন একভাবে তৈরি করা হয়েছে যে এক দিকে খাড়া পাহাড় আর দুটি নদী, তিনদিকের বিশাল পাথরের দেওয়াল দিয়ে ঘেরা। শহরে ঢোকার জন্য সমতলের দিকে রয়েছে একটিই দরজা আর তাঁর পাশে পরিখা কাটা। দুর্গে মাত্র দুটি কামান রয়েছে, একটি ১২ পাউণ্ডের(নাম রামাবনম), দরজার সামনে বসানো, অন্যটি ৭-৮ পাউণ্ডের কামান দুর্গ প্রাচীরের মত জায়গায় বসানো।’ এর রাজা তিম্মা নায়ার এই এলাকার মধ্যে সুকৌশলী সেনা নায়কদের মধ্যে অন্যতম। তাঁর পাশে ছিল রেড্ডি রাজারা। ঘেরাও হলে ১২ বছরের খাদ্য পানীয়ের সমস্যা হবে না এমন অবস্থা তৈরি করে রাজা মীর জুমলার বশ্যতা অস্বীকার এবং যুদ্ধে আহ্বান করেন। ছোট ছোট আক্রমনে স্থানীয়েরা আক্রমণকারীদের বিপুল ক্ষতি করতে থাকেন এবং এক সময় দেখা যায় মীর জুমলার ৩০০০ সেনা নিহত হয়। ফলে মীর জুমলাকে তাঁর শিবির পিছিয়ে গুদেমচেরুভু আর গোরিগানুরুতে নিয়ে যেতে হয়। থেভেনট আবদুল্লার সময় গোলকুণ্ডা এসেছিলেন তাঁর লেখনী আর তেলুগু সূত্র থেকে পরিষ্কার মীর জুমলার জয় বাহুবলে হয় নি, বরং ছলে-কৌশলে হয়। তাভার্নিয়ে বলছেন, শেষ পর্যন্ত মীর জুমলা পাহাড়ের চূড়ার উচ্চতা পর্যন্ত কামান বয়ে তোলার সিদ্ধান্ত নেন। তিনি রাজার ফরাসী গোলান্দাজদের চার মাসের সাধারণ বেতনের তুলনায় অনেক বেশি বেতনের অর্থ দক্ষিণার টোপ দিয়ে কাজটি করাতে পেরেছিলেন। চারটি কামান উচ্চতায় তুলে দুর্গটিতে গোলা দাগা হতে থাকলে সদর দরজার কাছে থাকা কামানটিকেও অকেজো করে দেওয়া হয়। সুরক্ষিত দরজাটি প্রায় ধ্বংস হয়ে পড়ছে দেখে দুর্গের অধিবাসীরা নিজেদের সুরক্ষার শর্তে দুর্গ ছেড়ে চলে যায়। তাভার্নিয়ে বলছেন, গাণ্ডিকোটায় মীর জুমলা সফল হয়েছেন ফরাসী গোলান্দাজদের দক্ষতার জন্য, খারাপ ব্যবহার পেয়ে এরা ডাচেদের ছেড়ে এসেছিল। তাদের সঙ্গে ব্রিটিশ আর ডাচ এবং ২/৩ জন ইতালির গোলান্দাজও ছিল। আবার তেলুগু সূত্র বলছে – বহিদিন ধরে অবরোধ করেও যখন দুর্গটি দখল করা সম্ভব হল না, তখন মীর জুমলা প্রস্তাব দিলেন তাদের গুটি দুর্গের সঙ্গে এই দুর্গটি বদল করার। কিফায়তিতে যে কারণ দেওয়া হয়েছে তা যদিও হয়ত সত্য নাও হয়, কিন্তু মীর জুমলার কূটনৈতিক চাল যে কাজ করেছে তার উদাহরণ পাই থেভার্নের কথায়, ‘মীর জেমলা বল প্রয়োগে দুর্গটি দখল করতে না পেরে কৌশল আর অর্থ বলে(শান্তি আলোচনায় তাঁর সকাশে আসা নায়েককে) রাজাকে দুর্গের বাইরে বের করে নিয়ে এসে, তাকে দেওয়া শর্ত ভঙ্গ করে তাকে নজরবন্দী করে রেখে গাণ্ডিকোটা দুর্গ দখল করেন।’ তাভার্নিয়ের এই বর্ণনার সঙ্গে মীর জুমলার ঘুষের বর্ণনা খাপ খেয়ে যাচ্ছে।
কর্ণাটকের অভেদ্য এই দুর্গটি পতন মীর জুমলার জীবনে বড় প্রাপ্তি।
কিন্তু বিজাপুরী ঐতিহাসিক ঝাউর, এই জয়ে মীর জুমলার কোন কৌশলকেই বিন্দুমাত্র গুরুত্ব দিতে নারাজ, ‘দুর্গের রাজা বিপুল রত্নরাজি আর সম্পত্তি গর্বে অন্ধ হয়ে মীর জুমলার আক্রমনকে মরুভূমিতে মরীচিকার ছোট করে দেখেছিল। যখন মীর জুমলা আক্রমন করা শুরু করে, তাকে প্রতিহত করার কোন প্রচেষ্টাই তিনি করেন নি। দুর্গেই তিনি বসে ছিলেন। মীর জুমলা দুর্গের কাছাকাছি এসে দুর্গটি ঘিরে ফেলে। প্রতিরোধের চেষ্টা করলে হয়ত রাজা সফল হতেন, কিন্তু ভিষগের হাতের তলায় যেমন রোগীর নাড়ি ফড়ফড়ায়, আদিল শাহের নাম শুনে কোন প্রতিরোধ ছাড়াই রাজা মীর জুমলার হাতে পরাজয় মেনে নেন। আর যেহেতু তাঁর আশেপাশের সব রাজাই আদিল শাহের কাছে আত্মসমর্পণ করেছেন, সেহেতু তিনিও তা ছাড়া কোন পথ দেখলেন না।’
মীর জুমলার এই জয়ে কুতুব শাহ তাকে নওরোজইখিলাত উপাধি দেন। তখন মীর জুমলা মধ্য বয়সে পৌছেছেন, যুদ্ধের ধকলে তিনি প্রচুর শক্তিও ক্ষয় করেছেন, এছাড়াও তাঁর দৈহিক অসুস্থতা(শিকস্তগি)ও সারানোর দরকার ছিল। তিনি সুলতানের কাছে মক্কা যাবার ছাড়পত্র চাইলেন। কুতুব শাহ যুদ্ধের আগে তাকে উপহার দেওয়ার প্রতিশ্রুতি দিয়েছিলেন। এছাড়াও দীর্ঘ ২০ দিন ধরে অজীর্ণতা, নিদ্রাহীনতায় ক্রমাগত বমি করেছেন। বিগত পাঁচ বছরের নিত্যদিনের যুদ্ধে যাওয়ার কারণে তাঁর দীর্ঘ একতা রেস্ট এবং রোগ সারানোর দরকার ছিল।
গোলকুণ্ডা থেকে নতুন করে ৬০ মাইল দূরে উত্তর-পূর্বে অনন্তপুর জেলায় মীর জুমলা গুটি দুর্গ দখল করেন। সঠিক তারিখ জানা যায় না। প্রেমাদুর স্মৃতি কথায় জানা যাচ্ছে এটির পতন হয়েছিল ১৬৪৬ সালে। কিন্তু ১৫৭২ শক বা ১৬৫০ সালের তেলুগু লেখ সূত্রে জানা এটি মীর জুমলা শাসন করেছিলেন(হাজারাতি নবাবৌ বা রাজাধিরাজা রাজাপরমেশ্বর), অন্য দিকে তাভার্ণিয়ের ১৬৫২ সালের গাণ্ডিকোটা ভ্রমণ সূত্রে জানা যাচ্ছে, মীর জুমলা গুটি তালুকের বজ্রকোটির হীরে খনির মালিক ছিলেন।
গুটি থেকে মীর জুমলা, রাচুতি হয়ে দক্ষিণ পূর্বের দিকে আগ্রসর হয়ে গুরুমকোণ্ডা দখল করেন। সেই দিকে আরও এগিয়ে গিয়ে উত্তর আর্কোট জেলার চন্দ্রগিরি এবং তিরুপতি পর্যন্ত ঢুকে যান। ৬০০ ফুট উঁচু ওপরে তিরুমালা পাহাড়ের দক্ষিণ দিকে গ্রানাইট পাথরে তৈরি চন্দ্রগিরি দুর্গ যাদবদের তৈরি জোরদার দেওয়ালে(১০০০ সালে তৈরি) এবং একটি পরিখায় সুরক্ষিত। তাভার্নিয়ে সেখানে দেখেছেন প্রচুর সেনা যেতে। এবং পরে সেখানে তিনি গিয়ে মীর জুমলার সঙ্গে দেখা কররেন এবং দেখেন তিনি অভিজাতদের সঙ্গে শিবিরে আলাপচারিতায় রত।
১০। কর্ণাটক ভাগাভাগি নিয়ে যুদ্ধ
ফলে এটা বোঝাই যাচ্ছিল যে সীমান্ত বা ভাগাভাগি চুক্তি হয়েছে সেটি শুধু যে চন্দরগিরির রাজার বিপক্ষে গিয়েছে তাই নয়, এই চুক্তিতে আদিল শাহের থেকে বেশি লাভ হয়েছে কুতুব শাহএর – বা এই ধারণাটা আদিল শাহের মনে গেঁথে গিয়েছে। অস্থায়িত্বই ছিল চুক্তির চরিত্র। সে সময়ের দাক্ষিণাত্যের রাজনীতি কোন নির্দিষ্ট খাতে না বয়ে এলোমেলোভাবে চলেছে; বিশেষ করে দাক্ষিণাত্যের দুই সুলতানি রাজ্যের মধ্যে। যে গভীর অবিশ্বাসের পরিবেশ তৈরি হয়েছিল বহু কাল ধরে, তা এই চুক্তিতে ওপড়ানো সম্ভব ছিল না। দুই সুলতানই প্রত্যেকে প্রত্যেকের বিরুদ্ধে অবিশ্বাসের আঙ্গুল তুলতে থাকেন। জিঞ্জি অবরোধের সময় আবদুল্লা, পাদশাহকে একটা নাকি সুরে লেখা কান্না ভরা চিঠিতে বলেছিলেন, ‘আদিল শাহ কিন্তু তাঁর চরিত্র অনুযায়ী সম্রাটের তৈরি করা চুক্তির নির্দেশ মানবে না এবং যে ভাগাভাগির শর্ত হয়েছে তাও উল্লঙ্ঘন করবে।’
কুতুব শাহ তাঁর দিল্লির উকিল(এজেন্ট) ফাসিউদ্দিন মহম্মদকে বললেন, পাদশাহ যাতে দুজন আমিন – একজনকে বিজাপুর অন্যজনকে গোলকূণ্ডায়য় নিযুক্ত করেন, অথবা তিনি যেন গোলকুণ্ডায় আওরঙ্গজেবের দূত মীর মহম্মদ তাহিরকে সঠিকভাবে তদন্ত করে বিষয়টির সমাধান করান, সে বিষয়টি পাদশাহের সভায় গিয়ে জোর দিয়ে বলেন। সুলতান যুদ্ধের (জিঞ্জি ঘেরাওয়ের আগে) আগে একজন আমিন চাইলেন, যাতে আদিল শাহ কোন গণ্ডগোল না করতে পারে। অন্য আরেকটি চিঠিতে কুতুব শাহ পাদশাহকে অভিযোগ করে লিখলেন, বিজাপুর যে চুক্তি ভঙ্গ করেছে, সেটি ইসলাম খান জানেন, এবং ভেতরে ভেতরে বিভেদ যাতে আরও বাড়ে তাঁর ব্যবস্থা করছেন। কুতুব শাহ তাই চুক্তির কতগুলি বিষয় পুনর্বিবেচনা করতে অনুরোধ করেন, ১) রাজপরিবার, নায়কদের লুঠে যে নগদ, গয়না-রত্ন, হাতি এবং জিনিসপত্র পাওয়া গিয়েছে, সেগুলির ভাগাভাগির পুনর্মূল্যায়ন করা, এবং কুতুব শাহ উদার মনে চান আদিল শাহ নিজে এগুলি মূল্যায়ন করুণ; ২) কর্ণাটকে কুতুবশাহী দখল করা অঞ্চল অর্ধেক করে বাঁটোয়ারা করার কথা চুক্তি হয়েছে। কিন্তু এই চুক্তি পাদশাহ দ্বারা প্রত্যায়িত নয়। তিনি আরও অভিযোগ করেন, কুতুব শাহ অভিযোগ করেন ইসলাম খাঁ প্রাথমিক চুক্তি জানতেন, কিন্তু তাঁর মৃত্যুর(নভেম্বর ১৬৪৭) সুযোগ নিয়ে আদিল শাহ শাহজীর অধীনে বহু উজির পাঠিয়ে কর্ণাটকের হিন্দুদের সাহায্য করেন, বিশেষ করে রয়াল এবং অন্যান্য জমিদারকে; কিন্তু মীর জুমলা সক্কল শত্রু পরাজিত করে বিজাপুরীদের বিদরের সীমান্তে তাড়িয়ে দেন; এবং আদিল শাহ নিজে বিদরে আসেন, যেটা আসলে যৌথ সীমান্ত; তিনি তাঁর চুক্তি এবং প্রতিশ্রুতি অমান্য করে জোর খাটিয়ে কুতুব শাহের অধিকৃত জায়গা দখল করেছেন, তাঁর অভিযোগ। আদিল শাহের বিরুদ্ধে আরও অভিযোগ যে তিনি হড়বড় করে তাঁর দুই-তৃতীয়াংশ ভাগ নিয়ে নিতে চেয়েছেন, অথচ কুতুব শাহের পাওনা(তিনি যে পাদশাহকে এ বিষয়ে অভিযোগ করেছেন তা না জেনেই)আটকে দিয়েছেন এবং তাঁর যা পাওনা তাঁর থেকেও বেশি তিনি কেড়ে নিয়েছেন। ব্রিটিশ সূত্র এই তথ্য প্রমান করে যে ভেলোর(১৬৪৭) দখলের সমস্ত ক্ষতিপূরণ বাবদ প্রাপ্ত অর্থ বিজাপুর নিয়েছে।
দুই সুলতানি রাজ্যের মুখোমুখি দ্বন্দ্ব খুব পুরোনো নয়, কিন্তু গভীর। সেটি শুরু হয়েছে জিঞ্জি অবরোধের সূত্রে – যদিও মুস্তাফা আর মীর জুমলা এই চুক্তি সম্পাদন করেন, কিন্তু আবিশ্বাসের মাত্রা এতই কড়া ছিল যে, সেই চুক্তির বোঝাপড়া এড়িয়ে নতুন গোলযোগ পেকে উঠতে শুরু করেছে। এবারে গোলকুণ্ডার বিরুদ্ধে বিজাপুরী উজির খান মহম্মদের অভিযোগ, সম্পর্ক ভাঙ্গার। পাদশাহকে আদিল শাহ লিখলেন, তাঁর নির্দেশ ছাড়াই এবং তাকে অন্ধকারে রেখেই কুতুব শাহ গোন্ডিকোড়া দখল করেছেন। তাঁর আরও অভিযোগ মীর জুমলা যুদ্ধে সাফল্য পেয়ে কুতুব শাহকে জানিয়েই বিজাপুরের বিরুদ্ধে অস্ত্র শানাতে শুরু করেছেন। ঝাউর লিখছেন ‘দুটি-তিনটি জয়ের পর(ভুল বোঝাবুঝির জন্য হয়েছিল), যা আসলে হাজারটা পরাজয়ের থেকেও কলঙ্কের, মীর জুমলা তাঁর কাজ কর্ম গোলকুণ্ডার সুলতানকে না জানিয়েই সম্পাদন করতে শুরু করে। এই শয়তানি যুদ্ধ তাঁর প্রভুর নির্দেশের বিরুদ্ধে দাঁড়িয়ে করতে করতে সে এলাকা দখল করতে আদিল শাহের এলাকায় ঢুকে আসত। কুতুব শাহ কাজকর্মের সুতো একজন ভয়ানক মানুষেরর হাতে ছেড়ে দিয়েছেন দেখে আদিল শাহ মুচকি হেসেছেন এবং মীর জুমলার কাজগুলিকে ক্ষমা করে দিয়েছেন।’ বিজাপুরী ঐতিহাসিকদের অভিযোগের মূল সূত্রটা হল মীর জুমলা মুলুন্দ আর কর্ণাটকে গিয়ে গোলযোগ সৃষ্টি করছেন। কিন্তু তারা ভুলে গিয়েছেন, গোণ্ডিকটার বিজয় ঘটেছে আদিল শাহের সেটি ছেড়ে যাওয়ার জন্য। এছাড়াও বিজাপুর কুতুব শাহের বিরুদ্ধে অভিযোগ করে আদিল শাহ যে ক্ষমা প্রদর্শন করেছেন, সেই কাজ কুতুব শাহ করেন নি – বিশেষ করে জিল্লালা এবং নান্দিয়ালের দুটি গ্রাম দখল বিষয়ে, গোয়েন্দাদের সঙ্গে খারাপ ব্যবহারে আর সর্বশেষ অভিযোগ, গুটি দখল করায় গোলকুণ্ডার সঙ্গে তাদের বিরোধ বেড়েছে|
অন্যদিকে কুতুব শাহ দিল্লিতে তাঁর দূত মুল্লা আবদুস সামাদকে পাদশাহের রাজসভায় গিয়ে জানাতে বলেন, আদিল শাহের সমস্ত অভিযোগ মিথ্যে, গান্ডিকোটা দখল গোলকুণ্ডার চুক্তি অনুযায়ী হয়েছে, সেটা ক্ষমতা প্রদর্শন নয়। আদিল শাহ মীর জুমলার বিরুদ্ধে করা অভিযোগ অশালীন। তাতে তাঁর সেনাপতির সম্মান হানি হয়েছে। তিনি তাঁর দূতকে আরও অভিযোগ করতে বলেন, কুতুব শাহ, আদিল শাহকে বার বার বলেছিলেন যদি কোন মতবিরোধ হয় তাহলে তিনি যেন তা পাদশাহের কাছে জানিয়ে তাঁর থেকে পরিষ্কার করে ভবিষ্যতের কৃত কর্তব্য জেনে নেন। তিনি আদিল শাহের বিরুদ্ধে ঘৃণ্য শয়তানি চাল(হরকৎ নাহানজার) চালার অভিযোগ আনেন এবং বলেন যে যে আদিল শাহ গোপনে কর্ণুলের সিদ্দি ঝাউহরকে দিয়ে গাণ্ডিকোটা আর গুটি এবং তাঁর আশেপাশের এলাকায় অভিযান চালাবার নির্দেশ দিয়েছিলেন। এমন কি এই কাজের বিরুদ্ধে তিনি তার বোন বড়ি সাহেবাকে(আদিল শাহের স্ত্রী)র মধ্যস্থতা চেয়েছিলেন। কুতুব শাহ, তাঁর বিজাপুরী দূত হাজি নাসিরাকে নির্দেশ দেন, তিনি যেন সুলতানকে চাপ দিয়ে ঝাউহরকে নিবৃত্ত করেন এবং এবং যদি প্রয়োজন হয় তাহলে তাকে হুমকি দেন; যে কোন ভাবে তাকে চাপে রাখতে তাকে বলেন সুলতান। তিনি স্বীকার করেন, আদিল শাহের সঙ্গে তাঁর এই বিরোধ তাদের যৌথ স্বার্থের বিরোধী, এবং তাঁর ফলে হয়ত তাদের শক্তিশালী শত্রুর হাতকেই শক্ত করা হবে, যারা এ ধরণের ঘটনা ঘটার জন্য অপেক্ষা করে রয়েছে। মীর জুমলা নিজে খান মহম্মদ ইখলাস খান এবং কুর্ণুলের সুবাদার সিদ্দি আবদুল ওয়াহবকে কে চিঠি লিখে সমস্ত ভুল বোঝাবুঝি মিটিয়ে নেওয়ার চেষ্টা করেছেন।
কথার যুদ্ধের পর শস্ত্রের যুদ্ধ লেগে গেল দুপক্ষের মধ্যে। এই ঘটনা ১৪ জানুয়ারি ১৬৫২ সালের সেন্ট জর্জের একটা চিঠি থেকে আমরা জানতে পারি, ‘গোলকুণ্ডা আর ভিজাপুরের মুর(মুসলমান)দের মধ্যে যুদ্ধ লেগেছে, দূর থেকে জেন্টু (রয়াল) রাজা সুযোগের অপেক্ষায় রয়েছে, যাতে সে তাঁর দুরবস্থা বদলাতে পারে...’
আদিল শাহ খনইখানান, খান মহম্মদকে মীর জুমলার অধিকার করা দুর্গ দখলের জন্য পাঠায়। গাণ্ডিকোটায় যাওয়ার পথে চন্দ্রগতিতে একটা দুর্গ দখল করেন। আক্রমণকারীরা বাইরে থেকে কামান দাগে আর দুর্গের বাসিন্দারাও তাঁর জবাব দেয়। কিন্তু আদিল শাহের পক্ষে এত পরিমান গোলা বর্ষণ করা হয় যে দুর্গের আর কেউ বেঁচে ছিল না। এরপর তারা দুর্গ ছেড়ে এগিয়ে গিয়ে মীর জুমলার গাণ্ডিকোটায় আক্রমনের জন্য অভিযান শুরু করে। তাদের পরিকল্পনা ছিল দুর্গ আর গোটা গ্রামকে ধুলায় মিশিয়ে দেওয়া।
মীর জুমলার সেনাবাহিনীতে ছিল মুঘল, আফগান, পাঠান এবং রাজপুতদের বিশাল ফৌজ। তিনি বহু কষ্টে তাদের সংগ্রহ করেছেন এবং তাদের দক্ষতার জন্য তিনি খুব গর্বিতও ছিলেন। এই বিশাল বাহিনী নিয়ে তিনি খানইখানানের বাহিনীর বিরুদ্ধে দাঁড়ালেন। দুর্গের পিছনের দিকে গিয়ে বাহিনীকে তিনি কয়েকটা টুকরো করে ভাগ করলেন নানান কৌশলগত যায়গায় রাখলেন। তাঁর বিশ্বস্ত সেনাপতি মহম্মদ খান লোদি একটি গাড়িতে তুলে তাঁর পিছিনে বিশাল বাহিনী জড়ো করা হল। যুদ্ধে তাঁর মুখোমুখি হলেন বীজাপুরি সেনাপতি বাজি ঘোরপাড়ে(মুঢৌলএর)। যুদ্ধ শুরু হতে না হতেই বিজাপুরী অশ্বারোহী বাহিনী বিপক্ষের অশ্বারোহী বাহিনীকে বল্লম নিয়ে দুপাশ থেকে আক্রমন করে, প্রচুর হতাহত হয়।
মুহম্মদ খান লোদি ঘোড়া থেকে পড়ে যান এবং তাঁর মাথা থেঁতলে যায় সেনাবাহিনীর মধ্যে পড়ে গিয়ে, তাঁর মধ্যেই প্রচুর সেনা নিহত হল। গাণ্ডিকোটা থেকে বাজি ঘোড়পাড়ে মীর জুমলাকে বহিষ্কার করল। দুর্গের অধিবাসীরা দূরের জঙ্গল আর পাহাড়ে গিয়ে লুকোল। বিজাপুরী ঐতিহাসিক বিজয় গর্বে লিখছেন, ‘কুতুব শাহের সেনাবাহিনীতে মীর জুমলার মত শক্তিশালী সেনানায়য়ক, সাধারণ একজন উজির বাজি ঘোরপাড়ের হাতে পরাজয় স্বীকার করলেন, এবং মুঠি খোলা ধুলোর মত মিলিয়ে গেলেন।’ এই অপমান জনক হারের পর মীর জুমলা তাঁর উকিলের মার্ফৎ খান মহম্মদের সঙ্গে শান্তি চুক্তির প্রস্তাব পাঠালেন এই শর্তে, ১) দু লাখ পঞ্চাশ হাজার হুণ ক্ষতিপূরণ দেওয়া হবে, যতক্ষণনা এই অর্থ পাওয়া যাচ্ছে ততক্ষণ কিছু ঘোড়সওয়ার বন্দী থাকবে, ২) গোণ্ডিকোটা এবং কোক্কানুর দেশটি মীর জুমলার হাতে অর্পণ করতে হবে।
আদিল শাহ শান্তি চাওয়ায় খান, মীর জুমলার উকিলকে সম্মান জানালেন, এই শর্ত তারা মেনে নিচ্ছেন এই কারণে যে, দুর্গের এবং দুই পক্ষের ক্ষতির অর্থ দুর্গে রক্ষিত অমেয় পরিমাণ সম্পদের বিনাশ সাধন। আদিল শাহ এই চুক্তি মেনে নিলেন। স্বাক্ষর হল ১৬৫২ সালের ১৪ জানুয়ারি থেকে ১২ ফেব্রুয়ারির মধ্যের কোন এক সময়ে – শর্ত হল – ১) মীর জুমলা যে গোণ্ডিকোটা আর কোক্কানুর দেশ দখল করে ছিলেন সেটি তাঁর দখলে থাকবে; ২) খান মহম্মদ পেল ৫ লাখ ৫০ হাজার হুণ অর্থ এবং মণিকারের চোখ ছানাবড়া হওয়ার মত বিশালাকার চারটি হীরে, এগুলি সব আদিল শাহের সভায় পাঠানো হল।
হারের পর মীর জুমলা আর বীজাপুরী সেনানায়ক খান মহম্মদ যৌথ বাহিনী নিয়ে কর্ণাটক উচ্চভূমির রাজধানী পেনুকোণ্ডা। যদিও সিদ্দি রাইহান শোলাপুরী(যার অভিভাভক, অম্বর কালা সুলতানের নির্দেশে নিহত হয়) সেরায় স্থানীয় রাজাদের সঙ্গে মিলে বিদ্রোহী হয়েছিলেন – বিশেষ করে মহীশূরের রাজা, যিনি জগদেব দেশ দখল করেন, এবং কর্ণাটক আর মুলুন্দে ইনকিলাব আনেন, এবং তার বাহিনীতে ৪ লক্ষ পদতিক, ৪০০০০ হাতি ছিল। খান মহম্মদ এ সব নিয়ে চিন্তা করতে রাজি ছিলেন না। পেনুকোণ্ডা আক্রমন করেন এবং রাজা শান্তি চুক্তি চান এবং দুর্গ পরিত্যাগ করে কান্দর্পিতে চলে যান, পেণ্ডুকোটার নাম হয় তাখাতইমুবারক।
কিন্তু কর্ণাটকে যুদ্ধ থামার কোন সম্ভাবনাই দেখা যাচ্ছিল না। আগের মতই দুর্দমভাবে চলতে লাগল। খান মহম্মদ সভায় ফিরে এসে আক্রমনে বিরতি দিলে শ্রী সঙ্গ রয়াল মহীশূরের রাজার সঙ্গে হাত মিলিয়ে হারানো গড় ফিরে পেতে চাইলেন। তিনি কুতুব শাহী বাহিনীকে ঠেকিয়ে দিলেন। কিন্তু মহীশূরের বাড়বাড়ন্তিকে ছেঁটে দিতে প্রথমে জগদেব দেশ, তারপর কৃষ্ণগিরি দুর্গ দখল করে মহীশূরের দুর্গ অবরোধ করলেন এবং শেষ পর্যন্ত রাজার চারটি দুর্গ নিজের আয়ত্ত্বে আনলেন। জিঞ্জির দিকে যেতে গিয়ে, গোলকুণ্ডার অধিকৃত এলাকা পার হতে বিজাপুরী সেনানায়ক, মীর জুমলার অনুমতি চাইলেন। বিজাপুরীদের কর্ণাটকের বিভিন্ন অঞ্চলে অগ্রগতিতে শঙ্কিত হলেন মীর জুমলা কেননা তাতে তাঁর আধিপত্যের, ক্ষমতা ধরে রাখার পরিকল্পনায় আঘাত লাগতে পারে। তিনি বিভিন্ন নায়ককে এবং কর্ণাটকের রাজাকেও উসকাতে শুরু করলেন। মহীশুরের নায়ক, বিজাপুরী বিদ্রোহী, সিদ্দি রাইহানের সঙ্গে হাত মেলালেন, সিদ্দি সম্প্রতি মুস্তাফার দখল করা দুর্গগুলি দখল করেছেন। মীর জুমলার আশ্বাসে শ্রী রঙ্গ রয়াল ভেলোরে ফিরে এসে লড়াই দেওয়ার জন্য বড় সেনা তৈরি করার চেষ্টা করতে লাগলেন। বিজাপুরের ঐতিহাসিক লখছেন, ‘আদিল শাহ নির্দেশ দিলেন শ্রী রঙ্গ ঝামেলা শুরু করে দিয়েছে, এবং উকিলের মাধ্যমে মীর জুমলার সঙ্গে কথা বার্তা চলছে। তারা ৫০ লাখ হুন আর ৪৫ টা হাতি মুঘলদের দিতে রাজি। এই বাবদে মীর জুমলা দায়িত্ব নিয়েছে। সে মুঘলদের প্ররোচিত করছে রাজাকে সাহায্যের জন্য এগোতে।’
মীর জুমলার কূটনীতি বিজাপুরের রণনীতিতে পরিবর্তন ঘটাতে বাধ্য করল। খান মহম্মদ তাঁর সব বিজিত ভূমি দুর্গ ইত্যাদি পিছনে ফেলে মহিশূরের নায়কের সঙ্গে যুদ্ধ করতে এগিয়ে গেল। বিজাপুরের সুলতান, খান মহম্মদকে নির্দেশ দিলেন প্রথমে রয়াল রাজ্যকে আক্রমন করার, যাতে সে মীর জুমলার সঙ্গে যোগাযোগ না করতে পারে। ১৬৫৪ সালের ৭ নভে বিজাপুরী সেনা ভেলোর দখল করে। রয়াল খান মহম্মদের সঙ্গে রাজস্ব বাঁটোয়ারা এবং চন্দ্রাগিরি হাত বদল করার চুক্তি করে। রয়াল উত্তর তাঞ্জোরের আকল নায়েকের জঙ্গলে পালিয়ে যান। রাজত্ব ছাড়া রাজা গভীর জঙ্গলে চরম দারিদ্রে দিন কাটাতে থাকলেন। শেষে একদা তাঁর অধীনস্থ মহীশূরের রাজার আশ্রয়ে থাকলেন।
চন্দ্রগিরি আর মহীশূরের দুই রাজা গোলকুণ্ডা বাহিনী যে সব এলাকা দখল করেছিল সেগুলি তারা দখল করতে চাইল। কিন্তু মাদুরার নায়ক তাদের সাহায্য না করে খান মহম্মদকে মহীশূর বাহিনীকে তাড়াবার এবং পাহাড়ি রাস্তা খুলে দেওয়ার জন্য আবেদন করলেন। আতুর থেকে মাদুরা পর্যন্ত তিনি লুঠ করলেন। মহীশূরের রাজা বালাজী হইবত রাওকে পাঠালেন খান মহম্মদের সঙ্গে যুদ্ধ করতে। তিনি সিদ্দি মাদুদকে পাঠিয়ে ফিরে গেলেন। সিদ্দি, বালাজীর মাথা কেটে নেন। রাজা ক্ষমা প্রার্থনা করেন। মাদুরার রাজা তাঁর শত্রুকে ধ্বংস করার জন্য খান মহম্মদকে নগদ অর্থ, ৫০টা হাতি, বিপুল রাজস্বর প্রতিশ্রুতি দিলেন। শ্রী রঙ্গ তাঁর শেষ বন্ধুও হারালেন।
১৬৫৩ সালে দাক্ষিণাত্যের শেষ হিন্দু রাজ্যগুলি নিজের দুর্বলতা, ব্যক্তিগত অসূয়ার জন্য মানচিত্র থেকে উধাও হয়ে যায়। তবে মহীশূর আর মাদুরা কিছু দিন লড়াই করে। বিজয়নগর রাজ্য মুছে ফেলার একটা বড় কাজ করেছেন আর্দিস্তানি মীর জুমলা, তাঁর কূটনৈতিক দক্ষতা প্রয়োগ করে।
১। কর্ণাটক বিজয়ে মীর জুমলার আবিসংবাদী আধিপত্য
অসম্ভব বীরত্ব, অসাধারণ শক্তি স্ফূর্তি, এবং গভীর কূটনৈতিক দক্ষতা, বিশাল প্রশিক্ষিত বাহিনী এবং ইওরোপিয় গোলান্দাজদের সহায়তায় মীর জুমলা পূর্ব উপকূলের বিস্তীর্ণ এলাকা – মাদ্রাজ এবং পূর্ব কর্ণাটকই দখলই শুধু করেন নি, বিজাপুরি কর্ণাটকেও তাঁর দাঁত ফুটিয়েছিলেন। তাত্ত্বিকভাবে ৩০০ মাইল লম্বা আর ৪০ থেকে ২০০ মাইল চওড়া বহু হিরের খনির, বছরে ৪৩ লক্ষ টাকা রাজস্বের, বহু সুরক্ষিত গড়ের এই অঞ্চল আবদাল্লা কুতুব শাহের হাতে এসে পড়ল। স্বাভাবিক ভাবেই তিনি তাঁর নতুন প্রাপ্তিতে খুবই উচ্ছসিত হয়ে, বিশেষ করে গণ্ডিকোটা দখল করার পর তাঁর মূল সেনাপতিকে নওরোজইখিলাত উপাধি দেন তা আগের অধ্যায়ে বলেছি। এ ছাড়াও তিনি কর্ণাটকের বহু ওয়াকফ গ্রামের মুতাওয়ালি তাঁকে দান করেন। তিনি তাঁর সেনাপতির ক্ষমতায় এতই বিশ্বাস করতেন যে তিনি মীর জুমলাকে কর্ণাটক সরকারের তরফদারের পদটিও দান করেন।
অন্তত কয়েক কাল ধরে মীর জুমলার আচরণ ছিল যেন সরইলস্কর বা সুলতানের সেনাধ্যক্ষ। তিনি সুলতানকে লিখলেন, ‘প্রায় সব উজির জমিদার, মানিওয়ার এবং সর্দার এবং মধ্যসত্ত্বভোগী এই অভিযানে তাদের শেষ ক্ষমতা টুকু দিয়েছেন। আপনি যে উপহারগুলি পাঠিয়েছেন, তাঁর সবইটাই তাদের দিয়ে দেওয়া হয়েছে এবং তারা আপনার প্রতি গভীর কৃতজ্ঞতা প্রদর্শন করেছেন। প্রত্যেকেই আপনার কৃপাদৃষ্টি অর্জন করতে চায়, এবং প্রত্যেকজন যুদ্ধের মাঠে তার ক্ষমতা দেখিয়ে সেই কৃপাদৃষ্টির যোগ্য হয়ে উঠুক। আর আমার বিষয় নিয়ে বলি, আমি এই অঞ্চলের প্রশাসন, তাকে গড়ে তোলা, ছোট থেকে বড় সকলের ভালবাসা অর্জন, সেনার সুখ আর প্রজাদের শান্তি প্রদান এবং শত্রুকে পরাজিত করার কাজে ক্ষান্তি দেব না। আমি আমার ক্ষমতার সব কিছু উজাড় করে দিয়েছি। আমার বিনীত প্রার্থনা, আপনি আমায় সবসময় পথ প্রদর্শন করুণ।’ ১৭ জানুয়ারি ১৬৫১ সালের ব্রিটিশ কোম্পানি ওয়াল্টার লিটন আর ভেঙ্কট ব্রাহ্মণকে নবাবের কাছে দৌত্যে পাঠিয়েছিল। তারা সেখানে আবিষ্কার করে, নবাব(মীর জুমলা)বছরে ২০ লক্ষ প্যাগোডা পরিমান রাজস্ব রাজার (সুলতান) কাছে পাঠাচ্ছে।
কূটনৈতিক দক্ষতায় এবং সুতচুর পদক্ষেপে মীর জুমলা ক্রমে ক্রমে বিজিত এলাকার সমস্ত ক্ষমতার দখল নিজের তাঁবেতে নিয়ে আসেন। সেন্ট জর্জ দুর্গের কুঠিয়াল দেখছেন(৪ জানুয়ারি, ১৬৪৭)), ‘যুদ্ধ পরবর্তী মন্বন্তর এই এলাকায় গেড়ে বসেছে। আনা বব(নবাব) মীর জুমলা পুলিকান(পুলিকট) আর সেন্ট থোম দখল করে সারা দেশ কব্জা করে নিয়েছে...’। আদতে এটা কুতুব শাহের কূটনৈতিক চাল। তিনি পুলিকটে ডাচেদের নির্দেশ(হাসবুল হুকুম) দিয়ে বলেন মীর জুমলার সাথে সম্পাদিত চুক্তি পালিন করতে হবে, ‘যাতে তিনি কসবা, গড়টি আর পুলিকট বন্দরটি তার প্রশাসনের আওতায় নিয়ে আসতে পারেন।’ মীর জুমলা মাদ্রাজের ওপর ব্রিটিশদের দখলের ১৬৩৯ সালে দেওয়া দারমালা ভাইদের আর ১৬৪৫ সালের দেওয়া শ্রী রঙ্গার পাট্টা বজায় রাখলেন। 
সুলতানের সঙ্গে তার সেনাপতির অদর্শনে বিচ্ছেদ বাড়তে থাকায়, মীর জুমলা নিজে কর্ণাটককে নিজের খাস তালুক বানাতে নতুন করে যুদ্ধে যাওয়ার উদ্যোগ নিলেন। পারস্যের উজির খালিফাইসুলতানকে লেখা এক চিঠিতে মীর জুমলা লিখছেন, ‘এই অঞ্চলের(অর্থাৎ কর্ণাটকের) সব রাজা, বিদ্রোহী আমার আওতায় এসেছে।’ দেখা যাচ্ছে, চন্দ্রগিরির রাজ মুকুট প্রথমে কুতুব শাহ নিজের মাথায় তুলে নিলেও, তা পরে স্বেচ্ছায় এবং চাতুর্যের সঙ্গে মীর জুমলা নিজের মাথায় পরাচ্ছেন।
২। মীর জুমলার প্রশাসন
মীর জুমলার প্রশাসনিক ব্যবস্থা তার রাজত্বের দ্বৈতসত্ত্বা চরিত্রের প্রকাশ। তিনি পূর্ব কর্ণাটকের প্রাক্তন বিজয়নগর রাজ্যের প্রধান হয়ে উঠেছিলেন, এবং সেই রাজ্যের এবং নায়কদের যে প্রশাসন তিনি উত্তরাধিকার সূত্রে পেয়েছিলেন, তাতে তিনি কিছুটা পরিবর্তন আনেন – রাজা পরিবর্তন হলে প্রশাসনের চরিত্র ও কর্মশক্তিরও বদল হয়। এছাড়াও কুতুব শাহী জায়গিরের প্রধান হওয়ায় তিনি সেগুলিকে স্বাধীন রাজ্যে রূপান্তরিত করেন এবং গোলকুণ্ডায় যে প্রশাসনের স্বাদ তিনি পেয়েছিলেন, সেটি সেখানে প্রয়োগ করার উদ্যোগ নিলেন।
এখানে বিশদে আর গভীরে গিয়ে কর্ণাটকে মীর জুমলার প্রশাসনিক ব্যবস্থার বিস্তৃত বিবরণ দেওয়া এখানে সম্ভব নয়, এছাড়াও সেখানে থাকার তার সময় এত বেশি ছিল না যে তিনি তার অনপণেয় দক্ষতার ছাপ সেখানকার প্রশাসনে ছেড়ে আসতে পারেন। তিনি কোন দিনই থিতু হওয়ার সময় পাননি- সারাক্ষণ খুবই ব্যস্ত ছিলেন, একদিকে যুদ্ধের পর যুদ্ধ করে দেশ জয়ের পরিকল্পনা, তার পরে গোলকুণ্ডা সুলতানির সংগে তার ক্রমাগত বিরোধ এবগ সম্পর্কের অবনতি এবং সব শেষে কর্ণাটক ছেড়ে মুঘল সাম্রাজ্যের কাজে যোগ দেওয়া।
আমাদের ধারণা মীর জুমলা বিজয়নগর সাম্রাজ্যের গ্রামীন সংগঠনের ধারাটি গ্রহন করেছেন, কেননা বহু ইওরোপিয় নথিতে বিজয়নগর রাজ্যের প্রশাসনের যে সব পদের নাম পাওয়া যায় – যেমন নটবর বা নাড়ু বা কয়েকটি গ্রামের প্রধান, বা কারনাম বা কাণক্কপিল্লাই বা হিসেব রক্ষক, তালয়ারি(স্থলওয়ার) বা টুকরি বা গ্রাম রক্ষক, পোলিগার বা পুলিশ প্রধান, ইত্যাদি, সেগুলি তার প্রশাসনেও ব্যবহার করেছেন তিনি।
গোলকুণ্ডা ছিল মীরজুমলার প্রশাসনের মূল কেন্দ্র। এক দিকে হায়দারাবাদ (কাম্বম, মাছরেলা, দাবারকোণ্ডা এবং হায়াতনগর হয়ে) পর্যন্ত অন্যদিকে মাদ্রাজ পর্যন্ত। ছড়িয়ে থাকা ব্রিটিশ কুঠি নথি সূত্রে আন্দাজ করে নেওয়া যায় যে, যে সব এলাকা মীর জুমলা দখল করেছেন, বিশেষ করে মাদ্রাজের আশেপাশের এলাকা, সেগুলিকে কতগুলি ছোট ছোট প্রশাসনিক এলাকায় ভাগ করেছিলেন এবং প্রত্যেক এলাকায় প্রশাসক(গভরণর) নিযুক্ত করেন।
ব্রিটিশ নথি সূত্রে পাচ্ছি, মাল্লাপ্পা, সৈয়দ ইব্রাহিম তিম্মাজি বালা রাউ এবং মীর সৈয়দ আলি মীর জুমলার পক্ষ থেকে ১৬৫৫-৫৮ সালে ব্রিটিশ কুঠিয়ালদের সঙ্গে যোগাযোগ রাখতেন। উইলিয়ম ফস্টার এবং মিস্টার লাভ, মাল্লাপ্পা আর তিম্মাজির সম্পর্কে লিখেছেন, মাদ্রাজ কুঠিতে(চোল্ট্রি) তারা ছিলেন নবাবের আদিগর বা প্রতিনিধি। কিন্তু এটাও মনে হয় মাল্লাপ্পা শুধু যে মাদ্রাজে নবাবের আদিগরের কাজ করতেন তাই নয়, তিনি পুনামাল্লিতে প্রশাসকরূপেও দায়িত্বপ্রাপ্ত ছিলেন। ১৬৪৭ সালের জুন মাসে ব্রিটিশদের শ্রী রঙ্গ বাণিজ্য সুবিধে দেওয়ার পরে মীর জুমলা মাল্লাপ্পা এবং ব্রিটিশ কুঠিয়ালকে মাদ্রাজে পাঠিয়েছিলেন তার প্রশাসনের দেখাশোনা করতে। মাল্লাপ্পা সেখানে পূর্বের প্রশাসকের চরিত্রের মতই সাত বছর ধরে প্রশাসন কার্য পরিচালনা করেন। সৈয়দ ইব্রাহিম, মাল্লাপ্পার স্থলে পুনামাল্লিতে প্রশাসক নিযুক্ত হলেন, এবং তিনি তিম্মাজীকে নবাবের আদিগর হিসেবে মাদ্রাজে পাঠালেন। ১৬৫৩ সালে জুলফিকার আস্তারাবাদীর পুত্র রুস্তম বেগ, পুনামাল্লির হাবিলদার নিযুক্ত করেন।
মীর জুমলা যে শুধু ভাল দেশ নায়ক ছিলেন তাই নয়, তিনি ভাল আর্থিক প্রশাসকও ছিলেন। তিনি কর্ণাটকের আর্থিক শৃঙ্খলার ভার গোলকুণ্ডা নিয়োগী নামক ব্রাহ্মণ প্রশাসাকদের হাতে ছেড়ে দিয়েছিলেন। কর্ণাটক থেকে সারা বছরে তিনি ৪৩ লক্ষ টাকা রাজস্ব তুলতেন। তার রাজত্বের আয়ের জায়গাগুলি ছিল ১) ভূমি রাজস্ব। ২) কর্ণাটক জোড়া লুঠ, ৩) হীরের খনি, ৪) একচেটিয়া ব্যবসা সহ রাজত্বের উতপাদনের ওপর আর ব্যবসা থেকে আয়, ৫) আমদানি-রপ্তানি শুল্ক, ৬) পথ কর, ৭)দাস ব্যবসা চালানোর পঞ্জিকরণ, 8) উপহার সামগ্রী, ৯) আদায়(ইম্পোজিসন্স)।
তার ভূমি রাজস্বএর প্রশাসন, চাষ থেকে আদায়ের ওপর জোর দিয়েছিলেন। ইসলামি আইনে জমি আর জমির সঙ্গে জুড়ে থাকা মানুষের চরিত্র আর শ্রেণী বদলে গেল, ফলে জমির পরিমাণ অনুযায়ী গ্রামের সম্পত্তি আর জমির রাজস্ব নির্ধারণ করা হল।
তিনি দুর্গ দখল, অঞ্চল লুঠ, বিভিন্ন মন্দিরের সিন্দুক লুঠ করে বিপুল পরিমান সঞ্চয়ে থাকা সম্পত্তি, লুকোনো ধনসম্পদ উদ্ধার করেন। কারটু বলছেন, কর্ণাটকী সম্পদশালীদের প্রত্যেকের বাড়িতে যা সোনা দানা রত্নরাজি যা আছে সেগুলি তাকে দিতে তিনি বাধ্য করেছিলেন। এবং যারা রত্নরাজি জমির ভিতরে লুকিয়ে রেখেছিলেন, সেগুলি উদ্ধার করে দেশের তাদের আইন অনুযায়ী তাদের চাবুক মারা হত। থেভেনট বলছেন মীরজুমলা, একজন রাজার মত সম্পত্তি দখল করেছিলেন, তার ছিল কর্ণাটক লুঠ করে উদ্ধার হওয়া ২০ মনের হিরে।
গোলকুণ্ডার বিশ্ব খ্যাতি ছিল তার হীরের জন্য। সেখানে শুধু হীরের খনিই ছিল না, সেগুলি পালিস করা আর কাটার কাজও সেখানে হত। এই কাজ থেকে রাষ্ট্র বিপুল প্রমান রাজস্ব উদ্ধার করত। কর্ণাটকে হিরের খনি রয়েছে, এই খবর পেয়ে মীর জুমলা সে দেশ আক্রমন করার এক বছর আগেই বারো হাজার শক্তপোক্ত চুক্তিভূক্ত কৃষি শ্রমিককে সেই অঞ্চলের খনিগুলিতে পাঠান হিরে তোলার কাজ করতে এবং যখন এক বছর পরে সেখান থেকে পাঁচটা ছোট থলে ভরা হিরে পেলেন, তাতে তার মন ভরল না, তার আফসোস হল, তিনি প্রত্যেককে ক্ষতিপূরণ দিয়ে কৃষিকাজে পাঠিয়ে দিলেন। গোলকুণ্ডার কৃষ্ণা নদীর তীরে সব থেকে বড় হিরে তোলার কুল্লার খনি তার প্রশাসনিক ব্যবস্থার মধ্যেই ছিল, সেগুলি তাকে ধনীতম ব্যবসায়ী বানিয়েছিল। সেগুলি তিনি তার আত্মীয় আর বন্ধুদের মধ্যে বেঁটে দিয়েছিলেন, কিন্তু সব থেকে বড় আর সব থেকে কাজের খনিটি নিজের জন্য রেখেছিলেন। তার খনিতে ৬০ হাজার বাচ্চা, পুরুষ আর নারী কাজ করত, যে পাথরগুলি উঠত তার ওজন ছিল ৪০ থেকে ৯০০ ক্যারট। তার হীরে ব্যবসার প্রশাসনটা বীজাপুরী কর্ণাটকের রাওলকোডা খনির মত করে চলত – মধ্যস্থরা হিরের খনির জন্য ২ শতাংশ এড ভ্যালোরেম ট্যাক্স দিতে হত সরকারকে। আমরা জানি না মীর জুমলার খনি হিরে ছাড়া গন্ধর্বমণি(এগেট), পদ্মরাগমণি/নীলকান্তমণি(আমেথিস্ট), পোখরাজ(টোপাজ)এর মত দামি রত্ন উঠত কি না। তবে তিনি পারস্য উপসাগর থেকে মুক্তো আমদানি করে তা রপ্তানি করতেন। তাভার্নিয়ে যখন প্রথম গোলকুণ্ডা আসেন(১৬৫২) তিনি মীর জুমলাকে এই ধরণের মুক্তো বিক্রি করতে চেয়েছিলেন। হীরে ছাড়া মীর জুমলার কর্ণাটকে বিজোয়ার(bezoar??), লোহা-ইস্পাত, সোরা উতপাদন হপ্ত। মীর জুমলা বিপুল পরিমান সোরা উতপাদন এবং সংগ্রহ করতেন প্রতি বছর।
মীর জুমলার খুব বড় এবং দক্ষ ব্যবস্থাপনাযুক্ত ব্যবসা দেশ এবং বিদেশে ছড়ানো ছিল। এই ব্যবসাও তার নিজের আর রাজত্বের রাজস্বের বড় উৎস ছিল। এছাড়াও তার অর্থনৈতিক ব্যবস্থাপনা ছিল একচেটিয়া চরিত্রের। তিনি পণ্যের একচেটিয়া দাম ধার্য করতেন এবং উতপাদন নিয়ন্ত্রণ করতেন। তিনি বিজিত এলাকাগুলিতে কোরা(ব্রাউন, ব্লিচ না করা) কাপড়ের উতপাদনের ওপর একচেটিয়া নিয়ন্ত্রণ কায়েম করেছিলেন এবং ২০% লাভে সেগুলি বিক্রি করতেন। এছাড়াও দানা শস্যের ব্যবসাতেও তার দখল ছিল। ধান এবং অন্যান্য শস্য, মাদ্রাজে তার প্রশাসনের আওতায় এলে তাকে আমদানি শুল্ক দিতে হত, এবং বাজারের দামের তুলনায় শহরে ধান ২৫% বেশি দামে বিক্রি হত। ব্রিটিশদের, নবাবের ঠিক করে দেওয়া নির্দিষ্ট কৃষক থেকে দ্রব্য কিনতে হত, এবং তা তার প্রতিবেশীর কৃষকের তুলনায় ৫০% বেশি দামে। সব ধরণের আমদানি দ্রব্যের ওপর তিনি একচেটিয়া নিয়ন্ত্রণ কায়েম করেছিলেন। অথচ তার পণ্যগুলি পারস্য এবং পেগুতে যেত কোন রপ্তানি শুল্ক ছাড়াই।
তার আমদানি রপ্তানি প্রশাসন ছিল কুতুবশাহী আর বিজয়নগরীয় প্রশাসনিক ব্যবস্থার জোড়াতালি। সুলতান, ব্রিটিশদের ১৬৩৪ সালে যে বাণিজ্য স্বর্ণ ফরমান দেন, তিনি তার শর্তগুলি কড়া হাতে প্রয়োগ করেন। দ্বিতীয়ত হিন্দু রাজা শ্রী রঙ্গের উত্তরাধিকারী হিসেবে মাদ্রাজ শহর আর মাদ্রাজপত্তনম বন্দরের অর্ধেক শুল্ক নিজে নিতেন। মাদ্রাজ, স্যান থোম, মাইলাপুর এবং অন্যান্য এলাকায় এই শুল্ক সংগ্রহ করার জন্য নবাব তার কর্মচারী (আদিগর বা আধিকারিক) নিয়োগ করেছিলেন। এই কর্মচারীদের সঠিকভাবে কাজ করিয়ে নেওয়া তার প্রশাসনের জন্য প্রয়োজনীয় ছিল, কেননা শুল্ক ফাঁকির, লুঠের প্রবণতা সর্বব্যপ্ত ছিল। মাদ্রাজের প্রশাসক(আদিগর) মাল্লাপ্পা নিজে থেকে ব্রিটিশ চোল্ট্রিতে দাঁড়িয়ে থেকে দেখতেন যাতে সঠিক শুল্কের অংশ মীর জুমলার কাছে সঠিকভাবে পৌঁছয়।
ব্রিটিশদের আপত্তি সত্ত্বেও পথ কর লাগু ছিল। এছাড়া দাসেদের পঞ্জীকরণ করানোর জন্য অর্ধেক টাকা নবাব নিতেন। পাট্টাপল্লীর ব্রিটিশ কুঠিয়াল, জন লে’কে দায়িত্ব দেওয়া হয়েছিল মাদ্রাজের চোল্ট্রিতে এক হপ্তা অন্তর বিচার করার, তিনি লিখছেন, ‘১৮ ডলারের শুল্কের অর্ধেক তারা(শুল্ক আদায়কারী আধিকারিকরা) পেতেন বাকি অর্ধেক নবাব।’ মীর জুমলাকে বিভিন্ন কোম্পানির দেওয়া উপহার তার বড় রোজগার ছিল। প্রয়োজনে, অতিরিক্ত অর্থ চেয়ে নেওয়া হত।
তার অপরাধ বিচার ছিল ত্বড়িতগতির এবং নির্মম। ১৬৫২ সালের ১৪ সেপ্টেম্বর তাভার্নিয়ে লিখছেন, ‘কাউকে জেলে বন্দী করে রাখার নীতি ছিল না। কেউ যদি অপরাধে অভিযুক্ত হত তাকে ধরে এনে সঙ্গে সঙ্গে বিচার করা হত। সে যদি নির্দোষ হত তাকে সঙ্গে সঙ্গে ছেড়ে দেওয়া হত। বিচার হত অপরাধের চরিত্র অনুযায়ী।’ একদিন তিনি এই ধরণের বিচারে ছিলেন, ‘...পরের দিন গিয়ে দেখলাম চার জন তার তাঁবুর বাইরে দাঁড়িয়েছিল। তিনি প্রায় আধ ঘন্টা চুপচাপ রইলেন; তিনি এবং তাঁর সহকারী লিখেই যেতে লাগলেন; হঠাত তিনি চারজনকে ভেতরে নিয়ে আসতে বললেন; চার জন এলে, তিনি তাদের মুখ থেকে অপরাধের স্বীকারোক্তি করিয়ে নিলেন, তার পর একঘন্টা চুপকরে থেকে নিজে আর তার সহকারী সচিব আরও কিছু লিখে চললেন।’ কয়েকজন সেনা আধিকারিক ঘরে ঢুকে এসে তাকে অভিবাদন করে দাঁড়াল, তিনি তার মাথা নামিয়ে উত্তর দিলেন শুধু। এক জন অভিযুক্ত, যে একটা ঘরে ঢুকে মা আর তার তিন শিশুকে খুন করেছিল, তার হাত পা কেটে তাকে মাঠে ছুঁড়ে ফেলে দিতে, একজন যে চুরি করেছিল, তার পাকস্থলি কেটে বার করে রাস্তায় ফেলে দিতে বললেন, অন্য দু জনের অপরাধ আর শাস্তি না শুনেই তাভার্নিয়ে পালিয়ে যান।
ওপরের চোখে দেখা ঘটনার বর্ণনা থেকে আমরা বুঝতে পাচ্ছি যে, কিভাবে মীর জুমলা তার প্রশাসন চালাতেন। তাভার্নিয়ের আরও একটা বর্ণনা থেকে তুলে দেওয়া যাক আরেকটি উদাহরণ, ’১৫ সেপ্টেম্বর সাতটায় নবাবের কাছে গেলাম। তিনি আমাদের তাঁবুতে ঢুকতে বললেন। দেখলাম সেখানে তিনি তার দুজন সচিবকে নিয়ে বসে রয়েছেন। ভারত আর পারস্যের রাজসভার রীতি অনুযায়ী নবাবের কাছে যেতে হয় খালি পায়ে মোজা ছাড়া শুধু একটা চপ্পল পরে, কেননা আমাদের মাটিতে গালিচার ওপরে বসতে হবে। এছাড়াও যেভাবে আমাদের দেশের দর্জিরা(মাটিতে বসে) কাজ করে, দেখা গেল নবাবের বাঁ হাতে আর পায়ে ধরা রয়েছে প্রচুর চিঠির গোছা। সেই চিঠিগুলিতে তিনি হয়ত কখনো সখনো পায়ে ছবি আঁকেন, কখনো আবার হাতে, এবং তার দুজন সচিবকে দিয়ে লেখাচ্ছেন, কখনো তিনিও লিখছেন। এরপর চিঠিগুলি প্রাপকদের কাছে পৌছন হয়।’ মীর জুমলা দুজন সহকারীকে চিঠিগুলি জোরে পড়তে বলে, নিজে হাতে নেন এবং নিজের হাতে সেগুলি সিলমোহর করেন। কিছু চিঠি যায় রাণার মার্ফত আর কিছু যায় ঘোড়সওয়ার মার্ফত।
খবর আদান প্রদানের জন্য হায়দ্রাবাদ কর্ণাটকের মধ্যে ডাকচৌকি স্থাপন করেছিলেন। এই চৌকিগুলোর কাজ তাভার্নিয়েকে যথেষ্ট প্রভাবিত করেছিল। সেগুলিরই অসামান্য বিশদ বর্ণনা তিনি দিয়েছেন, ‘প্রত্যেক দু লিগ(১১ কিমি) অন্তর একটি করে ছোট চৌকি(কুঁড়ে ঘর)তে রয়েছে, দু থেকে তিন জন রাণার। কোন রাণার দৌড়ে চিঠি নিয়ে কোন একটা চৌকিতে পৌছলে, চৌকিতে বসে থাকা একজনের সামনে সেটি ছুঁড়ে দেন, তিনি সেই চিঠিটি কুড়িয়ে নিয়ে বিদ্যুতগতিতে ছুটে বেরিয়ে যান। কোন রাণারকে চিঠি হাতে দেওয়া প্রথা ছিল না – অমঙ্গল হিসেবে ধরা হত, সেটি তাঁর পায়ের কাছে ছুঁড়ে দেওয়া হত। অন্য জন সেটি কুড়িয়ে বেরিয়ে যেতেন।’ তাভার্নিয়ে বলছেন ঘোড়ার ডাকের তুলনায় রাণারদের ডাক খুব দ্রুতগামী ছিল, সেই জন্য সারা দেশে রাণার ডাকচৌকি বসানো ছিল। তাভার্নিয়ের আর তার দলবল যখন গোলকুণ্ডা থেকে ১৩ লিগ(প্রায় ৭০ কিমি) সীমান্তের কোন এক নদীর দিকে যাচ্ছিলেন, তখন মীর জুমলা তাদের ১৬ ঘোড়ার পথপ্রদর্শনকারী দল দিয়েছিলেন পথ দেখাবার জন্য।
পথের পথিক আর বণিকদের নিরাপত্তার একটা ব্যবস্থা ছিল সেই সময়। মীর জুমলার কর্ণাটক আর গুটির রাজত্বের (১৬৫০) সময় বণিকদের পথে পণ্য লুঠ হয়ে যাওয়ার ক্ষতিপূরণ দেওয়ার উদাহরণ পাওয়া যচ্ছে সে সময়ের লেখগুলি থেকে। এটা ধরে নেওয়া যায় তার আগের হিন্দু প্রশাসনেও এটিই নীতি ছিল। পাটাকোট্টাচেরুভুর এক নায়েকের প্রশাসনিক এলাকায় ব্যবসায়ীদের পণ্য লুঠ হয়ে গেলে তাকে শুধু ক্ষতিপূরণ দিতেই হয় নি, তাকে বহু ঝামেলা পোয়াতেও হয়েছিল। মীর জুমলা এ সম্বন্ধে একটি পরওয়ানাও জারি করেন, ‘ওপরে উল্লিখিত গ্রামের কাছাকাছির এলাকায় কিছু ব্যবসায়ীর পণ্য লুঠ হয়েছে, যদিও গ্রামের মানুষেরা এটিকে তাদের এলাকার জমি বলতে নারাজ। এই পণ্যগুলি অন্য গ্রামের(নাক্কাডোডি) দুই ভাই পেড্ডা-তিম্মা আর চিন্না-তিম্মার, তাই পূর্বের গ্রামবাসীরা তাদের ক্ষতিপূরণ দিতে রাজি হয়েছে।
৩। সেনা বাহিনী ব্যবস্থাপনা
কর্ণাটকের সুলতান আবদুল্লা কুতুব শাহের অধীনে কাজ করার সময়, বিপুল সুলতানি সেনা বাহিনী ছাড়াও, মীরের নিজস্ব সেনা বাহিনীর বহরও খুব কম ছিল না। আওরঙ্গজেবের বাখানে আমরা জানতে পারছি, মীর জুমলা তার বিপুল বাহিনীকে কর্ণাটকে পাঠিয়েছিলেন। বিপুল সম্পদের মালিক হওয়ায় বিশাল পরিমান এলাকা দখল, দেখাশোনা এবং সেনা বাহিনী বজায় রাখা সহজ হয়ে গিয়েছিল মীর জুমলার পক্ষে। ওয়াল্টার লিটন এবং ভেঙ্কট ব্রাহ্মণ(১৭ জানুয়ারি ১৬৫১) সূত্রে জানছি যে মীর জুমলার বাহিনীতে ছিল ৩০০ হাতি, ৪০০-৫০০ উট এবং ১০,০০০ যাঁড়(অক্সেন)। ১৬৫২ সালের বিজাপুরের সেনা অভিযানে তিনি উদ্যম নিয়ে মুঘল, আফগান, পাঠান এবং রাজপুত সেনা সংগ্রহ করে বিপুল বাহিনী তৈরি করেন এবং তার জন্য তিনি গর্বিতও ছিলেন। ক্রমে ক্রমে নিজেকে জোরদার এবং আত্মনির্ভর করে গড়ে তুলে অতিরিক্ত আত্মবিশ্বাসে তিনি কুতুবশাহী সেনাবাহিনীর বহু সেনা নায়ককে(সেনাপতি) ‘অপূর্ব অমায়িক ব্যবহার এবং আনুকূল্য’ প্রদর্শন করে নিজের দিকে টেনে এনে পুরোনো অভিজ্ঞ শাহী সেনার মত সেনা বাহিনী গঠন করেন। মীর জুমলার কাজ সম্বন্ধে সংবাদ সংগ্রহ করতে আওরঙ্গজেব মহম্মদ মুনিমকে পাঠিয়েছিলেন(১৬৫৩-৫৪) – তার বক্তব্য ছিল, মীর জুমলার বাহিনীতে রিসালা (ঘোড় সওয়ার) ছিল ৯০০০ - যার মধ্যে ৫০০০ নিজের আর ৪০০০ কুতুব শাহীর, পদাতিক ছিল ২০০০০ – এ ছাড়াও তার বাহিনীতে সম্পদ হিসেবে ছিল নগদ অর্থ, মনমুগ্ধকর অলঙ্কার, প্রশিক্ষিত হাতি, ইরাকি আর আরবি ঘোড়া, এছাড়াও আত্মমর্যাদা, গৌরব আর সম্মান বৃদ্ধির জন্য যা যা কিছু লাগে সব এবং সেই সেনা বাহিনী তাদের সামরিক দক্ষতার চূড়ান্তে পৌঁছেছিল।
দক্ষ সেনানায়ক মীর জুমলার সেনা বাহিনীর খুঁটিনাটির দিকে প্রভূত নজর ছিল। ১৬৪২ সালে তিনি সেনাবাহিনীর জন্য প্রয়োজনীয় পণ্য সরবরাহের বিষয়টি নিশ্চিন্ত করেন। তিনি শুধু যে সেনার বা পশুর খাবার মছলিপত্তনম, কোণ্ডাপল্লী এবং কোণ্ডাভিডু থেকে বাজার দরে কেনার উদ্যোগ নেন তাই নয়, তিনি শস্যের দালালদের সেনা বাহিনীর সঙ্গে জুড়ে নিয়েছিলেন, যাতে বাহিনীর পণ্য সরবরাহে কোন ছেদ না পড়ে। এছাড়াও তিনি চিঠিপত্রের আদানপ্রদান দ্রুত করতে নিয়মিত ডাকচৌকি স্থাপন করেছিলেন; যাতে সেনাবাহিনীর সঙ্গে রাজসভার মধ্যে রোজ খবর আদান প্রদান হয়, তাঁর জন্য কবুতর এবং ডাকহরকরা নিয়োগ করেছিলেন।
যুদ্ধের আক্রমণাত্মক অস্ত্রশস্ত্রের বিষয়ে তাভার্নিয়ের সূত্রে জানতে পারছি, মাথায় ঝুঁটি বাঁধা পদাতিকেরা কোমরে সুইসদের মত চওড়া তরোয়াল বহন করত, ভালতম ফরাসি কামানের থেকেও মীর জুমলার কামানগুলির মুখ ছিল চওড়া, আরও পোক্ত এবং কামান তৈরিতে সব ভাল লোহা ব্যবহার হত। ঘোড়সওয়ারদের পিঠে তীর ধনুক, যুদ্ধ কুঠার, আর ঢাল থাকত। এবং আত্মরক্ষার অস্ত্র হিসেবে থাকত বর্ম, শিরস্ত্রাণ, কাঁধে ঝোলানো লোহার বর্ম-জ্যাকেট, বাহুবন্ধ এবং বর্মের মত করে সারা দেহে আবরণ। কিন্তু সাধারণ পদাতিকেদের ৫ গজের মত কাপড় পরানো হত, যা দিয়ে তাদের সামনে বা পিছন কোনটাই ঢাকত না।
গোলান্দাজদের সঙ্গে ছিল কামান আর গুলতি – যা দিয়ে বিশাল বিশাল আগুণের গোলা বিপক্ষের দিকে ছোঁড়া যায় আর ছিল কামানের জন্য গোলার বড় ভাণ্ডার। মীর জুমলার এই বিভাগটা দেখত ফরাসি আর অন্যান্য খ্রিস্টান এবং বার্ণিয়ে বলছেন তাদের দক্ষতা চূড়ান্ত ছিল।
তাঁর বাহিনীতে বহু ইওরোপিয়, ফরাসী, ব্রিটিশ, পর্তুগিজ, ইটালিয় সেনা চাকরি করত – বিশেষ করে গোলান্দাজ বাহিনীর নানান পদেতে। ১৬৫০-৫২ সালে ব্রিটিশরা তাঁকে ৬জন গোলান্দাজ – জেরিমি রুট, হিউ ডিক্সন, রিচার্ড এমার্সন, জন কাউহিল, রবার্ট ব্রিংবোর্ণ এবং রিচার্ড হলকে ধার দিয়েছিল। সেন্ট ফোর্ট জর্জের গোলান্দাজ সেনাপতি জেরিমি রুটকে মীর জুমলা খুব গুরুত্ব দিতেন। ১৬৫৩ সালে আরও দুজন গোলান্দাজ সেনা সেন্ট জর্জ থেকে মীর জুমলার বাহিনীতে যোগ দেয়। এছাড়াও বহু গোলান্দাজ সেন্ট জর্জ থেকে পালিয়ে তাঁর বাহিনীতে যোগ দিতে আসত এবং তিনি তাদের সুরক্ষা দিতেন – এ মর্মে বহু চিঠচাপাটি উদ্ধার করা হয়েছে। ১৬৫২ সালে গোণ্ডিকোটায় মীর জুমলার বাহিনী দেখতে এসে তাভার্নিয়ে এবং তাঁর বন্ধুর(দু জার্ডিন) সঙ্গে একজন ব্রিটিশ গোলান্দাজ আর তাঁর ইতালিয় বন্ধু, নৈশভোজে যোগ দিয়েছিল। একজন ফরাসি কামান তৈরির জন্য খ্যাত গোলান্দাজ, শল্যচিকিতসক, ক্লদ মিলে, মীর জুমলার গোণ্ডিকোটার দুর্গের জন্য ১০টি ৪৮ পাউণ্ডের এবং ১০টি ২৪ পাউণ্ডের কামান তৈরি করছিলেন। বিভিন্ন যায়গা থেকে তামা যোগাড় করে এবং গাণ্ডিকোটার মন্দিরগুলির মধ্যে মাত্র ছটি বিখ্যাত মন্দিরের মূর্তি বাদ দিয়ে, সবগুলি গলিয়ে তামা জোগাড় হল। কিন্তু তিনি একটাও কামান তৈরি করতে পারলেন না এবং নবাবের সেনা বাহিনী ছেড়ে চলে যেতে বাধ্য হলেন। শ্রীরঙ্গ, দামরালা ভেঙ্কটাপ্পাকে পদচ্যুত করায়, মীর জুমলার বাহিনীতে যোগ দেয়। কর্ণাটকের হিন্দু বিদ্রোহের সময় জিঞ্জির টুপাক্কি কৃষ্ণাপ্পা নায়ক, মীরের সেনাবাহিনীতে গুরুত্বপূর্ণ ভূমিকা পালন করেন। তাঁর বাহিনীর আর এক হিন্দু সেনাপতির নাম ছিল ছিন্নাতাম্বি মুদালিয়ার।
বিভিন্ন জাতি সমন্বয়ে গঠিত তাঁর বাহিনীকে নিয়ন্ত্রণে রাখতে মীর জুমলা সতর্ক থাকতেন। ১৬৫২ সালের ১ সেপ্টেম্বর তাভার্নিয়ে দেখলেন পেন্নার নদীর তীরে মীর জুমলার সমগ্র বাহিনী পাহাড়ের তলায় সমবেত হয়েছে, এবং ঘোড়সওয়ার নজরদারি সবে শেষ হয়েছে এবং তাঁকে বেশ চৌখস(স্মার্ট) লাগছে। পরের নজরদারির তারিখ ঠিক হল ঐ মাসের ১৪ তারিখে।
বেতনের বিষয়ে কিছুটা সামন্ততান্ত্রিক পদ্ধতিতে এবং কিছুটা নগদে বিদায়ের প্রথা ছিল। প্রথমটির উদাহরণ পাওয়া যায় মুকাসদার বা জায়গির দেওয়ার প্রথায়, যারা সেই জায়গির থেকে রোজগারের টাকায় বেতন দিত। তারা সেনা সরবরাহ করত কি না জানা যায় না। পেশাদার সেনাদের সেনাপতি মার্ফত রাষ্ট্র নগদে বেতন দিত। তাভার্নিয়ে বলছেন, ১১ সেপ্টেম্বর ১৬৫২ সালে ফরাসী গোলান্দাজেরা মীর জুমলার তাঁবুতে গিয়ে তাদের চার মাসের বকেয়া দাবির জন্য বিক্ষোভ প্রদর্শন করছিল, না পেলে তারা তাকে ছেড়ে চলে যাবে, হুমকিও দিয়েছিল। নবাব তাদের পরের দিন আসতে বললেন, তিন মাসের বাকি দিলেন এবং এক মাসের বাকিটা মাসের শেষে দিয়ে দেওয়া হবে আশ্বাস দিলেন। সঙ্গে সঙ্গে সেই টাকার অর্ধেক তারা নাচনেওয়ালি এনে আমোদ ফুর্তি করতে উড়য়ে দিল।
পাহাড়ি দুর্গ ছাড়াও, আমরা জনতে পারছি জিঞ্জি গাণ্ডিকোটা, উদয়গিরি পাহাড়ের শীর্ষের দুর্গ আর রায়পুর ছিল বন ঘেরা দুর্গ। এছাড়া নেল্লোর দুর্গ ছিল সমতলে অবস্থিত।
৪। মীর জুমলার বৈদেশিক বাণিজ্য
দৈনন্দিন রাজনৈতিক কর্মকাণ্ডে ডুবে থেকেও মীর জুমলা তাঁর অমিত সম্পদ, তাঁর সমৃদ্ধি, তাঁর ক্ষমতার উৎস - বৈদেশিক বাণিজ্যের দিকে নজর দিতে ভুলে যান নি। প্রাথমিকভাবে খুব ছোট্ট করে শুরু করেছিলেন তাঁর ব্যবসা। ১৬৫০এর শেষের দিকে সেই দেশিয় এবং বৈদেশিক ব্যবসা বিপুল কলেবর লাভ করে। ১৬৫১সালের জানুয়ারির হিসেবে তাঁর ব্যবসায় কাজ লাগত ৪০০-৫০০ উট, ৪০০০ ঘোড়া এবং ৩০০টি হাতি আর ১০,০০০ যাঁড়। এই ব্যবসা-বাহিনী তাঁর পণ্য গোলকুণ্ডা এবং বিজাপুরে এমনকি মুঘল সাম্রাজ্যে পৌঁছে দিতে সাহায্য করত। প্রায় প্রত্যেক(ব্যবসায়িক) যায়গায় তাঁর নিজস্ব দালাল এবং নিজস্ব ব্যবসায়ী বসানো ছিল। এছাড়াও তিনি বাণিজ্য করতেন ১) বর্মা – আরাকান, পেগু, টেনাসেরিম(মারগুই দ্বীপপুঞ্জ), ২) আচে, পেরুক, মাকাসসার এবং মালদ্বীপ, ৩) পারস্য এবং আরব, ৪) বাঙলার সঙে। তাঁর সামুদ্রিক বাণিজ্যের জাহাজ ছিল ১০টি, এবং ক্রমশঃ তার সংখ্যা তিনি বাড়াতে থাকেন, পূর্ব উপকূলের নর্সাপুরে তাঁর বিপুলাকায় জাহাজগুলি তৈরি হত। ১৬৩৮ সালের জুলাই মাসে ৮০০ টনের একটি বিশাল জাহাজ (জাঙ্ক) তৈরি করেন পারস্য বা মোকায় পণ্য রপ্তানি করার জন্য এবং তাঁর কারখানার চিঠিচাপাটিতে এই জাহাজটির নাম উল্লিখিত ছিল সর-ই-খাহিলের ‘বিশাল’ জাহাজ হিসেবে।
যেহেতু তাঁর ধারণা ছিল বিজয়নগরের নাবিকেরা বিশ্বাসঘাতকতা করতে জন্য তিনি তাঁর জাহাজে ব্রিটিশ আর ডাচ নাবিক নিযুক্ত করেছিলেন, তাদের মধ্যে অন্যতম ছিল, রজার এডামস(১৬৪২), রিচার্ড ওয়ালউইন(১৬৪৭), জন গাইটন(১৬৪৬), টমাস বোস্টক(১৬৫০)। কিছু মুসলমান নাবিকও ছিল – মুবারক টুকিল জাহাজের নেতৃত্বে ছিল মুহম্মদ বেগ পেগু যেতেন, ছিল নাখুদা নুরা, যেতেন আচে, নাখুদা মুল্লা হাসান যেতেন গম্ব্রুন।
সামুদ্রিক সওদাগরি ক্রমশ বাড়তে থাকা সত্ত্বেও সব থেকে বড় দুর্বলতা ছিল, সমুদ্র সেনাবাহিনীর অভাব এবং নির্ভর করতে হত ইওরোপিয় কোম্পানিগুলির ছাড়পত্রের ওপর। ১৬৫১ সালে মীর জুমলা এবং গোলকুণ্ডার সুলতান পর্তুগিজদের থেকে সামুদ্রিক ছাড়পত্র নেওয়া বন্ধ করে দিলেও মাদ্রাজ ঘেরাওয়ের সময়ে(১৬৫৭, সেপ্ট – ১৬৫৯ এপ্রিল), মীর জুমলা নিজের সমুদ্রগামী জাহাজের জন্য ছাড়পত্র চাইলে ব্রিটিশেরা তা দিতে অস্বীকার করে।
মীর জুমলা বার্মার সঙ্গে বড় করে ব্যবসা করতে চাইতেন। বার্মাতে ছিল সারাবিশ্বের চাহিদাবন্ত সব থেকে ভাল চুণি আর নীলকান্তমণি। বার্মার গালা(গামল্যাক)র গুণমান ভারতের তুলনায় উচ্চশ্রেণীর ছিল। মারটাবান জার, সোনা, তামা, টিন, কুইকসিলভার, গানজা(কাঁসা) এবং বেনজয়েন(লাবান?) এখানে পাওয়া যেত। গোলকুণ্ডার মন্ত্রী থাকার সময় তিনি হাসান খানকে পেগু পাঠিয়েছিলেন শ্বেত হাতির দেশের রাজার সঙ্গে বন্ধুত্ব এবং ব্যবসায়িক সম্পর্ক স্থাপন করার জন্য। পরের দিকে তিনি বার্মার রাজাকে অনুরোধ করেন, গোলকুণ্ডার নাবিক, মুহম্মদ বেগ এবং তাঁর নিজের জাহাজকে পেগুতে বাৎসরিক ব্যবসার সুযোগ দিতে। মীর জুমলা অনেক সময় ব্রিটিশ ব্যক্তিগত ব্যবসায়ী(১৬৪৭ সালে রিচার্ড কোগান)দের পেগুতে তাঁর হয়ে ব্যবসা করার জন্য নিযুক্ত করতেন, যা ব্রিটিশদের ব্যবসার থেকে অনেক বেশি লাভজনক ছিল। মীর জুমলার নিজস্ব অতিকায় জাহাজ মছলিপত্তনম থেকে নিয়মিত পেগুতে যেত এবং তাঁর কর্মচারী এবং দালালেরা অনেকসময় ডাচেদের জাহাজে(১৬৫৩) যাতায়াত করে পেগুর সঙে ব্যবসায়িক সম্বন্ধ বজায় রাখত। ১৬৫১ সালে পেগু চিনা আক্রমণে বিপর্যস্ত হয়ে গেলে মীর জুমলা আর ডাচেদের বিপুলভাবে ব্যবসা মার খায়। ১৬৫৩ সালে পেগুর রাজা অচেনা(বিদেশি?)দের টিন আর হাতির দাঁত বিক্রি বন্ধ এবং কাঁসা রপ্তানি ব্যবসা কতিপয় ব্যবসায়িদের দখলে দিয়ে দেন।
আরাকান হাতির জন্য বিখ্যাত ছিল। মীর জুমলা আরাকান রাজ, ধর্মরাজকে অনুরোধ করেন তাঁর কর্মচারীদের আবাধে ব্যবসার সুযোগ দেওয়ার জন্য। তাঁর বিশেষ অনুরোধে রাজা, শাহজাহানের চর সন্দেহে কারাগারে বন্দী সাত ইরাকিকে ছেড়ে দেন। এছাড়াও দীর্ঘদিন আরাকানের কারাগারে কিছু মুঘল বন্দীকে ছেড়ে দেওয়ারও এবং আরাকানকে মুক্ত বাণিজ্যের নীতি লাগু করতে অনুরোধ করেন। তাঁর যুক্তি তা হলেই আরাকান বিশ্ব বাণিজ্যের কেন্দ্রস্থল হয়ে উঠতে পারে। মীর জুমলা পূর্ব উপকূলে পাঠানো সে দেশের চারটি হাতি কেনেন এবং তাঁর সঙ্গে রাজার পাঠানো একটি অতরিক্ত হাতিও উপহার পান।
পূর্ব উপকূলের ক্যালিকোর বদলে মীর জুমলা ইস্ট ইন্ডিজের মশলা, দাস, মাকাসসারের চাল, পেরুকের টিন এবং মালদ্বীপের কড়ি সংগ্রহ করতেন।
তাঁর বাণিজ্যের শৃংখলে পারস্য খুব বড় অংশ ছিল। প্রত্যেক বছর বিভিন্ন আকারের জাহাজে তিনি বিপুল পরিমানে পণ্য ভারতের পূর্ব উপকূল থেকে পারস্যের পানে পাঠাতেন। যতক্ষণনা সর-ই-খাহিল বা উজিরের সব ক’টি জাহাজ পণ্যে পূর্ণ না হচ্ছে, ততক্ষণ কোন জাহাজেরই বন্দরে ভেড়ার নির্দেশ দেওয়া হত না। গোলকুণ্ডার মন্ত্রীদের সঙ্গে তাঁর সম্পর্কের জেরে তিনি বহু সময়ে ব্রিটিশ কোম্পানির বহু জাহাজ, কোন রকম কর আর শুল্ক না দিয়েই পারসিক ব্যবসার কাজে (যেমন ১৬৩৭, এবং ৪০ সালে চিনি পাঠানো) ব্যবহার করতেন। ১৬৫১-৫২ সালে একটি জাহাজ মছলিপত্তনম থেকে মারাকান উপকূলের গদর বন্দর হয়ে গম্ব্রুন পৌঁছয় এবং সেই জাহাজে কোম্পানির পণ্যের সঙে তাঁরও শুল্ক মুক্ত ২০০ টুনাম পরিমান পণ্য ছিল। ১৬৫৩ সালে গাম্ব্রুনে ব্রিটিশ ফ্যাক্টরেরা আশংকা করলেন, তাঁর শুল্ক মুক্ত দুই বেল গাঁটরির খবর যদি শাহবান্দার পায় তাহলে ঝামেলা হতে পারে – কেন না শাহবান্দারের দায়িত্ব ছিল, তাদের দেশে মুসলমানেদের পাঠানো গাঁঠরি খুলে তল্লাসি করা। মাদ্রাজের ফ্যাক্টরেরা ব্রিটিশ বণিকদের জানালেন, যদি এই দেশে যদি তাদের কাজ করতে হয়, বাণিজ্য সুবিধে পেতে হয়, তাহলে তাদের মীর জুমলার মতানুযায়ী কাজ করতে হবে। মীর জুমলা বাঙলার সুবাদার হয়েও এই ভাবেই শুল্কমুক্ত পণ্য পাঠাতেন বিদেশে।
১৬৪২, ৪৬ এবং ৪৮ সালে ব্রিটিশ নাবিকের নেতৃত্বে তাঁর জাহাজ মোকায় ব্যবসা করতে গিয়েছিল।
বিজয়নগর সাম্রাজ্যের ব্যবসার পতনের ফলে মীর জুমলা ক্রমশ তাঁর বিদেশি ব্যবসার বহর বাড়িয়ে তাদের ছেড়ে যাওয়া বৈদেশিক ব্যবসার দেশগুলি – আরাকান, পেগু, টেনাসরিম, মালয় উপদ্বীপ, পারস্য এবং আরব বাণিজ্যের অন্যতম প্রধান মুখ হয়ে ওঠেন। ষোড়শ শতে পর্তুগিজেরা আরবি বণিকদের সমুদ্র বাণিজ্য কর্ম থেকে হঠিয়ে দিতে থাকে। সপ্তদশ শতের প্রথমার্ধে পর্তুগিজ এবং বিজয়নগরের বাণিজ্যকর্মের পতন ঘটতে থাকায়, এই শূন্যস্থান পূরণ করতে উদ্যমী হয়ে ওঠেন মীর জুমলা। এর সঙে যুক্ত হয় ব্রিটিশ এবং ডাচেদের পারস্পরিক লড়াই এবং প্রত্যেকেই তাঁর আনুকূল্য চাইতে থাকায়, তাঁর ব্যবসা ফুলে ফেঁপে ওঠতে থাকে। ব্রিটিশ ইস্ট ইন্ডিয়া কোম্পানির পারসিক এবং বার্মা বাণিজ্যেরও প্রতিযোগীরূপে নিজেকে উপস্থিত করতে থাকলেন মীর জুমলা। মছলিপত্তনম থেকে মীর জুমলার পারস্য বাণিজ্যে পাঠানো শুল্কমুক্ত পণ্য থেকে ব্রিটিশেরা কিছুতেই শুল্ক নিতে পারছিল না, ফলে তারা বঙ্গোপসাগরীয় অন্যান্য বাণিজ্য কেন্দ্র থেকে যতটা পারা যায় শুল্ক আদায় করত। এছাড়াও পেগু এবং বার্মা সমুদ্রেও যতটা পারা যায় ব্যবসা মুনাফা নিংড়ে নেওয়ার চেষ্টা করত।
৫। মীর জুমলার কর্ণাটক দখলে ধর্মীয় প্রভাব
কুতুব শাহ মীর জুমলাকে একটি চিঠিতে লিখলেন, ‘হিন্দু কর্ণাটক অঞ্চলের গ্রাম থেকে দূর্গ পর্বত আমার শাসনাধীন। মুসলমান ধর্মের প্রচার সেখানে শুরু হয়েছে। ধর্মাচারের জন্য মন্দির, মূর্তি ইত্যাদি সব ইসলামি রীতি অনুযায়ী পাল্টানো আর বিশ্বাসীদের ধর্মাচারণের সুযোগ দেওয়ার কাজ শুরু হয়েছে। একটি শহরের অধীনে তিনিটি কুইট(?) গ্রাম শারিয়িতি আইনের অধীনে আনা এবং নজফের অধিবাসীদের বাসের জন্য আলাদা করে রাখা হয়েছে। এই এলাকাটি যেহেতু মীর জুমলার উদ্যোগে অধিকৃত হয়েছে তাই তাঁর এবং তাঁর পরিবারের অধীনে অঞ্চলের গ্রামগুলির অসীম সময়ের জন্য মোতোয়ালি দেওয়া হল। এই অঞ্চলের মোট রোজগার নজফে পাঠাতে হবে। আমার উত্তরাধিকারীদের নির্দেশ দিয়ে যাচ্ছি এই নির্দেশের কোন ব্যত্যয় যেন না হয়’।
কর্ণাটকের বিজয়ের পরে মীর জুমলা পারস্যের উজির নবাব খলিফাইসুলতানকে লিখলেন, ‘সর্বশক্তিমানের সদিচ্ছায় এবং পাদসাহীর ভাগ্যক্রমে এই অবিশ্বাসীদের দেশ কর্ণাটকে ইসলামের পতাকা উড্ডীন হয়েছে এবং হিন্দুস্তানও একদিন পদানত হবে... ইসলামের বাণী এবং সুফিদের কাজকর্ম এখানে প্রতিভাত হচ্ছে।’ ধর্মীয় স্থান মন্দির থেকে মসজিদে রূপান্তরিত করার একটা উদাহরণ দেওয়া যাক, ১৬৫৩ সালে হাবিলদার রুস্তম বেগ, পুনামাল্লি দূর্গের মাথার মন্দিরটির ওপরের অংশটি ভেঙ্গে ফেলে মসজিদে রূপান্তরিত করে।
মীর জুমলা মন্দিরগুলি লুণ্ঠন করে তাঁর মূর্তি, সোনাদানা, রূপা, তামা ইত্যাদি সংগ্রহ করে কামান বানানোর কাজে লাগিয়ে দেন।
অন্যদিকে লিপিসূত্রে(এপিগ্রাফিক) জানা যাচ্ছে, হিন্দুরা ভগবান এবং পুরোহিতকে কিন্তু তাঁর পরেও দান দিতে থাকেন। তেলুগুতে পাথরলেখতে জানা যাচ্ছে ১৫৭২ শকে/১৬৫০ সালে গ্রামের বৈশ্য, নাগর এবং গ্রামের অন্যান্য জাতিরা ভগবান গোপালস্বামী এবং হনুমন্তরায়া আর পুরোহিত গোপালভট্টকে নানান দান দিয়ে গিয়েছেন।
৬। মীর জুমলার অবস্থা দৃঢ হল
পক্ষপাতহীন লেখক বিশেষ করে বিদেশি বণিকেরা মীর জুমলার ক্ষমতা আর তাঁর সম্পদের ভার দেখে অবাক হয়ে গিয়েছেন। ওল্টার লিটন এবং ভেঙ্কট ব্রাহ্মণকে ব্রিটিশেরা তাদের স্বার্থ দেখতে নবাবের কাছে পাঠিয়েছিল(জানু ১৬৫১)। তারা লিখছেন, ‘সমগ্র গোলকুণ্ডা রাজ্যটা তিনিই শাসন করেন। রাজার সামনে যেমন করে ভয়ে মানুষ উঠে দাঁড়ায়, সেই ঘটনাটি ঘটত ঠিক তাঁর রাজ্যতেও।’ ১৬৫৪ সালে এমনকি আওরঙ্গজেবও সম্রাটকে লিখলেন, ‘মীর জুমলা দূর্গ, বন্দর এবং খনি সমৃদ্ধ মাঝারি গোছের জনবহুল রাজ্যের নিয়ন্ত্রক। তাঁর ব্যবহার আরামদায়ক এবং সুন্দর, তিনি জ্ঞানী এবং সুন্দর মুখাবয়বযুক্ত, ইঙ্গিতেই বুঝতে পেরে যাওয়ার ক্ষমতাযুক্ত। তাঁর মত দক্ষ মানুষের নিয়ন্ত্রণে বহু উপযুক্ত কর্মচারী রয়েছে। ছোট করে বললে, যদিও মীর জুমলার অবস্থানটা অনেকটা অভিজাতদের স্তরেই, কিন্তু ক্ষমতা, সম্পদ এবং প্রাচুর্যে তিনি যে কোন শাহজাদার সমতুল’। হায়দ্রাবাদে মুঘল অভিযানে মীর জুমলার বিদ্রোহ, এবং মুঘল প্রধান রূপে তাঁর প্রতিষ্ঠা ঘটেছিল কর্ণাটক দখলের পরবর্তী ঘটনাবলী রূপেই।
১। তাঁর নিজের পদের ভারকে কূটনীতির কাজে ব্যবহার
১৬৩৫-৩৬ পর্যন্ত মছলিপত্তনমের প্রশাসক হিসেবে মীর জুমলা ব্রিটিশেরা যে ব্যবসার সুযোগ লাভ করেছে তা উতসাহী হয়ে নজর করতেন। ১৬৩৪ সালের স্বর্ণ ফর্মান অনুযায়ী, কয়েকটি শর্তে গোলকুণ্ডা রাজ্যের সমস্ত কাস্টমস শুল্ক ছাড়ের অনুমতি পেয়েছিল তারা। এই ঘাটতি উসুল করতে মছলিপত্তনমের কৃষকদের পণ্য রপ্তানি করতে বছরে ৮০০ প্যাগোডা (৪০০ ডলার) দিতে হত। তি৮নি জানতেন এই ফর্মানটি অকার্যকর হতে পারে যদি ব্রিটিশদের ৮০০ প্যাগোডার বেশি দেয় শুল্ক হয়। তো স্বর্ণ ফর্মান হাতে নিয়ে বিনা শুল্কে ব্যবসা চালানো কোম্পানি আর তাঁর ব্যক্তিগত ব্যবসায়ীদের বিরুদ্ধে মীর জুমলা পদক্ষেপ নিতে শুরু করলেন। তিনি ডাচেদের সঙ্গে নিয়ে এই ফর্মান অপব্যবহারের দায়ে ব্রিটিশদের বিরুদ্ধে মামলা রুজু করলেন গোলকূণ্ডা রাজদরবারের সরইখাহিল আবদুল্লা খান মুজানদারানি এবং দবীর, মুল্লা ওয়ায়িসের আদালতে। তাঁর অভিযোগ ব্রিটিশদের ব্যবসাজাত কর বছরে ৮০০ প্যাগোডার বেশি। অথচ তারা ফার্মানের সুযোগ নিয়ে তা তারা দিচ্ছে না।
১৬৩৭ সালে গোলকুণ্ডার সরইখাহিল হিসেবে তাঁর রাজ্যের এই ক্ষতি পূরণের উদ্যোগ নিয়ে কঠোরভাবে স্বর্ণ ফরমানে নজরদারি চালানোর ব্যবস্থা করলেন। তাঁর দৃষ্টিভঙ্গী বাস্তব এবং যুক্তি সম্মত। কিন্তু তাঁর উদ্যোগে মিশেছিল নিজের স্বার্থ সাধন, সে উদ্যমে রাষ্ট্রের ক্ষতি করে হলেও। গোলকুণ্ডার আধিকারিকদের প্রতিবাদ সত্ত্বেও ফর্মান নিয়ে দুর্নীতি চালিয়ে গেল ব্রিটিশেরা। এই অবস্থায় দুপক্ষই অনৈতিক এবং অসাধুভাবে নিজেদের স্বার্থ সিদ্ধি করতে উদ্যোগী হল। কিন্তু এই অবস্থায় লাভ করলেন সব থেকে বেশি মীর জুমলাই। তাঁর সর্বময় ক্ষমতা বেআইনিভাবে প্রয়োগ করে, মীর জুমলা ব্রিটিশদের হুঁশিয়ারি দিতে শুরু করলেন, এবং ব্রিটিশেরাও বুঝতে পারল(১৬৩৮, ১৮ মে) যে তিনি সেটি করছেন শুধুই অর্থ লালসায়।
ডেনেরা সরইখাহিল মীর জুমলার বাণিজ্য জাহাজ দখল করে। তাঁর প্রতিশোধ হিসেবে ১৬৪১এর সেপ্টেম্বর-ডিসেম্বর মাস ধরে, মছলিপত্তনমের প্রশাসক সমস্ত ব্রিটিশ জাহাজ বন্দরে ভেড়ার ক্ষেত্রে নিষেধাজ্ঞা জারি করল। ১৬৪২ সালের জানুয়ারি মাসে তাদের চাহিদা পূরণ হয়ে যাওয়ায় ডেনেরা তাঁর জাহাজ ছেড়ে দিলে মছলিপত্তনমে প্রবেশ করার মীর জুমলার নিষেধাজ্ঞা উঠে যায়। ডাচেরা এ ধরণের অবস্থা ঘটতে পারে ধারনা করেই, সবসময় নিজেদের পণ্য জাহাজঘাটায় তৈরি রাখত এবং ছোট ছোট ছিপে করে সেগুলি নিয়ে গিয়ে জাহাজ ভরত বা পাড়ে তুলত। সেন্ট ফোর্ট জর্জের কুঠিয়ালরা (সেপ্ট ১৬৪২)পরবর্তীকালে এ ধরণের ব্যবস্থা নিতে শুরু করে।
ক্রমে ক্রমে মীর জুমলা রাজ্যে খুবই গুরুত্বপূর্ণ পদাধিকারী হিসেবে পরিগণিত হতে শুরু করলেন, যার বন্ধুত্ব আর সাহায্য যেমন ব্যবসার ক্ষেত্রে সমৃদ্ধির সূচক আবার তাঁর ক্রোধ ঠিক বিপরীত ক্রিয়ারও জন্ম দিতে পারে – ঠিক সেই জন্যই ইওরোপিয় কুঠিয়ালরা তাকে খুসী রাখলে যে রাজনৈতিকভাবে এবং ব্যবসায়িকভাবে ফায়দা হতে পারে তা বুঝতে পারল। ১৬৪২ সালে মীর জুমলা ডাচেদের কুঠির কাজকর্ম বন্ধ করে দেন, তাদের মশলা বিক্রি বন্ধ হয়ে যায়। তা সত্ত্বেও তারা তাকে ৯জন নাবিক এবং দুটি কামান, এবং গোলকুণ্ডা রাজসভাকে ৮০০০০ রিয়াল দিল তাঁর জাহাজকে পরস্য ব্যবসার জন্য। তাঁর উত্তরে ব্রিটিশেরা তাঁর জাহাজের জন্য বিভিন্ন ধরণের পেশাদার এবং তাঁর পণ্য বিনা শুল্কে বয়ে নিয়ে যাওয়ার প্রতিশ্রুতি দিল। মীর জুমলা তাঁর পক্ষ থেকে তাদের বহু সময়ে নানান ধরণের সাহায্য করেছেন, কখনো অর্থ ধার দিয়েছেন, কখনো তাদের সুযোগ সুবিধে প্রত্যয়িত করেছেন, এবং কখনো কখনো তাঁর নিজের জাহাজ ব্যবহার করতে দিয়ে তিনি যে তাদের প্রতি সদয় সেই বার্তা দিতে চেয়েছেন। এইভাবে তিনি তাঁর পদকে নিজের ব্যবসার কাজে লাগিয়েছেন বিদেশিদের থেকে অনেক বেশি সুবিধে নেওয়ার জন্য।
২। ব্রিটিশদের সঙ্গে আর্থিক সম্পর্ক
মীর জুমলা কখোনো কখোন ব্রিটিশ কুঠিয়ালদের থেকে অর্থ ধার করতেন, নিজের ব্যবসার ঘাটতি পূরণ করতে(যেমন হিরের খনির কাজে, ব্যবসার জন্য, জাহাজ তৈরির জন্য ইত্যাদি) এবং তাঁর নিজের জোরদার সেনা বাহিনী তৈরির স্বপ্ন সার্থক করতে। ধার উদ্ধার করা ব্রিটিশদের পক্ষে খুব একটা সহজ কাজ ছিল না। ১৬৩৮র শুরুর সময় থেকে ব্রিটিশেরা মীর জুমলার থেকে ৩০০০ প্যাগোডা বা ১০৫০০ টাকা পেত। ১৬৩৯ সালের আগস্ট মাসে মছলিপত্তনমের কুঠিয়াল, গোলকুণ্ডার কুঠিয়াল এন্ড্রু কোগানকে বকেয়া উদ্ধার করতে চাপ দেয়। কোগানের বিশ্বাস ছিল নবাবকে এটি আইন মোতাবেক ধার দেওলয়া হয়েছে, যথা সময়েই পাওয়া যাবে। ১৬৪০ সালের নভেম্বরে, মীর জুমলা ধারের বন্ধক স্বরূপ তিনিটি দামি গয়না পেলেন, ২০৯৯ প্যাগোদা ধারের মধ্যে ১৯১৯ প্যাগোডা ধার শুধতে অস্বীকার করলেন।
অন্য দিকে তাঁর সম্পদের ভাণ্ডার ঠিকঠাক থাকলে মীর জুমলা ব্রিটিশদের ধার দিতে কসুর করতেন না। ১৬৪২-৪৩ সালে মীর জুমলার একচেটিয়া কারবারের দরুণ মছলিপত্তনমের ধারের বাজার প্রায় বন্ধই হয়ে গিয়েছিল, তখন ব্রিটিশেরা সিদ্ধান্ত নেয় যে তারা গোলকুণ্ডায় মীর জুমলার দপ্তর থেকে ৪ থেকে ৫ হাজার প্যাগোডা ধার নেবে ১ থেকে ২ শতাংশ সুদে এবং এটি তারা নভেম্বর নাগাদ ফিরিয়ে দেবে। তিনি মাদ্রাজে ব্রিটিশদের, ৯ মার্চ, ১৬৪৬ থেকে, ১০০০০ নতুন প্যাগোডা ধার দেওয়ার সিদ্ধান্ত নেন, সম্ভবত এটি কর্ণাটক লুঠের সম্পদ। ১৬৪৭ সালের ২৯ জুনের আগে তারা সেটা শোধ করতে পারে নি, কিন্তু তাঁর পরে শোধ দিলে তিনি কিছু সুদ মাফ করে দেন এবং তাদের থেকে ৬৪১ প্যাগোডা দামের কাঁসার বন্দুকের মত কিছু উপহারও পান।
৩। মীর জুমলার সঙ্গে ব্রিটিশদের ঝগড়া
মীর জুমলার সঙ্গে ব্রিটিশদের সম্পর্ক শুধু উত্তমর্ণ-অধমর্ণের সম্পর্কে আবদ্ধ ছিল না। মীর জুমলা যেহেতু কর্ণাটক রাজ্যের সর্বোচ্চ প্রশাসক ছিলেন, সেহেতু ব্রিটিশেরা মনে করত স্থানীয়দের থেকে ধারগুলি উসুল করতে ঝামেলা পোয়াতে হবে। তারা তা উসুল করতে প্রয়োজনে বলপ্রয়োগের সিদ্ধান্ত নেয়। ১৬৪০ সালে গোলকুণ্ডা এবং ভিরাভাসরম থেকে দেয় ১০০০০ প্যাগোডা উদ্ধার না হওয়ার দায় চাপায় মীর জুমলার ওপর। মছলিপত্তনমের কুঠিয়ালেরা তাঁর ওপর পরোক্ষ চাপ সৃষ্টি করতে তাঁর জাহাজ দখল করারও পরিকল্পনা নিয়ে ফেলেছিল।
মীর জুমলার সঙ্গে ওপর ওপর সুন্দর ব্যবহার করলেও তারা মনে মনে মীর জুমলাকে ঘৃণা করত এবং তিনি যে তাদের ওপর সরাসরি চাপ দিয়ে তার কাজ উসুল করে নিতে পারেন, তাও তারা বুঝত। গোলকুণ্ডার কর্মচারীরা ব্রিটিশদের স্থানীয় উতপাদকের কাছ থেকে চুক্তি মত দাদন দেওয়া পণ্য কিনতে বাধা দিত এবং এই দীর্ঘকালীন বিবাদ তিক্ততা এবং প্রায় হাতাহাতিতে গিয়ে থামত। গোলকুণ্ডার কুঠিয়াল এবং মাল্লুভুল শহরের কিছু বিষয় নিয়ে মছলিপত্তনমের কুঠিয়ালের সঙ্গে মীর জুমলার বিরোধ ঘটে(ফেব্রুয়ারি ১৬৩৮)। ব্রিটিশদের সব অভিয়োগ যে খুব একটা যুক্তিযুক্ত ছিল তা নয়। মছলিপত্তনমের কুঠিয়ালের অভিযোগ ছিল যে মীর জুমলা শহরের প্রশাসককে(জুলাই ১৬৩৮) কোর্টিন এসোসিয়েশনের ক্যাপ্টেন ওয়েডেল এবং মন্টিনির বিরুদ্ধে খেপিয়ে তুলে তাদের বিরুদ্ধে ব্যবস্থা নেওয়ার জন্য নির্দেশ দিয়েছেন। আদতে ব্রিটিশদের দাবি ছিল স্থানীয় প্রশাসন তাদের তটভূমি দখলে বাধা দেওয়ায়, তারা যে কামান দিয়ে সেই প্রশাসনের সদর দপ্তরে হানা দেওয়ার সিদ্ধান্ত নিয়েছে, সেই কামানের গোলা মছলিপত্তনমে আমদানির ওপরে তাদের ছাড় দেওয়া হোক।
৪। অবস্থা সামাল দিতে কোম্পানির চেষ্টা
মছলিপত্তনমের হতবুদ্ধিকর অবস্থা সামাল দিতে বিজয়নগর রাজ্যের তটের আরও দক্ষিণের নিরাপদ এলাকায় দিকে সরে যাওয়ার সিদ্ধান্ত নেয় ব্রিটিশেরা এবং তাঁর জন্য প্রয়োজন সুলতানের থেকে নতুন করে ফর্মান সংগ্রহ করার সিদ্ধান্ত হল, যাতে তারা নতুন এলাকায় অবাধে ব্যবসার সুযোগ কাজে লাগাতে পারে। এর প্রথম পদক্ষেপ হল ফোর্ট জর্জের ভিত্তিপ্রস্তর স্থাপনা এবং দ্বিতীয়টি, সুরাট থেকে গোলকুণ্ডায় এন্ড্রু কোগানের আগমন।
এন্ড্রু কোগানকে যথেষ্ট সম্মান দেখিয়ে নানানভাবে সাহায্য করার চেষ্টা করেছিলেন মীর জুমলা, সরইখাহিল। মীর জুমলার এই চরিত্র কোগানের কাছে নতুনভাবে প্রতিভাত হল; বিশেষ করে মছলিপত্তনমের কুঠিয়ালেরা তাঁর চরিত্র সম্বন্ধে এত দিন তাঁকে যা জানিয়েছিল, তিনি দেখলেন মীর জুমলা তার বিপরীত চরিত্রের। কোগান, মীর জুমলাকে একটা দামি রত্ন দিলেন(আম্বারগিজ) এবং বিরক্ত হয়ে লিখলেন(বান্টামকে ৩ সেপ্টে ১৬৩৯) কোন দিন যদি কোম্পানির সরইখাহিলকে দরকার পড়ে তাহলে তিনি(মীর) তাদের হয়ে কথা কইবেন। মীর জুমলা মছলিপত্তনমের প্রশাসককে একটি বিশেষ পত্র লিখলেন এবং কোগানকে সম্মানের সঙ্গে গ্রহণ করার আদেশ দিলেন।
৫। কর্ণাটক দখলের পরে ইওরোপিয়দের সঙ্গে মীর জুমলার সম্পর্ক
কর্ণাটক দখলের পরে পূর্ব উপকূলের ইওরোপিয় বণিকদের সঙ্গে মীর জুমলার সম্পর্কের চরিত্রের পরিবর্তন ঘটে। ব্রিটিশেরা হঠাই দেখল এতদিন যে ব্যক্তি তাদের প্রশাসক এবং বাণিজ্য প্রতিযোগী ছিল, তিনি হঠাতই তাদের রাজা হয়ে বসেছেন। মীর জুমলার ভয়ে এবং তাঁর মন্ত্রীদের ঘন ঘন নজরদারির ফলে তারা ঠিক করল সেন্ট জর্জের প্রতিরক্ষা বাড়ানোর দরকার। কিন্তু মীর জুমলা তক্ষুনি ব্রিটিশদের বিরুদ্ধে কোন আক্রমনের ইঙ্গিত না দেখিয়ে তাদের প্রতি বন্ধু ভাবাপন্ন মনোভাব দেখালেন। ব্রিটিশদের পক্ষেও মীরের পক্ষ্মপুটে আশ্রয় নেওয়া জরুরি ছিল। অতীতের হিন্দু শক্তি তাদের যে সব ব্যবসায়িক সুযোগ সুবিধে দিত, সেগুল্কি নতুন সরকার তাদের দেবে কিনা এই প্রশ্নে তারা খুবই চিন্তিত ছিল। যুদ্ধের মধ্যেই বোঝা যাচ্ছিল যে কর্ণাটকে ক্ষমতার ভার কেন্দ্র বিজয়নগর থেকে গোলকুণ্ডায় স্থানান্তরিত হতে যাচ্ছে এবং সেই তত্ত্ব বুঝেই মাদ্রাজে ব্রিটিশ দূত আইভি(আগস্ট ১৬৪৪-সেপ্ট ১৬৪৮), তড়িঘড়ি ক্ষমতার কাছাকাছি থাকতে চাইলেন। ১৬৪৬ সালে মীর জুমলা যখন মাদ্রাজের কাছে স্যান থোম অবরোধ করেছেন তখন ব্রিটিশেরা তাকে গোলান্দাজ এবং পদাতিক সেনা দিয়ে সাহায্য করে। প্রতিসৌজন্যে মীর জুমলা গোলকুণ্ডার সুলতানের পক্ষ থেকে বর্তমান কাউল(মাদ্রাজ দখল রাখার ফর্মান) এবং অন্যান্য সাহায্য দেওয়ার ঘোষণা করেন(জুন ১৬৪৭)।
পুলিকটের ডাচেরা তাদের বাণিজ্য সুবিধে বজায় রাখল মীরেরে নতুন আমলে সঙ্গে অতিরিক্ত হিসেবে পেল আররও বেশি কিছু অর্থের সুযোগ সুবিধে। আর হিন্দু রাজত্বের তুলনায় তাঁর সময়ে পর্তুগিজেরাও অতিরিক্ত কিছু সুযোগ পায়। ১৬৪৮ সালে মছলিপত্তনমে মীর জুমলার একটি জাহাজ ঝড়ে ভেঙ্গে পরায় তিনি ব্রিটিশ বা ডাচ জাহাজগুলিকে তাঁর ব্যবসায় কাজে লাগাতে উদ্গ্রীব ছিলেন।
৬। মীর জুমলার কাছে ইওরোপিয় কোম্পানিগুলির দৌত্য
১৬৫০-৫১ সালের কাছাকাছির সময়ে তিনি নিজের বস্ত্রের একচেটিয়া বাণিজ্য সফল করতে গিয়ে ডাচেদের নাছোড় বাণিজ্য প্রতিযোগিতায় বিরক্ত হয়ে ব্রিটিশ ইস্ট ইন্ডিয়া কোম্পানির সঙ্গে বাণিজ্য চুক্তিতে উপনীত হলেন। ঠিক হল এবার থেকে ব্রিটিশ কোম্পানি তাঁর দালাল মার্ফত বস্ত্র কিনে পারস্য এবং অন্যান্য এলাকায় বাণিজ্য করে তাঁর সঙ্গে লভ্যাংশ ভাগ করে নেবে।
গাণ্ডিকোটায় মীর জুমলা ১৬৫০ সালে ডাচ দূতের সঙ্গে দেখা করতে অস্বীকার করেন; কিন্তু ভেঙ্কট ব্রাহ্মণের ব্রিটিশ দৌত্য স্বীকার করলেন। তিনি ব্রিটিশদের বললেন তাঁর সঙ্গে বাণিজ্যের হাত বাড়ালে ব্যাপক লাভ করতে পারবে এবং সমগ্র বাণিজ্যকেও খবরদারি করতে পারবে – অর্থাৎ সেভাবে তিনি এলাকার সমগ্র বস্ত্র উতপাদন নিজের আওতায় নিয়ে এসেছেন, দাম এবং উতপাদন নিয়ন্ত্রণ করে, ঠিক সেইভাবেই ব্রিটিশেরা তাঁর গুদাম থেকে কাপড় নিয়ে একচেটিয়াভাবে সেই কাপড় উপকূল জুড়ে ব্যবসা করতে পারে। এ ছাড়াও তিনি সূক্ষ্মভাবে ব্রিটিশদের সঙ্গে ডাচেদের লড়িয়ে দিতে বললেন, ডাচেরা করমণ্ডলের বস্ত্র উতপাদনের পুরোটা কিনে নিয়ে এবং সেগুলি কম বিক্রি করে ব্রিটিশদের ভাতে মারতে চাইছে। কুঠিয়াল গ্রেনহিল মীর জুমলার উত্তরে একই দূত ভেঙ্কট ব্রাহ্মণকে এবং আরও একটা দৌত্যে ওয়াল্টার লিটলটনকে পাঠালেন ১৬৫০এর ডিসেম্বরে। তাদের যৌথ সমীক্ষায়(১৭ জানু, ১৬৫১) অঙ্গীকার করে জানালেন যে মীর জুমলার ব্রিটিশদের প্রতি আগ্রহ, ভালবাসা আন্তরিক, এবং ব্রিটিশদের সঙ্গে তিনি দীর্ঘকালীন চুক্তিতে যেতে চান। এবং কোম্পানির ব্যবসাকে সুদ-মুক্ত অর্থ ধার(৫০ থেকে ৬০ হাজার প্যাগোডা) দিয়ে সাহায্য করতে চান। তাদের ধারণা হল মীর জুমলার সঙ্গে এই চুক্তিতে যাওয়া ব্রিটিশ কোম্পানির পক্ষে শুভকর হবে এবং ডাচেদের বাণিজ্য উদ্দেশ্য ব্যাহত হবে। ব্রিটিশ ইস্ট ইন্ডিয়া কোম্পানির উদ্দেশ্যে লেখা একটি চিঠি এবং উপহারস্বরূপ ৩০০টি লং ক্লথ এবং সালামপুর কাপড় দূতেদের দেন।
এতদিন ডাচেদের ব্যবসা সঙ্গ করে হঠাতই তিনি সিদ্ধন্ত নিলেন ব্যবসায় ব্রিটিশদের হাত ধরার। কর্ণাটক লুঠের সম্পদে তিনি এখন ব্রিটিশদের সহজ শর্তে ঋণ দিতে পারেন, যা তাকে আরও বেশি লাভের মুখ দেখতে সাহায্য করবে। এবং এইভাবে তিনি কোম্পানিকে বোঝাতে পারবেন তিনি তাদের শুভ চিন্তক এবং কোন ঝামেলায় পড়লে তিনি তাদের আনুগত্য ব্যবহারও করতে পারবেন।
১৯ ফেব্রুয়ারি ১৬৫১ সালে দূত এবং কাউন্সিল উভয়েই মীর জুমলার উদ্দেশ্য, চুক্তি সম্বন্ধে খুব বেশি উচ্ছ্বসিত হতে পারল না। তারা সিদ্ধান্ত করল, তারা শুধু একটি বিষয়ে মীর জুমলার সঙ্গে একমত হচ্ছে, দাম পরে ঠিক করার শর্তে ইওরোপ থেকে আসা সব পণ্য মীর জুমলা নিলে তাঁর বদলে তাঁর গুদামের কাপড় ব্রিটিশ কিনবে। তবে যত দিন না প্রেসিডেন্ট বেকার সিদ্ধান্ত দিচ্ছেন, ততদিন তাঁরা কোন চরম সিদ্ধান্তে উপনীত হবে না। এবং যদি কোম্পানি মীর জুমলার প্রস্তাবে সম্মত হয়, তাহলে তারা চাইবে কোম্পানি দূত এবং প্রেসিডেন্টকে নবাবের সঙ্গে চুক্তি করার ক্ষমতা অর্পন করুক। ১৬৫১ সালের জানুয়ারিতেই গোলকুণ্ডায় নবাবের সঙ্গে আরেকটা দৌত্যে পাঠানো হল ভেঙ্কট ব্রাহ্মণকে দুটি তথ্য জানতে যে পরের জাহাজে নবাব কি ধরণের ইওরোপিয় পণ্য চাইছেন এবং মীর জুমলা যে কাপড় কোম্পানিকে দিয়েছেন, তাঁর দাম কি হতে পারে।
কোম্পানির জবাব এক এক বছর পর। জাজানো হল মীর জুমলার দালালদের থেকে সমগ্র দ্রব্য কেনার প্রশ্নে তারা কোন প্রতিশ্রুতি দিতে অপারগ। তবুও তারা মীর জুমলার দাদলদের থেকে গুরুত্ব দিয়ে বস্ত্র কেনার সুযোগ খুলে রাখছে, কিন্তু এর জন্য তারা কোন ছাড় দতে রাজি নয়। ১৬৫২র গ্রীষ্মে, লিটলটন এবং ভেঙ্কট আবার দৌত্যে গেলেন মীর জুমলার সভায় যতদূর সম্ভব কোম্পানির উত্তর নিয়ে, এবং সেখানে তারা বন্ধুত্বপূর্ণ সদ্ভাব পেল। তারা জানাল কুঠিয়ালেরা মীর জুমলার দালালদের যে ছাড়গুলি দিয়েছিল, কোম্পানি সেগুলি বাতিল করেছে। কিন্তু মীর জুমলার অনুরোধ যেহেতু তাদের কাছে আদেশের সমান, আগামী দিনে তাদের সমস্ত ভুলগুলিকে সংশোধন করে পুরোনো দামে উপনীত হওয়া যায় কি না সে সিদ্ধন্তে তারা উপনীত হতে চাইছে।
১৬৫১-৫২ সালে ডাচেরা ড্রিক স্টুয়ারের দৌত্যে একলপ্তে বিপুল পরিমান অর্থ দিয়ে নতুন কিছু শহর ভাড়ায় তাদের আওতায় আনা যায় কি না, বাণিজ্যে তাদের আরও ছাড় দেওয়া যায় কি না এবং আগামী দিনে তাদের বাণিজ্যে কাস্টম শুল্ক ছাড় দেওয়া যায় কি না সেবিষয়ে তাঁর সঙ্গে আলোচনা চালাতে আসে। মীর জুমলা নিজে কোন সিদ্ধন্ত না নিয়ে সে সময়ে গাণ্ডিকোটায় থাকা সুলতানের দরবারে তাদের সমস্ত আবেদন বিবেচনার জন্য পাঠিয়ে দিলেন। কিন্তু একই সঙ্গে পুলিকটে আরও বেশি সুরক্ষা বাড়ানোর প্রশ্নে সটান না করে দিলেন। অথচ তিনি ব্রিটিশ কুঠিয়ালদের সেন্ট জর্জকে আরও সুরক্ষিত করার সম্মতিও দিলেন। কিন্তু সঙ্গে সঙ্গে তাঁর দৃষ্টিও থাকল ব্রিটিশরা যাতে তার ক্ষমতাকে প্রতিস্পর্ধা দেখানোর মত করে বেড়ে উঠতে না পারে। এর প্রতিফলন ঘটল তাদের ব্যাঙ্কশাল তৈরির জরিমানায়। যদিও ব্রিটিশদের মীর জুমলা খড়ের বদলে চুনা পাথরের ব্যাঙ্কশাল করতে অনুমতি দিয়েছিলেন এবং তারা তা করেও ফেলেছিল, সেই জন্য তাদের তিনি ২০০ প্যাগোডার মত বড় জরিমানা করেন। প্রথম এংলো-ডাচ যুদ্ধে, পারস্যে, বাংলায়, জাপানে ডাচেদের অবস্থা খারাপ হতে শুরু করে। ১৬৫৪ সালে তিনি ডাচেদের ছাড়পত্র ছাড়াই ভারতীয় জাহাজ শ্রীলংকা, আচে এবং অন্যান্য এলাকায়, যেখানে ডাচেরা প্রায় একচেটিয়া ব্যবসার পরিবেশ সৃষ্টি করার চেষ্টা করে যাচ্ছে, পাঠানোর উদ্যম নিলেন। ডাচেরা পর্তুগিজ নিরাপত্তায় যাওয়া তাঁর একটি জাহাজ দখল করে। ডাচেদের সঙ্গে মীর জুমলার এবং মাকাসসারের রাজার সম্পরক দূষিত হয়ে পড়ে(এপ্রিল ১৬৫৪)। তাঁর জাহাজ ছাড়া না হলে তিনি পুলিকট আক্রমণ করার হুঁশিয়ারি দিলেন। তারা তাঁর জাহাজ ছেড়ে দিলে এবং অন্যান্য এলাকায় ভারতীয় জাহাজ যাওয়ার ছাড়পত্র দেওয়ার প্রতিশ্রুতি দিলেও তাঁর রাগ বিন্দুমাত্র পড়ে নি। পারস্যের ব্রিটিশ কুঠিয়ালেরা কোম্পানিকে পারস্যে আরও বড় জাহাজ পাঠিয়ে ডাচেদের বাজার মারার অনুরোধ করল।
অন্যান্য ইওরোপিয়দের সঙ্গে মীর জুমলার সম্পর্ক এতটা তিক্ত ছিল না। তাভার্নিয়ে এবং তাঁর দলবল গাণ্ডিকোটায় মীর জুমলার সঙ্গে দেখা করেন ১৬৫২ সালের সেপ্টেম্বরে, সুলতানকে কিছু রত্ন বেচার জন্য। উলটে মীর বলেন তাঁর পাঁচটি রত্নভরা পুঁটলি কি ইওরোপে তাভার্নিয়ে বেচে দিতে পারবেন? এবং তিনি তাদের হয়ে গোলকুণ্ডায় তাঁর পুত্রকে চিঠ লিখে দেন।
১৬৫৩-৫৫ সালে সুলতানের বিরুদ্ধে বিদ্রোহ ঘোষণা করার সময় তিনি ব্রিটিশদের বিরুদ্ধে আক্রমণাত্মক হন নি। বরং তাদের সঙ্গে ব্যবসা করে তাঁর নিজস্ব ব্যবসাজাত সম্পদ বাড়ানোর কাজ করে গিয়েছেন। একই সঙ্গে জাতপাত নিয়ে কোম্পানির আভ্যন্তরীন দ্বন্দ্ব তৈরি হল(এপ্রিল ১৬৫৫) সেখানে প্রথমে তিনি প্রবেশ করতে চাননি, এমন কি তারা তাঁর সাহায্য চাইলেও তিনি সে বিষয়ে সিদ্ধান্ত নিতে অস্বীকার করেন; আবার মাদ্রাজ কাউন্সিলে কোম্পানির মধ্যে এই বিষয় নিয়ে মতদ্বৈধ তৈরি হলে, তাকে তিনি কাজে লাগিয়ে ব্রিটিশেরা যাতে চন্দ্রাগিরির রাজাকে সাহায্য না করতে পারে, সে বিষয়ে তিনি উদ্যোগী হয়ে ওঠেন। আদতে তিনি নিজের এবং গোলকুণ্ডার সুলতানের অবস্থাকে আরও দৃঢ করতে চাইছিলেন। ব্রিটিশ আর মীর জুমলার মধ্যে এই যে ছোট ফাটল তৈরি হল তা আগামী দিনে চওড়া ফাটলের রূপ পরিগ্রহ করবে।
৭। পর্তুগিজদের সঙ্গে সম্পর্ক
কর্ণাটকে থাকাকালীন মীর জুমলার সঙ্গে গোয়ার পর্তুগিজ শাসক দোম ফিলিপি ম্যাস্কারহান্সের(১৬৪৫-৫১) সম্পর্ক ‘অসাধারণ বন্ধুত্বপূর্ণ’ ছিল। তাদের মধ্যে চিঠি চালাচালি এবং নিয়মিত উপহার আদান প্রদান হত। তাকে দেওয়া পর্তুগিজ হস্তাবরণ, বক্ষাবরণী বা শিরস্ত্রাণের উচ্ছসিত প্রশংসা করতেন মীর জুমলা এবং যুদ্ধে তিনি প্রায়শই সেগুলি ব্যবহারও করতেন। তাঁর বিনিময়ে তিনি কর্ণাটকের হিরের খনি থেকে তোলা ভাল হিরেগুলি পর্তুগিজ প্রশাসককে পাঠাতেন, এমন কি তিনি তাঁর কাছে তাঁর শ্রেষ্ঠ রত্নগুলির কিছু বিক্রিও করেছেন। তাঁর শাসন কালে মীর জুমলা পর্তুগিজদের সঙ্গে সুসম্পর্ক বজায় রাখতে চেয়েছেন, যাতে প্রয়োজনে ভবিষ্যতে তাদের শক্তি তিনি ব্যবহার করতে পারেন।
কিন্তু কর্ণাটক বিজয় যাত্রায় পর্তুগিজ উপনিবেশ স্যান থোমকে কিন্তু মীর জুমলা ছেড়ে কথা বলেন নি। তিনি সেই শহরটি অবরোধ করে রাখেন বহু দিন এবং তাঁর কর্মচারীরা শহরের বাইরের বহু বাগান এবং জমি দখল করে তাদের প্রভুকে না দেওয়া খাজনা উসুল করে নেয়। ১৬৫১ সালের জানুয়ারি মাসে ভেঙ্গে দেওয়া পর্তুগিজ চার্চ বানিয়ে দেন কিন্তু তাঁর রাজস্ব বছরে ২০০০ রিয়াল আদায়ের সিদ্ধান্ত বজায় রাখে। ব্রিটিশদের বিশ্বাস ছিল, বহুকাল ধরে চলা, চার্চের বাইরে হিন্দু কোন মূর্তির শোভাযাত্রা বন্ধ করে দেওয়ায় তিনি এই জরিমানা করেন।
১। মীর জুমলা এবং কুতুব শাহের মধ্যে বিরোধের কারণ
কর্ণাটক বিজয়ে মীর জুমলার চরিত্র বদল ঘটল। এর আগে তিনি ছিলেন এক ক্ষমতাহীন সুলতানের সভাসদ এবং কর্মচারী মাত্র – কিন্তু বিজয়ের পরে তাঁর প্রভুর থেকে যথেষ্ট দূরত্বে থেকে এই কর্মচারীই হয়ে উঠলেন স্বাধীন এবং ক্ষমতাবান শাসক। বার্নিয়ে সূত্র ধরে বলা যায় তাঁর কর্মচারীর প্রতি সুলতানের স্বাভাবিক ঈর্ষা বরাবরই জগ্রত ছিল। ইওরোপিয় ঐতিহাসিকদের বক্তব্য কুতুব শাহ ক্রমশঃ তাঁর উজিরের ক্ষমতা এবং অবস্থায় চিন্তিত হয়ে উঠছিলেন। কিন্তু এটা বলা বোধহয় ঠিক হবে না যে সুলতান, কর্ণাটক জয়ের পর তাঁর উজিরের ক্ষমতা বৃদ্ধিতে প্রথমে নিজের ক্ষমতা হ্রাস বিষয়ে চিন্তিত এবং উদ্বিগ্ন হয়ে পড়েন।
আমরা আগেই দেখেছি, মীর জুমলার সাফল্যে উত্তেজিত হয়ে তাঁর প্রতি সমস্ত রকমের সুযোগ সুবিধে বাড়িয়ে দেওয়ার সিদ্ধান্ত নেন। বহু পরের দিকে পারস্যের সুলতানকে লেখা এক চিঠিতে গোলকুণ্ডার সুলতান আক্ষেপ করে লিখছেন, তিনি যে চারাগাছটি, দুঃসাহসিক অভিযাত্রী মীর মহম্মদ সঈদ রূপে রোপণ করেছেন, সেটি এখন বিপুল বিশাল মহীরুহ হিসেবে গোলকুণ্ডার উজির মীর জুমলায় পরিণত হয়েছে – এবং তিনি অবাক হয়ে যাচ্ছেন যে তাঁর বিরুদ্ধে মীর জুমলা বিশ্বাসঘাতকতা শুরু করছেন। উজিরের প্রতি সুলতানের যে অবিশ্বাস তৈরি হয়েছিল, তা যে খুব স্বাভাবিক ছিল এবং মীর জুমলার উচ্চাকাংখাই যে তাকে এই ঈর্ষার দিকে ঠেলে দিয়েছিল তা বলা যাবে না। বরং মীর জুমলার অমেয় সম্পদ, ক্ষমতায় ঈর্ষান্বিত হয়ে, তাঁর স্তরের সভাসদেদের সঙ্গে দুর্ব্যবহারে ক্ষিপ্ত হয়ে দাক্ষিণাত্যের বেশ কিছু সভাসদ সুলতানের কান ভারি করতে থাকেন যে মীর জুমলা তাঁর ক্ষমতার প্রতিস্পর্ধী হয়ে উঠতে চাইছেন। যদিও মীর জুমলা স্বাভাবত দুর্বিনীত চরিত্রের মানুষ ছিলেন না, কিন্তু তাঁর ক্ষমতায় আরোহনের দরুণ তিনি কিছুটা নিজের খোলসে ঢুকে পড়তে থাকেন এবং তাঁর জন্য তাকে তাঁর স্তরের মানুষেরা মনে করতে থাকেন তিনি তাদের এড়িয়ে চলছেন।
মীর জুমলার ক্ষমতায় হিংসয় জ্বলেপুড়ে তাঁর বিরোধীরা, তাঁর অনুপস্থিতিতে সুলতানের কানে তাঁর উজিরের বিরুদ্ধে বিভিন্ন ধরণের কল্পনামূলক কাহিনী রচনা করে তাঁর মন বিষিয়ে দিতে থাকেন। সেই সময়ে ভারত ভ্রমণে আসা কিছু ইওরোপিয় লেখক সূত্রে জানা যায় যে মীর জুমলা এবং সুলতানের মা হায়াত বক্সী বেগমের অস্বাভাবিক সম্পর্ক নৈকট্য সুলতান খুব স্বাভাবিকভাবে নেন নি, এবং একে তিনি তাঁর পরিবারের সম্মান হানিরূপে গণ্য করেছিলেন এবং এই জন্য ক্রমশঃ তিনি তাঁর উজিরের থেকে দূরে সরে গিয়ে থাকতে পারেন। হাদিকতউসসুলতানের লেখক নিজামুদ্দিন আহমদ সিরাজি লক্ষ্য করছেন যে সুলতানের মায়ের বেশ কিছু ব্যক্তিগত এবং প্রয়োজনীয় কাজকর্ম সরইখাহিল সম্পাদন করে দেওয়ায় প্রায়ই তাঁকে তিনি বহুমূল্য উপহারে সজ্জিত করতেন এবং তাঁর উত্তরে তিনিও কিছু উপহার পাঠাতেন সুলতানের মায়ের উদ্দেশ্যে। এই উপহার দেওয়া নেওয়া গোপনে না হওয়ায় এই দেওয়া নেওয়ার ওপরে জনগণের দৃষ্টি নিবদ্ধ হতে থাকে এবং এই সম্পর্কটি যে খুব স্বাভাবিক নয় এমনভাবে দেখা হতে থাকে। দুজনেই তখন মধ্য বয়স পেরিয়ে গিয়েছেন। আর মীর জুমলা সভা থেকে দূরেই থাকতেন। এবং মীর জুমলার ব্যক্তিগত চরিত্র এই ঘটনার সঙ্গে খাপ খায় না। এবং এটির সপক্ষে কোন উপযুক্ত প্রমানও পাওয়া যায় নি, অতএব, একে আমরা কুৎসাকারীদের স্বকপোলকল্পিত গুজব রটনা হিসেবেই দেখতে পারি, এর বেশি কিছু নয়। বাস্তবে মীর জুমলা এবং সুলতানের দুজনের সম্পর্ক জড়িয়ে যে কুতসার বাতাবরণ গড়ে উঠেছিল, তা সে সময়কার ঈর্ষান্বিত সভাসদেদের উতসাহী রটনা ছাড়া আর কিছুই নয়। তাভার্নিয়ে সূত্রে জানছি, ঈর্ষান্বিত সভাসদের সুলতানকে বললেন, ‘মীর জুমলা যে ধরণের ক্ষমতা কেন্দ্রিভূত করছেন, তাতে যে কোন সময়ে তিনি সুলতানের সিংহাসন কেড়ে নিতে পারেন এবং গোলকুণ্ডা রাজত্বে সুলতানকে হঠিয়ে মীর জুমলা তাঁর পুত্রকে বসিয়ে দিতে চাইছেন, এবং তাই সুলতানের পক্ষে শেষ দিনের জন্য অপেক্ষা করে বসে থাকা দুর্ভাগ্যকে সসম্মানে ডেকে আনার মত হবে এবং সেই দিনের দিকে তাকয়ে তিনি যেন অপেক্ষা করে বসে না থাকেন – কেননা সর্বোচ্চ ক্ষমতায় ওঠার সব থেকে ছোট্ট রাস্তা হল শুধু সুলতানকেই সরিয়ে দেওয়া।’
মুঘল সম্রাটের উজির পদে বৃত হওয়ার পর পাদশাহ শাহজাহান কুতুব শাহকে যে চিঠিটি লেখেন তাতে মীর জুমলার বিদ্রোহের কারণের সমস্ত ইঙ্গিত ধরা রয়েছে এবং এই চিঠিতে সম্রাট, এ ধরণের যোগ্য শাসককে দূরে সরিয়ে দেওয়ার জন্য কুতুব শাহের মুর্খতা এবং তাঁর প্রজ্ঞাকে পরোক্ষাভাবে দোষী ঠাউরেছেন। সম্রাট লিখছেন, ‘আজকের দিনে অভিজ্ঞ এবং কর্মক্ষম কর্মচারী পাওয়া খুব কঠিন বিষয়, বিশেষ করে মুয়াজ্জম খাঁয়ের মত, যিনি যে কোন দক্ষতম উজিরের মত আমার সভা উজ্জ্বল করতে পারেন। তাঁর দক্ষতা স্বীকার করা এবং মেনে নেওয়া অতীব প্রয়োজন।’ শাহজাহান আরও লিখছেন, ‘স্বউদ্যমী মানুষের পক্ষে শত্রুদের পরামর্শে কান দেওয়া অনুচিত বলে আমি মনে করি, কেননা ভুল পরামর্শ দাতারা তার ফলে প্রভুর কোন উপকার করতে পারে না এবং তাকে ভালও রাখতে পারে না, শুধু তারা স্বস্বার্থ সম্পাদনে লেগে থেকে বন্ধুদের শত্রুতে পরিণত করে, ফলে (এই মানুষদের থেকে দূরে থেকে) নিজের জীবন, পরিবার, সমাজের সম্মান রক্ষা সক্কলের সামূহিক কর্তব্য।’
মীর জুমলার গাণ্ডিকোটা দখলের(১৬৫০) পরই প্রথম সুলতান এবং উজিরের মতপার্থক্য সর্বসমক্ষে চলে এল। কর্ণাটক দখল এবং ভাগ করা নিয়ে দুই সুলতানের মধ্যেকার যুদ্ধে(১৬৫১-৫২) মীর জুমলার হার এবং গাণ্ডিকোটার নিয়ন্ত্রণকে কুতুব শাহের হাতে না দিয়ে আদিল শাহের হাতে দেওয়ার সিদ্ধান্তেই গোলকুণ্ডার সুলতানের সঙ্গে তাঁর উজিরের প্রথম সম্পর্কের মধ্যে ফাটল হিসেবে ধরা যায়। স্যার যদুনাথ সঠিকভাবেই এই সূত্রটি সম্বন্ধে বলছেন, ‘উজিরের জয়ের ফসল তুলতে চেয়েছিলেন স্বাভাবিকভাবেই কুতুব শাহ। কর্ণাটক দখলে এই দুজন পরস্পরের সঙ্গে সম্পর্ক রেখে কাজ করেছেন। কিন্তু তারা জয়ের পরে লাভের অঙ্ক নিয়ে ঝগড়ায় জড়িয়ে পরলেন। কুতুব শাহ, মীর জুমলাকে সাধারণ কর্মচারীর মত বিচার করতে চাইলেন। এবং মীর জুমলার বিজয় করা অঞ্চলকে দখল করতে চাইছেন সুলতান এমন একটা ধারণা তৈরি হল। অন্য দিকে মীর জুমলা জানেন, যে সুলতানের অধীনে কাজ করছেন, তিনি কত দুর্বল এবং ক্ষমতাহীন, এবং যে যুদ্ধটি তিনি জিতেছেন সেটি সম্পূর্ণভাবে তাঁর নিজের কৃতিত্ব এবং সেই ফল তিনি নিজেই ভোগ করবেন। কর্ণাটকে প্রায় স্বাধীন জীবনযাপন করার পরে সুলতানের সভাসদ হিসেবে ফিরে যাওয়া খুব সম্মানের কাজ ছিল না।’ তাঁর কর্মের প্রতিফল হিসেবে যে পদ তাকে দেওয়া হল, তাতে তিনি মনঃক্ষুণ্ণ হলেন এবং জয় করা এলাকা ফিরিয়ে দিতে চাইলেন। ইংরেজ কুঠিয়াল লিখছেন, তিনি চাইলেই প্রকৃতপক্ষে মহান রাজা হতে পারতেন। ক্ষিপ্ত সুলতান মীর জুমলার পাঠানো জয়ের চিঠিকে তার উজিরেরই কৃতিত্ব বুঝে, তাঁর কর্ণাটকীয় স্বাধীনতার ভিত্তি কেড়ে নিতে উদ্যোগী হলেন। লিখিত সূত্রে পাওয়া যাচ্ছে, ১৬৫৩ সালের সেপ্টেম্বর মাস পর্যন্ত চিঠি চালাচালি সূত্রে কিন্তু সুলতান এবং মীর জুমলার মধ্যে কোন বিরোধের সূত্র পাওয়া যাচ্ছে না বরং মীর জুমলাকে বলা হচ্ছে সুলতানের কর্মচারী(এজেন্ট)। কিন্তু এক বছরের মধ্যেই সেন্ট জর্জের কুঠিয়ালেদের লেখায় দেখা যাচ্ছে যে সুলতানের বিরুদ্ধে মীর জুমলা অস্ত্র তুলে নিয়েছেন।
তাঁর ক্ষমতার প্রতিস্পর্ধী হিসেবে মীর জুমলাকে চিহ্নিত করে কুতুব শাহ তাঁর উজিরকে তাঁর বিশ্বস্ত কর্মচারীরূপে নয়, তাঁর প্রতিস্পর্ধী রূপে চিহ্নিত করলেন এবং উন্মুখ হয়ে নিরবে তাকে ধ্বংস করার এবং তাকে ক্ষমতাচ্যুত করার উদ্যোগ নিলেন। তাঁর সঙ্গে ঘৃতাহূতি পড়ল তাঁর সভাসদেদের বারে বারে তাঁর শয়তান প্রতিস্পর্ধীকে, দেরি না করে সমূলে ক্ষমতাচ্যুত করার উত্যক্ত মন্ত্রণা। তাঁর পাশে উজিরের শুভচিন্তকরা যেহেতু সর্বক্ষণ ঘিরে থাকে, তাই সুলতান মীর জুমলা বিরোধী মনোভাব লুকিয়ে চলতে লাগলেন, কিন্তু মাঝে মাঝে হঠাত হঠাত করে তাঁর বিরুদ্ধে তাঁর রাগের বহিঃপ্রকাশ ঘটত। কর্ণাটকে বসে থাকা মীর জুমলাকে স্বয়ং তাঁর নিজের এবং তাঁর স্ত্রীয়ের পরিবারের আত্মীয় এবং সভায় তাঁর শুভার্থীদের অবস্থা জানানো হল।
কুতুব শাহের কবল থেকে মীর জুমলার মুক্তির অবস্থার সঙ্গে তুলনা করা যায় শিবাজীর বিজাপুর উদ্ধারের ভাবনাকে। তবে এটা কতটা তুলনীয় তা বলা কঠিন। শিবাজীরকে চেষ্টা ছিল জাতীয় স্তরের স্বাধীনতা আনয়ন করা এবং ঐতিহাসিকতায় পরিপূর্ণ, উল্টো দিকে মীর জুমলার স্বাধীনতার উদ্যম কিন্তু নিজের, ব্যক্তিগত; এটা মন্তব্যই করা যায়।
২। মীর জুমলার কূটনৈতিক উদ্যম
সুলতানের ক্রোধান্বিত অবস্থা আন্দাজ করে, মূল ঘটনা ঘটার বহু আগে থেকেই মীর জুমলা নিজের সুরক্ষা বলয় তৈরি করার উদ্যম নিলেন। কর্ণাটকে তোলা কোন রাজস্বই তিনি কুতুব শাহকে দিতে অস্বীকার করলেন, কেননা তিনি ‘তাকে আর সুলতান মানেন না, বরং তাঁর চরমতম শত্রু হিসেবে গণ্য করেন’। কুতুব শাহের মনোভাব পরিবর্তন হবে আন্দাজ করেই তিনি তাঁর দূরদৃষ্টি অবলম্বন করে ঠিক করলেন যে তাঁর মাতৃভূমিতে তিনি ফিরে যাবেন এবং ইরাণের সম্রাটের দরবারে তিনি সব কথা বলে তাঁর মন জয় করার চেষ্টা করবেন। ১৬৫৩ সালে তিনি, পারস্যের উজির, খালিফাইসুলতানকে দুটি বন্ধুত্বপূর্ণ চিঠি পেশ করে বললেন যে তাদের মধ্যে যে সাংস্কৃতিক বন্ধন রয়েছে তা যেন বজায় থাকে এবং তিনি অতীতের মতই আগামী দিনে শাহের সেবার জন্য প্রস্তুত। তাঁর পূর্ব সেবার অভিজ্ঞতা বর্ণনা করে তিনি স্বয়ং পারস্যের দ্বিতীয় আব্বাস শাহকে চিঠি লিখে আবেদন করলেন, কর্ণাটকের রাজনৈতিক অবস্থা তাঁর টিকে থাকার যদি জন্য খুব কঠিন হয়ে দাঁড়ায় তাহলে তিনি তাঁর সমস্ত সম্পত্তি নিয়ে পারস্যে চলে যেতে ইচ্ছুক। উত্তরে শাহ জানালেন যে তাঁর সব স্মরণ রয়েছে এবং উপযুক্ত সময় এলে তিনি তাঁকে সাহায্যের হাত বাড়িয়ে দেবেন। কিন্তু বাস্তবে ইরাণের শাহ, কুতুব শাহের বিরুদ্ধে মীর জুমলার যাওয়া সমর্থন করলেন না এবং তিনি মনে করলেন যে কুতুব শাহের সঙ্গে মীর জুমলা যেন সমস্ত বিরোধ মিটিয়ে নেন।
মীর জুমলার কাছে শাহের উত্তর অনেক পরে এল এবং এই ভাসা ভাসা উত্তর দেওয়ায় চিঠিটির বক্তব্য তাঁর মনোমত হল না। তাঁর ধারণা হচ্ছিল যে পারস্য থেকে ঠিক সময়ে তাঁর জন্য সাহায্য আসবে না। তিনি কোন ধন্ধে না থেকে তাঁর আশেপাশের পরিবেশ থেকে সুরক্ষা খুঁজতে শুরু করলেন। প্রথমে তাঁর প্রভুর একদা শত্রু রয়ালের বন্ধুত্ব চাইলেন। তিনি মনে করলেন তাঁর ঠিক পাশের শাসকই তাঁর সুরক্ষার সত্যিকারের উৎস হতে পারেন – সেজন্য তিনি যে কোন আক্রমনের হাত থেকে তাকে বাঁচাবার প্রতিশ্রুতি দিয়ে সমর্থন আদায় করলেন। ইতিমধ্যে কুতুবের বিরোধিতার অবস্থা আন্দাজ করে, বেশ কিছু যোগ্য সুলতানি সেনাপতিকে তিনি নিজের দিকে টেনে নিয়েছেন। একই সঙ্গে তিনি বিজাপুরের আদিল শাহকে জানালেন যে তিনি তাকে কর্ণাটক উপহার হিসেবে তুলে দিতে চান। আদিল শাহ স্বপ্নেও ভাবেন নি, মালিক অম্বরের মত যোগ্য সেনানায়কের পরে দাক্ষিণাত্য এ ধরণের উপযুক্ত দক্ষ কর্মচারী পাবে।
এই ধরণের কুশলী কূটনৈতিক চালে তিনি সুলতানের হাত থেকে প্রাথমিকভাবে নিজেকে বাঁচাবার ব্যবস্থা করলেন যাতে নতুন ধরণের একটা স্থিতিশীল পরিবেশ তৈরি করে তুলতে পারেন। তিনি গোপনে আওরঙ্গজেবের সঙ্গে যোগাযোগ করা শুরু করলেন। তিনি যদি আগেই উতসাহী হতেন তাহলে হয়ত তাকে সাহায্যের জন্য মুঘলেরা উতসাহী হয়ে উঠতে পারত। আওরঙ্গজেব ভাবলেন মীর জুমলার মত উপযুক্ত মন্ত্রী যদি তাঁর অধীনে চলে আসে, তাহলে এই সম্পদশালী রাজ্যটি দখলের তাঁর সুপ্ত বাসনা বাস্তবে রূপ পেতে পারে। ওয়ান্ডিওয়াস দখলের সময়েই তিনি মীর জুমলাকে বার্তা পাঠিয়েছিলেন, পাশে পেতে। মীর জুমলা এই বার্তা অবলম্বন করে আওরঙ্গজেবের দূতকে জানালেন ‘যোগাযোগ, বন্ধুত্ব এবং ভালবাসার সমস্ত দরজা খোলা থাকবে’।
সুলতান এবং উজিরের লড়াইএর অবস্থা অনুধাবন করে আওরঙ্গজেব গোলকুণ্ডায় মুঘল হাজিব মুইজ্জুলমুলকের ভাই আব্দুল লতিফকে বাস্তব অবস্থা অবস্থা বুঝতে গোপনে চিঠি লিখলেন। মীর জুমলা তাঁর এতদিনের রক্ষণাত্মক অবস্থার মোড়ক ভেঙ্গে, সাম্প্রতিক শত্রুদের বিরুদ্ধে কূটনৈতিভাবে আক্রমণাত্ম হওয়ার পরিকল্পনার ছক তৈরি করলেন। আদিল শাহের হাতে নিদারুণ হার, এবং গাণ্ডিকোটা উপহারের ফলে লুটোনো সম্মান উদ্ধারের হাতিয়ার হল চরম কূটনৈতিক চাল। বিজাপুরী সেনানায়ক খান মহম্মদকে জিঞ্জির হয়ে যাওয়ার অনুমতি না দেওয়া, মহীশূরের সঙ্গে চক্রান্ত করা এবং রয়ালের সঙ্গে যেচে বন্ধুত্ব এই সবই তাঁর কূটনৈতিক চাল হিসেবে গণ্য করা যেতে পারে। তবে তাঁর সব থেকে গুরুত্বপূর্ণ কূটনৈতিক পদক্ষেপটি হল রয়ালের হয়ে আওরঙ্গজেবের মার্ফত গোপনে মুঘল শক্তির সঙ্গে সমঝোতার রাস্তা খোলার কাজ। যাহুর লিখছেন, ‘ভেল্লোর দূর্গে শ্রীরঙ্গ ঝামেলা তৈরি করলেন, এবং তিনি মীর জুমলার সঙ্গে চিঠি আদানপ্রদান করে ঠিক করলেন যে তিনি এবং তাঁর উকিল মার্ফত মুঘলদের --- পেশকাশ দেবেন। এই বিষয়ের সমস্ত দায় সামলানোর ভার মীর জুমলা নিজের কাঁধে তুলে নিলেন। তিনি রাজার হয়ে মুঘলদের সমস্ত রকম প্ররোচনা দিতে শুরু করলেন।’ ১৬৫৩ সালে মীর জুমলার মন্ত্রণায় রয়াল, গোপনে তাঁর ব্রাহ্মণ দূত শ্রীনিবাসকে আওরঙ্গজেবের হয়ে পাদশাহের উদ্দেশ্যে চিঠি লিখে পাঠালেন এই সমঝোতায় যে তিনি শুধু যে ইসলাম গ্রহণ করবেন তাই নয়, বছরে ৫০ লক্ষ হুণ, ২০০টি হাতি এবং কিছু দামি অলঙ্কার উপঢৌকন হিসেবে দেবেন, তাঁর বদলে তিনি সুলতানের থেকে সুরক্ষা দাবি করেন।
এই পদক্ষেপে মীর জুমলা যে তাঁর দুর্দিনে শুধু রয়ালের আনুগত্য অর্জন করলেন তাই নয়, তিনি আদিল শাহ এবং তাঁর নিজের সুলতান কুতুব শাহের বিরুদ্ধেও কূটনৈতিকভাবে কয়েক কদম এগিয়ে গেলেন। মীর জুমলার মধ্যস্থতার দৌত্য আওরঙ্গজেবের কাছে দাক্ষিণাত্যে নতুন সম্ভাবনা দ্বার উন্মুক্ত করে দিল। রয়ালের ইসলামে রূপান্তরিত হওয়ার প্রস্তাব যেমন আওরঙ্গজেবকে সাহায্য করল দক্ষিণে আরও বড় করে ইসলামের ছত্র বিস্তারের কাজে তেমনি কর্ণাটকের যুদ্ধের লুঠতরাজের পরে উদ্ভুত পরিস্থিতিতে দুই সুলতানের ওপর চাপ সৃষ্টি করার কাজ করল যাতে তারা তাকে এত দিন না দেওয়া পেশকাশ ঠিকঠাক পরিমানে দেন। মুঘল সাম্রাজ্যের পক্ষে রয়ালের প্রস্তাব মেনে নেওয়ার মানে, শুধু যে ইসলামের বিস্তার তাই নয়, বিপুল সম্পদ অর্জনের পথ খোলা। এ ছাড়াও নিজের দিকে মীর জুমলাকে টেনে আনার সুযোগও তৈরি হল।
আওরঙ্গজেব তাঁর হাজিবকে মীর জুমলার – যিনি বরাবরই মুঘল সাম্রাজ্যের সভায় আনুগত্য দেখিয়েছেন, সঙ্গে যোগাযোগ রাখার জন্য দায়িত্ব দিলেন, এবং নির্দেশ দিলেন প্রয়োজনে বদান্যতা প্রদর্শন করতে, যাতে মীর জুমলা সাম্রাজ্যের সেনা বাহিনীর অংশ হয়ে ওঠেন। এর সঙ্গে তিনি মীর জুমলার সম্পদ এবং তাঁর বাহিনীর বিষয়ে সমীক্ষাপত্র পেশ করতে নির্দেশ দিলেন। তিনি চেষ্টা চালালেন যাতে পাদশাহ নিজে মীর জুমলাকে নিজের দিকে আনার জন্য উতসাহী হন। কেননা পাদশাহের হাত বাঁধা ১৬৩৬ সালের আহদ(চুক্তি) অনুযায়ী, যে চুক্তিবলে তাঁর পক্ষে সুলতানের কোন আধিকারিককে সাম্রাজ্যের কাজে(ফুসলে) নেওয়ার সুযোগ ছিল না। দারাও মীর জুমলাকে মুঘল বাহিনীতে নেওয়ার বিরোধী মত প্রকাশ করে। আওরঙ্গজেবের যুক্তি ছিল মীর জুমলা গোপনে বহুবার তাঁর আবেদন পেশ করেছেন যাতে তাকে সাম্রাজ্যের অংশ করে নেওয়া হয় এবং তিনি তাঁর প্রাণ দিয়ে সাম্রাজ্যের সেবা করবেন প্রতিশ্রুতি দিয়েছেন। এর আগেও যতদূর সম্ভব মীর জুমলার দূত ঈমান ওয়ার্দি বেগ সম্রাটের কাছে একই আবেদন পেশ করেছিলেন। শেষ পর্যন্ত মীর জুমলার সাম্রাজ্যের প্রতি আত্মনিবেদনে সন্তুষ্ট হয়ে সম্রাট তাকে সান্ত্বনা দিয়ে আওরঙ্গজেবকে নির্দেশ দিলেন যে তাঁর জন্য যা কিছু করার দরকার, করতে। কিন্তু তখনও পর্যন্ত সরাসরি পাদশাহ মীর জুমলাকে সাম্রাজ্যের সেনাবাহিনীতে নেওয়ার কোন প্রতিশ্রুতি দেননি। সম্রাটের বার্তা পেয়ে তৎক্ষণাৎ আওরঙ্গজেব মীর জুমলার সাহায্য এবং সুরক্ষার জন্য একটি শক্তিশালী মুঘল বাহিনী পাঠিয়ে দেন এবং নিশ্চিত করেন কোনভাবেই যেন সুলতান তাকে মুঘল পক্ষে যোগ দিতে বাধা সৃষ্টি না করতে পারেন।
এদিকে গোলকুণ্ডায় ঘটনাপ্রবাহ দ্রুতগতিতে এগিয়ে চলেছে, যার বলে আওরঙ্গজেবের পক্ষে সেই ঘটনায় আরও তাড়াতাড়ি অংশগ্রহণ করার সুযোগ এসে যায়। কুতুব শাহের সঙ্গে মীর জুমলার মতবিরোধ যখন তুঙ্গে, সুলতান তাকে চক্রান্ত করে গোলকুণ্ডায় ডেকে নিয়ে গিয়ে হত্যা করার পরিকল্পনা করেন। পুত্রের সহায়তায় নিজেকে অস্ত্রের সাহায্যর মুক্ত করে মীর জুমলা সশরীরে কর্ণাটকে ফিরে যান এবং আর কোন দিন গোলকুণ্ডায় ফিরে যাবেন না সিদ্ধান্ত নেন। তাঁর গোপন সিদ্ধান্ত বুঝে তাকে বার বার গোলকুণ্ডায় আনানোর চেষ্টা করতে থাকেন সুলতান। এই সবেতেই সুলতানের উজিরের সন্দেহ আরও বাড়তে থাকে এবং তিনি গোলকুণ্ডায় না যাওয়ার সিদ্ধন্তে অনড় থাকেন। শেষ পর্যন্ত সুলতানের ভালমানুষির মুখোশ খুলে যায় এবং তিনি মীর জুমলাকে গ্রেপ্তার করে তাকে ধ্বংস করার সিদ্ধন্ত নিয়ে ফেলেন।
পাদশাহ বুঝলেন মীর জুমলার সঙ্গে ঠিক মত ব্যবহার করা হয় নি। এবং অবস্থা অনুধাবন করে আওরঙ্গজেব মার্ফত খোঁজ নেওয়ার চেষ্টা করলেন কেন মীর জুমলা কর্ণাটকে ফিরে গেলেন। আওরঙ্গজেব সমস্ত অবস্থা পর্যালোচনা করলেন, এবং সম্রাটকে বোঝালেন মীর জুমলা বাধ্য হয়েছেন কর্ণাটকে ফিরে যেতে, কেননা মুঘল সাহায্য তাঁর কাছে আসে নি। আর তাঁর মুঘল বাহিনীতে যোগ দেওয়ার সিদ্ধান্তে বাধা দেওয়ার কেউ নেই বর্তমানে; যত তাড়াতাড়ি তাকে প্রতিশ্রুতি দেওয়া যাবে তত শীঘ্র যোগ দেওয়ার জন্য ইচ্ছুক হয়ে রয়েছে। শুধু মাত্র মৌখিক সমঝোতার প্রতিশ্রুতিতে কোন কাজ হয় না। আওরঙ্গজেব অনুভব করলেন খুব শীঘ্রই তাকে কাজে নামতে হবে এবং তাঁর আধিকারিক সঈদ আহমেদ মার্ফত তিনি মীর জুমলাকে একটি চিঠি লিখলেন এই মর্মে যে তিনি যেন খোলাখুলিভাবে মুঘল সাম্রাজ্যে যোগ দেন এবং তিনি দায়িত্ব নিচ্ছেন যে তিনি নিজে পাদশাহের সঙ্গে দেখা করে তাঁর নিরাপত্তা ব্যবস্থা জোরদার করার ব্যবস্থা করবেন। এছাড়াও পাদশাহ মহম্মদ মুনিমকে সাম্রাজ্যের পক্ষে, সাম্রাজ্যের ফার্মান নিয়ে তাঁর নিজের হয়ে শ্রীরঙ্গর সঙ্গে এবং সরাসরি মীর জুমলার সঙ্গে দেখা করার নির্দেশ দিলেন। মীর জুমলা একজন সাম্রাজ্যিক মধ্যস্থতার জন্য দূত প্রার্থনা করে সম্রাটের কাছে আবেদন পাঠালেন এবং সেটি প্রত্যায়িত করে দিলেন আওরঙ্গজেব নিজে।
৩। মহম্মদ মুমিন দৌত্য
এত দিনে, ১৬৫৩-৫৪ সালে শ্রীরঙ্গর ইসলামে পরিবর্তিত হওয়ার আবেদনের খবর এবং মুঘল রাজসভায় তাঁর হয়ে একজন প্রাজ্ঞ মুঘল কূটনীতিবিদ মহম্মদ মুনিম সফদরখানির দৌত্যের খবর পৌছল সুলতানদের কানে। তাঁদের আশংকা হল যে তারা কর্ণাটক হারাবেন। ‘আদিল শাহ মনে করলেন এত দিন তারা কর্ণাটকে যা ভোগ করে এসেছেন, তা মুঘলেরা দখল করে নিতে পারে, তিনি মীর জুমলার বিরুদ্ধে প্রত্যাঘাত করার সিদ্ধান্ত নিলেন। অন্য দিকে কুতুব শাহ মীর জুমলাকে বাবা বাছা করে শান্ত করে তাঁর পুরোনো পদ এবং মহাল দেওয়ার সিদ্ধন্ত নিলেন। কিন্তু ততদিনে খুব দেরি হয়ে গিয়েছে। যদিও মুঘলেরা তার সঙ্গে যোগাযোগ করা শুরু করেছে, কিন্তু শিরদাঁড়া সোজা রাখা উজির, মীর জুমলা ঠিক করেই নিয়েছেন, যে দু বছর পেরিয়ে গেলেই তিনি হয় কুতুব শাহের দরবারে উপস্থিত হবেন, না হয় তীর্থে চলে যাবেন।’ মহম্মদ আমিন হায়দ্রাবাদের মীর জুমলার পুত্র, এবং তাঁর অধীনস্থ আধিকারিক, মহম্মদ আমিন নিজেদের কুতুব শাহের অধীনে থাকাকে খুব একটা সুরক্ষিত বোধ করছিলেন না, এবং সুলতানকে দিয়ে ওপরে বর্ণিত শান্তি চুক্তি করে সাময়িকভাবে সুরক্ষিত বোধ করলেন। এই ঘটনাপ্রবাহে উদ্বিগ্ন আওরঙ্গজেব সম্রাটকে আবেদন করে বললেন যে সাম্রাজ্য যেন মীর জুমলাকে সরাসরি সাহায্য করবে এমন একটা প্রকাশ্য ইঙ্গিত দিক এবং তিনি যেন যে কোন মুহূর্তে সেনাবাহিনীতে যোগদান করতে পারেন সে ব্যবস্থাও করা হোক।
আওরঙ্গজেব যা চেয়েছিলেন তা রূপায়ন করা বাস্তবে খুব সহজ কাজ হল না। কুতুব শাহকে ঠেকিয়ে রাখার যে কূটনীতি নিয়েছিলেন মীর জুমলা, ঠিক সেই নীতি তিনি নিলেন আওরঙ্গজেবের সঙ্গেও। আওরঙ্গজেব মহম্মদ মুনীমকে তাঁর সঙ্গে আলোচনা চালাবার জন্য দায়িত্ব দিলেন এবং নির্দেশ দিলেন তাঁর সঙ্গে কথা বলে যেতে যতক্ষণনা তিনি মুঘল বাহিনীতে যোগ দেওয়ার পাকা সিদ্ধন্ত নিচ্ছেন। আওরঙ্গজেব মীর জুমলাকে ইতোমধ্যে চিঠি লিখেছেন এবং সঈদ আহমেদকে কাজে লাগিয়েছেন এবং তাঁর বিশ্বাসের প্রশংসা করেছেন এবং সুলতান যে তাঁর বিরুদ্ধে ষড়যন্ত্র করছেন, তাও সেই চিঠিতে তিনি নিন্দা করেছেন। তিনি লিখলেন তাঁর বিশ্বাস বাইরের সব ঝঞ্ঝাট মিটে যাবে এবং মীর জুমলা যেন সাম্রাজ্যে যোগ দেওয়ার সিদ্ধান্ত পরিবর্তন না করেন, কেননা তাকে সেই সিদ্ধান্ত লাভবান করাবে। তিনি বললেন মীর জুমলা যেন তাঁর দূতের কাছে নিজের মনের কথা খুলে বলেন এবং সাম্রাজ্যে উঁচু পদ লাভের সুযোগ না হারান। কিন্তু তাঁর বিরুদ্ধে দুজন সুলতান জোর বদ্ধ হয়েছে; তাই সম্রাটের থেকে সঠিক প্রতিশ্রুতি না পেয়ে, মীর জুমলা দূতের কাছে মুখ খুললেন না। মুনিম তাঁর সঙ্গে দেখা করার পর তিনি আওরঙ্গজেবের মার্ফত সুলতানকে একটা আবেদন পেশ করলেন। আওরঙ্গজেব সম্রাটকে জানালেন, যতক্ষণতা সাম্রাজ্য মীর জুমলার সুরক্ষা বিষয়ে কোন স্থায়ী সিদ্ধান্ত নিচ্ছে ততদিন মীর জুমলা কোন স্থায়ী সিদ্ধন্ত নেবে না, এবং সেই জন্য তিনি চাকরির শর্ত – যেমন তাঁর পদ বৃত্তান্ত, তাকে রক্ষার জন্য নিরাপত্তার বিষয় এবং সেই জন্য অতিরিক্ত সেনাবাহিনী বরাদ্দ করার ইত্যাদি সিদ্ধান্ত নিতে। কিন্তু তবুও শাহজাহান সিদ্ধন্ত নিতে না পারায় মীর জুমলা সতর্ক হয়ে গেলেন এবং তিনি পাদশাহের মনোভাব বিষয়ে শংকিত হয়ে পড়লেন। ফলে আওরঙ্গজেব চেষ্টা চালালেন তাঁর আশংকা দূর করার। দূত মার্ফত গোপন কথাবার্তা বিনিময় হতে থাকল। মীর জুমলাকে শান্ত করতে আওরঙ্গজেবের পক্ষ থেকে নিশান পাঠানো হল। কুড়ি দিন পরে মীর জুমলা দুজন সেনাদূত মার্ফত একটি চিঠি পালটা আওরঙ্গজেবকে পাঠালেন। আওরঙ্গজেব সেটি সম্রাটের বিবেচনার জন্য পাঠিয়ে দেন এবং মীর জুমলাকে লেখেন, মীর জুমলা যেন তাঁর জীবনের সব থেকে বড় চমক পুরষ্কার স্বরূপ পাওয়ার জন্য ভবিষ্যতের দিকে লক্ষ্য রাখেন।
১৬৫৪ সালে দীর্ঘ প্রতীক্ষার পরে, আওরঙ্গজেবের নাছোড়বান্দা মনোভাবে প্রভাবিত হয়ে অবশেষে পাদশাহ মীর জুমলাকে আওরঙ্গজেবের সুরক্ষায়, এবং একমাত্র আওরঙ্গজেবের উপস্থিতিতে রাজধানীতে আনার সম্মতি দিলেন। তিনি দুটি ফর্মান জারির প্রস্তাব দিলেন একটি গোপনে মীর জুমলাকে তাঁর সামনে আসার অন্যটি কুতুব শাহকে লেখেন যাতে তিনি তাঁর উজির এবং পুত্রকে মুঘল সেনাবাহিনীতে যোগ দেওয়ার ক্ষেত্রে বাধা না হয়ে দাঁড়ান।
মীর জুমলা ব্যক্তিগত কারণ দেখিয়ে হঠাতই এক বছর সময় চাইলেন। উদ্দেশ্য বিভিন্ন বন্দরে ছড়িয়ে থাকা তাঁর সম্পদ উদ্ধার করা। এবং তিনি তাঁর প্রাক্তন চাকুরিদাতার সঙ্গেও কথা বলার সিদ্ধান্ত নিলেন যাতে তারা তাঁর বিরুদ্ধে না যান এবং মুঘলদের সঙ্গে তাঁর চুক্তি যাতে গোপন থাকে এই প্রস্তাবও দিলেন।
মীর জুমলার মনোভাবে আওরঙ্গজেব সম্রাটকে জানালেন এক্ষুনি তাঁর উদ্দদেশ্যে কোন দূত না পাঠাতে এবং মহম্মদ মুনিমের ফেরা পর্যন্ত অপেক্ষা করতে। মুনিম ফিরে গিয়ে মীর জুমলার এই অবস্থা সম্রাটকে বর্ণনা করবেন। তিনি সম্রাটকে এই আলোচনা বা পদক্ষেপ গোপন রখতে অনুরোধ করলেন, কারণ দুজন সুলতান যদি মীর জুমলার উদ্দেশ্য জানতে পারেন, তাহলে তারা যে কোন ছলে বলে কৌশলে এই উচ্চপদ পাওয়া থেকে বাধা দেবে(অর্থাৎ মেরে ফেলা) এবং তখন সুলতানদের বাধা দেওয়া অতীব অসুবিধে হবে কেননা এই বিষয়ে দু জন একমত হয়েছেন। সেই সঙ্গে তিনি মীর জুমলাকে বললেন(১৩ জানুয়ারি ১৬৫৫) তাঁর বকেয়া কাজগুলি যত তাড়াতাড়ি সম্ভব সম্পাদন করতে এবং মন থেকে সাম্রাজ্যের সেবায় যোগ দেওয়া সিদ্ধান্ত পুনর্বিবেচনা না করতে।
রাজধানীর পথে যাওয়া মুহম্মদ মুনিমের হাত দিয়ে আওরঙ্গজেব সম্রাটকে লিখলেন, ‘বাস্তব হল মীর জুমলার আর সাম্রাজ্যের সেনাবাহিনীতে না এসে গতি নেই। সেটা সে আমায় জানিয়েছে। সম্পত্তি উদ্ধার করা তাঁর প্রাথমিক উদ্দেশ্য। এখন সে যে প্রকাশ্য কূটনৈতিক চাল চেলেছে সেটা তাঁর মনের কথা নয়। দূর্গ, বন্দর এবং খনি সমৃদ্ধ এই জনাকীর্ণ রাজ্যে(জোরদার সেনাবাহিনী, আতুল ঐশ্বর্য এবং কার্যকরী আধিকারিক সমৃদ্ধ) সে তাঁর সম্পদ উদ্ধার পুরোনো আশ্রয়দাতা বিজাপুরের সুলতানের কাছে ফিরে না গিয়ে মুঘল বাহিনীতে যোগ দেবে। সাম্রাজ্যের রাজসভায় যোগ দেওয়া শুধু সময়ের অপেক্ষা। বর্তমানেরটি কূটনৈতিক চাল এবং ততক্ষণ সে দুই সুলতানকে চটাতে চাইছে না তাঁর নিরাপত্তার জন্য... এবং সেজন্য সে এখুনি এই দেশ ছেড়ে অন্য কোথাও যেতে চাইছে না... সুন্দর ব্যবহার এবং ছলে বলে কর্ণাটকের জমিদারদের বশ্যতা অর্জন করে এবং ইখলাস হাবসির বন্ধুত্ব অর্জন করে... মীর জুমলা সুচতুরভাবে শুধু সঠিক সময়ের জন্য অপেক্ষা করছে।
বাস্তবে মীর জুমলা কিন্তু কূটনৈতিকভাবে জোরালো অবস্থায় দাঁড়িয়ে ছিলেন। আওরঙ্গজেব বিষয়টা সম্যকভাবে বুঝেছিলেন এবং তিনি এই অবস্থাটি পাদশাহকে বোঝাবার চেষ্টা করছিলেন। মহম্মদ মুনিমের ফেরার পরেও মীর জুমলার সঙ্গে তাঁর চিঠি চাপাটিতে বোঝা যাচ্ছে ক্ষুরবুদ্ধি উজিরকে তিনি খুব সহজে বশ করতে পারেন নি এবং মুঘলদের সঙ্গে সম্পর্ক স্থাপনে মীর জুমলা কিছুটা ইতস্ততও করছিলেন, বিষয়টা ঝুলিয়ে রাখছিলেন। আওরঙ্গজেব তাঁকে লিখলেন, ‘(সাম্রাজ্যকে)সেবা করার ইচ্ছের ওপর জোর রেখে নিজের ওপর আস্থা বজায় রাখ, এবং মনে রাখ তোমার জন্য অনন্ত ভাগ্যবান ভবিষ্যৎ অপেক্ষা করছে (দৌলত সরমাদল(না সারমাদি?))।’
৪। ইখলাস খান, শাহজী ভোঁসলে এবং রয়াল ত্রয়ীর সঙ্গে মীর জুমলার কূটনৈতিক সম্পর্ক
মীর জুমলার জোরদার কূটনৈতিক অবস্থান দুর্বল করতে দুই সুলতান মুঘল সাম্রাজ্যের সঙ্গে আলাপ আলোচনা শুরু করলেন। শাওয়াল ১০৬৪(১৬ আগস্ট-১২ সেপ্ট ১৬৫৪)এ আওরঙ্গজেব, মুনিমকে নির্দেশ দিলেন যেহেতু কুতুব শাহ পুরোনো চুক্তি নবীকরণ করতে চাইছে, তাঁর সঙ্গে আলোচনা শুরু করা যাক। বীজাপুরও এই ভাবে মুঘলদের সঙ্গে দরকষাকষি, গা ঘষাঘষি সুরু করল। পাদশাহ যাতে রয়ালকে নিরাপত্তা না দেন তাঁর জন্য তাকে প্রচুর পরিমানে উপঢৌকন দেওয়া হল। সুলতানদের বিরুদ্ধে যত চক্রান্ত হবে, সেটি তত মীর জুমলার পক্ষে যাবে এটা তিনি বুঝলেন। এই উদ্দেশ্যে বাধ্য হয়ে মীর জুমলা তাঁর কূটনৈতিক চক্রের জাল আরও বেশি এলাকায় বিছোনোর কাজ শুরু করলেন। আদিল শাহের বিরোধিতার ধার নষ্ট করতে বিজাপুরী কর্ণাটকের হাবসি প্রশাসক ইখলাস শাহের সঙ্গে দহরম মহরম শুরু করতে দুজনের মধ্যে আশ্চর্য জনক কিছু চিঠ চাপাটি আদান প্রদান শুরু হল। এছাড়াও তিনি আদিল শাহের বিরোধী মারাঠি নেতা শাহজী ভোঁসলার বন্ধুত্বও চেয়ে বসলেন আওরঙ্গজেবের পক্ষ থেকে। আওরঙ্গজেবের ইচ্ছে তাকে বীজাপুরের বিরুদ্ধে ব্যবহার করা, তাই তিনি মীর জুমলার এই পদক্ষেপকে জোরদার সমর্থন জানালেন এবং মীর জুমলার থেকে জানতে চাইলেন শাহজীর মনোভাব, যাতে তাকেও তিনি এই শিবিরে নিয়ে আসতে পারেন। মীর জুমলা মুঘলদের সঙ্গে রয়ালের হয়ে দৌত্য আর বন্ধুত্ব পাতিয়েছিলেন, তার দীর্ঘদিনের বিজাপুর আর গোলকুণ্ডার বিরোধিতাকে ধুনো দিতে এবং নিজের অবস্থাকে আরও দৃঢ করতে। কিন্তু আমরা আগেই দেখেছি সম্রাট রয়ালকে নিরাপত্তা দিতে আস্বীকার করলেন। তাই মীর জুমলা তাঁর সুরক্ষার স্বিতীয় স্তর গড়ে তুলতে দ্বিতীয়বারের জন্য রয়ালের হৃদয় জিততে চেষ্টা চালালেন। তিনি আওরঙ্গজেবকে বললেন রয়াল কিন্তু তাঁর মতিতে স্থির রয়েছে এবং তাকে রয়ালের বিষয়টি নিয়ে নতুন করে ভাবতে হবে। আওরঙ্গজেব উত্তর দিলেন যেহেতু মীর জুমলা এর আগে রয়ালের বিরুদ্ধে মত প্রকাশ করেছেন, তাই তাকে নতুন করে পাদশাহের সামনে বিষয়টা পেশ করতে হবে।
৫। আওরঙ্গজেবের গোলকুণ্ডা অভিযানের পরিকল্পনা
মুঘলদের সঙ্গে গোপনে চলতে থাকা তাঁর দীর্ঘ কূটনৈতিক আলাপ আলোচনা সত্ত্বেও কিন্তু শেষ পর্যন্ত মীর জুমলা বাধ্যবাধকতাটাকে ঠেকিয়ে রাখতে পারলেন না। মুঘল সম্রাটের সঙ্গে যে তিনি আলাপালোচনা চালাচ্ছেন, সেই খবর প্রকাশ হয়ে পড়ল। সুলতানেরা তাঁর বিরুদ্ধে যৌথ সেনাবাহিনী পাঠানোর পরিকল্পনা করতে লাগলেন। তাঁরা দুজনেই চাইছিলেন না যে মীর জুমলা তাঁর ব্যাপক সম্পদ এবং এই এলাকা সম্বন্ধে খুঁটিনাটি জ্ঞান নিয়ে যেন কোনভাবেই সম্রাটের সেনা বাহিনীতে যোগ দিতে পারেন। এই গোপন আলোচনা প্রকাশ্যে আসায় চূড়ান্তভাবে বেশি অস্থির হয়ে চূড়ান্ত পদক্ষেপ নিয়ে ফেললেন সুলতান আবদাল্লা কুতুব শাহ। ২১ নভেম্বর ১৬৫৫ সালে তিনি তাঁর অনুপস্থিত আমীরের পুত্র মহম্মদ আমিন, তাঁর মা আর বোনকে গ্রাফতার করে, তাদের সব সম্পদ ছিনিয়ে নিয়ে গোলকুণ্ডার অনতিদূরে কোভিলকোণ্ডা দুর্গে বন্দী করে রাখলেন। এই গুরুত্বপূর্ণ ঘটনাটি আওরঙ্গজেব সম্রাটের কর্ণগোচর করলেন এবং বললেন এই খবরে মীর জুমলা উত্তেজিত হয়ে পড়বেন এবং দূরদৃষ্টিবিহীন কুতবুলমুলক মীর জুমলার পুত্রকে হত্যাও করতে পারে, তাই তাকে নির্দিষ্ট কিছু পদক্ষেপ করার অনুমতি দেওয়া হোক’।
এই ঘটনায় মুঘলদের প্রতি যে দ্বিধান্বিত অবস্থা ছিল মীর জুমলার সেটি চকিতে উধাও হয়ে গেল। মীর জুমলার ইচ্ছে গোলকুণ্ডার সুলতান তো পূরণ করেনই নি বরং তাঁর পরিবারের সদস্যদের বন্দী করে রেখে তাঁর হতাশা আরও বাড়িয়ে দিয়ে তাকে সত্যিকারের সিদ্ধান্ত নেওয়ার দিকে ঠেকে দিলেন। তিনি সুলতানের বিরুদ্ধে প্রতিশোধ নেওয়ার জন্য উঠেপড়ে লাগলেন। তাঁর নিজের সেনা বাহিনী দুই সুলতানের বাহিনীর সঙ্গে জুঝতে পারবে না, তাই তিনি সরাসরি আওরঙ্গজেবের শরণাপন্ন হলেন, বললেন তিনি সাম্রাজ্যের অন্যতম একনিষ্ঠ সেবক এবং তিনি মহান সম্রাটের কাছে সাহায্য ভিক্ষা করছেন। স্বীকার করলেন তাঁর একার বাহিনী দিয়ে এই অবস্থার সমাধান হবে না, সুলতানদের বিরুদ্ধে সম্রাটের সরাসরি সাহায্য দরকার। তাঁর চিঠি অনুবাদ সম্রাটের কাছে পাঠিয়ে আওরঙ্গজেব সরাসরি তাঁর পিতাকে চাপ দিলেন কোন নির্দিষ্ট পদক্ষেপ করার। আয়ুত সম্পদে ধনী গোলকুণ্ডাকে দখল করার এই যে অবস্থা আওরঙ্গজেবের সামনে উপস্থিত হয়েছে সেই অবস্থাটি এইভাবে তিলে তিলে পেকে উঠুক, সেই মনোভাব বহুকাল ধরে আওরঙ্গজেব পোষণ করছিলেন। এখন তাঁর সাম্রাজ্যবাদী সত্ত্বা শুধু গোলকুণ্ডা দখল করে শান্ত থাকল না, এর সঙ্গে কর্ণাটকের দিকেও নজর পড়ল। পিতাকে তিনি লিখলেন এই সুযোগ হাতছাড়া করা যাবে না, কেননা গোলকুণ্ডা এবং তাদের হয়ে মীর জুমলা কর্ণাটক দখল করেছে। এই দুটি অঞ্চল সম্পদে অমিত ধনী, নানান ধরণের দুষ্প্রাপ্য পণ্য রয়েছে ছড়িয়ে ছিটিয়ে, আরও যে কত কি লুকিয়ে আছে তা জানার বাইরে, আর রয়েছে বিশ্বশ্রুত খনি – এত কিছুর সঙ্গে সম্রাটের হাতে এসে পড়বে কর্মক্ষম কিছু অভিজাত যা সম্রাটের সাম্রাজ্যকে শুধু ঐহিক নয় পারমার্থিক বুদ্ধিবৃত্তিতেও ধনী করবে।
১৬৫৫ সালের ৩ ডিসেম্বর সম্রাট শাহজাহান মীর জুমলার আবেদন শুনলেন এবং আওরঙ্গজেবের অনুরোধক্রমে কাজি মহম্মদ আরিফ কাশ্মীরী(আহদির দ্বিতীয় বক্সী)র মার্ফত মীর জুমলাকে মুঘল সেনাবাহিনীর ৫ হাজারি জাট এবং ৫ হাজার সওয়ার এবং তাঁর পুত্রকে ২ হাজার জাট এবং ২ হাজার সওয়ার পদে নিয়োগ করে অসাধারণ সুন্দর কারুকার্যময় একটি চিঠি এবং খিলাত পাঠিয়ে রাজসভায় হাজির হতে নির্দেশ দিলেন। একই সঙ্গে কুতুব শাহকে একটি চিঠি লিখে মীর জুমলা আর তাঁর পুত্রকে রাজসভায় আসতে বাধা না দেওয়ার এবং তাদের কোন সম্পত্তি অধিকার না করার এবং পরিবারের কাউকে হেনস্থা না করারও নির্দেশ দিলেন। ১৬৫৫ সালের ১৮ ডিসেম্বর এই চিঠি দুটি আওরঙ্গজেবকে দেন মহম্মদ শরিফ ইসাওয়াল। আওরঙ্গজেব কুতুব শাহকে চিঠি লিখে জানালেন উক্ত দিন থেকে মীর জুমলা এবং তাঁর পুত্র রাজকীয় সেবায় নিযুক্ত হয়েছেন ফলে কুতুব শাহ হয় তাঁর পুত্রকে ছেড়ে দিক না হয় যথোপযুক্ত অবস্থার মুখোমুখি হতে প্রস্তুত থাকুক। এরই সঙ্গে আওরঙ্গজেব রাজস্ব বাকি পড়ার অজুহাতে হায়দারাবাদ অভিযানেরও নির্দেশ দিলেন।
এই ঘটনায় দুইজন প্রধান চক্রান্তকারী, প্রথমজন দাক্ষিণাত্যের উচ্চাকাঙ্ক্ষী মুঘল সুবাদার অন্যজন প্রত্যাঘাত করতে চাওয়া গোলকুণ্ডার পারসিক উজির। এই দুজনে মিলে ব্যক্তিগত দূত মহম্মদ আরফকে দিয়ে ইঙ্গিতে পাঠানো উভয় পক্ষেরে মৌখিক আলাপ এবং গোপন চিঠি চাপাটি মার্ফত গোলকুণ্ডা দখলের অবস্থা তৈরি করেছিলেন। মীর জুমলার আন্তরিকতা এবং বিশ্বাসের প্রতি দাদ দিয়ে তাকে আওরঙ্গজেব লিখলেন, দুমুখোটি(কুতুব শা) উচিত শাস্তি পাবে... তাকে আমি সঠিক সময়ে তোমার সঠিক পরামর্শ নিয়ে সমূলে উচ্ছেদ করব। মীর জুমলাকে বলা হল কুতুব শাহের সরইলস্কর এবং অন্যান্য সেনাপতির সঙ্গে যোগাযোগ করে তাদের ভড়কাতে, কেননা তাদের সঙ্গে জোট বাঁধা খুব গুরুত্বপূর্ণ ব্যাপার হবে। এবং মীর জুমলা যখন কর্ণাটক ছাড়বেন, তখন যেন তিনি রয়ালকে তাঁর পক্ষে নিয়ে আসার ব্যবস্থা করেন। ছোট করে আররঙ্গজেব লিখলেন, ‘যে কোন মূল্যে শত্রুর থেকে তোমার সব ক’টি পদক্ষেপ গোপন রাখ। বিভিন্ন অঞ্চলে যা সব ছড়িয়ে পড়ে রয়েছে তা সংগ্রহ কর। তোমার যে কোন পদক্ষেপ নেওয়ার ২/৩ মাস আগে থেকে আমায় সতর্ক কোরো এবং খুব বেশি দেরি কোর না।’ তিনি আরও লিখলেন, ‘আমি চাই লোকে দেখুক আমি তোমায় কতটা বিশ্বাস এবং পক্ষপাত করছি আর তারা ঈর্ষায় জ্বলেপুড়ে মরুক।’ মীর তাঁর পক্ষ থেকে আওরঙ্গজেবকে জানালেন যে তিনি যেন গোলকুণ্ডা আক্রমণ করেন, সেখানকার প্রধান অমাত্য বা দবীর তাঁর আত্মীয় এবং আক্রমণকারী সেনাকে দৈনিক ৫০০০০ টাকা ভর্তুকি দিতে প্রস্তুত।
চক্রান্তীদের যে পরিকল্পনা তৈরি হল তা এইঃ
১) কুতুব শাহকে মীর জুমলার ছেলেকে ছেড়ে দেওয়ার নির্দেশ দেওয়া হবে, সে যদি অমান্য করে,
২) মহম্মদ সুলতান হায়দ্রাবাদে গিয়ে বন্দীদের শক্তি প্রয়োগ করে মুক্ত করবে, প্রয়োজনে মীর জুমলার জন্য অপেক্ষা করবে সেখানে,
৩) যদি আদিল শাহ, কুতুব শাহকে আমিনকে ছাড়ানোর বিরোধিতা করতে (সামরিক )সাহায্য করতে আসে তাহলে ব্যক্তিগতভাবে আওরঙ্গজেব সেখানে যাবেন,
৪) মীর জুমলা কর্ণাটকে তাঁর সব বাকি কাজ শেষ করে ফেলবেন যত তাড়াতাড়ি সম্ভব, তাঁর বিশ্বস্ত প্রশাসকেদের বাকি কাজের দায়িত্ব দিয়ে তিনি গোলকুণ্ডার দিকে তাঁর সাঁজোয়া সেনাসহ কাজ উদ্ধারে(আসল মকসদ), গোলকুণ্ডা দখল করতে রওনা হবেন।
গোলকুণ্ডা দখলে মীর জুমলা এবং আওরঙ্গজেব শাঁড়াশি আক্রমণের সিদ্ধান্ত নেন – মীর জুমলা দক্ষিণ থেকে এবং আওরঙ্গজেব উত্তর থেকে। তিনি মীর জুমলাকে লিখলেন, ‘আমার মনে হয় তাঁর রাজধানী ছিনিয়ে নেওয়ার এই সুযোগ হাতছাড়া করা যাবে না।’ সত্যকারের আওরঙ্গজেব যেভাবে পাদশাহকে লিখেছিলেন, সুসজ্জিত হয়ে রণনিপুন পদাতিক, বিপুল হস্তি বাহিনী এবং সাঁজোয়া গোলান্দাজ সেনা নিয়ে মীর জুমলা যদি কর্ণাটক গোলকুণ্ডা থেকে আক্রমণ করেন, সেটা বোধহয় হবে সোনালি সুযোগ, যা আর দ্বিতীয়বার আয়োজিত করা যাবে না। আর এই পরিকল্পনার সাফল্য নির্ভর করছিল দুই বাহিনীর দু দিক থেকে মুহুর্মুহু দ্বিধা হীন আক্রমন করার ওপর, এবং সেই জন্য বার বার আওরঙ্গজেব মীর জুমলাকে বলেছেন যে, সময় এবং অবস্থার দিকে সতর্ক দৃষ্টি রাখতে এবং কোন রকম দেরি ছাড়া এগিয়ে যেতে আর তাঁর সমস্ত পদক্ষেপ আওরঙ্গজেবকে জানাতে এমন কি কবে - কোন তারিখে তিনি হায়দ্রাবাদের পৌঁছতে পারবেন তাও অগ্রিমভাবে জানাতে।
পরিকল্পনাকে বাস্তবায়িত করার দায় গিয়ে পড়ল আওরঙ্গজেবের ওপর। ১৬৫৫ সালের ২০ ডিসেম্বর তিনি, সমস্ত নীতি ও আনুগত্য বর্হিভূত হয়ে মহম্মদ আমিনকে গ্রেফতারের দায়ে দায়ি করে কুতুব শাহকে একটি নিশান পাঠিয়ে তাঁকে এবং তাঁর পরিবারবর্গকে মুক্ত করার, বাজেয়াপ্ত সম্পদ তাঁর দূত মীর আবদুল কাশেমের (সাজোঁয়া বাহিনীর পরিদর্শক) এবং নিশান বাহক সঈদ আলির হাতে তুলে দেওয়ার নির্দেশ দেন। তিনি সাবধান করে বললেন, এই আদেশ আমান্য করলেই শাহজাদা মহম্মদ গোলকুণ্ডা আক্রমন করতে বাধ্য হবেন। কুতুব শাহ, আদিল শাহের সঙ্গে চুক্তির বলে, মদ্যপান জনিত কারণে এবং প্রবল আত্মঅভিমানে সম্রাটের ৩ ডিসেম্বরের ফর্মান এবং আওরঙ্গজেবের ২০ ডিসেম্বরের নিশান অগ্রাহ্য করলেন। এছাড়াও তিনি নিজের দুর্বুদ্ধিতায় হায়দারাবাদ এবং ইন্দৌরের সীমান্তে গন্ডগোল লাগিয়ে দিয়েছিলেন। আওরঙ্গজেব ২৬ ডিসেম্বর মহম্মদ সুলতানকে পাঠালেন গোলকুণ্ডার উদ্দেশ্যে এবং তেলেঙ্গানার উপপ্রশাসক হাদিদাদ খাঁকে নান্দেরে ১০০০০ পদাতিক নিয়ে তাঁর সঙ্গে জমায়েত হতে নির্দেশ দিলেন। মীর ফজলুল্লার সন্তান আসাদুল্লাকে চান্দার জমিদারের উদ্দেশ্যে ৫০০ ঘোড়সওয়ার নিয়ে পাঠিয়ে তাঁর সঙ্গে সীমান্তে যোগ দেওয়ার নির্দেশ দিলেন এবং মীর জুমলা যদি সেই পথে আসেন তাহলে তাকে পথ দেখিয়ে নিয়ে রাজধানীতে যেতে বললেন। আদিল শাহ যদি কোন গন্ডগোল না করেন, তা হলে আওরঙ্গজেবের অঙ্ক হল এই ঘটনাটা খুব সহজেই মিটিয়ে নেওয়ার। কিন্তু এদিকে সরাসরি জানাগেল আদিল শাহ, কুতুব শাহকে সাহায্য করার জন্য তোড়জোড় করা শুরু করেছেন, ফলে আওরঙ্গজেব সম্রাটের কাছ থেকে নির্দেশ চাইলেন যাতে তিনি তাঁর গোলকুণ্ডা অভিযানের পরিকল্পনা অবিলম্বে মঞ্জুর করেন এই যুক্তিতে যে কুতুব শাহ সম্রাটের নির্দেশ সত্ত্বেও আমিনকে চাড়ে নি।
এ দিকে মহম্মদ আমিনের গ্রেফতারির খবর পেয়ে শাহজাহান কুতুব শাহকে একটি জরুরি চিঠি লিখে আমিনকে ২/৩ দিনের মধ্যে ছেড়ে দেওয়ার নির্দেশ দেন। ২৯ ডিসেম্বর সম্রাট আওরঙ্গজেবকে জানান যে তাঁর বিশ্বাস কুতুব শাহ আমিনকে ছেড়ে দেবে, কিন্তু তিনি তার পুত্রকে বলেন সব ধরণের সিদ্ধান্তের পথ খোলা রাখতে এবং আওরঙ্গজেবকে শান্ত করতে তিনি বলেন যদি দেখা যায় গোলকুণ্ডা তাঁর নির্দেশ অমান্য করছে তাহলেই কেবল মাত্র তিনি যেন আক্রমণের পথ ধরেন। কুতুব শাহ মীর জুমলাকে যে কোন মূল্যে ধরতে চাইলেন। এদিকে মালওয়ার প্রশাসক শায়েস্তা খাঁকে তাঁর মনসবদারদের নিয়ে আওরঙ্গজেবের সঙ্গে যোগ দেওয়ার নির্দেশ দেওয়া হল। দুটো চিঠিই আওরঙ্গজেবের হাতে পৌঁছল ৭ জানুয়ারি, ১৬৫৬। তিনি তুলির আঁচড়ে গোলকুণ্ডা ধ্বংস করতে উদ্যোগী হলেন। শাহজাহানের ২৪ তারিখের বন্দী মুক্তির চিঠি কুতুব শাহের হাতে পড়ার জন্য অপেক্ষা না করেই ৩ ডিসেম্বরের সম্রাটের চিঠি অমান্য করায় শাহেনশাহের মর্যাদা ক্ষুণ্ণ হয়েছে ফলে তাঁর আর গোলকুণ্ডা আক্রমণ করা ছাড়া অন্য কোন উপায় নেই বলে কুতুব শাকে জানালেন। মীর জুমলাকে বললেন, সুলতান যদি নিজের হাতে বন্দীদের মুক্ত না করে, আওরঙ্গজেব নিজে গিয়ে বন্দীদের মুক্ত করাবেন। তিনি নিজের অভিযান বন্ধ করে তাঁর পুত্রকে হায়দারাবাদের দিকে কুচ, এবং যদি তারা বন্দী থাকেন তাহলে তাদের অবিলম্বে মুক্ত করার নির্দেশ দিলেন।
৬। মীর জুমলার পুত্রের এবং সম্পত্তির মুক্তি
৭ জানুয়ারি নান্দেরে শাহজাদা মহম্মদের সসৈন্যে উপস্থিত হওয়ার সংবাদ পাওয়া সত্ত্বেও মহম্মদ আমীনকে মুক্তি দেননি গোলকুণ্ডার সুলতান। ২৪ তারিখের সম্রাটের কঠোর শব্দে লেখা ফার্মান এবং শাহজাদার হায়দ্রাবাদের দুই স্তর আগে পৌছোনোর সংবাদে হঠাতই যেন ঘুমের ঘোর থেকে জেগে উঠলেন তিনি। মহম্মদ আমীনকে এবং তাঁর পরিবারকে গোলকুণ্ডার মুঘল হাজিব, আব্দুল লতিফ এবং আওরঙ্গজেবের দূত আবদুল কাশেম আর সঈদ আলির হাতে সসম্মানে মুক্তি দিয়ে নিয়াজ বেগ আর আজিজ বেগ মার্ফত সম্রাটকে মুক্তিদানের দেরির জন্য কৈফিয়ত দিয়ে পাঠালেন। ২১ জানুয়ারি, হায়দ্রাবাদ থেকে ২১ কোস দূরে মহম্মদ আমিন তাঁর ‘সাহায্যকারী’ শাহজাহার সঙ্গে দেখা করলেন, তিনি আমীনকে বললেন রণনৈতিকভাবে সঠিক সময় না আসা পর্যন্ত যেন তিনি মীর জুমলার জন্য অপেক্ষা করেন। যেহেতু কুতুব শাহ তাঁর পরিবারের সম্পত্তি হস্তান্তর করে নি, সেই অজুহাতে শাহজাহা সেনা নিয়ে হায়দারাবাদের দিকে এগিয়েই চললেন। ২২ জানুয়ারি এই সংবাদে সুলতান তড়িঘড়ি নিরাপদে আশ্রয় নিলেন তাঁর মহম্মদনগরের(গোলকুণ্ডার) প্রাসাদে। হায়দ্রাবাদের ৫ মাইল দূরে হুসেন শাহ হ্রদের পাশে উপস্থিত হয়ে শাহজাদা পরিখা খোঁড়ার এবং গোলকুণ্ডা দুর্গের সামনে মাইন পোঁতার নির্দেশ দিলেন। যদিও সেনাকে নির্দেশ দেওয়া হয়েছিল শহরের সাধারণ মানুষের ক্ষতি না করার, কিন্তু ২৪ তারিখে হায়দ্রাবাজ জুড়ে লুঠতরাজ চলল। বিজাপুরি সেনাপতি আফজল খাঁ হায়দ্রাবাদের ৪০ মাইল জুড়ে সেনা মোতায়েন করেছিলেন, তাই আর দেরি করা বিপজ্জনক হয়ে যাবে চিন্তা করে নান্দের থেকে অভিযান শুরু করে ১৮ জানুয়ারি গোলকুণ্ডায় পৌছলেন আওরঙ্গজেব। তিনি অপেক্ষা করছিলেন মীর জুমলার আগমনের জন্য। তাঁর মতলব, যদি সম্রাট শাহজাহান অনুমতি দেন তাহলে গোলকুণ্ডা দখল করবেন, না হলে মীর জুমলার দখল করা সম্পত্তি এখন যেটি গোলকুণ্ডা রাষ্ট্রের দখলে সেটি উদ্ধার করবেন এবং পরিশোধ না করা পেশকাশও উদ্ধার করবেন এবং কুতুব শাহের থেকে উজ্জ্বল কোন উপহার বাগাবেন। হতবুদ্ধি, কিংকর্তব্যবিমূঢতার ভোগা কুতুব শাহ এখন আওরঙ্গজেবকে যে কোন প্রকারে শান্ত করতে তীব্রউতসুক হয়ে মীর ফরাসের তত্ত্বাবধানে সোনায় মোড়া হাতি, ঘোড়া, চারটি পুঁটলি হিরেজহরতসহ গয়না পাঠালেন, এবং তাঁর মায়ের সঙ্গে দেখা করার অনুরোধ জানালেন। কিন্তু আওরঙ্গজেব সেই প্রস্তাব সরাসরি প্রত্যাখ্যান করলেন। সুলতানের দূত মোল্লা আব্বাস সাইহানদ, এমন কি দারা এবং জাহানারা মার্ফতও শাহজাহানের কাছে রাহতের আবেদন করলেন। আওরঙ্গজেবের ধারণা হল সম্রাট তাঁর আবেদন মেনে নেবেন এবং প্রকারন্তরে সুলতানকে কর্ণাটক দখলের অনুমতিও দিয়ে দেবেন – অথচ এই বিস্তৃত, সম্পদশালী, চোখে দেখা যায় না এমন সম্পদে ভরপুর, দূর্গ এবং ধনীদের অধ্যুষিত অঞ্চলটি মীর জুমলা স্থানীয় জমিদারদের থেকে জয় করেছিলেন। কোন কারণে সম্রাট তাকে মাফ করে দিলে আওরঙ্গজেবের পায়ের তলার মাটি সরে যাবে। মীর জুমলার আসার গুরুত্বটাই হারিয়ে যাবে। তাঁর আশংকা হল, এই সাজিয়েগুজিয়ে তোলা ঘটনাপ্রবাহটি হাতের বাইরে চলে যাবে। তাই তিনি পাদশাহের কাছে প্রার্থনা করে জানালেন, যতক্ষণনা মীর জুমলার সন্তান সেখানে পৌঁছচ্ছে, ততক্ষণ যেন পাদশাহ কুতুব শাহের কোন প্রার্থনারই উত্তর না দেন, বিশেষ করে কুতুব শাহের দূত রাজধানীতে পৌছনোর আগেই মীর জুমলা হায়দ্রাবাদের পৌঁছে যাবেন।
হায়দ্রাবাদের লুঠতরাজের সময় মীর জুমলার পুত্রকে শাহজাদা মহম্মদ সুলতান দায়িত্ব দিয়েছিলেন, কুতুব শাহের সম্পত্তি এবং আসবাবপত্র রক্ষার। কুতুব শাহের দূত হাকিম নিজামুদ্দিন আহমদকে মুঘল শিবিরে নজরদারিতে রাখা হল, এই অভিযোগে যে সুলতান মীর জুমলার সম্পত্তি হস্তান্তর করতে দেরি করেছেন। শেষ পর্যন্ত ২৯ জানুয়ারি ১৬৫৬ কুতুব শাহ মীর জুমলার ১১টি হাতি, ৬০টা ঘোড়া এবং অন্যান্য জব্দ করা সম্পত্তি মহম্মদ সুলতানের নজরদারিতে ফিরিয়ে দিলেন।
৭। আওরঙ্গজেবের শিবিরে মীর জুমলার আগমন
গোলকুণ্ডা ঘেরাও করে রাখার মাসগুলি ধরে আওরঙ্গজেব মীর জুমলার আগমনের প্রতীক্ষা করছিলেন। একের পর এক গোপনীত বার্তা পাঠিয়ে তাকে বলা হচ্ছিল এই সোনালি সুযোগ হাতছাড়া হয়ে যেতে চলেছে, তাই যততাড়াতাড়ি সম্ভব তিনি যেন এসে আওরঙ্গজেবের শিবিরে যোগ দেন। কিন্তু মীর জুমলা নিজের ঘর না গুছিয়ে অর্থাৎ বিজিত কর্ণাটকের প্রশাসন না সামলে এবং ছড়িয়ে ছিটিয়ে থাকা সব সম্পদ না গুছিয়ে আসতে পারছিলেন না। খ্বাজা আরিফ মহম্মদকে দায়িত্ব দেওয়া হয়েছিল মীর জুমলাকে কর্ণাটক থেকে রওনা করিয়ে দেওয়ার – কিন্তু তিনি বিফল হলেন। ১৬৫৬ সালে মীর জুমলা আওরঙ্গজেবকে জানালেন তার দেরির কারণ, এবং অনুরোধ করলেন তাঁর বক্তব্য যেন সম্রাটকে জানানো হয়। ১০ জানুয়ারি তিনি মীর জুমলাকে একবার তাঁর ভবিষ্যিত পরিকল্পনা জানিয়েছিলেন অর্থাৎ ১৮ তারিখে মহম্মদ সুলতান হায়দ্রাবাদ পৌঁছবে এবং যতদূর সম্ভব তিনি পৌঁছবেন ২০ তারিখে। তিনি লিখলেন, ‘আমার সমস্ত চেষ্টা হবে যেভাবে কুতুবুউলমুলক মহম্মদ আমীনকে গোলকুণ্ডায় গ্রেফতার করেছে, আমি ঠিক সেইভাবেই তাকে গ্রেফতার করব। তুমি দূর্গ এবং নিজের সম্পত্তি আগলানোর ব্যবস্থা করছ ভাল কথা, কিন্তু সব কিছু ফেলে রেখে এবং সময়ের দিকে নজর রেখে যত তাড়াতাড়ি হায়দ্রাবাদে পৌছনোর চেষ্টা কর’। কুতুব শাহ তাঁর পুত্রকে মুক্তি দিলেও আওরঙ্গজেব তাঁর পরিকল্পনা থেকে সরতে রাজি ছিলেন না, এবং বললেন খুব শীঘ্র এসে এই বিশদ পরিকল্পনাটি রূপায়িত কর, এবং মহম্মদ মুমিনকে তাকে আনতে পাঠালেন। মীর জুমলাকে আবার লিখলেন, ‘এই ঘটনার শেষ ফলের প্রতি উদাসীন থেকো না, এবং এক মুহূর্তও অপব্যয় কর না।’ তাঁর অনুরোধে তিনি ১১ ফেব্রুয়ারি ২০০০ ঘোড়সওয়ার বাহিত হয়ে আবার আবদুল লতিফকে পাঠালেন মীর জুমলাকে আনতে। কিন্তু মীর জুমলার পথে দেরি ঘটল তাঁর সাঁজোয়া বাহিনীর শ্লথ গতির জন্য। দিনের পর দিন যায় মীর জুমলা আর আসেন না। দিন যায় আওরঙ্গজেব জিততে থাকেন ততবেশি কুতুব শাহ শাহেনশাহর প্রতি করে মার্জনা ও শান্তি ভিক্ষা করতে থাকেন এবং এই বার্তা আওরঙ্গজেবের কাছে আসতে থাকে নিয়মিত। জেতার মুহূর্তে যখন তাঁর আশা ফলবতী হতে চলেছে অথচ মীর জুমলা পৌছচ্ছেন না, তখন হতোদ্যম হয়ে এবং প্রায় হতাশায় ডুবে পড়ে সুবাদার তাঁর সাথীকে মার্চ মাসে লিখলেন, ‘আমি তাকে(সুলতান) নগ্ন করে দিতে পারি, আমার বিশ্বাস তুমি রাস্তায় আছ... কুতুব শাহ এখন ক্ষমা ভিক্ষা করছে... তাঁর জামাই মীর আহমদকে আমার কাছে পাঠিয়েছে এই বলে যে আমার জন্য তাঁর মা অপেক্ষা করছেন, যেন আমার পুত্র তাঁর কন্যাকে বিবাহ করে... কিন্তু আমি তাকে শান্তিতে থাকতে দেব না... আমার উচ্চাশার আকাশ্চুম্বী, আমি আর অপেক্ষা করতে পারছি না।’
অবশেষে আওরঙ্গজেবের অপেক্ষার অন্তহীন অপেক্ষার সময় শেষ হল। ৮ মার্চ মীর জুমলা কৃষ্ণা পার হয়ে ১৮ মার্চ তাঁর শিবিরে উপস্থিত হলেন। সেটি হাসান সাগর হ্রদের ৮ মাইল দূরে অবস্থিত ছিল। তাকে আমন্ত্রণ জানানোর জন্য সাম্রাজ্যের ফার্মান আর খিলাত নিয়ে খ্বাজা আরিফ কৃষ্ণার তীরে পৌঁছলেন।
৬০০০ ঘোড়সওয়ার, ১৫০০০ পদাতিক, ১৫০টা হাতি এবং বিশাল সাঁজোয়া বাহিনীর সম্পদ, নগদ অর্থ, সোনায় মোড়া অস্ত্রশস্ত্র, হিরে নীলকান্ত মণি, জহরত, পণ্য, আসবাব ইত্যাদি নিয়ে মীর জুমলা, আওরঙ্গজেবের শিবিরের দিকে চললেন। তাকে পথ দেখিয়ে নিয়ে চললেন মালিনজী, নাসিরি খান, এবং তাকে আনতে পাঠানো মীর সামসুদ্দিন। হায়দ্রাবাদে শাহজাদা সকাশে তিনি আবির্ভূত হলেন অভিজাত নন, শাহজাদারূপে। ২০ মার্চের জ্যোতির্বিদের গণনা করা শুভ মুহূর্তে তিনি শাহজাদার সঙ্গে দেখা করার জন্য অপেক্ষা করতে লাগলেন তাঁর শিবিরে, যার ‘পরিচর্যা আর অবধানে’ তিনি দুর্ভাগ্য থেকে মুক্তি পেয়েছেন। তিনি, তাকে ৩০০০ ইব্রাহিম পেশকাশ দিলেন, এবং প্রত্যুত্তরে কিছু উপহারও পেলেন। আওরঙ্গজেব তাঁকে খিলাকতখানায় নিয়ে গেলেন, এবং যেন সেখানে মীর জুমলা নতুন জীবন লাভ করলেন। গোলকুণ্ডার সঙ্গে শান্তি চুক্তির পক্ষকাল পরে, ১৪ এপ্রিল আওরঙ্গজেব মীর জুমলার সঙ্গে দেখা করতে গেলেন। মীর জুমলা তাঁকে আর তাঁর পুত্রকে কয়েক লক্ষ টাকার উপঢৌকন দিলেন।
প্রথম ভাগ
আওরঙ্গজেবের দূত হিসেবে উজিরিকর্ম
১৬ এপ্রিল হায়দ্রাবাদ থেকে বেরিয়ে পড়ে মীর জুমলা আওরঙ্গজেবের সঙ্গে ইন্দৌর গেলেন ২ মে। প্রায় একসঙ্গে একপক্ষকাল কাটিয়ে তাঁরা দুজনে আগামী ভবিষ্যতের কাজকর্ম নিয়ে বিশদে আলোচনা করলেন, বিশেষ করে রাজধানীর সিংহাসনের দিকে নজর রেখে আগামী দিনের রণসজ্জা কিভাবে সামলানো যায় সে ভাবনা ভাবতে শুরু করলেন। তাঁকে গোপনে শুভেচ্ছা এবং তাঁর বন্ধুত্বের প্রতিশ্রুতি দিলেন মীর জুমলা। ইন্দৌর থেকে আওরঙ্গজেব তাকে আর তাঁর পুত্রকে নিয়ে কাজি আরিফের সমবিব্যহারে রাজধানী যাবার নির্দেশ দিলেন, সেটা ৩ মে। ন্যায়দণ্ডধারী মহম্মদ বেগ ১০ এপ্রিলের ফর্মান অনুযায়ী মীর জুমলাকে মুয়াজ্জম খান(মহিমান্বিত বন্ধু) উপাধি এবং রণবাদ্য সহ অনেক কিছু উপহার দিলেন।
দিল্লিতে ডেকে পাঠানোর চিঠির প্রতিক্রিয়ায় তিনি ইন্দোর ছাড়লেন ৭ মে। রাস্তাতেও তিনি আওরঙ্গজেবের সঙ্গে নিয়মিত চিঠির মাধ্যমে যোগাযোগ রেখে গিয়েছেন। সম্মান পাওয়ায় সংবাদে আওরঙ্গজেব তাকে অভিনন্দন জানালেন, এবং সম্রাটের ডাকের প্রতিক্রিয়ায় যত তাড়াতাড়ি সম্ভব দিল্লি পৌঁছনর বার্তা দিলেন, আর বললেন, পথে নান্দেরে তাঁর সঙ্গে খ্বজা আহমেদ আরিফ যোগ দেবেন। তিনি আরও জানতে চাইছিলেন মীর জুমলা মহম্মদ আমীনকে তাঁর সঙ্গে নিয়ে গিয়েছেন, না কি তাকে ইন্দোরে রেখে গিয়েছেন। এছাড়াও কর্ণাটকের জমিদারদের মন জয় করতে পেরেছেন কিনা তাও প্রশ্ন করলেন। উত্তরে জানালেন, মীর মহম্মদ আমীন বুরহানপুর পর্যন্ত এসে প্রচণ্ড বর্ষায় আর এগোতে পারেন নি। ২৭ জুন আওরঙ্গজেব খবর পেলেন যে মীর জুমলা পাদশাহের থেকে ব্যক্তিগত চিঠি পেয়েছেন। এই খবরে আওরঙ্গজেব ভীষণ খুশি হয়ে মীর জুমলাকে লিখলেন, ‘...আমার মন ভাগ্যের ঘোমটা ছেড়ে বেরিয়ে আসতে চাইছে। আমি দেখতে চাই তোমার সব পরিকল্পনা সফল হচ্ছে। আমি কিন্তু তোমার বর্তমানের ছোটখাট সম্মান পাওয়ায় খুব একটা প্রীত হচ্ছি না। আমি জানি তুমি আরও ওপরের দিকে তাকয়ে রয়েছ, সেটা তোমার অধরা থাকবে না। তা খুব তাড়াতাড়ি বাস্তবে রূপ পাবেই, যদিও তাতে শত্রুদের চরম ঈর্ষা আর হাহাকার বন্ধ হবে না। (কবিতা) অপেক্ষা কর কখন তোমার ভবিষ্যতের ভোর হবে, এটাই শেষ প্রহর।’
আওরঙ্গজেব সাদুল্লা খানের মৃত্যুতে একজন সহযোদ্ধা হারিয়েছিলেন, তাই তিনি সাম্রাজ্যের বাহিনীতে মীর জুমলার মত দক্ষ মানুষ চাইছিলেন অধীর আগ্রহে। তিনি মীর জুমলাকে সরিয়ে রেখে(বাফার এজেন্ট) দারার বিরুদ্ধে ঘুটি সাজাবার পরিকল্পনা করছিলেন। আওরঙ্গজেব শাহ্নওয়াজ খানকে লিখলেন, ‘সাদুল্লা খানের মৃত্যুতে আমি এক শুভচিন্তককে হারিয়েছি। এখন মুয়াজ্জম খান আমার শুভাকাঙ্ক্ষী এবং বিশ্বাসী আমার ইচ্ছেয় এগোতে শুরু করেছে, আবার ধারণা এ বিষয়ে সর্বশক্তিমান আমাদের সঙ্গে আছেন’। উল্টো দিকে দারা, মীর জুমলাকে সামরিক বাহিনীতে নেওয়ার তীব্র বিরোধিতা করেন। দারার শিবিরের সমস্ত বিরোধিতা সরিয়ে রেখে, উত্তর-পশ্চিম সীমান্তের যে গোলযোগ চলছে, তা মেটাতে পাদশাহ, মীর জুমলার ওপরেই আস্থা পেশ করার সিদ্ধন্ত নিলেন; তাঁর স্থির নিশ্চয় ছিল যে পারসিকদের থেকে কান্দাহার উদ্ধার করার ক্ষমতা একমাত্র মীর জুমলারই রয়েছে।
রাজধানীর দিকে সুসজ্জিত বাহিনী নিয়ে গৌরবময় মীর জুমলার যাত্রা খুব গুরুত্বপূর্ণ ঘটনা। দিল্লিতে থাকা মানুচি লিখছেন, ‘যে অঞ্চল হয়ে তিনি যাচ্ছেন, সেখানের প্রশাসক তাকে সম্মান জানাচ্ছেন উপঢৌকন পাঠিয়ে... দিল্লির কাছাকাছি আসতে সম্রাট সব সব থেকে বড় সেনানায়ক পাঠিয়ে সসম্মানে নিয়ে আসার বন্দোবস্ত করেন। রাজা গেলে রাস্তা এবং তাঁর পাশের দোকানগুলি যেমন সজ্জিত করা হয়, সম্রাটের নির্দেশ ছিল, মীর জুমলার যাত্রাপথেও ঠিক তেমনি সজ্জা করার।’ ২৫ রমজান ১০৬৭, ৭ জুলাই ১৬৫৬, মীর জুমলার দিল্লির কাছাকাছি আসার সংবাদ পেয়ে সম্রাট মীর আতিশ কাশিম খান এবং দানিশমন্দ খান বক্সীকে শহরের বাইরে গিয়ে তাকে অভ্যর্থনার নির্দেশ দিলেন। শুভ দিনে তিনি সম্রাটের সঙ্গে দেখা করলেন এবং সভায় সভাসদেদের মধ্যে তাঁকে সব থেকে উঁচু আসনে বসার সম্মান দিলেন পাদশাহ।
সম্রাটকে তিনি ১০০০ মোহর এবং কিছু দামি গয়নাগাঁটি নজর হিসেবে দিলেন যার মধ্যে ছিল কর্ণাটকের হিরের খনির কিছু বাছাই করা হিরে। সেদিন সম্রাট তাঁকে আরও একটি বিশেষ খিলাত দিলেন এবং তাঁর পদ মর্যাদা হাজারি হাজার সওয়ারে বৃদ্ধি করলেন, এবার থেকে তিনি ৬০০০ জাত এবং ৬০০০ সওয়ারের পদে বৃত হলেন। ৭ এপ্রিল ১৬৫৬ সালে প্রধানমন্ত্রী সাদুল্লা খানের দেহান্ত হয়। সম্রাট তাঁর মৃত প্রধানমন্ত্রীর পদ, সমগ্র সাম্রাজ্যের দিওয়ানিকুল বা দিওয়ানিআলম অর্থাৎ দিওয়ানের প্রধানমন্ত্রীর পদে বরণ করলেন মীর জুমলাকে। এছাড়াও তাঁকে একটি বহুমূল্যের রত্নে সুসজ্জিত কলমদানি, বিশেষ হাতিশাল থেকে ১০টা হাতি, ঘোড়াশাল থেকে ২০০ ঘোড়া, একটি মাদি হাতি, ৫ লাখ টাকা উপহার হিসেবে দিলেন। মীর জুমলা আওরঙ্গজেবকে তাঁর পাওয়া সম্মান এবং উপহার সম্বন্ধে জানালে, উচ্ছ্বসিত শাহজাদা লিখলেন, ‘আশাকরি সর্বশক্তিমান তোমায় পাদশাহকে খুসি করার মন্ত্র উপহার দিক, যার ফলে তুমি আদতে সর্বশক্তিমানকেই আরাধনা করছ।’ শাহজাহান কুতুব সাহকে লিখলেন, ‘দৈনিক উপহারে উপহারে সম্মানে সম্মানে মীর জুমলার আভিজাত্য যেন বেড়েই চলেছে।’ এছাড়া উপহার স্বরূপ পাদশাহ মীর জুমলাকে রাজস্বমুক্ত কর্ণাটক শাসনের অনুমতি দিলেন।
১৬৫৫-৫৬ বছরটি মীর জুমলার জীবনে খুব গুরুত্বপূর্ণ ভূমিকা পালন করেছে। গোলকুণ্ডার অশক্ত সুলতানের বন্ধন থেকে মুক্ত হওয়াই শুধু নয়, মীর জুমলা কর্ণাটক নিজের তাঁবে রাখলেন তাই নয়, সম্রাটের আন্তরিক ইচ্ছেয় তাঁর নিজের জাগির হল সেই এলাকাটি। এছাড়াও তাঁর শত্রু হয়ে ওঠা পুরোনো প্রভুর হাত থেকে সাম্রাজ্যের পক্ষ্মপুটে শেষমেশ নিরাপদ আশ্রয়ও পেলেন। তাঁর দীর্ঘ সফল রাজনৈতিক জীবনের শিক্ষা নবিশীর দিন শেষ হল এই বছরেই। ভাগ্য তাকে আগামী দিনে ঝড়ঝঞ্ঝ্বাময় ভবিষ্যৎ সামলানোর রণপরীক্ষার দিকে ঠেলে দিল এত দিনে।
২। রাজস্ব প্রশাসন এবং আর্থিক বিষয়
দেওয়ানি দপ্তর মীর জুমলা সামলেছিলেন ১৫ মাসের কাছাকাছি সময় ধরে – ১৭ জুলাই তাঁর পদ পাওয়ার দিন থেকে ১৬৫৭র সেপ্টেম্বরের পদচ্যুতির দিন পর্যন্ত। ওই সময়ে তিনি পাঁচ মাস দিল্লিতে কাটান, বাকি দশ মাস তাঁর কাটে বিজাপুরের বিরুদ্ধে অভিযানে। উজির পদে কাটানোর সময় – সে রাজধানিতেই হোক বা যুদ্ধ ক্ষেত্রেই হোক, মীর জুমলা কিন্তু যুদ্ধে বা প্রশাসনে তাঁর বন্ধু, দার্শনিক এবং পথ নির্দেশক, যিনি তাঁর নিরাপত্তার ভার নিয়েছিলেন, আওরঙ্গজেবের হয়ে কাজ করার এবং তাঁর মাহাত্ম্য প্রচার করার ভূমিকাই পালন করে গিয়েছেন।
মীর জুমলার যে প্রশাসনিক ঝামেলার ব্যবস্থাপনার মুখোমুখি হয়েছিলেন, সেই অসুবিধেগুলি কি ছিল আর এখন বিশদে জানা যায় না। আদাবইআলমগিরিতে কয়েকটা রাজস্ব এবং আর্থিক ঘটনার কথা বলা হয়েছে তা মূলত দাক্ষিণাত্যের। এর থেকে পরিষ্কার যে আওরঙ্গজেব চেয়েছিলেন মীর জুমলা তাঁর পক্ষের সওয়াল স্বয়ং পাদশাহের সামনে করুণ। তিনি মীর জুমলাকে বলেন যে রামগীর(আজকের মানেকদুর্গ এবং চিন্নুর) এলাকার রোজগার হিসেবে, মুঘল হাজিব কাবাদ বেগের সামনে কুতুব শাহ বলেছিলেন মহম্মদ নাসির ১,২০,০০০ হুণ রাজস্ব দেবেন, সেই তথ্যটা বিলকুল সত্য নয়, সেটা অর্ধেক, ৮০,০০০ হুণ হবে; কুতুব শাহের হিসেব সর্বৈব মিথ্যা।
দাক্ষিণাত্যের আর্থিক বিষয়ে আওরঙ্গজেব খুব আর্থিক টালমাটাল অবস্থার মধ্যে পড়েছিলেন। সেই সঙ্কট আরও বেড়ে গিয়েছিল সম্রাটের সঙ্গে মতবিরোধের কারণে। জাগিরের মূল্য থেকে মাত্র একাংশ উদ্ধার হচ্ছিল সাম্রাজ্যের। বছরের ক্ষতি বেড়েই চলছিল, যা জাগিরদারদের আঘাত করছিল ফলে দাক্ষিণাত্যের সেনা বাহিনীর অবস্থা চরম দুর্দশার মধ্যে অতিবাহিত হচ্ছিল। আওরঙ্গজেবের একটা প্রস্তাব ছিল যে জাগিরের একাংশ তাকে এবং অন্য প্রদেশের সর্বোচ্চ আধিকারিককে দেওয়া হোক, সেটা সম্রাট মেনে নিয়েছিলেন। কিন্তু দ্বিতীয় প্রস্তাবটা, তাঁর বেতনের নগদটি মালওয়া আর সুরাট থেকে দেওয়া হোক, সেই প্রস্তাবটি কিন্তু তিনি মানেন নি। ব্যাপক যুদ্ধ চলতে থাকায় কৃষি জোর মার খেল, জনসংখ্যা কমল আর স্থানীয় প্রতিশোধের সংঘর্ষ বাড়ল। শাহজাহান আওরঙ্গজেবের ওপর চাপ সৃষ্টি করলেন কৃষকদের এবং কৃষির অবস্থা উন্নতির জন্য সচেষ্ট হতে।
দাক্ষিণাত্যের খুব কুশলী দেওয়ান মুর্শিদকুলি, কেন্দ্রকে লিখে জানালেন যে জুলুসের ২৮ তম বছরে(১৬৫৫) বীর পরগণাটি বাতসরিক রোজগারের দুই-তৃতীয়াংশ আয় দিচ্ছে এবং তিনি আশা করছেন, পরের বছরে এই পরিমানটি বাড়তে পারে। এই পরগণার আওরঙ্গজেবের উকিলের বেতন বছরে ২ কোটি দাম, এটিকে তাদের জাগিরের মধ্যে ধরেন নি, কিন্তু মালুজি এবং অন্যান্য জাগিরের হিসেব বিবেচনা করেছেন এবং আশা করছেন ছাড়(তাখফিফ) দেওয়ার পরে সেই পরিমান ছমাসের মধ্যে উদ্ধার হবে। সম্রাট মীর জুমলাকে প্রশ্ন করলেন মুর্শিদ কুলির রাজস্ব সমীক্ষা সত্যি কি না, এবং শাহ বেগ খান বীর না নিয়ে অন্য পরগণা কেন নিলেন এবং তিনি মুর্শিদের সততা নিয়ে প্রশ্ন তুললেন। মীর জুমলা আওরঙ্গজেবকে এই বিষয়টি পরিষ্কার করে দিতে বললেন, কেন শাহ বেগ খান বীর নিল না।
উত্তরে আওরঙ্গজেব সেই বছরের এবং আগের বছরের আয়ের উতপাদনের বিস্তৃত সংখ্যাতত্ত্ব পাঠালেন, যাতে মীর জুমলা এই বিষয়ে সঠিক দৃষ্টিভঙ্গি গ্রহণ করতে পারেন। তিনি জানালেন শাহ বেগ বীর নেন নি বীরের দুর্দশা বা কৃষির অব্যবস্থার(খারাবি ও বিরাণি) কারণে নয় বরং অন্য কোন কারণের জন্য। গোলকুণ্ডা দখলের লড়াইতে শাহ বেগ খানকে আহমদ নগর থেকে ডেকে পাঠানো হল। তিনি তাঁর পরিবারের জন্য আলাদা আলাদা ছড়য়ে ছিটিয়ে থাকা জাগির না দিয়ে ঠিকঠাক একটি পরগণা চাইছিলেন যেখান থেকে তিনি রোজগার করতে পারবেন। আওরঙ্গজেব তাকে ঐ পরগণাটি দিলেন বার্ষিক সাড়ে তিন কোটি দামের বিনিময়ে, যেটি খতিয়ানে(লেজারশিট বা আফ্রাদিতাউজি) দেখানো ছিল। গোলকুণ্ডা থেকে ফিরে আওরঙ্গজেব দেখলেন বীর পরগনা জুড়ে দিয়ে তাঁর মনসব বাড়ানোর প্রস্তাব সম্রাট অনুমোদন দেন নি। ফলে এটি তিনি শাহ বেগের থেকে কেড়ে নেওয়া যুক্তিযুক্ত বলে মনে করলেন না। মুর্শিদ কুলি খানের সম্বন্ধে শাহজাহানের মনে ওঠা কোন রকম দ্বিধা দূর করতে তিনি মীর জুমলাকে লিখলেন, ‘মুর্শিদ কুলি একজন শিরদাঁড়া সোজা আর কর্মদক্ষ (রাস্তওদুরস্তি অস্ত) আমলা। তিনি এই মিথ্যে সমীক্ষা লিখতে পারেন না। তিনি যে গুরুত্বপূর্ণ কাজ করেছেন, তার সপক্ষে বলার কোন প্রয়োজন পড়ে না। তিনি সেবাপরায়ণ(কর-আমাদান) আধিকারিক। যদি তাকে না বসিয়ে দিয়ে সাম্রাজ্যের কাজে লাগিয়ে রাখা যায় তাহলে ভাল হয়।’ আওরঙ্গজেব প্রস্তাব দিলেন, তবুও যদি মনে হয় মুর্শিদ কুলির কার্যকলাপে প্রশ্নবোধক চিহ্ন মুছে ফেলা যাচ্ছে না, তাহলে একজন আধিকারিক পাঠিয়ে তাঁর কাজগুলি তদন্ত করে দেখা হোক। তিনি প্রস্তাব দিলেন, ‘পাদশাহকে এটা জানিও... জানিও আমি যেমন করে বিষয়গুলি উপস্থাপন করে ঠিক সেই ভাবে কাজটা কোরো।’
এটা আমরা জেনে গিয়েছি যে উজির মীর জুমলা, খুরদর্দ(তৃতীয় পারসিক মাস) মাস পর্যন্ত ইরাজ খান আর তাঁর ভাইয়ের বেতন নির্ধারণ করে দিয়েছিলেন এবং আওরঙ্গজেব জানিয়ে দিয়েছিলেন এই ব্যবস্থা আগামী দিনেও কার্যকর হবে।
আগামী দিনের ভর্তুকির অর্থনীতিটি সামলাতে সম্রাটের নির্দেশে ‘মীর জুমলা জুমলাতউলমুলক’ দাক্ষিণাত্যের করণিকদের(মুতসুদ্দি) লিখলেন, যাদের মনসব বাড়ানোর দরকার হয়ে পড়েছে, আর যারা নতুন মনসব পাবে, তাদের জাগিরের বেতন অর্ধেক হয়ে যাবে এবং সাম্রাজ্যের সনদের সঙ্গে সঙ্গে তাদের বেতন পৌঁছবে, তাঁর আগে নয়। এই নির্দেশের পরে দাক্ষিণাত্যের দেওয়ানেরা এটি বাস্তবায়িত করার জন্য উদ্যোগী হলেন। কিন্তু এই বেতন পাওয়ার সময় দীর্ঘায়িত করার নির্দেশে দাক্ষিণাত্যের মনসবদারেরা সব থেকে বেশি ক্ষতিগ্রস্ত হলেন এবং যতদূর সম্ভব পাদশাহকে আবেদন করলেন এবং বললেন যে, তারা এতই গরীব তাঁদের পক্ষে একজন করে উকিল পাঠিয়ে তাদের বিষয়টা সম্রাটের সভায় তোলার সামর্থ নেই। অবস্থা বিগড়োচ্ছে দেখে আওরঙ্গজেব তাদের অভিযোগ সংবাদচিঠিতে জুড়ে সম্রাটের বিবেচনার জন্য পাঠিয়ে দিলেন। এটির প্রতিক্রিয়ায় সম্রাট নির্দেশটি বদলে বললেন যে সনদ যাওয়া পর্যন্ত বেতন বাকি থাকবে না। সিদ্ধান্ত হল যে দাক্ষিণাত্যের রাজস্ব আধিকারিককে বক্সী মার্ফত এই অনুমোদিত নির্দেশটি পাঠানো হবে, তখনই অর্ধেক বেতনটি পাওয়া যাবে এবং সনদ স্থানীয়ভাবেই প্রচার করা হবে।
দাক্ষিণাত্যে আওরঙ্গজেবের সময়ে যে সব মনসবদার প্রথমবার পদনিয়োগ পেয়েছেন, বা যাদের মনসব বেড়েছে, এবং যাদের নাম বক্সী সাফি খান দিল্লিতে আওরঙ্গজেবের উকিলকে পাঠিয়েছেন, তাদের বিষয়ে আওরঙ্গজেব, দিল্লিতে সম্রাট শাহজাহানের বক্সী ইতিকাদ খানকে সাম্রাজ্যের মহাফেজখানার থেকে তাদেরর সক্কলের নাম এবং তথ্য যাচাই করতে অনুরোধ করলেন এবং তাদের দপ্তরে সরাসরি সাম্রাজ্যের অনুমোদন না পাঠিয়ে, তাদের নামের সঙ্গে সাম্রাজ্যের পাঞ্জা বসিয়ে দেওয়া হোক বললেন। তিনি আরও প্রস্তাব করলেন যে, আগামী দিনে এইভাবে প্রত্যেক মাসে আলাদা আলাদা করে হিসেব পাঠিয়ে দেওয়া হোক যাতে সম্রাটের অনুমোদন নিয়ে সেটি অবিলম্বে আওরঙ্গজেবের উকিলের হাতে পৌঁছে যায়। ফলে তিনি চাইলেন ইস্তিয়াক খান এই বিষয়ে হাত ধুয়ে পড়ে থাকুক, কেননা এই বিষয়টি সাম্রাজ্যের স্বার্থে এবং সংহতির জন্য জরুরি এবং এটি মানুষের ক্ষোভ দূর করবে।
৩। মীর জুমলার পৃষ্ঠপোষকতা
সাম্রাজ্যের প্রধানমন্ত্রী হওয়ায় মীর জুমলা অনুগ্রহ বিতরণের প্রভূত ক্ষমতা অর্জন করেন। তিনি যেহেতু সম্রাটের কৃপাদৃষ্টির ভাগিদার ছিলেন, এবং শাহজাহানের ওপর তাঁর প্রভাব অসীম ছিল, তাই আওরঙ্গজেব চাইতেন তাঁর পছন্দের আমলাদের হয়ে তিনি যেন সম্রাটের সঙ্গে মধ্যস্থতা করেন। দাক্ষিণাত্যের বক্সী, সাফি খানের ওপরে সম্রাট অপ্রসন্ন ছিলেন, তাকে সভায় ডাকিয়ে এনে শাস্তিও দিয়েছিলেন। তাঁর শাস্তির বিষয়টি নিয়ে তিনি মীর জুমলাকে জানান পাদশাহের অপ্রীতির বিষয়টাই ভিত্তিহীন এবং তাঁর শাস্তি অন্যায় অবিচার হয়েছে। তাঁর মত আমলার দক্ষতা প্রশ্নাতীত, তাঁর মত যোগ্য প্রার্থীর জন্য দাক্ষিণাত্যে বক্সী বা ওয়াকিয়ানবিস ছাড়া অন্য পদ নেই। এরকম যোগ্য মানুষকে কোন কারণ ছাড়া শাস্তি দেওয়া এবং অপমান করা হয়েছে বলে তিনি মত প্রকাশ করেন এবং একটি চিঠি লিখে বলেন, খান, মীর জুমলাকে উঁচু দৃষ্টিতে দেখেন, ফলে তাঁর হয়ে ওকালতি/মধ্যস্থতা করা যুক্তিযুক্ত হবে এবং একই সঙ্গে জুড়লেন, ‘...তোমার দপ্তর থেকেই এই জটিলতা কাটাতে হবে।’ এছাড়াও দাক্ষিণাত্যের দক্ষ এবং অভিজ্ঞ দেওয়ান মুর্শিদকুলির বিষয়টিও মাথায় রাখতে বললেন। এছাড়াও পরলোকগত পয়নঘাটের দেওয়ান আজম খানের পুত্র আহমদ নগরের সার্বিক দায়িত্বে থাকা মুলতাফত খানের(১৬৫৬) বিষয়টিও হিসেবে রাখতে বললেন।
একই সঙ্গে উজিরকে মুনসি কাবলি খান, উপযুক্ত এক আধিকারিক এবং অসাধারণ সেনানী আদম খান খেসগির কথাটাও হিসেবের মধ্যে রাখতে অনুরোধ করলেন। মুরাদকে বহুকাল সেবা করে খেসগি বিজাপুর সরকারে যোগ দিয়েছে এবং সে তার কাজ দায়িত্ব সহকারে সম্পাদন করে। আওরঙ্গজেব তাকে ডেকে পাঠান কিন্তু তাকে সাধারণ ৫০০ জাট এবং ১০০ সওয়ারের মনসব পদ দেন। তিনি এতে সুন্তুষ্ট নন, তাঁর লক্ষ্য সম্রাটের সভা।
৪। আওরঙ্গজেবের অসাধারণ সঙ্গী মীর জুমলা
সম্রাটের দরবারে মীর জুমলার উল্কাস্বরূপ উত্থান আওরঙ্গজেবের নিজের অভিপ্সা এবং উচ্চাশা পূরণের সূচকের সিঁড়ি তৈরি হল বলা যেতে পারে। মীর জুমলার দায়িত্ব এবং তাঁর ভাগ্যের উড়ানে যে প্রতিশ্রুতি আওরঙ্গজেব তাকে দিয়েছিলেন, তা সত্য হওয়ায় তার প্রতি আওরঙ্গজেবের ভালবাসা আরও বাড়ল। আওরঙ্গজেবের শিবির থেকে মীর জুমলা চলে যাওয়ার পর চিঠির পর চিঠিতে দাক্ষিনাত্যের সুবাদার তাঁর প্রতি গভীর ভালবাসা, বন্ধুত্ব আর বন্ধু বিচ্ছেদে তীব্র বেদনার প্রেমানুভূতি - একজন প্রেমিক তাঁর প্রেমিকাকে ছেড়ে গেলে যে ভাব উদয় হয় তা বারবার আকুতি সহকারে জানিয়েছেন। ‘তোমার সঙ্গে থাকার আকুল ইচ্ছে থাকলেও নিষ্ঠুর সময় আমাদের মধ্যে একটা বিচ্ছেদের কঠোর দেওয়াল তুলে দিয়েছে। (কবিতা) সে এল আর গেল। আমার হৃদয়কে সমবেদনা জানাতে কিন্তু সে বেশিক্ষণ বসল না। সর্বশক্তিমান (আমাদের)মিলন ঘটাবার পথ উন্মুক্ত করে দিন...’। আওরঙ্গজেব মীর জুমলাকে বললেন তিনি তাঁর চিরকাল বাধ্য হয়েই থাকবেন। ২৭ জিকাদা/৬ সেপ্টেম্বর ১৬৫৬(?) সালে মীর জুমলার চিঠির উত্তরে তিনি লিখছেন, ‘শুধু সাদায় কালোয়, হৃদয় থেকে উৎসারিত প্রেমানুভূতি আর বন্ধুত্বকে বিচার করা যায় না। যে অকপট উদ্দেশ্য তুমি চিঠিতে প্রকাশ করেছ, এবং আজকাল করে চলেছ, তাতে আমার প্রতি তোমার বিশ্বাসের প্রতিফলন দেখছি। আমি হৃদয়ের অন্তঃস্থল থেকে সেটা অনুভবও করছি। আমি নিশ্চিত জানি, সব পরিকল্পনা ভাবনাচিন্তা রূপায়নে ভাগ্য তোমার সাথে থাকবে। সর্বশক্তিমান তোমায় সেই শক্তি প্রদান করুণ।’ এই উচ্ছ্বসিত ভাবের প্রকাশে একটা বিষয়ই নিশ্চিত করে, উজির মীর জুমলা দাক্ষিণাত্যের দেওয়ানের অমূল্য জোটসঙ্গী ছিলেন।
৫। উজির মীর জুমলার শাহজাদা দারার বিরুদ্ধাচরণ
তাঁর নিজের স্বার্থপূরণে উজিরকে ব্যবহার করা আওরঙ্গজেবের মূল উদ্দেশ্য ছিল। তিনি বুঝতে পেরেছিলেন যে রাজসভায় দারাকে রুখতে পারলেই একমাত্র তাঁর উচ্চাশা পূরণ হতে পারে। কিন্তু মীর জুমলা সবে দিল্লিতে এসেছেন এবং সঙ্গীসাথী হীন, তাই আওরঙ্গজেব জাহানারাকে অনুরোধ করলেন, মীর জুমলার প্রতি সদয় ব্যবহার করতে এবং তাকে প্রত্যেক বিষয়ে সমর্থন করতে। জাহানারা সম্মতি জানালে তিনি মীর জুমলাকে বললেন অবিলম্বে ঈশা বেগের মাধ্যমে জাহানারাকে ‘অদেখা’ সাহায্যের জন্য ধন্যবাদ জানানো দরকার এবং তাঁর সমর্থন জোগাড়ের জন্য তাকে বলা, এই রাজসভায় জাহানারা ছাড়া মীর জুমলার অন্য কোন গতি নেই, তিনি তাঁর সম্মান জাহানারার পায়ের কাছে লুটিয়ে দিচ্ছেন। অন্যান্য অভিজাতর সঙ্গে ভাল ব্যবহার করতে পরামর্শ দিলেন, বললেন, জ্ঞানীর থেকে দূরে থাকা জরুরি কাজ নয়।
দিল্লির রাজসভায় মীর জুমলার কূটনৈতিক দক্ষতার প্রভাব দেখা গেল অবিলম্বেই। আমরা আগেই দেখেছি, কর্ণাটকে থাকাকালীন তিনি, বিজাপুরী সুলতানের প্রতি বিদ্বিষ্ট শাহজী ভোঁসলাকে মুঘলদের পাশে দাঁড়াবার জন্য রাজি করেয়েছিলেন। মীর জুমলা শাহজীকে যে প্রতিশ্রুতি দিয়েছিলেন, তা প্রত্যায়িত করেন আওরঙ্গজেব। রাজসভায় মুঘল উজির হিসেবে এসে দারার ইচ্ছের বিপক্ষে গিয়ে শাহজীর প্রতি পুরোন প্রতিশ্রুতি স্মরণ করে তিনি সম্রাটকে সেই বিষয়ে এগোতে পরামর্শ দিলেন। তাঁর প্রস্তাবে আওরঙ্গজেব সম্মতি দিলেন এবং বললেন, শাহজীর প্রতি যে সব মিথ্যে অভিযোগ এসেছে তা যেন খণ্ডানোর চেষ্টা মীর জুমলা করেন।
বিজাপুরের উপঢৌকনের প্রভাবে দারা যেভাবে সম্রাটকে আওরঙ্গজেবের বিরুদ্ধে প্রভাবিত করেছিলেন, তাঁর বিরুদ্ধে গিয়ে মীর জুমলা যেভাবে সম্রাটের সঙ্গে ব্যক্তিগত আলাপচারিতায় আওরঙ্গজেবের পক্ষ ধরে সওয়াল করেন, তা আওরঙ্গজেবের কাছে চিত্তগ্রাহী বিষ্ময় রূপে উপস্থিত হয়েছিল। নিজের উকিলের কাছে সেই সংবাদ জেনে আওরঙ্গজেব, মীরজুমলার মুন্সি কাবলি খানকে তাঁর প্রভু সম্বন্ধে উচ্ছ্বসিত প্রশংসা করেন। ‘আমি এর থেকে বেশি মীর জুমলার থেকে প্রত্যাশা করি (চশমাদস্ত মা আজ ইশান পেশ আজ ইন অস্ত)। আমি জানি আমার ভালর জন্য সে প্রত্যেক পদক্ষেপ করা থেকে নিজেকে বিচ্যুত করবে না। এবং আমি যা বলছি, তাঁর থেকেও বেশি কাজ সে করবে এটা আমার বিশ্বাস। তিনি মীর জুমলাকে জানালেন যে সাম্প্রতিক অতীতে আদিল শাহ সম্রাটকে এমন কিছু চোখ ধাঁধানো পেশকাশ পাঠাতে পারেন নি, পাঠিয়েছেন মাত্র ৪ লাখ টাকা(প্রতিশ্রুত ৯ লাখ টাকার পরিবর্তে) এবং আবুল হাসান এটি সম্রাটের সামনে উপস্থিত করবে। এই বিষয়টি গুরুত্বসহকারে সম্রাটের সামনে উপস্থিত করতে উজিরকে বললেন, এবং যদি এই প্রশ্নটা যদি আবার ওঠে, তাহলে উত্তরটা এমন দিও যাতে শত্রুরা(এক্ষেত্রে দারা) পস্তায়।
৬। উজিরের দাক্ষিণাত্যের সুবাদারের সঙ্গে সম্রাটের মধ্যস্থতা
গোলকুণ্ডার লুঠের মাল(জিকাদা, ৩০তম জুলুস) নিয়ে সুলতানের সঙ্গে আওরঙ্গজেবের যে বিরোধ ঘটে তার ঘটনাপ্রবাহ থেকে পরিষ্কার যে মীর জুমলা আওরঙ্গজেবের হয়ে কাজ করছিলেন। যেভাবে নিজের কাজকর্ম সমর্থন করে আওরঙ্গজেব পাদশাহকে চিঠি লিখছিলেন তাঁর প্রতি অনাস্থার প্রেক্ষিতে এবং মীর জুমলাকে সম্রাটের সঙ্গে মধ্যস্থতা করতে অনুরোধ করছিলেন, তাঁর থেকে পরিষ্কার, সম্রাট আর তাঁর দাক্ষিণাত্যের সুবাদারের মধ্যে মীর জুমলা মধ্যস্থতার ভূমিকা পালন করেছেন। সম্রাটের অভিযোগ ছিল গোলকুণ্ডায় কুতুব শাহের থেকে বেশ কিছু দামি রত্ন আওরঙ্গজেব এবং তাঁর পুত্র উপহার স্বরূপ নিয়েছেন তাঁকে না জানিয়ে, এবং সম্রাটের এই ধারণাটি বিরুদ্ধে তিনি মীর জুমলাকে প্রতিবাদ পত্র লেখেন। শায়েস্তা খান এবং মীর নিজে কুতুব শাহের পাঠানো ১ কোটি ১৫ লক্ষ টাকার পেশকাশ নিরীক্ষণ করার পরে স্বয়ং মীর মন্তব্য করেন এই অকিঞ্চিৎকর উপহার সম্রাটের কাছে নিয়ে যাওয়ার প্রশ্নই উঠছে না। মীর জুমলার কাছে খবর ছিল যে সুলতান, আওরঙ্গজেবের উপস্থিতিতে সম্রাটকে উপহার দিতে চান না। সে ঝগড়ার খবর মীর জানতেন। আওরঙ্গজেব মীর জুমলাকে জানান যে সম্রাট গোটা পেশকাশগুলি এই তাড়াতাড়ি নিজের কব্জায় করতে চাইলেন, যে আওরঙ্গজেবের পক্ষে সুলতানদের থেকে সেই পেশকাশ নিয়ে সম্রাটের কাছে পাঠানোর পরিকল্পনা ভেস্তে গেল। আওরঙ্গজেবের এই বেকায়দা অস্বস্তিতে দুজন সুলতান উচ্ছ্বল হয়ে উঠেছিলেন, এবং শেষ পর্যন্ত কিভাবে তিনি সেই সমগ্র পেশকাশ, এমনকি তাঁকে আর তাঁর পুত্রকে দেওয়া উপহারটুকু দিল্লিতে সুলতানের দরবারে পাঠিয়েছিলেন, সেই সংবাদ মীর জুমলাকে দিয়েছেন(মীর জুমলা দেখেছেন, সেগুলি ছিল কালো দাগওয়ালা একটি হিরে, একটি চার হাজার টাকাও দাম নয় এমন নীলকান্তমণির আংটি)। তিনি মীর জুমলাকে লেখেন আমার যদি কিছু লুকোনোর থাকত, তাহলে সেগুলি আমি কেন তোমায় দেখাতাম... আর আর আমি মাত্র কয়েকটি হিরে জহরত নিয়ে কি করব যখন আমার সারা জীবন-অলঙ্কারটাই উতসর্গ করে দিয়েছি সম্রাটের পায়ে?
এই বিষয়ে মীর জুমলার উৎসাহ তৈরি করতে আওরঙ্গজেব অভিযোগ করে বলেন যে তাঁর নিজের নগদ সহ যে টাকা সম্রাট নিয়ে নিয়েছেন, তাতে তাঁর নিজের ক্ষতি হয়েছে ২০ লক্ষ টাকা। দক্ষিণী সেনাবাহিনী ৬ মাসের বেতন পায় নি। সেই সুযোগে যদি সেনাবাহিনীতে বিদ্রোহ দেখা দেয়, তা তাহলে সম্রাট তাকে সাম্রাজ্য রক্ষার যে দায়িত্ব দিয়েছেন, সেটি পালন তো করতে পারবেনই না, এবং মীর জুমলার নিজের রাজ্য কর্ণাটক এবং বিশেষ করে যেখানে আদিল শাহ চেষ্টা করছেন কর্ণাটক দখল নেওয়ার, সেটির সঙ্গে অন্যান্য প্রদেশের শান্তিরক্ষা করা, খুব কঠিন হয়ে যাবে, আর মীর জুমলা নিজে সাম্রাজ্যের বাহিনী এবং দুই সুলতানের মিলিত বাহিনীর আপতিক শক্তি তো জানেনই। আওরঙ্গজেবের মনে হয়েছে গোলকুণ্ডা অভিযান তাঁর এবং তাঁর পুত্রের পক্ষে শুধুমাত্রই অপমান বয়ে এনেছে। তিনি মীর জুমলাকে বললেন এই সমস্ত তথ্য সুযোগ সুবিধে মত সম্রাটের সামনে উপস্থিত করতে। যেহেতু মীর জুমলা নিজে গোলকুণ্ডা বিষয়ে সম্রাট এবং সুবাদার কাবলি খানের খগড়া সম্বন্ধে বিশদে জানেন, ফলে উজির যখন সম্রাটকে তাঁর বক্তব্য পেশ করবেন, তখন সমস্ত দক্ষতা দিয়েই নিশ্চই সেই কাজটি সম্পন্ন করবেন। এর ফলে হয়ত সরাসরি আওরঙ্গজেবের কোন ঐহিক উপকার হবে না, কিন্তু এর মাধ্যমে যদি সম্রাটের মনে যে বিক্ষোভ তৈরি হয়েছে, সেটি দূর হয়ে যায়, সেইটুকুই তাঁর পাওনা হবে।
৭। আওরঙ্গজেব আর মীর জুমলার মধ্যে বিরোধ
দুই সঙ্গীর মধ্যে বেশ কিছু ঘটনার জেরে বিরোধ তৈরি হতে থাকে। আওরঙ্গজেব জানতে পেরে উদ্বিগ্ন হয়েছেন, যে মীর জুমলা সম্রাটকে কুতুব শাহের একটি গোপন আহদানার নকল দেখিয়েছেন, যেখানে তিনি নিজের হাতে লিখে বলেছেন যে তিনি মহম্মদ সুলতানকে নিজের উত্তরাধিকারী মনোনীত করে যাচ্ছেন।
এর পাশাপাশি মীর জুমলা ক্ষুব্ধ ছিলেন যে আওরঙ্গজেব খাস বা আম দরবার করেন না। অন্যদিকে আওরঙ্গজেব মীর জুমলাকে জানিয়েছেন যে তাঁর সম্রাটের ওপর ক্ষুব্ধ হওয়ার যথেষ্ট কারণ আছে, আর যেহেতু মীর জুমলা রাষ্ট্রের বড় বড় বিষয় নিয়ে বড়ই ব্যস্ত, সেহেতু আওরঙ্গজেবের ব্যক্তিগত জীবনের এইসব ছোটখাট সমস্যা নিয়ে তাঁর মাথা ঘামাবার সময়ই নেই। প্রকাশ্য সভায় না যাওয়ার উতর হিসেবে তিনি বলেন, সেদিন তাঁর উপবাছিল এবং দেওয়ানি আম বা খাস তখনও তৈরি হয় নি।
একই সঙ্গে আওরঙ্গজেব জানতে পারলেন যে মীর জুমলা ওমাদাতুল মুলক খান জাহান(শায়েস্তা খান)এর সঙ্গে মিলে কোন তুচ্ছ বিষয়ে সম্রাটের সঙ্গে কথা বলেছেন। সেটা যদি সম্রাটের কোন নিকটাত্মীয় সম্বন্ধে তাঁর কান ভাঙ্গানোর চেষ্টা হওয়া খুব অসম্ভব। বা আওরঙ্গজেবের পাশের সুবা মালওয়া থেকে শায়েস্তা খানের বদলি হয় তাহলে তা তাঁর পক্ষে যাবে না। কিন্তু যখন মীর জুমলা সহৃদয়ভাবে বিষয়গুলি মিটমাটের চেষ্টা করতে গেলেন, সেই চেষ্টা দেখে আওরঙ্গজেব মন্তব্য করলেন, ‘যদিও মীর জুমলা(রুখউসসুলতানত, সাম্রাজ্যের স্তম্ভ)র পক্ষ থেকে কিছু ত্রুটিবিচ্যুতি ঘটেছে, সেটি মানবিকভাবে দেখতে হবে। সর্বশক্তিমান তাকে সফল হওয়ার মন্ত্র দান করেছেন। তাঁর বিরুদ্ধে পদক্ষেপ নেওয়া ঠিক হবে না। আমাদের বন্ধুত্ব পালনে সে সদা তৎপর। আমাদের উভয়ের বন্ধুত্ব রক্ষা এবং সেটি বিকাশে এগিয়ে আসতে হবে। খানের উকিলকে আমাদের পক্ষে আনতে হবে, যাতে সে অন্যদের প্রতি সাহায্যের হাত বাড়াতে না পারে।’
এই ঘটনা সাময়িকভাবে দুজনের মধ্যে একটা ভুল বোঝাবুঝি তৈরি হয়েছিল, কিন্তু কর্ণাটক নিয়ে এই ভুলবোঝাবুঝি বাড়ল, কেননা মীর জুমলার মনে হল যে আওরঙ্গজেব তাঁর জাগিরগুলি দেখাশোনা করতে খুব একটা উতসাহী নয়। এই মুহূর্তে আওরঙ্গজেব তাঁর উজিরের বিরুদ্ধে যেতে পারেন না, এবং মীর জুমলার মনের দ্বিধা দূর করতে তিনি সব ঘটনা তাকে বোঝাবার চেষ্টা করলেন।
দ্বিতীয় পর্ব
১। মুঘল সাম্রাজ্যে মীর জুমলার জায়গির হল কর্ণাটক
কুতুব শাহীর বিরুদ্ধে মীর জুমলার বিদ্রোহ শেষ হয়েছে, মুঘল বাহিনী হায়দ্রাবাদে ঢোকা বন্ধ রয়েছে, কুতুব শাহ আর মুঘলদের মধ্যে একটা সমঝোতা হয়ে গিয়েছে, কিন্তু যে অঞ্চলের জন্য এই সব বিবাদ-ঝগড়া, কর্ণাটকের দায়িত্ব কার হাতে থাকবে সেই মূল বিষয়টার কোন সমাধান তখনও হয় নি। সুলতান স্বাভাবিকভাবেই এই সম্পদশালী এলাকাটি নিজের তাঁবেতে রাখতে চাইলেন, কেননা তাঁর কর্মচারী তাঁরই সম্পদে এই এলাকাটি দখলে নিয়েছিল। আগেই আমরা দেখেছি, আওরঙ্গজেবের চোখ কিন্তু কর্ণাটকের ওপরেই নিবদ্ধ ছিল। ১৬৫৬র মার্চে তিনি উজির সাদুল্লা খানকে বলেন, ‘কর্ণাটকের বিষয়ে বলি, মীর জুমলার গোমস্তাদের অধীনে, সেখানে বেশ কিছু হিরের খনি রয়েছে, আর রয়েছে সমুদ্র বন্দরও; এখন সেটি সাম্রাজ্যের সম্পত্তি, সময় এলেই ব্যবস্থা নেওয়া হবে।’ গোলকুণ্ডা থেকে রামগির(পাইনগঙ্গা আর গোদাবরীর মধ্যেকার স্থান – আজকের মানেকদুর্গ আর চিন্নর) দখল করে তেলেঙ্গানাকে উত্তর কর্ণাটকের শাসনে নিয়ে এসেছিলেন আওরঙ্গজেব। এবারে এক দিক থেকে অন্য দিকে যেতে আর গোলকুণ্ডার মধ্যে দিয়ে তাকে যেতে হল না – সরাসরি সেনাবাহিনী নিয়ে যাওয়ার সুযোগ তৈরি হল। সুলতানকে কর্ণাটক দখলে রাখার সমস্ত রকম পরিকল্পনায় জল ঢালছিলেন তিনি।
মীর জুমলা দিল্লি পৌঁছবার আগেই কুতুব শাহ কর্ণাটক দখলে রাখার চেষ্টার খামতি দেন নি। তিনি কর্ণাটক এবং পৈতৃক রামগীর দুর্গ দখলে রাখতে চেয়ে শাহজাহানকে আবেদন করেন। তাঁর ধারণা ছিল এই প্রস্তাবে আওরঙ্গজেব তাঁকে সায় দেবেন, এমন কি তিনি জাহানারাকে দিয়ে এই প্রস্তাব সম্রাটকে দেওয়ানোর ব্যবস্থাও করেছিলেন। আওরঙ্গজেব সুলতানকে অপেক্ষা করতে বললেন, কেননা ঠিক হয়েছে মুয়াজ্জম খানের পদে যোগ না দেওয়া পর্যন্ত এই বিষয়টি নিয়ে কোন আলোচনাই হবে না। আওরঙ্গজেবের প্রস্তাবে কান না দিয়ে কুতুব শাহের দিল্লির দূত মুল্লা আব্বাস সামাদ, দারার মাধ্যমে সম্রাটকে আবেদন জানান এবং দারা সম্রাটের হৃদয় জয় করতে সমর্থ হলেন। মোটামুটি ঠিক হল পুরোনো রাজ্যের অধিকারের সঙ্গে কর্ণাটকেরও অধিকার থাকবে সুলতানের। সুলতান তাঁকে বা তাঁর উকিলকে এড়িয়ে সরাসরি সম্রাটের কাছে দরবারে চরম প্রকূপিত হয়ে আওরঙ্গজেব সুলতানকে উদ্ধত বললেন এবং জানালেন এটা ঠিক হয়েছিল মীর জুমলা দিল্লি না পৌছলে এটির সমাধান সম্ভব নয়।
মীর জুমলাও সুলতানকে তাঁর গ্রাস কেড়ে নিতে দেবেন না ঠিক করলেন। আওরঙ্গজেব সুলতানের বিরুদ্ধে সম্রাটের কাছে যে আবেদন করবেন ঠিক করেছেন, পরিকল্পনা করলেন সেটি মীর জুমলাকে দিয়েই করাবেন। চিঠির পর চিঠি দিয়ে আওরঙ্গজেব মীর জুমলাকে নির্দেশ দিচ্ছেন কিভাবে বাবা বাছা করে সম্রাটকে নিজের মতে নিয়ে আসতে পারেন। দিল্লিতে পৌছনোর সঙ্গে সঙ্গে তাঁকে আওরঙ্গজেব নির্দেশ দিলেন যে তিনি যেন সম্রাটের থেকে অবিলম্বে কর্ণাটকের দখলের ফরমান নিয়ে নেন, এবং দারা-মুখী সুলতানের রাজসভার রাজনীতি পরাস্ত করেন। হায়দ্রাবাদ অভিযানের আওরঙ্গজেব সম্রাটকে কর্ণাটকের মত এলাকা কেন দখলে রাখতে হবে সেইটি বুঝিয়েছিলেন। সেটা তাঁকে প্রভাবিত করে নি। কিন্তু এবারে উদয় হয়েছেন মীর জুমলা। আওরঙ্গজেবের সূত্রে জানা যাচ্ছে, মীর জুমলা নিজের বাচনভঙ্গীতে, উপহারে সম্রাটকে কিছুটা হলেও বশ করে ফেললেন। মীর জুমলার হাতে কর্ণাটকের মণিমাণিক্য দেখে লোভাতুর হয়ে সম্রাট সুলতানকে কর্ণাটক দেওয়ার মানসিকতা বদলে ফেললেন, ঠিক হল এটি মীর জুমলাই দখলে রাখবেন(জুলাই, ১৬৫৬) সম্রাটের কাছ থেকে সরাসরি নিয়ে, সাত বছর রাজস্বহীনভাবে তাঁর ব্যক্তিগত জায়গিররূপে। ততদিনে কুতুব শাহের আবেদন নাকচ হয়ে গিয়েছে যদিও তিনি কর্ণাটকের বদলে বছরে ১৫ লক্ষ টাকা পেশকাশ দিতে চেয়েছিলেন। এখন আওরঙ্গজেব, সুলতানের কর্ণাটক দখলের কাতর আবেদন সম্রাটের কাছে পৌঁছতে আস্বীকার করলেন, ব্যঙ্গভরে বললেন দরকার হলে সরাসরি পাঠান। কুতুব শাহ কি করে কর্ণাটকের দখল হারালেন এবং সেটি কি করে মীর জুমলার হাতে, সেটি বিশদে বর্ণনা করে আওরঙ্গজেব আকাশ থেকে পড়া সুলতানকে লিখলেন, ‘হায়দ্রাবাদে সুলতানের সেনা প্রবেশের সময় আমি তোমায় বলেছিলাম, তোমার যে কোন চাহিদা পূরণে সম্রাটকে খুশি করতে তুমি তোমার পছন্দের যত মহামূল্যবান রত্ন রয়েছে সে সব তাঁকে দাও। কিন্তু তুমি আমার কথা শোনো নি। অন্যদিকে মীর জুমলা সম্রাটকে তাঁর পছন্দের হিরে, জহরত এবং মহামূল্যবান গয়না আর অন্যান্য মূল্যবান জিনিস উপহার দিয়ে তাঁর কাজ করিয়ে নিল... আমি তোমায় সব বলেছিলাম। আমার পরামর্শ মত চললে অবস্থা এরকম সঙ্গীন হত না। যারা কথা না শুনে কাজ করে, তাদের কোন কিছু বলাই অপরাধ।’ মীর জুমলা নিজের বাহুবলে যেটি দখল করেছিলেন, সেটি এবারে মুঘল সম্রাট আইন সিদ্ধ করেদিলেন।
২। দাক্ষিণাত্যের ক্ষমতাবানেদের প্রতিক্রিয়া
কর্ণাটক থেকে মীর জুমলার প্রস্থান এবং সেনার পরিমান কমানোয় চরম ঈর্ষায় ভোগা সারা দাক্ষিণাত্যের ক্ষমতাবানদের মধ্যে নতুন করে এই এলাকাটি দখলের চক্রান্ত পেকে উঠতে বসল। যতদূর সম্ভব যৌথভাবে দুই সম্রাট তাদের সেনাবাহিনীকে এই কাজে শনৈঃ শনৈঃ এগিয়ে দিতে থাকেন। আবদুল জব্বার খানের নেতৃত্বে কুতুব শাহ একটি বাহিনী উত্তর কর্ণাটকের অভিযানে পাঠিয়েছিলেন যাতে তিনি তাঁর পুরোনো এলাকা দখলে আনতে পারেন, আদিল শাহ জিঞ্জির কেল্লাদারকে উত্তেজিত করলেন ১৬৫৬র জুনের মধ্যেই মীর জুমলার দখলে থাকা কর্ণাটকের দক্ষিণতম এলাকাটি দখল করতে। চন্দ্রগিরির রাজা তাঁর হারানো জমি উদ্ধারে সৈন্যসাজ করতে শুরু করলেন। যারা মীর জুমলার কাছে নানাভাবে পরাজিত হয়েছিল, স্বার্থবদ্ধ ঈর্ষায় জর্জরিত হয়ে নিজেদের মধ্যে যোগাযোগ বাড়িয়ে দিলেন।
সব থেকে উদ্যমী হয়ে উঠলেন কুতুব শাহ। বুঝলেন, আলোচনা আর কূটনীতির দিন শেষ, এবার সময় হয়েছে মাঠে নেমে লড়াই করার তাঁর সঙ্গে তো কূটনীতির জাল তো রইলই। দারার প্ররোচনায়, কুতুব শাহ আওরঙ্গজেবের একের পর এক হুঁশিয়ারি উপেক্ষা করে কর্ণাটক আর কাম্বামের দিকে লোভাতুর দৃষ্টি দিলেন, মনে মনে ইচ্ছে বাধা আর ধোঁকা দিয়ে তাঁর উদ্দেশ্য সাধন। সীমান্ত থেকে তাঁর সেনাবাহিনী না সরিয়ে তিনি সেনাপতি আব্দুল জাব্বারকে নির্দেশ দিলেন মীর জুমলার তৈরি করা ডাকচৌকিগুলোতে বাধা দিতে এবং তাঁর ব্যবসায়িক দালালদের সঙ্গে ঝগড়া বাধানোর, যাতে কর্ণাটকের আভ্যন্তরীণ প্রশাসনে গোলযোগ তৈরি হয়। কর্ণাটকে সাম্রাজ্যের আধিকারিক পৌঁছনোর আগেই কুতুব শাহ বেশ কিছু মহালে রাজস্ব তোলার কাজ শুরু করে দিয়েছিলেন।
কুতুব শাহের এই সব ছোটখাট গণ্ডগোলের থেকে আরও বড় সমস্যা দাঁড়াচ্ছিল পুলিকট। স্যান থোম, আর পুনামাল্লির হিন্দু নায়েক, জমিদার, ভিজাদারদের, বা রয়ালের অধীনে থাকা কর্ণাটকে সিপাহীরা যারা যারা মুসলমান শাসনে ছিল, তাদের মাথা খাওয়ার উদ্যম। গাণ্ডিকোটার কিলাদার হাজি সুলেইমান লিখছেন, তারা সক্কলে বিদ্রোহের ঝাণ্ডা হাতে তুলে নিল, রাস্তা বন্ধ করে দিল এবং হরকরাদের কাজ না করতে হুঁশিয়ারি দিল। এবং শ্রীরঙ্গ যে উচ্চমানের রাষ্ট্র পরিচালনা করে এসেছেন ১৬৫৬ পর্যন্ত, তাঁর উদ্যমে হারানো জমি এবং সম্মান উদ্ধারের চেষ্টা দেখা গেল এই সময়ে। একে শুধু স্থানীয় সামন্তদের হুজ্জুতি-হ্যাঙ্গাম বলে উড়িয়ে দেওয়া যাবে না। যদিও মীর জুমলা তাঁর শাসন ক্ষমতার প্রমান দিয়ে তার জয় করা অঞ্চলে প্রশাসনিক দায়বদ্ধতা নিয়ে এসেছিলেন, কিন্তু তিনি স্থানীয় হিন্দু রাজা, জমিদার সামন্তদের স্বাধীনতার ইচ্ছের মাথা একেবারে মুড়িয়ে দিতে পারেন নি বরং তাদের মন্দির ধ্বংস করে মূর্তি দখল নিয়ে মন্দির আর ব্যক্তিগত মানুষের জমানো সোনাদানা দখল করে তাদের বিশ্বাসে ঘা দিয়েছেন। যদিও কর্ণাটক কাজে দাক্ষিণাত্যের দুই সুলতান একটা দায় নিজেদের কাঁধে তুলে নিয়েছিলেন, কিন্তু বড় ভূমিকা পালন করেছেন শ্রীরঙ্গ রয়াল নিজে এবং জমিদারেরা। আবদুল জব্বারের নেতৃত্বে, সুলতানী সেনা বাহিনীর উপস্থিতি তাদের এই বিদ্রোহের পরিবেশ তৈরিতে সাহায্য করেছে। আওরঙ্গজেব, শাহকে হুঁশিয়ারি দিয়ে লিখলেন, ‘তোমার আধিকারিকদের দিয়ে(যাদের নাম এই চিঠির সঙ্গে জুড়ে দিলাম) দেশের জমিদারদের হায়দ্রাবাদে ডাকিয়ে এনে উত্তেজিত করিয়ে তুমি এই অঞ্চলে অব্যবস্থার বীজ বপন করেছ...তুমি ভাগ্যহীন রয়ালের বিশ্বাসও অর্জন করেছ এবং তাঁর হাজিবের সঙ্গে একজন আধিকারিক পাঠিয়েছ, এবং কয়েকটি মহালের(তাঁর বিশদ বিরবরণ দেওয়া হল) খানেদের গোমস্তাদের থেকে অধিকার কেড়ে নিয়েছ। একটি সুশাসিত দেশকে তুমি টালমাটাল করে দিয়েছ।’ চেম্বার্স ন্যারেটিভএ এই মন্তব্যটি পাওয়া যাচ্ছে, ‘গোলকুণ্ডার রাজা কর্ণাটককে রয়ালের হাতে তুলে দিলেন।’
শুরুর দিকে হিন্দুরা সহজেই সাফল্য লাভ করে। রয়াল তিরুপতি দখল করলেন, কাঞ্জিভরম, চিংলেপুট এবং পুলিকট দখল করার পরিকল্পনা করলেন। ১৬৫৬র অক্টোবরে মাদ্রাজের আশেপাশের পুনামাল্লির প্রাসাদ ছাড়া, শ্রীরঙ্গর শ্বশুর ভেঙ্গম রাজার সহায়তায় বহ এলাকা দখল করে নিলেন, এবং ভেঙ্গম রাজা পেড্ডাপোলিয়াম দখল করলেন। মীর সঈদ আলি, মীর জুমলার পুনামাল্লির সুবাদার, পুলিকটে পালিয়ে গেলেন, সেখানেই মীর জুমলার প্রায় সমস্ত সম্পদ রাখা ছিল। এটা নবাবের সেনাবাহিনীকে উত্তেজিত করল। তাল্লিয়ারদের একসঙ্গে করে ভেঙ্গম রাজা পুলিকটের দিকে অভিযান করলেন এবং শ্রীরঙ্গর সেনাপতি কোনারি চেট্টিকে নির্দেশ দিলেন পুনামাল্লি ঘিরে থাকা এলাকার মানুষদের জমায়েত করে গোটা দেশতা দখল করতে। কোনারি, নবাবের স্যান থোম, মায়লাপুর এবং পুনামাল্লির সুবাদার, বালা রাউকে গ্রেফতার করলেন স্যান থোমের কাছে তাল্লিয়ারদের বিশ্বাসঘাতকতায়। তারা মীর জুমলার ২০টি এবং ১৬টি অন্যান্য মুসলমান ব্যবসায়ীর হাতি, দখল করে মাদ্রাজে নিয়ে এল।
এই দুর্ঘটনার খবর পেয়ে নবাবের সেনাপতি টুপাকি কৃষ্ণাপ্পা নায়েক, লিঙ্গম নায়েকের নেতৃত্বে ঘোড়সওয়ার আর পদাতিক বাহিনী পাঠিয়ে কোনারি চেট্টিকে গ্রেফতার করার নির্দেশ দিল। পুনামাল্লির পথে কোনারির সঙ্গে দু দিনে কয়েকবার ছোটখাট লড়াই হল। হিন্দুরা পুনামাল্লি প্রাসাদ দখল না করার কারণ হল কোনারি সেটি দখল করার কাজে অসম্ভব দেরি করে যা বিশ্বাসঘাতকতাও বলা যায় এবং সে মীর জুমলার সেনাকেও দেরি করে আক্রমণ করে, সেই সুযোগে তাদের বিপক্ষ একজোট হয়ে তাদের হারিয়ে দেয়। তাঁর সপক্ষে বলা যায় মুসলমানেদের বিরুদ্ধে হারার পরে পুলিকট ঘিরে বসে থাকা ভেঙ্গম রাজা তাঁর সঙ্গে জুটি বাঁধে কিন্তু তারা লিঙ্গম নায়েককে হারাতে পারে নি। রয়ালের হিন্দু সেনাপতিরা মাদ্রাজের কাছে পেড্ডানাকিপেট্টায় সেনা সহ পালিয়ে গিয়ে সেখানের আশ্রয় চায় কিন্তু মুসলমান বাহিনী তাদের কচুকাটা করে।
বিজাপুরের সহায়তায় কুতুব শাহ মীর জুমলার বাহিনীর ওপর বড় হামলার পরিকল্পনা করে। আওরঙ্গজেব তাঁর বিরুদ্ধে আবারও হুশিয়ারি দিয়ে লেখেন, ‘তুমি বীজাপুরের ধ্বংস চাইছ। কর্ণাটক দখলের হুজুগ তোমার মাথা থেকে এখনও যায় নি। তুমি পাগলের মত কাজ করছ। যখন গোলকুণ্ডা রাজ্য দুদিকে শক্তিশালী সেনাবাহিনী দিয়ে ঘেরা, তুমি তখন তোমার শয়তানি পরিকল্পনা হাসিল করতে কর্ণাটক দখল করতে বাহিনী পাঠাচ্ছ। এর আগে তুমি জমিদারদের খেপিয়ে তুলে গোলযোগ তৈরি করেছ, কখনো তুমি ডাকচৌকিগুলোতে হামলা করেছ। এধরণের কাজ কোর না। বিজাপুরকে বিপথগামী কোর না। দূরদৃষ্টি বজায় রাখ, মনের আয়নায় ঘিরে থাকা কুজ্ঝ্বটিকা সরিয়ে অনেক কিছু দেখতে পারে...’।
জগদীশ নারায়ণ সরকার
৩।নতুন ব্যবস্থায় মীর জুমলার মনোভাব
কর্ণাটকে তাঁর বিজয়ের ফল ধরে রাখতে মীর জুমলা বদ্ধ পরিকর, এখন সেটি মুঘল সাম্রাজ্যের অধীন, তাঁর জায়গির রূপে পরিগণিত। আমর আগেই দেখেছি, কর্ণাটকে নিজের প্রশাসনিক পকড় আরও গভীর করতে, এবং ছড়িয়ে ছিটিয়ে থাকা সম্পদ একত্রিত করতে, আওরঙ্গজেবের গোলকুণ্ডা দখলের ডাকে তিনি কত দেরি করে এসেছিলেন। মুঘল সাম্রাজ্যের উজিরের পদে যোগ দেওয়ার পরেও কর্ণাটকের নানান বিষয়ে তিনি গভীর মনোযোগী ছিলেন। কিন্তু বাস্তবিকভাবে কর্ণাটকের ঘটমান বর্তমান থেকে বহু দূরে ছিলেন তিনি, অথচ তাঁর পুরোনো শত্রুরা নিজেদের কূটনীতি আর পরস্পরের মধ্যে জোট করে দাঁত-নখ শানিয়ে ঝাঁপিয়ে পড়ছিল কর্ণাটক দখলে, ফলে সরাসরিভাবে কর্ণাটক দেখভালে, তাঁর ঈর্ষান্বিত জোটবাঁধা শত্রুদের থেকে কর্ণাটক বাঁচাতে তাঁকে সরাসরিভাবে নির্ভর করতে হচ্ছিল আওরঙ্গজেব আর কিছু বিশ্বস্ত কর্মচারীর ওপর। কর্ণাটক যেহেতু এখন মুঘল অঞ্চল, তাঁর মনে হল সেটি মুঘল সেনাবাহিনীর সুরক্ষায় থাকবে। কাবিল শাহের স্তোকবাক্যে তাঁর ধারণা হয়েছিল আওরঙ্গজেবও দায়িত্ব সম্পর্কে সচেতন। মীর বারবার আওরঙ্গজেবকে তাঁর জায়গির কিভাবে সামলাতে হবে সে বিষয়ে বিশদ নির্দেশনামা পাঠাচ্ছিলেন। বিশেষ করে ডাকচৌকি নিয়ে খুব চিন্তিত ছিলেন এবং আওরঙ্গজেবের হাজিবকে নির্দেশ দেন এগুলি নতুন করে গড়ে তোলার। আওরঙ্গজেব তাঁর বন্ধুর অনুরোধে সাড়া দিচ্ছিলেন, যদিও কিছু কিছু তাঁর ইচ্ছের বাইরে হছিল, তবুও তাঁকে চিন্তা করতে বারণ করেন। কিন্তু কুতুব শাহের দখলদারি মনোভাব বাড়তে থাকায় মীর জুমলার চিন্তা বাড়ল বই কমল না; ফলে তাঁর মনে হল আওরঙ্গজেব তাঁর নির্দেশ মানছেন না এবং জায়গির নিয়ে তার উৎসাহ কম।
৪। মীর জুমলার সন্দেহ দূর করার উদ্যম নিলেন আওরঙ্গজেব